
Li Mouse 


Dj’ aveus p’téte chi-z-ans. In dimégne di maiye, su l’ cô 
d' catre eüres, mi gran-popa Gustin a éne idéye... 

— Vé, m’ péti, nos irans fai in p’ti tour su l'tyène. 

I prin s’pupe, si baston d’pernéli, è nos v’la avoye. 

Ca monteut fôrt, mais ça m'plaijeut, Dji m’ritourneus 
souvint pou r’wéti l'viladje qui d’véneut p’ti. Et l’vwe 
des couméres qui canlté d'in uche à l'aute nos ariveut 
toute clére, come li tchan dou cok d'èl grande sinse qui 
fyeut l’malin divant ses pouyes, èt les poum-poum-poum 
du gros Dziré Cacaye qui n’in finicheut né d’aprinde li 
solféje dissu s’bombardon ét qu’est mort, parait-i, sins 
V’conaiche. 

Parin Gustin, li, s’aréteut tous les vin métes paski 
s’ ker, dijeut-i, bateut ène miyéte li berloke. I mêteut 
s’mwin pa d’zeu ses ouyes come pou s’é fai éne péne ét 
i m’dimandeut : 

— Qui c’qui c’est c’ t èle-là qui monte pa dri l’églije ? 

— C’est Cadiye aveu s’gate. 

— Et c'tilà qui sôrt d'amon |’ Fèchau ? 

— C'est l’ gros Tchofile... Pou mi, parin, i n’n’a co bu 
yéne di tro, pasqu’il a co s’tchapya d’trivyé. 

— Ké plaiji, ène vuwe parèye ! 

Et tout d'in cô, nos v’la à I’ coupéte dou tyéne... 

... I paraît qui dj’ai d’ meuré in momin sins ré dire, 
les ouyes tou rons èt l’boutche au lôdje, Dji v’neus di 
diskouvri qui l’ monde asteut gran èt bya. 

C'est qui, di d' là, on vyeut bé sèt clotchis, èt des vilad- 
jes ramonstélés autou come des troupes di berbis, ét éne 
usine toute nware, dins in fon, au lon d'in ri qui r’glati- 
cheut des flames pa places èt qui feumiyeut come si l'eu- 
we bouleut. Et si lon qu’on pleut véye, gn’aveut des pa- 
chis tou blans d'fleürs, des patures toutes vétes aveu des 
vatches nwares ét blankes qui, d’au lon, toutes pétites, 
richoné au cénes del créche dou Noyé, ét co des téres 
fraichemin ayénéyes, breunes come li mantya d’a Sint- 
Antwane, 


Dji n’aveus né assé d’mes deux ouyes. Dji tourneus 
d’su place, pou tou véye, à 2’é d’véni tournisze. Parin, li, 
ni r’wéteu qu’mi, sin ré dire, ét s’ viye figure asteut tou- 
te plisséye di plaiji. A P fin : 

— C'est bya, m’péti ? 

Dji n’ai né respondu. Dji creus qui dji v’neus, come on 
dit dins les viyes di saints, di «tchèye en extase». 

C'est qui, pou l’ premi cô di m’ viye, dji v’neus di I’dis- 
couvri, oyi, léye, li céne di qui dji n’aveus jamais atindu 
qui s’nom èt qui dj’aime co à c’ t’ ere come au premi 
djou tous les djous éne miyéte di pu, èt à qui dj’ai pinsé 
tout au lon des voyes qui dj’ai chi dispu adon, surtout 
kand éles asté deures deures èt qui dj'asteus disbôtchi. 

.. Elle asteut là, 16v6, lôvô, né bé lôdje, mi choneut-i, 
mais r’lujante pa d’zou |’ solya come li lame d'in noû 
coutya, ossi tranquile qui si èle dôrmeut, aveu ène keu- 
wéye di batyas tout p'tis, qui n ’avé né l'air di boudji, èt 
in pont qui l’asdjambeut en fiant l’ gro do, ét pou fini, 
tout au d’ bout, éne ligne toute dreute, tiréye d’in bôrd 
à l'aute, blanke èt lodje come in galon d'jandarme, aveu, 
pa d'zou, in fourmiymint ayu l'solya alumeut des stwè- 
les. 

Dji m'ai r'tournè dissu m'parin : 

-- C'est lèye, in, parin ? 

Dji n’ aveus né dandji d'in dire pu. Nos avé l'minme 
keür. Li brave ome m'aveut d'dja compris. 

— Oyi, m' pèti, c'est léye, c'est Mouse. 

Et pu, il a dit : 

— Achidons-onus. Nos l'avons bé gangni. 

Tout in momint, nos avons d' meurè là sins ré dire, 
les djambes dins les bru-y-ères. Gn'aveut tro à vèye d'in 
cô. Li, m' parin Gustin, i m' riwéteut tanawète à côr- 
nète, Et i satcheut su s' pupe d'in air byineureu. 

AYP fin, dji dis : 

— Mi, parin, kand dji s’r’ai grand, dji s' rai champète, 
ou bé garditchèsse, come li cousin Zidôre. 

— Poukwè ? 

— Pou v’ni su l’ tyène, èt rwéti Mouse. 

— Bone idéye... 

Après in momint : 


— In dimègne ou l'aute qu'il f’ra bya, nos irans l'vèye 
di tout près. 

Ç' cô-là, dji m'ai stampè come in r'sôrt èt on n'a ja- 
mais rabrèssi in parin come dj’ai fait à ç' momint-là. 


— À c't'eüre, nos è ralans. 

— Co éne miyète, parin, si vous plait, Dji vôreus bé 
vos d'mandè ène sakwè... Qui c' qua fait Mouse ? 

Pôve vi parin ! I n' saveut né lire èt i signeut ses pa- 
pis d'ène krwè. Mais ça n' l' aspétcheut né d'awè des 
idéyes dissus bramin des afères. Gn'aveut pô come li pou 
inventè et amantchi des fôves èt minme des tchansons. 
Dji creus minme qui, pou fini, i crèyeut c'qui raconteut. 

— Qui c' qu'a fait Mouse, mi p'tit ? Bé, c'est P Bô 
Dieu, in! 

— Qué djoü qu'il a fait ça ? 

I faut sawè qui ma Seur Martina nos aveut esplikè 
l' créyassyon dou monde li samwin-ne di d'vant à I’ si- 
cole gardyène, Mais èle n'aveut né côsé d’ Mouse. 

L’parin Gustin a bé rade yea trouvè l’jwin. 

— V'là, disti... Ça n'est né p'tète markè dins les lifes, 
mais dji té ça dou vi bierdji Tètène, qu'asteut bé au cou- 
rant d' l'afère. 

... Quant l' Bô Djeu a yeü fai l'tère èt l'euwe èt les 
nuwadjes, èt l’ solya, les stwèles, les byèsses, èt Adam èt 
Eve pou fini, on asteut arivé au dimègne èt i s' riposeut. 
I n' l'aveut né volè. 

— Ça, dji l’ sais bé, parin, Mais Mouse, quand c' qu'il 
a fait ? 

— Dji arive. 

... Li dimègne aprè-midi, achi à l'coupète dou paradi 
terèstre, i r” wèteut s'n'ouvradje, I n'n'asteut assè con- 
tint. V'là Adam qui vé à passè aveu s' coumére. 

— Qwè c’ qui tu dis, Adam, di c'n'ouvradje-là ? 

— Pas à dire, Seigneur, c'est réyussi èt gn'aveut qu’ 
vous pou z'è fai in paréye. Seul’mint, pou vos côsè 
franch'mint, i m' chone qui gn'a là in p'ti cwin, dji n' 
dis né qui n'est né bya, mais mi, dji mètreus co ène pèti- 
te garniture, dji n' sai né bé kwè, mais on peut toudis 
sayi aveu in ètan ou deü, ou bé kékes rotches ou kékes 
byas grand pachis. 

L’ Bon Djeu n'a né rèflèchi lontins. 

Et c’est ¢’ djoû-là, oyi, l’dimégne, c’est c’djoû-là qu'il 
a fait Mouse, èt tin qu'il y’ asteut, il a bôrdè d’ses pu 
bèlès-rotches èt d'pachis qui sont co toudi les pu byas 
pachis dou monde. 

— C’ cô-ci, a-t-i dit, dj’ai mis m'signature dissus l’ta 
blau, èt dji n’ touche pu a ré. 


Nos avons r’ diskindus là-dessu. Li land'mwin, dj’ai 
raconté & ma Seur Martina, a scole, l’istware del créyas- 
sion d’Mouse. Ele a d’vénu toute roudje èt aveut l'air 
tout awaréye... 

— Qui vous a raconté cela ? 

— C’est m’parin Gustin. 

— J'aurais dû m'en douter. 

— II sait bé. C'est l’vi bierdji Tètène qui li a esplikè. 

— Soit! dist'èle ma Seur Martina, les ouyes au cyèl 
èt soumatchant. 

Dj'ai rapôrtè à m'parin qui ma Seur aveut in drole 
d'air en choutant m'n'istware. Il a dit tout bonemint : 

— Ele n'est né bé au courant. Ele est trop djône. Mais 
l’ vi bierdji, li, quand l’Bô Djeu a fait Mouse, si gran- 
popa y’asteut... 


* * * 


Gn'a jamai éne samwin-ne qui m'a paru si longue qui 
c' t'èle-là, Dji n'vikeus pu, come on dit. A skole, dji n' 
pinseu: pu qu'au dimègne à v'ni. Ma Seur Martina a 
di à m'moman : 

— Il est fort nerveux depuis quelques jours... Et étour- 

i! 


Gn’ aveut d’kwé! Dj’aveus l'esprit d’su Mouse. Dji 
mindjeus come pou m'è foute, dji passeus des nis aji- 
téyes èt dji n’ lacheus pu m’parin d’éne semèle. Dji li 
casseus |’ tyésse. 

— C’est convenu, in, parin ? 

— Si i fait bya, oyi. 


Il a v’nu come les autes djoüs, l’fameu dimégne... 

Oyi, mais tout t'chüte en m’ravéyant, dj’ai bé vu qué 
nouvéle, Li tins asteut grinyeû. Parin, stampè divant 
l’ barométe, aveut l'air tout pèneû. Et i n’m’ a né catchi: 

— I diskin ! 

— Ça n’ fai ré, parin, dji va dire come i faut mes pri- 
yères à messe pou qui l’ péti Jésus l’fèye rimonte. 

L” péti Jésus, dji n’ l'ai né lachi des ouyes èt dji li ai 
fait yène di ces litaniyes ! I deut n’ n’ atinde di toutes 
les couleürs, Mais éne paréye, jamais ! 

Est-ce qu'il a v’lu m’puni d’awé sti nissant toute li 
samwin-ne? Est-ce qui les sinsis avé fait ène neuvin-ne? 

Dji nè l’ saurai p’téte jamais. Cu qu'i gn’a d’ sûr, c'est 
qui. su l' cô d' deux eüres, il a plou à sayas. Et jusqu'au 
nü. 

Ci dimègne-là, gn'a ré yeu à fai. Dji n'ai né v' lu dire 
mi priyère divant di m'coutchi, Et l' lend'mwin, quand 
ma Seur Martina à couminci à nos causè dou p'tit Jésus, 
dji l'ai r’wéti d'in drole d'air... Dj'ai bé manké d’li dire : 

-- Dji n'mi fiye pu à li. 

Et il a plou toute li samwin-ne. Dji m'dijeus : 

— C'est p'tète tan myeü ? Tan qu'on è-st-à vûdi, qu'on 
vüde tout, qu'i n'è d’meure pu ène goute ! 

Et v'là qui l'seum'di, su l'cô d’midi, l'solya s'rimousse, 
skurè come li cokmware d'à marène. Ç'asteut m'litaniye 
qui fyeut sefil’mint s'n' éfé. Et l'dimègne vènu, à messe, 
dji n'n'ai co fai ène aute, pou m'rimète aveu 1’ pèti Jésu. 
Et l’ baromète s'a mi à r’ montè come s'il asteut pa-y-i 
à pièces. 

— On y va, parin ? 

— Oyi... In p'ti nikè après dinè pou m'riposè ène mi- 
yète, è on s'è va. 

— Vos n' pôré né fai vo nikè divant l'dinè ? 

Ça s'reut toudi ca d’gangni. 

— Ça n'est né l'minme... 

Dji l'ai bé vu qui ça n'asteut né l'minme. Dj’ai pris 
passyince. Et à ratindant qui parin s'ravèye, dji m'ai achi 
su l'ban d'pire, divant l'uche, pa d'zou l'gayi. Ça m'cho- 
neut lon. Pou fini, dj’ai atrapé in lézar èt dji l'ai mis dins 
ène pètite boutèye, pou tuwè l'tin, mais dj'ai tuwè l’ lézar 
ossi. 


wed 


Tou d'in cô, qui c’qui dji wè su l'vo-y-e ? Li gros mo- 
nonke Firmin, qui dji n’aimeus né for, pou couminci 
pasqu'il asteut tro gro à m'môde èt surtout pasqu’il 
aveut pris l’pli di m'rabressi sins fai s’barbe. Ca fai qu'i 
m'pikeut come aveu des spènes. Et pa d’zeu l’martchi, i 
chikeut... 

Dji m’ dis : Ca yest! I vé pou djowè aux côtes aveu 
parin ! Ah, nom di djo, ça n'ira né come ça ! 

Dji rintére à l'môjone come ène alumware, èt, raf! dji 
rovèle li djeu d’ côtes, li mitan din chake potche di m’pè- 
tite marone. 

— On fait in cint, Gustin ? 

Dji m’mé à braire... Dj’aureus v’lu tuwé |’ gro monon- 
ke Firmin ! 


— Qwè c’qui li prind ? 

Dj’aréte di braire, dji m’sitampe divant l'gro, fèl come 
in cokya... 

— Parin m’a promi di m’moustré Mouse. On n’ djowe 
né aux côtes audj’ourdu ! 


— Bah, c'est twè qui comande, à c’t’etire ? 


— En tout ca, les côtes, c'est mi qui les a. Et vos p’louz 
toudis couri aprés mi aveu vos gro vinte. Dji va tout seu 
véye Mouse. Et dji n’rivérai pu, là ! 

— Si tu v’neus aveu nous-autes ? disti parin pou z'a- 
rindji les aféres. Nos frans l’tour pa l’grande vo-y-e 
C'est pu lon, ,mais c'est pu djiye qui l’ tyène èt tauras 
d’V’ombre. 

Dj’ai cru qu'il aleut avalè s’ chike di saisich’mint... 
«Chi kilométes, djémicheut-i. A pi! En plin solya! Et 
i faut co r’véni !» 

I s'a décidè quand minme. Mais nos avé l'air di r 
mwin-né à l’abatwar. Après di minutes, si tchmije as- 
teut trimpéye, èt il aveut seu, dijeut-i, à vidi in pusse 
Ene miyète pu lon, dj'ai atindu qu'i causeut d’ses agaces. 
ét pou fini, d’fro-y-on... 

Nos l'avons laissi aveu s'gro vinte èt ses agaces èt co 
tout l' resse au cabaré dou marchan Coco, bé promi qu'on 
1529903005 en r' passant. Il y'aveut trouvè des djoweüs 
d' côtes. 


— Abiye, ç' cô-ci, parin. Nos faut ratrapè l'tin pyèr- 
du ! 


I routeut bé, li parin. Il asteut sètche come in skôrson 
èt i n'aveut pon d'agaces à ses pis. 


Dji n'ai seu m'aspétchi d'li dire : 
L'Marchau peu l'ôrdè, l'laid gro mononke Firmin ! 


Routè aveu li, dj'aime co mva mwin-nè vos vatches aux 
tchans. Eles vont co pu râde... 


Parin n'a né respondu. Mais i riyeut. 


h*k 


Et tout d'in cô, nos v'là au bôrd di Mouse. C’cé-la, 
parin, qui m’téneut pa l’ mwin, a sintu qui dji triyaneus. 
Dj’aveus m’péti keûr qui bateut, qui bateut, come li cya 
d'in mouchon pris au lasse. Dj’asteus asbleuwi, saisi. as- 
tomakè, prêt à braire èt tchanté en minme tin. Dii n 
crèyeus né à m'boneür. Et pu jamais, dji n’n’ai yea in 
paréve, I m'a bé falu in kar d’eûre pou r’trouvé m’ lin- 
we. Et ca a co sti pou dire: 

— Dji comprin, à c’ t’ eûre qui quand l’ Bô Djeu a yeti 
fai c’ t’ éle-la, i n'a pu sa-y-i d’fai mya. 

Nos nos avons achi dins les yébes. L’euwe asteut come 
ène nape di so-y-e, Les arondes djowé à li donè des bèt- 
ches, tchip! é pu éle si sauvé en criyant d’plaiji. Tana- 
wéte, in p’ti pèchon zoupleut après ène mouche. Ca m’ 
rap’leut les goutes di stin qui r’ tchéyé en spitant dins 
l’bassin dou chalè Dudule, li r’tameu, quand i travayeut. 
In r’morketr a passé, nwar, aveu in trèfle blan su s’tché- 
minéye èt ène binde roudje su s’vinte, come in mayetr. 
Les cwives rilujé come li stomake del grosse madame de 
Petit-Menil, li baronne dou château quand èle sôrteut 
tous ses clikotyas à l' grande pôrcessyon d’awousse. I 
satcheut, à li tout seû, trwés batyas vides, lons, gros è 
w’auts, Les p'tits éfants des batlis couré là d’su ossi à leu 
n’auje qui mi dins l’ cour d'à ma Seur Martina. L'eüwe 
aveut l'air di s’drouvi pou leû laissi l’pazsadje, come li 
terre divant l’tchéruwe. Mais l’ ro-y-on si r’ clo-y-eut 
tout t'chüte. Et on vyeut tout deu côs, come si les batyas 
asté pôsés dissu in mirwé. Les p’tis éfants des batlis avé 
l'air di couri dins l’euwe, li tyèsse pa d’zou. Dji m'ai min- 
me amusé à r’ wéti, l' tyésse pa dzou ossi inte li foutche 
di mes djambes, Et come ça, dji r’tourneus l’imadje. Et 
I'deuzyinme asteut co pu bèle qui l'premiyère. 

Ê ja d d'meurè tro lontins sin causè. Dji m'ai ratra- 
pè : 

— Parin, poukwè c'qui vos n'vènouz né d'meurè ci? 

-- Nos môjone èt nos tères sont d' l'aute costè. 

— Parin, dji n’ veu pu yèsse champète, ni co gardit- 
chèsse. 

— Ah? 

— Dji veu yesse batli. 

— C t' in bya mesti, 

— Parin, est-ce qu'i n’ faut né yésse fou pou djowè 
aux côtes au lieu d’véni aveu nous ? 

Qué djournéye, mes amis! Parin, l’ brave ome, aveut 
pris, sins ré dire, in crin d’ chocola aveu li, è des biskwis, 
ét minme éne boutéye di soda aveu éne ma-y-e di vére 
dins s’goulo. Li, i fumeut s’pupe. Mais i mindjeut quand 
minme, Oyi, i m’ mindjeut des ouyes, ét i bwéveut mes 
paroles, èt ca li choneut co mèyeü qui dou chocola èt dou 
soda. 

Nos n'avons r’vénu qu'à l’viespréye. Li gros mononke 
Firmin nos ratindeut au cabaré, divant éne goute di pé- 
kè, I n’aveut né l'air contint. In cô su I’ vo-y-e : 


— On s'a bé amusè ? li d’mande parin. 


— ...pyérdu sèt frans aveu ces vaurés-là ! on n’m’en- 
lèvera né d’l'idéye qu'i z'ont fôstriyi. 

Dj'ai bé mankè d’ criyi : «C'est bé fait!» Mais on m’ 
aveut d'dj'à fai comprinde qui gn'aveut ène kestyon 
d'èritance dou costé dou mononke Firmin et qui valeut 
mya ni jamais l'karessi à r'brousse-pwèl. 

I nos a à pwin-ne dit bonswar divant d'rintrè. 

-- Fayéye djournéye, grogneut-i. Les set frans li 
d' meuré d'su li stomake èt ses infirmitès li cherché mi- 
misére dins tous les cwins. 


**k* 


Mi vi parin, li, au contrére, aveut l'air ossi contint 
qui s’il aveut yeü gangni l’ gro lo. 

— Dji n'don'reus né m’ djournéye pou l'cène dou rwè, 
a-t-i dit à moman. 

Pôve vi brave ome! Il est môrt in an pu tôr, d'ène 
mwaiche gripe. On m'a r’commandeé d’ priyi pour li, pou 
qu'i va-y-e en paradi. Dji Pai fait d’ bô keür. Mais à 
c't'eûre, qui les anéyes ont passé, qui dji sus mi minme 
côsu in vi ome èt qui dj’ai compris bramin des afères, 
dji creus bé qu'i n’aveut né gran dandji d’mes priyéres... 
Pasqui l’paradi, on n’m’enlévra jamais ca del tyésse, li 
Bô Djeu l’a fait tout espré pou les bôs vis parins qui 
n’ont jamais seu lire ni scrire, qui vont moustré Mouse 
à leus p'tits éfants au lyeu d'jowè aux côtes, êt qui r’font 
l créassyon dou monde à leu n'idéye. 


Prosper au paradis 


Prosper asteut v’nu au monde à Nameur, dins l’ ru- 
wéle des lum’cons, li djou del fiésse d'à Saint Lambin, 
in dimégne di canicule qu'i fyeut fôrt crô. Quand tu co- 
minces come ça, ça t’ chit toute ti viye, èt t'as bô fai : 
tu suwes pou in ré èt tu d’vés malade ré qu'à z’atinde 
causè d’ travayi. 

Li scolatche dou Prosper, on wèt di d’ci c’ qui ça a pu 
yésse. L’ mwaisse di scole asteut in b6 vi ome qui les pro- 
blémes èt les dictéyes n’amusé pus du tout, èt su l'cô d 
dije eûres, li pus souvint, i s’adérmeut. Prosper ni l'aveut 
né ratindu pou fai ca bramin mia qu’li. 

I tire au sôrt, Pos d’tchance! Co ène miète, il aleut vos 
qué I’ bidet. Ré à fai, faleut routé... Oyi, hé, routé! Ratins! 

— Vous ne vous plaignez de rien, mon ami? qu'i li 
d’mande li métcin-major à 1’ cérémoniye di l'expertise. 

— Bé, pou n’ né vos minti, là, Moszieu, dj’ai quéques 
infirmités... Pou cominci, chaque cô qui dji deus m’ lèvè 
divant neuf eüres, dji sis foutu pou m’ djournéye. Aveu 
ca, dj’ai come éne tendance à m'adormü inte les r’pas. 
C'est l’ sang spè, qu'on m'a dit. Et ca n'est né tout. Droci 
pa d’sous m’ brés, gna come éne boule qui s’ forme quand 
dji veux fai in mouv’mint éne miéte violent... 

— Je vois, je vois... dis-ti l major qu’aveut l'air din 
ome co assé intélijant. 

— Ratindouz! Ca n'est né tout... Vos m' direz bé, vous 
œ qui ca veut dire, li démanjéson qui dj’ai toudis au crea 
del mwin dreute ? Ca m’ chôpiye sins lâchi. Dj'ai bô m’ 
grètè, z'i stitchi del vas'line, ça n’ si r’fai né. On m'a dj'à 
dit qui ça pôreut yésse in pwèl invisipe, mais... 

— C'est tout ? disti l major. 

— Dji n'ai co dit qui l’ mitan... Dj’ai l’ pia trop coûte 
en w’auteu èt trop streute en lôrdjeü. Ca fait qui quand 
dji m’abache, si dji fôce éne miète, èle tinkie dins mes 
rins, èt si dji m' ridrésse sins précôssiyons, c'est dou costè 
di m’ boutroule qui ca comince à satchi. Dji continuwe... 

— Réformé définitivement! disti 1’ major. 


dd à 

Trwès mwès après, m’ Prosper asteut mariè aveu Ca- 
diye, li meskéne dou notaire Balivaux. Ene béle pétite 
djin, mais qué caractère! Ca s’ léveut à des cék eüres en 
kaukotant come éne pouye couvresse, ét t’ossi rade, al- 
lez! C’asteut in arnichâtche à vos skayourdi aveu les 
cass’roles, li caf’tiyére, les sayas, les fiers à r’passé, li 
couviake dou pwèle, les uches qu’éle drouveut èt qu’éle 
riklapeut, l' tcherbon qu’éle vûdeut, li feu qu’éle tijneut, 
li pompe qu'èle alkateut, ses sabots qui klikoté, li tché 
qu’éle berdéleut, sins conté qu’éle ramadjeut co toute 
seüle èt qu'elle criyeut toutes les cék minutes : «Est-ce 
qui tu vas t’ lèvè, fainéyant?» Tout ça pou z’arivé à z'a- 
wè fini s’ mwènadje divant di s’ sauvè pou huit eüres fai 
des buwées jusqu'au nit amon les djins. Ene vraiye arad- 
jiye ! 

Et su c’ tins-la, l' pauf Prosper diméreut tout seu. Li 
pus souvint, minme, quand is’ léveut, li feu azteut dis- 
tindu ét s’ café tout rafreudi, Mais c’é-st-in ome qu’aveut 
toutes les passyinces. Pus rade qui di fai des ramadjes 
è d’alé s’ plinde à dreute èt à gauche, i plakeut deux tar- 
tènes di sayin yéne dissus l'aute, les stitcheut dins s’ 
potche ét, sins minme prinde les pwin-nes di s’ lavé — ca 
i gn’aveut ré di mwinss ambissyieux qu'li — i vos dis- 
krotcheut s’ bode, s’ cane à pêche, èt en route, tout dreut 
d’ sus Mouse, dou costé d’ Tailfiér, pa dri in suria, au mi 
tan des grandés yépes. 

I r’véneut su l'cô d’ set’ eüres. Li pus souvint, Cadiye 
asteut là d'vant li. Faleut véye èt atinde li résepsiyon ! 
Li n’ l’atindeut pus. Il asteut abituwé. Pourtant, èle n'i 
tchôkeut des bèles : «Prope à ré! Trin-nard! Boutche 
inutile ! Lum’con adjalè ! Vièr di vaze ! Asticot ! Péchon 
crèvè !» èt co bramin des autes laids mots qui dji n’os’- 
reus vos rèpètè, èt toute la litaniye qu'on nos a siervu 
à tertous au mwin deux trwès côs dissus nos viye, quand 
nos avons r’vénu su l’cô d’ mey-nu d'in ater’mint èt qu’ 
nos couméres avé l’inviye di nos fai avalè qu’éles asté 
maleureûses, qu’éles avé yeu cent cds l’ocazion di samant- 
chi aveu bramin mia qu’ nous ét qu’ leu pauf’ mére les 
aveut prév'nuwes. 

Sacré Prosper, qué passiynce! Mi dji n’ vos l’ catche 
né dji süs in ome putôt tranquile, èt m’ coumére, gna 
co des djous qui dji l'aime bé. Mais èle mi f’reut seul’mint 
r mitan di s dalâtche-là ène seule samwin-ne, dji vos 
garantis qui pou l' seum'di au nût, dji vos l'aureus 
stran-néve èt diskouta-iye à p'tits bokèts. Mais li. l' Pros- 
per, quand èle disvudeut ses ôrémus, i n' respondeut 
vraimint ré, Tanawète seul'mint, i bôyeut. ou bé i diz- 
ployeut ène gazète qu'il aveut trouvè dins l' tram èt i 

dijeut d’éne vwè apôjante : «Fais cûre tes canadas èt 
va rôstè t’ tchariguète dins |’ ridan !... Tins, v'là in pè- 
chon, Fais come li. Il est foutu èt in’ si plint né...». In 
djou, qu'èle asteut vraimint dislachie, i l'i a fait r’mar- 
què : «Si t'asteus ossi vanéye qui mi, tu n'aureus pus 
l fôce di fai tes ôrémus, va, espéce di fonografe à mo- 
teur». 

Pas'qui, quand il in perdeut I’ pane ne, in’ a et 
CO ORNE LO as ad ke Magd aw” wastes 

Gn/’aveut pus d’ vint ans qui ça dureut c come ça. I faut 
crware qui lèye, aveu tous ses dèfauts, asteut co ène 
miéte brichôdeuze pa d’ z’eu |’ martchi, ca i z’avé ostant 
d'èconomiyes dissus leu livrét qui gn’a d’induljansses 
dins |’ potche dou diale. Mais faleut z’atinde les canti- 
ques qu’éle vos fôfileut, co là-d’sus. 


Des sous! qui l'i respondeut l’ Prosper, si tu n n'as 
pôs, c’ n'est né di m faute. Dji t'ai toudis r'mis tout c’ 
qui d’jai gangni, Dji n'è peux ré si tu n’ sais né |’ z'ôrdè, 
mi ! 


eae 


Mais, v’la t'i né qu'in bia djou, ène viye matante d'à 
li, qu'il aveut pierdu d’ vuwe, vé à mori dou costé d’ Lid- 
je. In’ n'a sti vraimint saisi, pasqu'i pinseut qu’éle as- 
teut d’ dja môte dispus lontins. Il a co sti bé d’ pus, sai- 
si, quand I’ notaire li a avouyi in papi d’éritansse. Faleut 
l veye, li qui n’ tèneut né aux sous, couri au train, oyi 
couri pou |’ preumi cô di s’ vive. aveu s’ méveu casauéte 
in faux-col en caoutchou èt Cadiye qui nè 1’ lacheut né 
d’éne seméle... Trwés eûres après, il asteut ritche ! Qua- 
tôsse mile céq cents francs d'in seul cô! 

Dji vos priye di crware qu'à rintrant dins leu cam- 
buze, li tablau asteut bia et qui vos n'auré pus r’conu |’ 
Cadiye. C’asteut co l’ fonografe à moteur, mais èle aveut 
candii l' disque : «Mi p'tit Proper par ci, mi p'tit Colau 
par la»! Ele s’a min-me mélé d’ li causé come dins les 
feu-y-tons... Oyi, èle li a dit : «Mon chèri». Ca l'a fait tél’- 
mint rire. li, qu'i s'a astrukè, èt qui, co éne miéte, i mo- 
reut stoufé ! 

— Si nos les r’conté co in cô ? dist-éle. 

— Riconte-les twè minme. Tins, v'là P paquet. Dji n’ 
va né m’ fai sètchi là-d’sus, sais-ce, mi ! 

.. Berlu ! Inocint ! Biésse ! I n’aveut né co sôrtu l’ pa- 
quet di s’ potche qui l' pate d'à Cadiye asteut clawée 


didins èt qu'i pleut dire «au r’voir» a ses bias papis. Il a 
v'lu s’ mèlè d’yésse énerjique : > 

— Dji n' dis né l' contraire, mais tu n’ vas né roulé 
aveu ène fôrtune paréye, hein, tout P’ min-me. Dji va 
les mète à place. Et pou t moustré qui dji süs djintiye, 
tins, v’la in biyet d’ céq cens francs pou z’achété t’ fa- 
meuse lostriye di cane à pêche qui tu brais après dispus 


si lontins, 
eke 


C'est vrai, tins, ca... Gna des anéyes qu'il aureut v’lu 
gofri in ostéye pou l’ pêche «au lancer» come i djeut. 
Chaque cô qu'i passeut divant l’ magasin «A la coyéne 
d'or» i s'arèteut divant l’ vitrine pou r'wéti l machin, 
qu'asteut d’a-y-eûrs in bia machin, faut l’ riconèche... 
In mantche di bambou couleur di viye pupe, né pus 
w'haut qu'in mantche di scoriye, aveu ène pougniye di 
liége èt in moulinet ossi gros qu'in rèvèye, èt dou filè 
aroulè là-didins qui t'aureus pu tèlèfonè aveu dispus 
I’ Citadèle jusqu'au curè d’ Bomel. L’ cia qui manqueut 
in brotchet aveu ène mècanique parèye, pinseut l' Pros- 
per, c'est qu'i n'asteut né digne di viquè. A ratindant, 
il asteut rèsigni, li, à mori sins jamais l'awè... Et v'là 
qui... oyi... v'là qu'i l' tèneut dins s' mwin, telmint eureux 
qu'il in triyaneut èt qu'i bègyeut : 

— Com... com... combé qu’ ça cousse, ça, mossieu ? 

Quatre cent nonante-cinq francs, avec les accessoires. 


Aveu les céq francs qu'on l'i a rindus, il a sti ach'tè 
in cigare à Sarma pou quate francs céquante, èt là, ses 
ouyes ont tcheu dissus in uche aveu ène inscription : 
Toilette. Messieurs, Ça li a donè ène idéye. En sôrtant 
d' là il a fait sonè ses dix sous dins |’ platia dou chef di 
cabinet, ène coumére come in jendarme, qui lijeut in ar- 
tique dissus l' bombe atomique en tricotant in pull-over. 

Ça fait qu'il asteut rwinè. Mais i s'en fouteut pas mal. 
Il aveut s' n’ ostèye. 


*k*k* 


Savouz bé qui |’ lend’mwin, c'est li qui s'a lévé |’ pre- 
mi! Oyi, à chi-z' eüres, èt qu'ène miète pus tôrd, il asteut 
d' lez l'ècluse di Tailfler, qui Mouse, lèye, feumiyeut co 
d' brouyard èt qui cominceut seul'mint à fai à peu près 
clair. Gn'aveut vraimint qu' li pa t'avô là, L'èclusier 
v'neut à pwin-ne di diskinde dins s' culote èt i n'asteut 
né co bé ravèyi. 

Mon Prosper poze si bodè èt monte è s'n' ostèye. I vè- 
rifie co in cô l’ monture èt fait danzè dins s’ mwin li p'tit 
pèchon, vos savouz bé : li p'tit pèchon d'aci niklè qu'è- 
st-aloyi au d’ bout dou filè... In truc come in aute. A s 

queuwe, li p'tit pèchon a in am'çon come ène grosse ara- 
gne... T'avoyes ca au mitan d’ Mouse, tu l risatches au 
rez d’ euwe... Ca danse èt ça rlût come in boquet d’ 
solia... Li brotchet qu'est braque assè pou s' darè là- 
d'sus, èt l’ avalè, dji vos priye di crware qu'il a ène idéye 
li ce’ qui c'est d’yésse opèrè des amidales ! 


... Alons-y ! disti Prosper... Il apougne si baguète, fait 
balanci |’ pètit péchon, deus côs, trwès côs, quat’ côs, 
prind s'n' anondéye, èt pus, houp ! 

Nom di djo, vous autes ! 

D'abôrd, i sint ène sakwè qui l’ pique èt qui l'agne à 
s' fesse, come si in rat l'i aveut apissi s' viande, èt pus i 
s' sint soul'vè d' tère à deux mètes... trwès mètes... trwès 


mètes swéssante-cég, èt püs, bargnouf! au mitan d’ 
Mouse, come in cayau. 


L' pôf diabe s'aveut fèrè li min-me aveu s' pèchon ni- 
klé, èt s’n’ anondéye asteut si bèle qu'i s'aveut pètè à 
l'euwe. 


I n’ saveut né nadji. Aveu s' pia trop coûte èt trop 
streute, ça n'asteut né possipe. 


Il a bé criyi in cô en plondjant. Mais ca a sti tout. 
Quand l'èclusier s'a amwin-nè, Prosper fieut d'jà l' pwa- 
ri su l fond, Il a fait «bloup! bloup!» in cô ou deux è pas 
ça s'tí tout... L'èclusier a rintrè tout d' chüte en dijant : 

— I m' choneut pourtant qui dj'aveus atindu oupè... 
Et il a achèvè s' jate di cafè. 


ane 


Come i r'létcheut 1’ fond del jate aveu s’ deu pou zawè 
l' suc Prosper, li, ariveut à Puche dou Paradis... 

— Tins, disti St-Pierre v’la bé Prosper! Qwé c’ qui t'as 
la qui pind a t’ marone ? 


— Au lieu d’ rire, vos f’rez bramin mia di m’ discrotchi! 
Dji vôreus bé vos y véye, vous, aveu ca planté dins vos 
Bias 


— … Pstt! Pstt! Pos d’ laid mot droci! Tu n'es pus 
su tére, sais-ce camarade ! 


— Dji l' sais bé, disti Prosper, mais ca n'est né ène rai- 
son pou m’ laissi à luche... Vos n’ véyouz né qui dji sûs 
trimné ? Dji voureus bé intrè là in quart d'eüre pou m’ 
risétchi ét m’ richandi. 


— Intrè là! si tu creus qui ca va come ça! Ratins éne 
minute qui dji wéte dins m’ grand life. Dji creus qui dji 

va t’avoyi a ène place qui tu l’ s’ras rate riszètchi èt 
r’chandi... Tins, v’la l' padje aveu t’ conte. Bé, m’ fi, t'es 
bé lodji! 


— Qwé... qwé c’ qui vos vlouz dire? disti Prosper a 
bégyant d’angouche. 


— Dji veux dire qui tu n’ n’as pou deux cent septante- 
wit ans d’ purgatoire, 


— Mi? 


— C'est bé twé Prosper, hein ? Et c'est bé twé qui n'as 
pus fait ses Pôques dispus qu’ tu t'as marié, cu qui veut 
dire dispus vint-deux ans ? 


Qué misére! Dj’aleus djustemint les fai s’t’anéve-ci. 
Pouqwé c’ qui vos m’avouz foutu à l’euwe, jusse wit djoûs 
d’vant les Rameaux? Ca n’est pus ca djowé ! 


— Oyi, oyi, taleus les fai. T’aleus p’téte ti mète à zalè à 
messe ossi. hein ? Tu n’ saveus min-me pus ayu c’ qu’éle 
asteut l'èglije... 


— Si fait, dji I’ saveus co bé. Mais on fyeut l’ basse- 
messe à des eüres impossipes, è pou l’ grand-messe, dii 
n’ pèleus né tout l’ min-me, moussi come dj'asteus, alè 
mi stitchi au mitan des notaires èt des madames à z’au- 
tomobiles. 


— Cu qui gna d’ sür, c'est qui t’asteus in bia fainé- 
yant ! 

— Vos alous co m’ riprotchi ca? Fainéyant? Fai- 
névant ? Dii sus d’ Nameur, savouz, mi! Pouawè c’ qui 
dj’aureus sti fait afront à toutes les djins d? Nameur en 
m’ crévant 4 travayi? Pou éne pétite viye qu’on z’a a 
passé d’sus tére, c’est bé les pwin-nes di s’ doné tant d’ 
mau. Si seulmint di’aveus seu ¢’ qui dji sais à c’t’ eûre, 
dji n’ n’aureus co fai bramin mwinsse. 

A ratindant, c’est Cadiye qui t’a nouri... 

— Bé, éle n’y a ré pierdu. Vos n’ contouz né les qua- 
tôze mile céa cents frans di m’ matante qu'êle va mou- 
gni toute sefile!... Toute sefile... ou bé aveu in aute, à 
C't eûre qu’éle est veufe! Ovi, on peut I’ dire, vos m’avouz 
djowé là ène bèle quinte, Dji n’ saureus l’avalé ! 

— Taich’ tu! T’as éne fameuse tchansse qu’on t’ don- 
ne les «circonstances aténuwantes» mi fi! 

— Les qwé ? 

— Wéte ti-minme dins l life. Tu comprindras. Tins, 
dins ç’ colone-ci... 

Prosper si penche èt i lit : «Mauvais chrétien — Pa- 
resseux. — Gourmand — Mais plus fou que méchand.» 


15 


— C'est... c'est d mi qu'on dit ça ? Bé vos l'z'arind- 
jouz vous-autes, les djins ! C'est co pire qui pa d'zous ! 
Bé, èle est bone ! Plus fou que méchant ! Bé, nom di djo! 


— Assè causè ! Wéte qué file qui m' ratind... Vas-è 
fai t' purgatoire, Tu n'as qu'à laissi t' cane à pêche dro- 
ci. Dji n' n'aurai sogne. Et dins deux cint septante-wit 
ans, tu l’ ritrouv’ras èt tu pêch'ras toute l'éternitè si tu 
veux. 


— On pêche en paradis ossi? dimande Prosper tout 
aware. ...Non, hein ? 


— En paradis, gna tout c’ qu'i faut pou s’ distraire èt 
s'amusèê. 


— Vos n’ mi f’rouz tout l’ min-me né croire... 
— Wéte, d’abérd ! 


Et saint-Pierre fait ène craye à luche dou paradis... 
Et l’ pauf Prosper diskoufe d'in cô d’ouye çu qu’il a pier- 
du, 


— Mais... mais... mais c'est l Mouse, ca,Saint-Pierre, 
disti d’éne vwè stran-née en portant |’ mwin à s’ keur èt 
des larmes plin ses ouyes. 


— In paradis sins Mouse ni s’reut qu'in fayé paradis, 
hein m’ fi! respond douc’mint Saint-Pierre, touchi mau- 
grè li pa l’ disbôtchanse dou pauf Prosper. 


— Ca, c’est vrai... Et qué bias péchons! Wétouz qué 
pièce qui c’ ti-la vé d’ féré! Mais il est mau monté m’n’ 
ome, èt i n’a né l’ cô d’ pougné, nil’ magnére... Ca y’ est! 
Il est cassè ! Biesse di biésse, va! Si dj’asteus là aveu 
m'n'ostèye, mi! V'louz qui dji vos mousse, Saint-Pierre? 
... Dji pinse, vos astez pêcheux ossi, vous, dins l’ tins! 


— Dji n’asteus min-me qui ça... Et tu m’ dones ène 
idéye... A P saison morte... 


— Qué saison morte ? 


— Bé, gna des momints qui dji sus éne miéte tran- 
kile pasqu’on more mwinsse... Dji dijeus donc : à I’ sai- 
son morte ét lés djous d’ condji, dji poureus p’téte m’a- 
musè aveu t’ machin. Alez, mousse-mu |’ maniyemint. 
Mais rate, hein, pasqui vé co di n’ arivé toute éne binde, 
ét gna des droles didins. 

Li Mouse dou paradis passeut à éne cékantaine di mé- 
tes. Casteut ène miéte lon pou lanci l’ pétit péchon niklè. 
Et Saint-Pierre aveut disfindu au Prosper d’avanci... 

— Deux, trwés pas seul’mint, pou m'n’ anondéye. 

— Né pus lon, hein ! 

— Minute, qui dji r’tire mi culote... Pasqui dji sais bé 
qué nouvèle, mi! 
— Ritire tout c’ qui tu veux, mais dispétche-tu ! 


LES: 


Jamais au grand jamais, min-me en paradis, on n'a 
vu in cô paréyée. Prosper plo-y-e si culote, ratche dins 
ses mwins, balance li p'tit pèchon jusqu’à sèt côs, court 
ène miète, prind ène anondéye dou mile diales... Et pus 
on atind come in chouflemint. C’asteut I’ pétit péchon 
qui fileut, qui fileut, en fyant «bzüü...» come éne bale 
di fusike. Et pus : «floc» au plin mitan d’ Mouse. 

... La d’sus, qwé c’ qu'on vwét ? I gn’aveut là in vi 
brotchet qu'on aveut toudis conu, I péseut dins les swés- 
santes lifes, èt on n’ saveut min-me pus l'atrapè. Il aveut 
toutes sôtes di noms : <l’ doyin» — «l’pensionè» — «l'in- 
crèvape» — «Mathusalem». Gn’aveut ossi des cias qui 
P nomé «l’ controleur des contribussions» pasqui dèvo- 


reut tout c’ qui passeut d’vant s’ gueuye. 

..— Mathusalem atind ène sakwè qui tché pa dri s’ 
keuwe, I s’ ritourne, wèt in p'tit péchon r’lujant qui s’ s’ 
sauveut. au ré d’ l’euwe, come s’il aveut des ailes... Ra- 
tins, ti, t'as bô couri! Tu t’ fous d’ mi, ti, à filè come ca? 
Dii t'aurai bé rade sikrandi! Hé là ! Ah, tu ralentis d’ 
dia! Tins, afrontè ! 

I vos droufe si laide grande gueuye di crocodile èt i l’ 
riclape aveu éne grimace téripe... In vrai bouchon di 
spène qu'il aveu dins s’ gaviô, 1’ Mathusalem. Ca P dis- 
chireut come des coutias, ca P bruleut come ène grawiye. 
Et à min-me tins, i sinteut qui ca l’ satcheut èt qui ca 
P tèneut ôr di l’euwe. Il atindeut les byineureux acou- 
rus pa miles dissus les bérds di Mouse èt qui criyé : «On 
té P’ dovin! Mathusalem est féré! L’ controleur é-st-a- 
crotchi !». 


Il aveut bô s’ dismwin-né. plondii, r'montè, frin-nè aveu 
ses nadjoires, bate l’euwe à cés d’ keuwe, sautlè, zouplè 
fai des skeumes come in r’morkeur, fai grigni ses bro- 
kes à dints d’ soyéte. agni dins I’ filè, pus il agneut èt pus 
il aveut mau, èt mwinsse li machin P’ lAcheut. A d’ vèni 
fou ! 


... Saint-Pierre, li, n’ saveut vraimint pus avu il asteut. 
Si vive passyon d’ pécheux, adôrmuwe pa deux mile an 
d’intérim dins s’ fauteuye di conssiérje, véneut di s’ ra- 
vevi, pus tchaude qu'à vint ans, Il asteut tout roudie 
d'émossiyon, i tran-neut, i pestèleut, i danseut, y fyeut 
des ouyes come in fèchau qui té in lapin. 

— Nos n’ l'aurons jamais sins pujéte! criye li Prosper 
qui suweut des goutes èt qui v’neut co di skètè si vi s’ 
can’con telmint i satcheut. Ténouz m’ baguéte in mo- 
mint. Dji vas è qué yène, di pujéte. Ténouz bô, hein ! 

— N'euche né peu ! disti Saint-Pierre, Dj'ai seu l’ mes- 
ti d'vant ti... Dispétche-tu... 


... Prosper li passe li baguéte. Saint-Pierre astoke ses 
talons, sère les pougnes, sère les dints, sère tout l’ resse, 
comince à tournè douc’mint |’ moulinet, èt Prosper court 
qué I’ pujète, 

Ene minute, deux minutes, dix minutes... Li contré- 
leur ni s’ rindeut né... èt Prosper ni r’ vèneut né. 


Tout d'in cô, crac! V’la l filè qui pète, Saint-Pierre 
qui vole dissus s’ dos, èt Mathusalem qui fout l’camp 
aveu l’djindjole. 

Gn'aveut co in aute qui fouteut l' camp et qu'asteut 
dja bé lon d’ là... I coureut, i coureut l’ Prosper ! Pou in 
fainéyant, ç'asteut vraimint miraculeux. I’ s’ a arètè 
qui su l’ cô d' midi, pa dri in p'tit nuwadje, dins in p'tit 
cwin bé trankile. Et là, i s'a r’ posè in p'tit momint. Pus, 
tout d'in cô, i s'a mis à rire, à rire, qu'il a co toudis fai 
in skar 4s’ vi s’kan’son... Là-bas, l6v6, dou costé d’ l' uche 
dou paradis, i gn’aveut in bazar! Saint-Pierre asteut 
dins in état ! 


Cu qui s' aveut passé asteut bé facile à comprinde, Non 
seul'mint, P Prosper asteut skapé èt i p'leut fai ène 
roye dissus ses deux cint-septante-wit ans d’ purgatoire, 
mais gn’aveut là-d'dins des clients qu'on n’ wèt né souvint 
dins les élus. Pa dri s’ nuwadje, pa ène bawète, Prosper 
les rwéteut qui spité dins tous les cwins. Gn’aveut là- 
d'dins des bèlès-méres, in vi pwéson d’ coumére qui s’a- 
veut marié quat’ côs èt qua’steut co préte à zè fai mori 
in sékyéme, trwès notaires, trwés avocats, in directeur 
di banke, deux farmassiyns, in gros boutchi qui v’neut 
d'atrapè in cô d' sang en choutant in discours d'à mos- 
sieu Gutt... Mais c’ qu'il a vu d’ pus bia, I’ Prosper — 
èt ç’ cô-là Saint-Pierre s'a telmint disbôtchi qu'on a cru 
qu'i n'è r’ véreut né — c’é-st-éne voléye di béguénes, des 
nwares, des blankes èt des roussètes, èt in két’ron d’ cu- 
rés, di vicaires, di tchénwénes, di capucins ét d’ rédemp- 
torisses qui galopé come des pierdus dins toutes les ru- 
wèles dou paradis. Ça n’ saveut jamais vu. Et min-me, 
pire qui ca — èt ça n'a jamais arivé qui ¢’ cô-là — dins 
l binde, i gn’aveut in laid vi, tout chalè, tout racrapoté 
èt tout pèlè qui chuweut come i pleut en s’agritchant à 
l’ côde d'in capucin qui l’ satcheut... C’asteut in jéswite! 

Li vi batia 
Dialecte du Viroin. 


Li vi batia qu’vos vyouz r'montè Moûse dins l’ brouyârd, 
Est-ce qui vos v’ raplouz bé qu’ nos l'avons vu diskinde, 
Gn-a dès-anéyes di ça, pus r’lijant qu'in canard, 

Aveu in galon blanc tout-autoû di s’ gros vinte ? 


C’asteut l’ésté adon... Et 1’ Moûse, in vrai mirwé, 

Dou batia qui glisseut sins fé d’brut su s'lustrine, 

In fyeut deus, aclapés yink a l'aute come lès rwés’ 

Qu'on wét su lès djeus d’ cautes, dins lei mantya d’ermine. 


Dji m’ souvé co minme bé qui l’ coumére dou batli 

Fyeut l’ buwéye dissus |’ pont èt qu’éle mi choneut bèle 
Avé sés bras tout nus qui stindé dés draps d’ lit 

A mitan d’ in tas d’ foufes, au d’bout d’éne grande ficéle. 


Deüs p’tits-éfants couré la d’sus come dès lapins. 

Ene pu grande tchapoteut didins l’mousse dèl buwéye. 
Ene pivwène, dins s’ gayole, ramadjeut dins s’ latin, 
Deûs jéranyom’ tout roudjes flambé come dès feuwéyes. 


Li batli, in fort gayard aveu dès brès brülès, 

Stampé d’vant s’ gouvérnay, asteut pris pa s’n-ouvradje, 
Mais quand minme, on l'vèyeut tanawète si r'toürnè, 
Ravrèssant d'in côp d’ouy li bonetr di s’ mwénadje. 


Et |’ batia, tout douc’mint, a passé d’vant nous dels... 
Il asteut dja bé lon qu'on oyeut co l’ pivwéne, 

Et qu’nos vyés co r’glati lès deûs potéyes di feü, 

Et qui lès p'tits sabots clicoté co su l’ tchéne. 


I s'a laissi glissi su l’ courant qui l’ pôrteut, 

Et nos n’ l'avons pus vu... Ayuc’ qu'il é-st-avoye ? 

Dieu |’ sait !... S’a-t-i douté qui pa d’zous no vi teut 

No souv’nance li chuweut tout-au-long di s’ longue voye ? 


Il a vu I’ plat pa-y-is, lès grands brès dès moulins 
Qui font leü signe di crwé au mitan dès tulipes, 
Lès môjonètes cwéféyes di panes ou bé di strin, 
Et lès grossès matrônes aveu leüs droles di fripes. 


v. 12 : foufe : loque. - v. 15 : pivwène : bouvreuil. 

Nous-autes, on a d’meuré sins boudji d’ no culot, 

Contints dou bokét d’ Moüse discôpè pa |’ fènièsse, 
Jamais scrans di r’wéti rivérdi |’ vi paltot 

Dès rotches toutes rascouvruwes di fétchéres èt d’ djiniésses. 


... Oyi, c’ést li qui r’passe come in réve dins l’ brouyard, 
Tout vi, tout raclawè, bilé pa toutes lès bijes, 
Dislavè pa lès plouves, pus poüssif qu'in bagnard, 
Aveu s’ mat qui rastét in vi bokét d’ vwéle grije. 


Ayuc’ qu'elle èst l’ gayole ? Ayuc’ qui sont lès p'tits ? 

Su lés plantches disbwéstéyes, gn-a pus ré qui clicote. 

Lès jéranyom’ sont morts... L’ bat’li ? C’ vi-la, c'est li. 
Léye ? wété... Pauve pétite djin mwins’ pésante qui sés cotes! 


I craque, li vi batia! I soumadje, i djèmit ! 
Ca n'est pus qu'in sabot qui püje mais qui surnadje. 
Pace qu'in r’morquetr li satche èt |’ rasté sins l’lachi 
Pa-dri l’élice d'aci qui bat l’euwe aveu râdje. 


Il èst passé quand minme... Nélu n’ s'a r’tourné dÀ li... 

I-gn-a deûs-twès p'tits flots qu'ont wachoté su |’ rive, 

Et l’euwe, pa-dri |’ cortéje, a ristindu sès plis... 

Il è-st-avoye dins l' breume come on mouche dins dèl 
[ nive. 


Pouqwè c' qui vos brèyouz ? Ça m' va pourtant si lon ! 
Et dji n' vos r’coneus pus, vous qu’ dj’ ai toudi vi rire... 
On n'va né s' disbôtchi pou in brouyârd, èn' don ? 

Si jamais on vos wèt, qwè-ce qui lès djins vont dire ? 


Alons, c'èst tout... C'èst tout...Ni brèyouz pus come ça ! 
Gn-a lontins qu’ dj’ai compris ¢’ qui v’ s-a passè pa I’ tièsse, 
Mais c'èst fini asteure... Wétouz, i va fé bia : 

Aviè midi put-ête, nos drouvrirons |’ fènièsse... 


Note de Gérance. 

verser à notre C. C. P. des Cahiers Wallons, 95, rue de 
l'Ange, Namur, N° 79.56.97. 


Ils peuvent aussi souscrire un abonnement d'honneur 
de 250 fr. ou de soutien de 100 francs. 


Nous espérons qu’ils feront en sorte que nous puis- 

Ene chije à Carcassone 


Conte di Roûli. Dialecte de Franchimont. 
(Entre S. et M.) 


I fait mwais èt l’'vint hoüye. Ene nive mouch’résse bro- 
ke padzous |’ uch’ maugré l’ botia di trin qui stoupe lès 
crayes. Dizous li tch’minéye à mantia, dès p'tits sôdârts 
gritch'neut l' long dès dints dou crama : c'è st-ène què- 
wèye di p'titès stwales qu'ont tout l'air di griper à l'chau- 
le. Asto dél’ drèsse qui chale su sès trwès pids, li viye 
ôrlodje discôpe li timps sins r'lai. 

Li flame dès pèlozias r' glatit sus lès-assiètes di stin 
èt cu lès quèwèts dou taili. Pou çu qui d'mère à fè, nén 
dandji d'alumer l' quinquèt : on veut bén ç' qu'on dit 
sins çoulà. Li minou s'a raboulotè dins s' rèspe d'ôsère. 
Li tchén est staurè su l’tilia. On z-a r’ satchi lès chames 
tout-autoû dou feü d' bos, C'est l'eûre dès fôves. 

Li vi mon-onke qu'a sti roûli pus dou mitan di s'vicai- 
riye à triviès d' France èt minme d'Espagne èt qui vos 
cause come èn' orake, ni sét quausu pa yu qu' va cou- 
minci, tél’mint qu'i n-n-a à raconter... Mais v' là qu'i 
tousse : c'è-st-in bon signe. Pus nèlu n'boudje. Et dins 
l' paujèrtè dè’ maujon, li vwès familière dou conteü 
mwin-ne lès choütants à dès cints-eüres èri di t-ci : 

I fieut in imps come audjoürdu. Nos-avéns nos cénq 
tchivaus. Nos l’s-avéns mis ou staule, divant lea picotin, 
dins n-ène aubérge di Carcassone ; pwis, nos n’s-avéns 
mis à tâbe, come bén dé jusse, pac’ qui nos moréns d’ 
fwin. Nos v’néns d’ Toulouse. Lés voyes éstént ridantes. 
N’s-avéns piérdu éne masse di timps a fé r’férer nos tch- 
faus à glace èt n’s-avéns d’dja stran-né toute no mitche 
qui d’ méreut co trwès-eüres di voye divant d’ nos-arêter 
pou |’ nat, L’aubérgisse nos conn’cheut ca nos passéns 
co t-anawète. I n’s-aveut fait éne rude fristouye. I n-nos- 
aveut nén plindu |’ vin. Come i nos-apôrteut l’ goute èt 
l’ café, nos l’invitons à choquer avou nous. I n’ ratindeut 
vraimint qu’ coula. I s'agranceut di conéche lès nouvè- 
les èt lès roûlis è savént tant! Quand n’s-avons ieû ba- 

byi in bon momint, l’aubérgisse nos d’ mande tout d'in 
côp : «Qu’aléz bén fé d'vo chije, lès-omes ? Et come nos 
n’ savéns qwè résponde, i nos dit :» Choütèz bén ! Ene 
ménageriye vént d’ ariver su l’ place qu’éle rascouve a 
mitan. C'est l’ sèyance d’ouvértire audjoirdu a wite 
eûres. Vos avéz cor-ène etre pou vos laver, pou fé vo 
barbe èt pou vos discandji. A vo place, dji nèl manqu’- 
reus nén. V’n-auréz p’ téte pus jamais ène ocazion pa- 
réye... — I alons-dje ? dis-je à m’ camarâde — Oh! mi 
dj’ vous bén ! di-st-i... In pau taurd, t-ossi rlétchis qu’ 
dès vias qu’aurént deûs méres, nos v’la en route pou 
z'aler vèy’ lès bièsses sauvadjes. L'ome n’aveut nén min- 
ti : P place èt vraimint néyiye padzous |’ twale dèl bara- 
que. Ene masse di djins ratindént d’ dja leû tour pou plu 
mouchi. Nos n-s-avons mis a |’ quéwe... Enfin, nos-avons 
ied ène place d’ éyu qu’ nos pléns vèy’ aujiy’mint. A 
ratindant qui |’ twale si lève, nos r’ waiténs d’ tous nos- 
ouy’s lès cages qu’éstént conte lès pareus. Gn’aveut là- 
d’ dinz ène masse di bièsses di toutes lès sôtes : tigues 
èt liyons, oars èt pantères, sindjes èt pumas... qui sés- 
dje co, mi! 

Mais v’ là qu'on bouche drola pa d’ vant. Ene lampe 
s’ alume, Li ridau s’ lève. En’-uch’ si drouve diszus l’ costé 
èt didins l' grande gayole di fièr qu'est là d’ vant nous, 
lès sindjes mouch’neut à l'queü-leü-leü. On claque dès 
mwins à tout spiyi. Ene coumére, abiyiye toute roudje, 
lèz fait danser au son di s’ violon. Ossi rate qui l' danse 
est finiye, cès malinès bièsses-là nos féy’neut rire à brai- 
re avou tous lets toürs èt grimaces. 

Nos n' rigrètons nén d' ièsse vènus : Nos n's-amusons 
come dès-èfants. Iène après l' aüte, lès bièsses vèn'neut 
doner leü nimèro. Tout routeut come su dès roulètes. 
Lès tigues avént bén sti in pau nèrveüs mais l’ dompteü 
l'-saveut mis au pas rén qu’ avou si scoriye. I n' dimè- 
reut pus qu’ lès liyons à v’ni moustrer leû savwâr-faire. 
Quand |’ dompteü I’s-a ieü fait achir diszus n-in chame, 
monter su l'èscabau, passer à |’ course au triviès d'in 
grand cèke di feü, i lès-a ramonçc'lès tèrtous dins n-in 
cwin dèl gayole. I gn'aveut dije. Adon, s’ ritournant su 
lès djins, li dompteü dit : Mèdames, Mèssieüs! Pour 
couronner cette exhibition par un numéro sensationnel, 
je vais avoir l'honneur d'enfoncer ma tête dans la gueu- 
le royale de Sultan que voilà ! 

Et di s' mantche di scoriye, i moustreut |’ pus bia q’ 
sès liyons, ène bièsse à n-n-awè peü, minme empayèye... 
V's-auriz oyu voler ène mouche... 

En place,, Sultan ! di-st-i l' dompteü en fèyant pèter 
si scoriye ! Sultan è st-in tièstu. I fait cheunance di n' 

né comprinde, quéwiye èt groûle en drouvant <’ gueüye 
au laudje. Didins l’ sale, lès djins sont sbarés... Mais tout 
lP minme là l’ biésse qui s’ rapauje èt va s’ achir su l'cha- 
me. L’ domptet |’ rablade di sès pus bèles. Sins s’fé pri- 
yi, Ç sôp-ci, Sultan drouve ène guetiye come in for èt 
l'ome... sititche si tiésse didins... Ah! més-éfants! dji 
tranne cor-en vos l' racontant... On z-atind éne saqwè... 
qui croche... Tout l' monde comprind rate cu qu'i s’ pas- 
se... Lè: couméres tchéy’neut à moncia..., lès-omes, pus 
môrts qui viques, ni sav’neut pus éyu darer..., lès pus 
coradjeus d’zias wait’neut d’ saiwer lès p’tits-éfanis.. 
On bauye, on pousse, on s’ couboûre, on s'acramiye dins 
‘és tchèyères, on spotche lès-aurtias dès vijins... C'è st- 
in «Sauve la graisse»* général...!... Mais l' twale vént 
d' tehéy’,, catchant l' drame auzès djins... Pétit à p'tit 
èt nén sins rises, v’la tout ’ minme li baraque qui s’ 
vüde, Par boneür, gn’a nén trop d' cochis* !... Dji viqu’ 
reus co mile ans qui dji n’ saureus rouvyi éne chije pa- 
rèye ! 

Et i d’djeut l’vrai, no vi mon-onke, ça, bén souvint, 
par nat, on l’atindeut criyi come in piérdu. Quand on 
monteut là-waut pou vèy’ cu qu'il aveut : «C'est co l’ liy- 
on ! d’ djeut-i. Il ét tout frèche di tchaüd èt s’ pôve vwès 
tran-neut come éne fouye. 

Em. Jos, Piret 


* Cette expression est courante dans le wallon de Franchimont 
* Cochis = blessés. 


Offertwére 


Do fond di m niût, dji vos r'wête è Vlumiyére 
Et dins l'soül'riye des tchants d’mouchons. 
Tote li biaté sur vos s’ ridjont 

Do ciél d’avri èt do bounetir, si frére. 


Do fond di m’ nitit, dj’admire è vos crol-riyes 
Li solwéve djè d'èl brije di sôye, 

Et su vos pia qui tronne les bréye 

En otr di tos les tchants d'èl Pôque floriye. 


Mins si dj’erwés lire dins les solins d’vos cœür 
Come én’ appel à m'nwûre tindrésse, 

Vome-ci. Dji m'offri tot d'in gèsse, 

Chériye, mi yâme trop véte èt m’cwarps trop meür 


W. Félix. 

Li Bribeux 


Dialecte de Ocquier. 


Mi, tot p'tit. Lu, tot vix. Et portant j mès sovins 

Po l’âveur vèyou v'ni, clichté l'ouhe bin sovint, 
Présinté sès nâlis, sès lécettes, sès atétches 

Ou bin totes sorts di trucs, comme «Sidol èt cirédges». 


I riv’néve à P sâhon dès fènètches, qwand l'odeur 

Des fours, esteut pu fwètte, qui lès sintèches dès fleurs; 
Et s’houmere ti, bin fwèrt, po rimpli sès narénnes 

Li bonne air dé Condroz, d’vant d’allér so l'Ardènne. 


I Valléve d'houhe à pwètte, mettant s’ caisse so les soûs 
Etalant s’ marchandéye, sès camelottes â grand djou. 
On n’achtéve rin tot cop; c’esteut bon tot paréye. 

Et d'on sorire so l'boke, i d'héve : «Madame à r'vèye». 


Li marinte qu'on li d’néve, èlle méttéve és s’caba 

Po magni, tot s’lévant, d’vint n'moùye, minme on cina; 
Et d’bonne humeur tofèr, bin qu’ji n’kinohe personne 
Qui li d'néve à logisse, po dé l’nut’ és s’mohonne. 


Avou ses gros solés, sovint ninme des sabôts, 

Et s’ grand chapei rosti, pa lès feux dé solo, 

I carioliéve djourmdye les vôyes di noss’ contrèye 

Lès braqu’nant d'lâdge èt d’long â corant dès annêyes. 


Il èsteut pôve, à pont qu'on l'loümasse li bribeux 
Min d'ji vz'assure portant qu'il èsteut bin heureux. 
Li tèrre esteut dâ sonne et puis, là, c'esteut s'fwèce 
I trimbaléve so s'dos, tot s'trésor ès s'bèsèce. 


Corrant tot seu, so l'monde et magré tot sès tours, 

I n'aveut, tot ch’minant, maye rèscontré l'amour! 

Il èst mwêrt, és l’campagne, raspoyi, so n'grosse pire 
Wisse qu'on nà maye mettou, nolle fleur, ni dit n’priyire! 


Léon Caris. 


Clichté : mouvement saccadé pour soulever et secouer la clin- 
che d'une porte. 

Nalis : Lacets en cuir en forme de fine laniére pour souliers de 
travail. 

atétches : épingles. Fénétches : fenaison. 

Sintéchés : senteur. Houmer : Aspirer. 

Marintes : Tartines que prend l'ouvrier pour aller à son travail, 

Caba : sorte de besace d’écolier. 

Mouye : Meule. Cina : Fenil. 

I Carôliève jourmaye : Il caracollait sans se rendre compte de 
la valeur du temps. Trimbaléve : Emportait avec lui. 

I Plout 


Dialecte de Foy-N.-D. (Dinant) 


Toc-Toc-Toc. 
Ayi, c'est l plouf qui toque 
A to squètè su les caraus ; 
Portant fôreûve qu’ èle djoque, 
Gna djà fin plin dins les richos. 


Toc-Toc-Toc. 
Ele n’a nin l'air di vlu arètè ; 
Di t'ci dji ve qu' èle ridobèle 
Et les mouchons ont l'air èdjalès. 
Ah! mon Dié! oyoz pitié d'zels ! 


Tic-Tic. 
La! vla l niilée d’abérd yutte ! 
On ve les djins qu’ sért’nut tortos, 
I savint métu à yutte 
Ca i n'avint rin stitchi su leu dos. 


Quic-Quic. 
Et les ptits mouchons tot binaujes 
Tchipelnut à to squètè ; 
Astetr i sont bin à leu 2’auje. 
I w séront pus édjalés. 


Roger Bouche, 


Li Murwe 
Dialecte de Namur. 


Mi cqui djvwès l'pus èvi su l’têre, 

Et bin més djins, c’ést-st-on murwè ; 
Pasqui s’metibe là, vos ploz bin m crwére, 
Vos n’sauriz trovér pus soûrnwè. 


Come i nos fait dés bias sorires 

Quand n'li mostrans nos prumis dints ! 
Mins atinsion, c’ést P? prumére pire 

Qui l'murwè tape dins nosse djardin... 


A vint-ans, fiérs di nosse djon-nésse, 
Nos d’metir’rin-n’ dés-etires divant li. 
I nos cligne Vouye, i nos fait fiésse, 
Nos pinsans qu’ca dur’ré todis. 

Li long d'nosse vôye, come dès bonasses, 
Nos-ènn'alans sins nos r'toürnér ; 
Tant qu'on bia djoù su nosse tignasse 
Nos vèyans qu'i c’mince à nivér. 


Ptiit-à-p'tit on sint qu'on ride, 

Li molin totine, lés-ans évont ; 

En djipant l'murwè compte lès rides 
Qu'ont pris racénes dissus nosse front. 


Maugré totes lés p’pités grimaces 
Qui nos fians po nos radjon-ni, 
Tot dotsét’mint nos pirdans place 
Didins Vquéwéye dès ratchitchis. 


Adon nos plans tinre l'uche à craye, 
Ca s’nos v'lans r'waîti nosse mouzon ; 
Li murwé nos dit : «Ayayaye, 
Léyiz-me rat’mint lèvér l’péton !» 


Edmond Tillieux. R. N. 


Frédetis 


Su lès boul’vards qui l bije rayène, 
Lès bans r’chon’nu à dès bribeüs. 
Is n’sav’nu qwè fé d'leü coyène, 

I n's'i achit pus qui l'frèdeù... 


A paurt on'ajent qui pèstèle, 

Su l'place dèl gare ou aus quate cwins, 
On vwèt lès djins qu'lèv'nu li s’méle 
Come s'il avin-n' li môr aus dints. 


Li sauvèrdia qu'ratind s'dringèle 
Dimeüre posté dès-eüres s'i faut, 

Po vetiye passér one dimwèzèle 

Qu'a one cwèfüre en quèwe di tchfau... 


Lès reuwes ont l'air d'awè l'tchau d'pouye 
Et lès maujones li gote au néz ; 

Min-me d'Omalius tron-ne come one fouye 
Dins s'grand cazak tot tchamossé. 


N's-avans co Viviér su lès spales, 

Et l pire di tot c’ést qu'lès mwaijtés ; 
On n’ricasse nin ca come dès bales... 
Faut ratinde qui l’bole etiye toürné. 


Edmond Tillieux. R. N, 


Lés detis sauléyes... 


Dialecte de Montigny-sur-Sambre. 


L’éfért din ptit èst pacaup bon 

A dit Gros Djan, lonmins d’vant l` guère : 
Rap'lez-vous l? rat scapant l liyon 

D'in r'cèpe ousqu'i n’asteut nin fièr’... 
Piére a Bèrwète èt Gus’Pognon 

Qu'ont tous lès deüs volti in vére 
Ramass'nut ne chique di pèrmission : 
Yinke au champagne èt l'aute a l'bière... 


Mins a l'sôrtiye du cabarèt, 

Si pou nos Pière ç'èst hûwe d'ène traque 
Qui s'bèrwète lyi fét contrèpwèd, 

Gus’, li, sint qwi faureut yèsse braque 
Pou min-nér ène auto tout drwèt 
Quand èl pavéye va en zig-zaque : 
Caupant lès gaz’ i fét l'arèt 

Et propôse a Pière platèzaque : 


« — Ti vas m’ramin-nér a m’maujo 

« qui dji n’mi sins pus dins m’n-assiéte 

« Pour mi chûre a min-nér l'auto... 

« — Ca va, fé Pière : monte a bèrwète 

« Et pou in vi franc du kilo 

« Dji t’arindie ca tout clér’ èt mète... 

« — Tope... La cint francs qui dj gangn’reu co 
« A payi l'doube au kilométe... 


C’ést dispü don qui sont copains : 
El gros ménir’ èt l’train-ne savate 
Compèrdant qu'a in bia djardin 
Si qn-a ne fleür roudje asto ne saldde, 
C’ést awi faut toutes lès sôrtes di djins 
Pou fér r’tchér él monde su sès pates : 
Dès cras, dès sétch’s, dès longs, dès nains 
Et min-me dès sots qui s'lèy'nut bate... 
Max André Frère, 


Lés Minabes 
Li djoû 


Vo vo viéri din l'bleuwe pavéye, 

Li molin à cafeu r glati 

Et les viyè djin su l'intréye 
Guign'nu li p'tit. 


— «Vol-là wé, nos’ pitite pouyette» 

— «Jésus Maria qu'il est créchu !» 

Mais Vletivrin qu’n’a pon d’timps à piéde 
Est d'djà réchu. 


Faut fé one kâresse à Nénéte 

Pür fé doné l'pate à Loulou 

Rimpli d laton l crépe da Janète 
Rascoude les-ous. 


I wèl-lach’nu nin d'one siméle 

I s’ dispitrinn’bin po l'awè 

Mais parin l'a branmint pu bèle 
I va o bwè. 


I sont d'cope tote li sainte djournéye 

Il-èvon è s' tunan pa l'mwin 

Ribate les-ayes èt les uréyes 
Durva-durvin. 


Et à l'nê quand nos’ pitit ome 

Tchê è poüre èt qu'il est nanti 

Parin l'bèrcèye dins s’prumi some 
«Dodo, mi p'tit». 


Li Chije 
I sont rakulté din l'êstréye 
Por one longue chije di viyè djin 


Ele choüte li posse èt li soktéye 
Bin paujèrmint, 


Li rèvèl dissus li tchminéye 

Rèpe les munutes come one sori 

I gwa pon des deù qui mouftéye 
Kwè s' dirinn'ti ? 


Li take di li stûve qui kopète 

Done à 2’étinde qui l'feu est dju 

Et V vi ome dimande : «Esto prête ? 
Alânn' dwarmu ?» 


* * * 


Radmint divant qu'èle ni distinde 

Is va sèrè l'uche au vèra 

Et mète al’ terre li batche di cinde 
Po l'tchè qu'è là. 


Ele monte prumère. Avou s'mwêche djambe 
I s' hertchiye è flotchant do d'gno 
Et i dit, to s'tunant à l'rampe 

«I plourè co». 


Ele ni roviye nin d'prinde si brike 
I n” pou mau d' kité s’ grand s'caneçon 
Et leü lincoü, come li frè pike 

C'est do mwelton. 


Avou s'grosse moustache èt s’ bârète 

Il a Vér, dist-èle, d'on-ulan 

Cor bin au'cà, l' bètche qu'èle li done pète 
Come à vint-ans. 


Li nêt 


Gn'a pon d’cotirdau qui n'va à sètche 

I gwa pon d’ rôse qui w sipani 

On bia dioû Vlampe tchê à cot d' mètche 
On bia dioù l'mouchon kite si nid 

Il ont yet leu deuzyinme Noyé 

Mais v' la vnu P momint do s' kité 


Lontimns il ont fé sine arvôye 

Au p ’tit gamin qui s'ritournè 

Et avou li c'esté leu diôye 

Qu'è ralè co po deti-twés mwè 

Ele les-i chon'ron longue les chije 
Ele lés-t chon'rè frède li bije 


Li solia tchê lauvau padri l'bwè dispouyu 
Mais dins lei ketir qui sônne, là longtimps qu'il est dju. 


L. Naméche. R. N. 

Li boune vôye 


Ni pétrotiye nin dins l’basse, 
Ti vas man-ni tes pids. 
Rawaite bin ou-ce qui t’passe, 
Toûne autot do brôli. 


Ni dmeure nin dins l’warbire, 
Rote dissus les cayats ; 

Vaut mia tchére sus les pires, 
Minme si ti t’fais do maù. 


Qui disses ?... tes mwins d’tchavéyes ? 
Cwest rin... ralétches li son. 

Les dales ont sti rlavéyes 

Et tn’aurés nin l'chèrbon. 


+» 


Gna one linwe qu’agriftéye 
Ti pauve cœûr qui s’coba ? 
N’euche nin pet d’one rakléye, 
N’dis rin... t’sérés pus bia. 


Ni tüze pus qu't'as do l'pwin-ne 
Et waite dé nn’é pon fé ; 

Ni t’mets nin fot d’alin’ne 

En V2is cryant qu’t’es mwais. 


T'es stau bout di t’quérwéye ? 
Ti dis qu’t’es bin djosté ? 
Taisse-tu, c'est stone idéye... 
Ti n'es pus rin... ti brai. 


+ 


Oui, t'murwè mintiche ; 

I t’fait crwère qui t'es bia ; 
Portant, cu qui rglatiche, 
Ci n'est k’on laid mama. 


N't'arète nin à l’pèlake, 

Niftéye pus fwâr padzos, 
Surtout, n’candje nin d’cazake, 
T’sérés co l’minme djodjo. 

Rawaîte pus fond ¢’ qui s'passe. 
A t’ydme, i ass’ sondji ? 

Apontie li one place 

Po véld... au Steili ! 


Alexandre Bodart. R, N. 


Les montéyes 


Dialecte de Moustier s/ Sambre. 


Viyés montéyes naujiyes 
D'awè choûté l’chimadije 
Di tant d solés sul satch, 


Riconiriz l’ pas des tayons, 
Dés omes naujis, des djon-nes mayons 
Au now visadje ? 


Vètès pires dissotéyes 
Pau-z-è pids dèl pèkéye 
Et les eüwes dès sèmdis 


Aroz vèyu l’feume sanquèneüwe 


Qu'a tant scrépé èt foutu d’l’etiwe 
Po vos fé r'lûre ? 


E. Gilliard. 


Sambe èt Motise 


Dialecte de Moustier s/ Sambre. 


Nosse Moise, c’est-one nozéye bauchèle qu'a do rodje su 


[ses lépes 
Et dès p'tits féns solés, 


One bèle bauchéle dal vile avou s’rébe di dimègne, 


Avou sés ténés blankés mwins 


Qui n'ont jamais véyu dèl bolante etiwe di bwéye. 


Nosse Moise, c'est l'djon-ne crapôde qu'on-z-a s’ plaiji 


D’waiti passer en ruv’nant d’messe, 


Moise, c'est Vcolotite qui s’covérine étur les rotches, 
C'est l'murwè ousqui nos bias crètias si waitenu viker 


[paujermint. 

Mins Sambe, c’est Vrivadjresse qu'on rescontère dins les 
[corons : 
Dès rodjés mwins totes crévaudéyes, 
Des dwèts frochis, grètés pau-2-ostèys, pau tcherbon, 
Pa tot Vovradje enfin. 
C’est l’ péve méskéne aus-ouy naujis d'awè vèyu 
Tant des miséres ét des rascrauwes. 


Nosse Sambe, c'est l’rivindjresse flaniye trop timpe 
Avou ses ouy sins feu 
Et sés pésantés-asgauchiyes di djins trop scransses. 


Sambe al vièspréye dins les rodjeüs des fors, 
Sambe qui s’cotrinne come one viye feume 
Etur les nwars tèris èt lès rivadjes des fosses 


Pôve etiwe plinne di berdouye èt d’ man-nestés. 
Sambe des ovris, des ptitès djins, des pôves mivés ! 


Moise, c'est l'biaté. 
Sambe, c'est l'ovradje 
Et totes lès deüs, c'est l'Waloniye. 
E. Gilliard. 


Li grand'père 


Ele li comprind 


Li p'tite n'ètind jamais, autoû d'lèye qui l'anglès. 

Si papa, si famile, les amis, l’vwésinadje, 

Ni saurinne s’espliquer avou on ôte lingadje, 

Si ç'n'est qui nosse bauchèle li cause co bin francés 


Insi, gn-a wére di chances po quand èle rivairé, 
Qui nos p’lanches nos ètinde avou nosse vi lingadje. 
Portant, èle est des nosses èt ci sèreuve damadje, 
S’éle ni compidreuve nin one miyéte nosse patwè. 


D'avè dédja peu d’ca et dj'lVavè dit à m’féye 
Qui dit tot ¢’ qui li passe en causant avou lèye, 
Et comèlant les deus avou des mots walons. 


Ossi, quand èle li d’mande, po-z-awé one caresse : 
Come to mamy, dear ou v’noz d’lez moman, m’pouyon, 
L’éfant fait l'minme rèsponse : sitind ses brès èt s’dresse. 


Joseph Gilson. 

Les Masindjes 


Tos les cis qu'ont fé l’ guère di quatôze si rapèlnu co 
bin les soréts qu’on nos a dné adon saquants mwés du- 
rant. On n’les savait mougni, nin d’pus qui l’laurd amè- 
ricain èt qu'les nwars manche-touts, deurs come des cay- 
aus, qui sourtinnent dji n’ sé d’éousse. Quand on z’apur- 
deuve qu’on gros maisse aleuve vinu visiter les canto- 
nemints, on pindeuve laurd ét soréts come des guirlan- 
des su les vôyes ousqui dveuve passer... Naturélmint, a 
c’djeu-la, on risqueuve iut djous d’sâle di police èt 
avou ça, c’esteuve pus grave, di piéte saquants djous 
d’condji... 

Di c'timps la, li Gusse Nicot d'Parfondviye, esteûve 
«garde-matériel, al cinse do «Tchin Marin» a Ramsca- 
péle. Brave garcon, il aveuve todi bin fé si dvwér ét i n’a- 
veuve jamais ieu d’punicion. Fwart sérieus, todi presse 
a ovrer, on l’aveuve métu la a cause qu'on saveuve bin 
qu’avou li, li bèzogne séreuve todi bin faite èt à timps... 


Et i viqueuve la, causu tot seu, dins one cauve qu’on 
z'aveuve disgadji des dèbris dèl cinse. Des restants d’ 
meurs, saquants aubes a mitan mwarts èt des bouchons 
qui n'valinnent nin mia, vola tot c’qui véyeuve. 


Al nait, les équipes passinnent po prinde c’qui l'z'eu 
faleuve : chupes, pioches, fi d’arca, satches a tère... Tot 
au matin, leu sogne faite, éles rapwartinnent les ostéyes 
qui 'lGusse répareuve èt intertineuve dèl djournéye. Di 
timps a oute, on maisse vineuve controler, mais c’esteu- 
ve todi jusse. Li Gusse pleuve compter come on modèle 
di servitetr. 


Portant, on matin, volla surpris pa l’grosse èt sétche 
vwès do colonel : 


— Encore un qui cherche une punition, n’aleuve-t-i, 
cit-ci a on comandant qui roteuve padri li ét tot mos- 
trant l' Gusse atélé a rbouter on mantche a one chupe... 


Tot pâle d’éwarmint nosse Gusse do côp s'arrête èt 
saluwe, en posicion... 

— Vous ne comprenez pas? rprind l'colonel tot 
mwais... 


— N... n... non mon colonel... 


— Et bien votre comandant de compagnie vous ex- 
pliquera... 


Et après awè tapé on côp d’ouye su les ostéyes bin rnè- 
tiyes èt bin écrauchiyes, les deus maisses estinnent è 
voye, lèyant l’ Gusse tot maqué. 

Qu’areuve-t-i fé? I sèl dimandeuve. 

Quékfiye, sondjeuve-t-i, est-ce qui dj’aureuve du awè 
m’ camisole su m'dos èt l’ casse su l’ tiesse ? Ou bin est- 
ce qui dj’n’a nin saluwé l'colonel assez rate ? Li pôve ome 
si tourminteuve... Li qui n’waiteuve qu’a satisfé les 
chefs, ça li tchèyeuve deur come do plomb. 


I li dméreuve one espwèr : si comandant ! Avou cit-la, 
au mwin, i s’aveuve qui poureuve causer lon z'è laudje 
minme en patwès qui l'officier dviseuve ossi bin qui l' 
francais, provnant li minme di Lustin. 

Ça n'a nin taurdji... A trwés efires d'aprés-diné l'co- 
mandant arriveuve : 


— Bin Gusse, qu'est-ce qui vos a pris ? Gn'a l'colonel 
qui vos vout dner chis djous d’sâle di police èt vos fé 
remplacé vaici... 


Li Gusse n’é ruvneuve nin co. 

— Permétoz, mon comandant, di-st-i aprés on mo- 
mint, dji n' comprinds nin... Li colonel m'a dit qu’ vos 
m’espliquriz... 

Li véyant tot sbaré èt si sincère, vla qui l' comandant 
s'ritoûne, wéte à drwéte, wête à gauche : 

— Et ça ? di-st-i adon al Gusse, en li mostrant des vis 


boquets d’laurd ét des ouchas tot sètches qui pindin- 
nent aus meurs èt a des aubes la tot près... 


Vos savoz bin qu'il est disfindu d'fé ça don Gusse ? 
c'est des gamineries... 


La dsus, li Gusse divint tot rodje mais tot soladji ét i 
respond ossi rate : 


— Mon comandant, dji vos assure qui nin one munu- 
te dji n'a sondji a m’ foute di l’amougni ni a chiner 
persone. 

C’qui vos véyoz la don, c'est po les masindjes ! Waitiz 
bin ! Adlé tos les ouchas èt les boquets d’laurd gn’a one 
tchabote èt a tortotes i gn’a on nid... Seirmint dj'a cat- 
chit les nids po qu'on n'vôye rin. 

Li comandant qui s'aveuve achid dissus on chame, bou- 
reuve si pupe : 

— E vla des èmantchures Gusse... Comint va-dje ra- 
conter ca au colonel mi ?... 


— Dji vwés qu’vos n’mi crwèyoz wère, riprind’]’Gus- 
se. Choûtez portant si vos vloz bin : 


Vos savoz bin qu’ dji dmetre dins one pitite blanke 
maujone, a Parfondviye, inte les bwès des tiénes èt T 
grand’route di Nameur à Dinant. D’ossi lon qu’dji m’ 
sovins, mi papa èt m’moman m'ont st’ apris a z'awè so- 
gne des mouchons. C'est pa cintinnes qui tchiplinnent 
tofére autou d’nosse maujonne. Mi papa chufleuve après 
zèls èt is acourinnent adlé li come des pouyons, sûrs 
d'awè leu mitches : ptits boquets d’pwin, di canadas qui 
cé-dj ? Is conichinnent ossi bin l’vwés di m’moman qu’él 
z'eu criyeuve : 


— Pitits, pitits, pitits... èt is abrokinnent autou d’léye, 
tortos au pus voraces. Is l’ porsuvinnent è forni, èt min- 
me, les francs sauverdjas moussinnent èl cujéne... Si 
èle taurdjeuve one miéte, is li fiyinnent on concert di 
tos les djales dins les aubes ét dins les bouchons, po li 
dire qui c’esteuve l'eüre di leu pitance... 


Di tortos, mauvis, pinsons, sizets, masindjes, c’est les 
masindjes qui m’moman véyeuve li pus volti : Eles sont 
si béles ét si djintiyes avou leu finés tiesses totes djanes 
a nwares rauyes... Et, véyoz, éles rafolnu d’on boquet 
d’laurd, ou d’one oucha a spépi. 


Waitiz, mon comandant, porsüt l’Gusse, en purdant 
on laurd, qu’éne dintéle qu'ils z'è n'è féyenu. 


Et ça fait qui quand dj’a pris m’posse vaici, dj'a rmâr 
qué one cope di masindjes. Eles avinnent l'air malèreus. 
Come a m’maujonne, dj’a cominci tot d’swite a n’n’awé 
sogne... Ça m'raprocheuve di m’moman, dji r’viqueuve 
one miéte dins m’famile... 


Asteure, i gn’a des dijinnes... 
Vinoz vôye 


— Waitiz, vaici come éles sont bin! Qué bia ptit nid 
avou del l’linne èt do mossè ! Gn'a des djônes. Choütez 
l'mére qui tchipéle, la, su l’bouchon. 


Vaici, di-st-i co l'Gusse, a one oüte nid, c'est des sau- 
verdjas : is ont cayi les masindjes a l’uche, les tigneus. 
Véyoz qu’éne différnce di nid : cit-ci, on direuve on fa- 
got mau fé avou on trau au mitan... Ah, les vaurins! 

Vola, qu'il a z'achèvè |’ soüdard, c'est m'seul plaiji 
c’est mes mouchons! I m’ chone avou zèls qui dj’ sos 
adlé mes parints... Dji n'a nin sondji d’pu qu'a moru qui 
dj’ fieuve mau en pindant saquants ouchas po les ma- 
sindjes qui rindnut bramint des services... 


Li pôve Gusse, en finichant, si raktineuve causu d’ 
braire. 


Li comandant esteuve tot mouwé. 

— Dji vos crwés Gusse, di-st-i, en li donant l'mwin. 
Vos n’séroz nin puni. Vos lairoz tot come ca est èt vos 
continuweroz a bin sogni vos ptits camarades lez mou 
chons. A rvoye... 


On mwès pus taurd, li colonel ripasseuve pa l'posse 
do «Tchin Marin». Li Gusse n’esteuve nin fiér en l’vèyant 
s'aprochi, surtout qui gn’aveuve on général audjourdu 
avou li : 

— Ici mon général, nous avons le magasinier exem- 
plaire, un excellent soldat. En outre c’est un bon fils et 
un ami des oiseaux. A l’occasion de votre inspection je 
le nomme caporal... 


Ainsi a causé l’colonel. 


Et vola comint qui l'Gusse a sti rècompinsé d’awé bin 
fé s’eérvice èt d’awè bin ieu sogne des masindjes, les ma 
sindjes di s’chére moman. 


Jules Riviére. 

Jusqu'à présent nous leur avons continué le service de cette revue. Nous 
espérons que la réception de leur virement nous permettra de le poursui- 
vre et nous les en remercions. 

La Direction. 


Pour la rédaction, s'adresser à Mr Jules Rivière, rue des Hou- 
blonnières, Namur (La Plante). 


LES CAHIERS WALLONS 


Un conteur colonial : 


H. Mathieu-de Klerck 


Ancien officier vétéran colonial, ayant commencé sa car- 
riére d’Afrique au cours de la guerre 1914-1918, H. Mathieu-de 
Klerck est aussi un Namurois de vieille souche. De sa jeunesse, 
passée Boulevard Isabelle Brunell, voisin des populaires quar- 
tiers de la Basse-Neuville et de St-Nicolas, il a conservé l'a- 
mour du wallon dans lequel, il aime, avec humour et philoso- 
phie, a conter ses intéressants souvenirs. 


J. R. 


Au payis des buffes èt des 
léopards. 


Dédié à mon ami Henri Gueldre, 
le sympathique trésorier du Cercle 
«Les Namurwès d’ Brussèles». 


C’esteuve intur Boma èt Banana. I gn'a bin des anées 
di ça. Dj'aveuve avou mi trwès nwars soudards èt one 
dijinne di pwarteus. Li pisinte qui nos süvinnes esteuve 
come one laçète qu'on aureuve lèyi tchère a l'astchèyan- 
ce au truviè d'on payis plin d'bosses co pus wôtes qui 
l'tchestia d'Nameur. Des deus costés dèl voüye, laudje 
di deus ou trwès pids, nin one aube, nin on bouchon ; 
rin qui des zièpes totes rassètchiyes, des zièpes come des 
stièles a mange-tout qui fiyinnent come one twèture au 
dzeu des tiesses. Rin n'est pus naujichant qui des 
ptits tiènes come ça qui faut griper ou distchinde, qui 
n'sont jamais rafrèchi pa on filé d'air, ousqu'on n'vwèt 
nin bramin pus lon qui l'bout di s'nez, qui tourniqu'nu on 
n'sé nin poqwè èt qui mwinnu li diâle tot seû saureuve 
li dire. Nos avancinnes satchant l'linwe, trinnant des pids 

tot t’estchaufés, pestélant dins les cayaus, trébuquant 
dins des traus, sins on pwél di sétche. Les pwarteus, 
moudris d’zo leu tchétche, èt léyant su leus pas l'odeur 
di tchamossé di leus viyés loques, s’effwarcinnes co por- 
tant d’roter. 


Tot d'on côp, on soudard qui roteuve divant nos, fé 
comprinde di d’nin aler pus lon et en minme timps i met 
on dwégt su ses lépes, Au truviés d’one trawée dins les 
zièpes, nosse tome a véyu one binde di buffes èt i m'a 
dédja bouré s’fusik dins les mwains. Nin dandji di rwè- 
ti po sawé qui totes mes djins ont les ouyes dissur mi 
ét qui leus mwains si pass’nu dédja su leu vinte dins 
l’éspwér d'on bon boquet d’tchau tote sônnante a s'mète 
padri l'garguète. Por mi ci soudard-la mi prind po Jupi- 
ter li minme, po one saqui qui n’pout fé qui des mirau- 
ques ; mais mi, on m'a todi dit qui l’buffe ni djouwe nin 
volti aus mayes avou tot l'monde; qui c'est l'biesse, 
après l'gorile, li pus coradjeuse et li pus sauvadje qui 
seuche ; qu'i disfie minme li lion ; qui l'fwace do toria 
n'est qu'one misére a costé dèl sène. Et ci mansi soudard- 
la mi met d'vant tote one binde di ces bièsses la qui pol- 
nu tchèrdjî sins qu'on les vouye dins les ziépes, sins qui 
gn'euche minme one aube po s'catchi d’ dins si faleuve ! 


Est-ce qui dj'assayereuve di fé comprinde a tos cès 
maulair-la qui mi rwètnu avou des ouyes di pêchon cû, 
qu'on fusik di soudard ni pout nin aujiemint touwer des 
parèyès bièsses ; qui, si on buffe est djondu tote li binde 
va nos printe al tchèsse ; qui persône ni doureuve one 
mastoque di nos carcasses ? Les nwarès caboches ni com- 
prindont nin, pasqui dins leu pinsée les blancs omes 
polnu fé tot c'qui volnu. I m'prindront po on couyon, po 
on blanc qu'a les fétes, po one offici qu'a l'pèpète ; dins 
s°quants minutes si dji d’meure-la, dji n'vôrais nin 
d'pus qu'on tchin crèvé. Is ont dédja r’marqué qui dj’ 
taurdjeuve trop longtimps dlé d’zèls ; les ouyes si dis- 
tofinnu ét i gn’a on laid mau foutu qui ratche divant li. 
Si dji n'mi raktineuve nin, dji les boûrreuve di côps d’ 
nids. Is frinnent bin mia di fé leu testamint et di numè- 
ter leus ouchas pasqui tot a l'eüre, si ca va mau, is vont 
iesse atchis, come mi, a tchau d’saucisse. 


«Le sort en est jeté» come dijeuve César qui li, n’aveu- 
ve rin a piéte, Dji va vouye dins l’trawée des ziépes. A 
deus cins métes environ i gn’a bin one vintinne di buf- 
fes. I pach’nu bin paujérmint ét, a les vouye insi di d’ 
lon. on pinsreuve awé afé a on troupia di brafés biesses 
sins malice. Dins l’vraie on n'a rin a l’zeu r’prochi. Tant 
qu'on les lait tranquiles, éles ni polnu fé d’mau a per- 

sône. Seül'mint quand on vout les mascauder, éles si 
disfindnu èt c'est bin leu drwét. Trwés ou quate djônnes, 
po z'assayi leu fwace si bournu d'côps d’ cwanes. Poq- 
wè m'faut-i aler pwarter l'mwart véla ousqui gn’a qu'i 
l'pais des tchamps ? 

Dji m’coutche èt dji commince a avanci sins brat, li 
fusik a stoc di mi, en m'traînant a plat vinte. 

Et dire qui dji n’sos nin on tchésseu dins l'âme ! Sins 
po ca tchére flauwe quand dja du lfé, dji n'a jamais 
trové d’plaiji a touwé. Dji n’sos nin a prinde avou des 
pissettes tél’mint dji sos d’ mwaiche umetr, Dj’a viqué 
durant l'guère come tos les camarates avou l'mwart 
pindeuwe au dzeu d’mi, mais nos avinnes adon li pus 
bèle «mission» qu'on pout awè : disfinde nosse patrie ! 
Vaici, dji m’va au d’vant do dandji simplumint pasqui 
dji n’vous nin qui saquants négues a diméye sauvad- 
jes, voynuchent raconter qu'on blanc n'a nin wasu s'ba- 
te conte des biésses. Dji vous sauver l'ôneür di tote mi 
race ! 

Dj’avance douc’mint su les brés ét les n’gnos, li minton 
au ras d’tére. 

Dji sés bin qui si dji m’mostreuve, les buffes sèrinnent 
rate bin lon, mais dji vous mète on pont d'oneür a djouer 
l'djeu jusqu'a l'fin. Dji n'a nin one chance su dije di 
m'rissatchi di dla, mais m'consciyince mi disfind d'trichi. 
Di pus les nègues sont vèla qui waitnu tos mes djesses 
èt is n'mi passrinnes nin li pus ptite «fantaisie». 
Dj'avance come on scorlo en m'tourtiyant dins les wô- 
tès zièpes, m'ascropuchant dins les pus ptits traus. 

Et dji sondje ossi au timps ousqui dj'esteuve è scole. 
L'istwêre rominne esteuve por mi plinne di biaté. Les 
bataye dins les arinnes mi rafiyinnes èt mi fiyinnes bate 
li cœeür, C’esteuve surtout ci qui les gladiateûs criyinnes 
qui m'apougneuve dins one soürte di five : «Salut César, 
ceux qui vont mourir te saluent». Et i m'choneuve qui 
dins leu lingadje ça duveuve co iesse pus plin d'bra- 
voure : «Ave Caesar morituri te salutant». Dj'aureuve 
volu viquer di c' timps la ! Et bin dji esteuve dins l'arin- 
ne, dji esteuve minme jusqu'au d'zeu dèl tièsse. Seül' 
mint i gn'aveuve pon d'tribune, pon d' drapia, pon d'air 
di fiesse, avou des trompettes ! Les César, les empèreurs, 
les bèlès patriciènes dins leu moussmints d'soüye èt d' 
oür n'estinnent pus qui poussère ; les vivats les cris, les 
ècoradj'mints des Romins s'avinnent pierdu dins l'nait 
des timps. Autou d'mi i gn'aveuve qui des zièpes, au d' 
zeu on solia qui m'cüjeuve les spales, padri one dijinne di 
nègues tot rogneus, moussis d'one rawète di vi lagne. 
coutchis d'zo li strin, dèl broü plaquée su leus visadjes, 

leus grossés lépes baujant l'tère, les ouyes ni pierdant 
rin dèl scinne, leus vintes ratindant d’iesse rimplis ! 

Dj'avance avou one paciyince di tché a l’affut d’one 
soris èt des mennétes pitités biesses è profitnu po vnu 
goster si m’tchau est s’ta leu gout. Dji dwés bin awé pus 
d’mile copiches dins m'culote ! 


Dj’a léyi padri, mes soudards avou les deus fusiks I 
n'ont nin fé mine di volu süre et dji n'pous nin l'zeu do- 
ner tward. I n’séront d'ailleurs nin d’trop po disfinde les 
pwarteus si les buffes si daurnu di s’costé la. Ostant nin 
mète tos les oûs dins l’minme tchéna. Dji n'sèreuve nin 
avanci avou on soudard adlé mi, pasqui dji crwés bin 
qui c'est st’one seûle cartouche qui dwèt fé l’afére. 
li prumére. Maleür si faut z'è tirer saquantes! Non, i 
vaut mia qui dj’seuche tot seû. I gn’a trop d’dandji ous- 
qui dj’vas èt dji dwés wèyi a l'viye di mes soudards. T 
d’meurré insi quékfie assez d’djins po rachoner mes dis- 
pouyes èt z’aler raconter ci qui z’auront véyu. Oh ! is mê 
métront nin d’pus qui n’faut : «L'blanc a sti touwé pa 
les buffes» ci serait tote mi «funèbe oraison». Dji wadje 
minme qui gn’aurait d’z’outes blancs qui diront d’mi : 
I faut iesse cinglé po z’aller s’ataquer tot sed dins on 
payis sins aube a tote one binde di buffes. Don Quichot- 
te n’aureuve nin fé mia», Is auront bin raison. 


Tot douc’mint dj’a fé one bone partie dèl voüye. Dii 
so nauji, naugi; on direuve qui dj’a avalé on baston 
tél’mint dji sos rwé dins més mimbes; mes dgnos ét mes 
brés sont tot misbridji. Dji doureuve bin on cint d’gayes 
po m'rilèver èt m'distinre one miéte. 


Dji pous vouye a st'eüre augiyemint tos les buffes. Li 
maisse do troupia dwét iesse ci grand maule-la. Qu’il est 
bia ! Si distatchant come one imaudje su l'bleuw do ciel 
on direuve qu’il est tayi dins on blok di bronze ét qui ses 
cwanes sont do plin fier. Si tiesse rilévée dins on djesse 
di disfi ét ses niérs come des nuques, tot mostére qui 
c'est stone biesse d'on coradje èt d’one fwace au dzeu 
d'tot, Ses ouyes sont rodjes, sauvadjes, rilûjants come 
des breujes. 

C'est st’a térripe biésse-la qui dji dwès m'è prinde. C'est 
l'seül moyin d’assayi di sourti, sins domadje, di m'laide 
aventire. Et touwer one oüte, c'est vouye li grand mau- 
le èt tote si binde si daurer sur mi po li r’vindji. Li mais- 
se mwart les outes piédront l'tièsse et quékfie qui n'iront 
sins d'mander leu resse, I m’chone qui c'est l’ouye qui 
dji dwés djonde. Si dj’rateuve mi côp dji n'è mwinrn’ 
reuve nin laudje. Dji n’aureuve nin minme li timps di 
satchi one deuzinme cartouche qui dji n'sèreuve pus 

qu’one sôrte di mann’quin sins nom, one mennét moncia 
di mousmins, di tchau èt d’ouchas. 

Tot mi r'dijant tot ca come one renguinne, one bleu- 
w eradje mi prind èt m’fé boure li son. Tot d'on côp, sins 
l'volu, dji ridvins come one ome des prumis timps do 
monde, avou ses cruwels instincts et, s’ mépris dél 
mwart. Dji m’sins dins l'pia d'on vrai sauvadje. L'ome 
èt l'bièsse come dispeuye li comminc'mint del têre sont 
onk divant l’oûte po s'distrûre. Li lute qui va s'ègadji 
sèrait sins merci. Mais dj'è l'aurais l'grande biesse; i 
faut qui dj'leuche, djè l’vwés dédja staurée a mes pids. 

Mi fusik ratind po prinde li visée, qui l’grand maule 
riwète di m’costé... 

Mais qu'est-ce qui s’passe ? Les tiésses des buffes si 
rlévnu one après l'oüte, les djonnes vont a l’resconte di 
leu mére en sautlant come des gadots, ét tot l’troupia é 
n'è va sins s’presser, come anoyeus di iesse disrindji, en 
apant vaici èt la one pissiye d’iépes. Tirer dins l'moncia 
ni rimreuve a rin, 


Qu'est-ce qui les a fé couru évouye ? Dji n’él saurais 
jamais, mais on pout adviner qui l'mwart ni voleuve nin 
co d'mi ? ou bin qui |’ soûrt voleuve mi dner one lèçon 
«d'humilité» en m'rapèlant qui gn'a co long de’l jatte 
aus lèpes ? N'èspètche qui dji sos mwais sur mi, dji sos 
mwais su les nègues, dji sos mwais su tot... 

En ratindant dji d'meure la tot seu come one èfant 
qui aureuve fé l'tchèt al place d'aler è scole èt qui n'was' 
reuve rintrer è s'maujone. Et dji n'fais nin l'grandiveu 
en riv’nant les mwains wides adlé mes djins qui aurin- 
nes plu pinsé qu'a tot prinde, dji n'esteuve qu'on ome 
come zels, one ome qui, come les oûtes, ni pout fé tot 
c'qui voureuve bin, èt qui pout iesse wachoté dins l'viye 
pa des fwaces qu'on crwèt bones ou mwaiches, des fwaces 
avou des a-costés, des boutants èt des djondants. 


* * * 


Come si djè n'n'aveuve nin co assez avou ça, one oute 
aventure duveuve m'arriver ci djou la. C'est st'insi qui 
gn'a des momints ousqui tot va d'truviès. 

Mes djins s'avinnes rachoné autou d'grands feus no 
passer l’naît, mais mi, come dj’aveuve swè, po m'rapauji, 
d'one miete di solitûde, dji pormwinrneuve avor-la, les 
mwains dins les potches au lon d'one pisinte bwardée 
ossi di wôtes zièpes, mais sièrvant po l'surveiyance d'one 
ligne dt téléphone avou des piquets di 4 ou 5 mètes di 
wôt et nin bramin pu spais qui l'pid d'one tauve, C'es- 

teuve a l’vesprée ou po mia dire one miete avant l'nait. 
qui au Congo tchait avou l’coutchi do solia. Dji v'neuve 
di dispasser on piquet quand dji vwès d'vant mi on lèo- 
pard qui ariveuve a m'resconte, C'est one saqui qu'on 
n'vwèt nin volti su s'vouye surtout quand on n'a nin min- 
me on baston a s' pwartée, Dji m'astaütche, bin qui m' 
prumère idée aveuve siti di fé «volte face» dins les rè- 
gues èt l'trosser au pus rate. Li pisinte est trop strwète 
po qu'on puche si crwèser en s'dijant bondjou bin poli- 
mint. I gn'a nin a toürner autou do pot, onque di nos 
deus est d'trop èt ça m'a tot l'air qui c'est mi qui dwès 
fé place a l'oute. Mi plan est tote swite fé, èt come i gn'a 
persône po z'applaudi «une retraite stratégique sur une 
position établie d'avance», dji va griper su l'poteau, sins 
qui l'pus ptite onte mi monte au visadje. Vos dijoz qui 
vos attindis mia d'mi ? Tant pir. Po vos fé plaiji, po fé 
frumdji vosse pitit cœür, dji n'vas nin tot d'minme vos 
offri one sèyance di lutte a mwain lipe avou on félin qu'a 
des grawes come des raswès èt des dints come des burins 
d'carleüs. Stampé su ses pates di d'dri i poureuve aujie- 
mint mougni su m’tiesse. A r'culons, come one écrévis- 
se, dji so arrivé a stoc do piquet. Dja tot l’timps d’vant 
mi. Li léopard, avou l'solia jusse dins ses ouyes, ni dwét 
nin m'awè vèyu. Il est co bin a 40 métes èt rote douc’ 
mint come su des otis avou one lédjèrté d’danseuse qui 
freuve di ses embarras, èt en s’frotant aus wôtes ziéves 
come on tchè qu’aureuve rindez-vous avou s'mayon. Est 
qui dji profitreuve tot d’minme di «l'état d'âme» dèl 
biesse po couru évouye ? Dji voureuve bin, mais si mes 
négues mi véyn’nu accouru tot essoflé au mitan d’zels 
is vont prinde pet èt tortos péter a gaye en m'lèyant tot 
seû avou mes bagadjes. Qu'est qui dit d'ailleürs qui l’ 
léopard en m'vèyant fé do «cross country» n’aureuve nin 
l'invie di djouer aus caliates avou mi? Non, i vaut mia qui 
dj’gripe su l’poteau. I n'a nin l'air pus solide qui ca. mais 
dji n’crwés nin qui l'oute euche l'idée di vnu fé one «as- 
cension» avou mi èt si ca d’vreuve arriver dj’assayreuve 
di m’disfinde a côp d’solé èt dji mwinrnreuve la wôt 
on trayin d’tonware di glu po z'appèler mes soudards 
qui vèrinnes bin vouye ci qui gn'a di spiyi. 


Li léopard a continué di s'rapprochi. Dji crwès qu'il 
est timps di m'mète a yute. Dji va sautler po m'agripper 
li pus wôt possipe, mais avant ça dji voureuve bin qui 
l'erand vaurin ni m'prinde nin po pus couyon qui dii 
n'sos, Po ça dji tape a rwès brès dins mes mwains. Dins 
silence ça claque come des côps d'fusik èt l'èco i respond. 
Li léopard si r'tourne; i dwèt pinsé qui l’brût vint did 
padri èt i fonce dèvièr mi. Dji m'sins pièrdu !... Non, li 

biesse mi vwét enfin èt one angoche di tos les djâles passe 
come l’alumwar, dins ses ouyes. Sins ralenti st’élan èt co- 
me on démon spitant foû d’one bwésse i fé on bond su |’ 
costé, on bond d’one wôteu a n’ nin crwère èt i s’éfonce 
dins les ziépes... Mon Dié qui dj’a yeu tchéd!... Dji r' 
prind m’alinne èt dji m'fous a rire tot se, li cœûr enfin 
rapauji, en pinsant qui dji dveuve awé l'air d'on bin 
mwais compére po awè fé peu a one féroce biesse, qui 
d'on seul côp d’pate poleuve m’évoyi at patrés... 


***# 


A deus trwès djous d'la, dj'aveuve rescontré on blanc 
qui s'mesti esteuve di fé d'l'ôle di palme avor la, èt nos 
alinnes di compagniye. Nos avinnes lèyi les pwarteus 
si rpwaser, mais les trwès soudards estinnes avou nos 
po nos d'ner on côp d'mwain. Nos n'estinnes nin lon èri 
do fleüve dins on grand bwès crèchu a pau près au ni- 
veau d'l'aiwe. Les pisintes n'estinnes qui des passadjes 
afroyis pa les sauvadjès biesses èt c'est st'a côps d'ma- 
chètes, soûrte di grands fièrmins, qui nos polinnes aler 
d’l’avant au truviès des bouchons, des coches, des racè- 
nes. Des spènes afilées come des awies nos agriftinnes a 
tos momints èt nos èfoncinnes dins les broüs sovint jus- 
qu'aus dgnos. Des tchinisses amonslés dispeuye des sié- 
ques, montinnent des bules d'air qui vninnes crèvér 
au dzeus avou one odeür di bigau. Des nûlées di mousti- 
ques èt d'laidès mouches nos porsuvinnes sins r'lâche 
en s'rilètchant di nosse son. A les grands aubes pindinnes 
des «lianes» si crwèsant come des filés d’aragne. 


Nos disbouchans dins one clairière di wôtès zièpes... 
Au mitan on buffe, on seü. Il est st'a one cinquantinne 
di mètes di nos. Nos nos arêtans su l'bward do bwè èt 
nos nos ascropuchans po n'nin no fé r'pérer. Pusqu'il 
est tot seü, ça n'pout iesse qu'on vi, plin d'bon sins qui 
èst n'è rivnu des djwès d'on mwinnadje ousqui dveuve 
waiti di rmète tofére li paix dins l'binde di ses coméres. I 
a dvu trover qui sèreuve mia, po «méditer» su les «grands 
problèmes di l’eûre» en viquant come one ermite, putôt 
qui di s'disbèrdèler a longueü des djous avou ses fumè- 
les, su les lwès d'l'eémancipation« des feumes èt «l'égalité 
des sexes». Seûlmint il a ieu tward di vnu ramchi dins 
nos djambes pasqui mi dj’a one rivindje, qu'on poureuve 
apéler «une revanche de prestige» a printe conte les 
grands pwarteus d’cwanes. Et justumint, vaici, totes les 
chances sont por nos. I gn’a pon d’dandji pusqui nos 
estans trwès fusiks por one seûle biesse èt si èle vout 
tchérdji nos avans des aubes po griper dsus en nos 

siervant des lianes qui sont la come si on les aveuve mètu 
esprès por nos. 

Dji d’mande aus soudards di nos pruster deus fusiks, 
onque po l’blanc, l’oute por mi. Dins m’yidée nos polans 
tirer tortos échone ét c’est bin astchéyu si nos n’djon- 
dant nin l'buffe a mwart. Mais les soudards ni l'ètindnu 
nin di st’oréye la. Is z’ont ossi leu idée èt come tot s'pré- 
sinte bin èt qu'a nawére dji n'a rin fé d’bon, dji m’doute 
qu'i pinsnut iesse pus malin qu’mi : «Lèyoz nos fé, di- 
sti onque; nos alans toürner l’biesse po qu’éle seuche 
ressèrée intur nos trwès èt nos avanc’rans li pus près 
possipe. Dimerez a vosse t’auche ousqui vos estoz. Si 
l'biesse vint di vosse costé, lodji-vos dins one aube èt 
fioz bramint d’brat po l'ritchessi d’vier nos. Nos estans 
sûrs di nosse t’afére ; c'est come si l'buffe sèreuve dédja 
discoûpé èt on boquet d’tchau su vosse t’assiéte», I cause 
come on avocat ci soudard la, tél’mint bin qui dji m’rinds 
a ses raisons en m’dijant qui les négues sont sovint des 
méyeus tchésseus qui les blancs pasqui z’ont pus d'pa- 
syince; qui conéch’nu les usadjes des biesses, qui savnu, 
a pids d’tchau, couru sins brit èt qui n’sont nin disgosté 
di s'cotaper dins les mennestés avou des ptitès biesses 
qui cournu patavau leu cwarp. «Bon leu didje» Vola mes 
trwès soudards qui s’piédnu dins les ziépes... Li timps 
s’passe, nos n'vèyant pus l’buffe. Mais tot d'on côp one 
balle chuféle au d’zeus d’nos. C'est l'signâl d’one péta- 
rade qui vint di tos les costés, a crwére qui gn'a au mwins 
one vintinne di soudards qui nos satchnu dsu. Nos nos 
catchans bin rate en nos racrapotant li pus possipe pa- 
dri one aube, en priant l’bon Diè qui l’buffe n’euche nin 
l’idéye di nos prinde po des toréadors èt d’fé saquants 
«passes» avou nos. Eco deus trwès balles. Enfin les fu- 
siks si taij’nu èt nos tchésseus rivégn’nu, l’tiesse basse, 
trimpés come des néyis, mais djurant su les tchfias di leu 
bèle mére, qui tot a sti dèl faute dèl biesse qu'esteuve 
émacralée ; qu’éle esteuve èvoye come dèl fumée : qui 
n'ont nin minme trové d’léye one gote di son. Et lavo- 
cat qui vout awè l’dérin mot riprind : «Avou totes les bal- 
les qui nos avans satchi d’su, si éle n’aveuve nin sti one 
éfant do diale, li biésse duvreuve iesse touwée au mwins 
dis côps !» Qu'est-ce qu'on pout responde a ca? Ces djins 
la on todi l’pice po mète au trau, èt quand les macrales 
sont do djeu, on piédreuve si latin a z’assayi di leu fé 
étinde one oute son d’cloque. Mais ossi poqwé n'è l'zeu 
aurès-die nin léyi leu compte bon, pusqui m’orgueuye 
d'ome blanc esteuve sauf, di d’nin awè sti tot seû dins 
l’tchèsse aus buffes, a awè, come on dit, fé «chou blanc» 
autrumint di «berwète». 

Henri Mathieu-de Klerck 

Piéta 
Dialecte de Montigny-sur-Sambre. 


Dj'é vèyu d’sus vos dg’nous vos Fu môrt pou nos-autes 

Eyèt padri vos spales és’ crwés didins Vsoya 

Pésér di tout s'lôürd pwèd come si Vos stiz pus fôrte 

Qui toutes lès mames qu’éne pwéne a pourtant ate 
[là !... 


Dj'saveus dèdjà qu’éne mame quand ès fu a fét ne faute 
Trouve co pou l’érldvér di Veûwe èt dès pagnas 

Mins Vos Fu èst tout blanc éyét lfa qu’I supôrte 

C’ést l'mi-minme assasin qui l'fout dissu Sès bras !... 


En sondjant qwè-ce qui dj'sü, dji d’vreus rintrér dins l'tère 
Eyèt c’ést vous pourtant qui ly? rind l'aurpinti 
A tous lès caups qui m'cœür vout roublyi sès priyères... 


Face à face au Bon Dieu, dj’é pet di m’disminti 

Qu'on a dûr à ténu cu qu’on-onse lyi prométe 

Mins qu’Vos nos comptéz bon sins r’passér d’su nos 
[détes... 


Max-André Frére. 


Uch au laudje 


Dialecte de Moustier s/ Sambre. 


Dji so Véfant qui tise al mér 
En fiant bagni dès p'tits batias 
Dins les potias. 


Nii vike mièrseü dins l' tène lumiére 
Di mes dous rèves, èri des pwin-nes 
Qui l’ viye amwin-ne. 


Dii so Vglawine todi bunauje 
Di rauyi s’cwade come li gadot 
Qu’ sint l'uch au laudje. 

Dji vos mass’néye one béle maujo 
Avou des broüs èt sacants pires 
Po vos-achir. 


Et choûter V vint qui brait, qui tchante 
E m tchiminéye avou l'nûton 
Qui vout fé l'andje... 


Si dja m cœür tchôd come one tchôde breüje, 
Lèyiz- m' inmer tot qui m'chone bon, 
Ostant qu'i gn’ eûche. 


E. Gilliard, R. N. 


Qui fièz drolà ? 


Vi èt mér-seü 
Co pis qu'in gueüs, 
Qui fièz drolà dzous lès sapins, 
Cochi dès pids, cochi dès mwins, 
Et aclawè 
Dissus No Crwès ? 


Quand l’solia toque 
Et qui Vos poque, 

Qui fièz drolà su l'côp d'midi ? 
Gn'a pont d'ombe pou Vos rapairi ! 
Pôve vi Bon Dieu, 

N'morèz nén d’seu ? 


Et quand l’plouve ch'laune 
Et qu'èle Vos r'laune 
Qui fièz drolà ? Gn'a pont d'eayute : 
Comint pôriz Vos mète à yute 
Dizous dès couches 
Brèyant d'angouche ? 


Didins l'nwâre bîje, 
Mér-nu, sins tch’mije, 
Qui fièz drolà dins lès campagnes 
Lès djoûs qui l'dialèye pice èt agne ? 
Pôve vi Bon Dieu 
N'morez nén d' freud? 

Bon Dieu d’més péres, 

Ca m'cheune amér 
Chaque côp qui dj’Vos r’veut si d’seile, 
Mindbe, rouvyi, abandonè 

Dizous lès stwales, 

Li long dès swales ! 


Patér’ 


Di dzous lés stwales, 
Li long dés swales, 
O grand Bon Dieu d’no p'tit vilâdie, 
Co bén qu'on nest nén toudis sâdie, 
Su nos dinréyes, su nos maujons, 
Spayaurdéz vos bènèdic-cions ! 
E. J. PIRET 


LI GRAND PERE. 
Ele ni m’roviye nin 


Ci n’est qui d’deuzinme mwin, les novéles qui dj’am- 
[winne 

Di nosse pitite, c'est m'fèy qui nos les a fait sawè 

Si dj dis qu’éle nos roviye, persônne ni s’éton’reé, 

Car nos l'avans quité volà pus d’doze samwinnes. 


Cwest nin leas : quand, dins l’tchambe, dissu Vbrés, 
[on l’promwinne, 

S'on passe divant l’plantchéte oùsqui sont nos portraits, 

Ele vout qu'on s'i arète po les waiti di d’prés 

Et, quand on va pus lon, a l'air d’awé dèl pwinne. 


I m’choné qu’les tot p'tits ni s’sov’ninnes nin long- 
[timps; 
Dii Va ètindu dire, mwints côps, pa bin des djins. 
Gn-aureuve-t-i ècsèption po nosse pitite poupéye ? 


Quand one saqui li d’mande, insi, à môde di rin : 
Ewoùs qu'il est, m’chériye, li parin d’nosse gatéye ? 
Ele riwaite li fauteuil qui dj’ésté todis d’dins. 


J, Gilson. 
R. N. 


Comint friz 


Dialecte de Moustier-sur-Sambre. 


— Vloz qui dj'vos done on côp d'mwin, lés-omes ? Vos 
m'avoz l'air télmint naujis... 

Dj’a apici l'ewade qui-z-avénn’ loyi a lea tchéréte et 
dj’a satchi al place do pus vi dès deüs, on vi ome tot 
tchènu tot baurbu qui duvét kéki les 80 ans èt qui rotèt 
a pésantés-asgauchiyes come on boti (sins r’méte biésse 
a djins). 

Dji n’ pous nén dire qui dj’ lès con'chès, portant n’s- 
ésténn’ causu vijéns. I vikénn’ zéls detis - li pére ét s’fu - 
dins I’ grije maujo qui loménn’ « li cabaret dèl Ruwane» 
èt qu'èstèt pus mannète qu'on stauve. On tchinis’ qui 
person-ne ni wazéve i mète lès pids. L’ésténn minâbes 
come branmint d'omes qu'on pierdu lei feume ou qui 
n’ ènn’ on pont yet. 

— Qu’aloz fé avou cès bwaches-la, Zidôre ? (Zidôre, 
c’éstet l’vi papa). 

— On djé d’ guiyes, mi fi; faut bén qu’on faiye cu 
qu'on pout po-z-assatchi lès djins au cabarèt. (Il a r’ lè- 
vé sès culotes qui n’ tégnenu qu’avou one cwade). A 
mi-âdie, on duvréve yésse achi au culot èt fumer s’pupe. 
On n’ést pus bon qu'a ça. 

Lès reuwes totes mougnotéyes pa les plouves tchi- 
plénn’ sins lachi et rôlénn’ di sclémbwagne, pa-dzos 1’ 
kédje trop pésante. 


Li fu da Zidôre boutèt pa-dri sins moufter, sins r’wai- 
ti, come onk’ qui süt st-idéye. 

Li vi cause paujéremint come a li-minme. 

— Co d’ chance qu'on vos-a vèyu. Dji n’plés pus ote. 
I m’ fait couru come on djonne ome. mins mi dj’énn’a 
m’ so. Si vos compurdoz, il ést-one miéte sul doüs. i n'est 
nén tot jusse, la dis-ans qui dj’ l'a véyu. I m’ margougne 
èt i m’ fou des fions tote li djoûrnéye. I m’ frèt toûrner 
a rén. Dji vos l'dis, i m’ frèt moru d’vant waire. Dj’a todi 
mau m' tiésse. 

L'ôte a sûremint étindu pasqu'i r’léve si visadje èt mi 
r’waite avou dès mwais-ouy : — Nèl choütoz nén, savoz, 

lome, I dit todi qu'i va moru, qu'i dvérét fô, qu'il a mau 
ci ou ça. C’ést dès zines di viyes djins, s'i n’tént pus écho- 
ne, c’ést qui vout bén. I n'a qu'a mindji come tot l'monde! 

Li vi mastine étur sès dints : 

— I m’ frèt toûrner a sot. Po dire li vrai, n’s-éstans 
pris dèl tiésse tos lès deüs. C’ést malureûs a dire mins 
c'èst-insi. C’est-on mau d’famile. Nos causans a fauve. 
Nos fians tot à l'aurviêr, Nos n’ savans tûser qu'a dès 
biéstriyes. Dji n’ sé nén c’ qui fauréve fé, mi. Comint 
friz a nosse place, quand on n'a pont d’idéye èl tièsse, 
pont d’ jugemint. Wai, dj’énn’a m’ sô. 

Il a bachi s’ tièsse come on-éfant qu'ratind l’acheléye. 

Dj’a choûrbu lès gotes qui coûrenu su m’ front, mins 
dji n'a seû qwé résponde. C’ést come s'on m’aréve di- 
mandé d’ fé lauki l’ plouve ou d’astaurdji on ruchot. 

Mès deûs-omes ésténn’ li fauve do viladje. Is-ésténn, 
quéntfiy bons a rèssèrer mins dji n’plés tot l'minme nén 
lea dire. Dj'avès come on pwèd sul cœür rén qu’ d’awé 
mouchi dins leü monde a paurt. Dji m’ ragrancichais 
d’iésse au-dzeus do cripia po rinde li cwade au vi ome 
et spiter èvôye come. one saki qu'a fait mau lès sognes. 
Rovi leü tchéréte èt leh pwinne ! 

Dja étindu di d’lon qui s’margougnénn’ come dès 
tchéns quand l'a falu diskerdji lès bwaches, mins dji n’ 
vlés pus lès choüter. S’on vlét pwarter tos lès tourmints 
dél dagne ! 

N'avoz nén li dins l’gazète deüs djoûs pus taurd qu'on 
lès-avèt r’ trouvé rostis dins leh maujo. 

«La cause du sinistre est inconnue, mais les victimes 
n’étant pas en possession de toutes leurs facultés, on 
suppose... 

Dj’étind co I’ vi Zidôre mi d’mander : «Comint friz 
a nosse place ? li rèsponse éstét v'neuwe tote seûle et on 
sintèt co l’ rosti dins tot l'vijnauve. Lès djins n’ causénn’ 
qui d' ca. 

— Et dire qui v’s-aviz co bouter avou zéls ci djoü-la. 

— Et dire qui vlénn’ monter on djé d’ guîye. 

I parêt qui l’ vi avét sti kwai do «naphe», al viéspréye, 
po r’néti on n’sé trop qwè. 

E. GILLIARD R. N. 


Mwatés fouyes 


Waitiz, waitiz, lès mwatès fouyes 

Dissus lès reuwes èt lès boul’vards. 

Què c’qui vos vloz !... L'automne fait s’bouye, 
Et nos n’plans nin li donér twart ! 


Waitiz lès don lés-amuzétes 

On côp qui l’vint mèt à soflér ; 
Eles dans’nu come dès marionètes 
Sins prinde li timps di s’ripwazér. 


I gn-a po crwére qui l'diâle lès poûsse, 
Ca po fé dânér les choveñs, 

Gn-a dès côps qu’éles pét’nu dès coûsses 
Qui c’ést vraimint à z-awè peù. 


Mins lèyans lès trossér leù bouye, 
Eles ni sont pus qu'l'ombe do prétimps ; 
Eles ni sont pus qu’dés mwatès fouyes 
Qui Viviér tchôkrè dins s’molin. 
Ed. Tillieux. R, N. 


Li bonetr 


Gn-a dès djins qui rél’nu leü bosse 
Aus quate cwins do monde po l'trovér, 
Et qu'arivnu au bwârd dèl fosse 

Sins jamais l'awè rèscontré. 


Poqwè couru come lès nuwadjes 
Et bèrdèlér èt piède si timps ? 

Li bonetir, si n's-avans l’coradie : 
C’èst d'apougni l'viye à deûs mwins. 


C'èst d'li dire qu'èle a beau s'cotwade 
Et min-me afiye v’lu nos rvièsér ; 
Mins qui nos t'nans bon su nos pates 
Et qu'èle ni nos fait nin tron-nér ! 


Sins drânér, c'èst gripér P pisinte, 
Sins r’waiti s'on z-èst vète ou meûr ; 
Et di n’jamais léyi distinde 
L’éspwér qui lume didins nosse cœür. 


C’ést tos lès djoüs dé polu dire, 
A l'nait quand on z-éva coûtchi : 
«Dj'a sayi dé fé mia qu’ayir, 

Et dji wa rin à m’riprochi». 


Edmond TILLIEUX. R. N, 


Li nait 
Sins rin nos dire éle nos rabrésse, 
Et p’tit-a-p’tit, tot paujérmint, 
Vola qu'au lon èle vwèle lès crèsses 
Et mougne li djoû tot doûsètmint. 


Ele sème di l'ombe avau lès vôyes, 
Mousse dins lès ayes èt lès bouchons ; 
En fiant chonance qui ça l'anôye, 
Ele clawe li bètch'aus p'tits mouchons. 


Ele cotoûne autoü dès tch'minéyes, 
Si cobèrôle dissus lès twèts ; 
Picote-a-migote rafûrléye, 

Lès pachis, lès djardins, lès bwès. 


Ele si stampe divant nos fignèsses, 
Tape one ouyâde inte nos ridaus, 

Et sins d’mandér ni qwè ni qu'èst-ce... 
Plaque do ciradje su nos caraus. 


Adon quand èle a fait s'bèzogne 

Et qu'à Vuche gn-a pus qu'dèl nwâred, 
Didins l’culot èle nos rachone 

Et nos-é fait gostér Vdotset. 


Ed. Tillieux. R, N. 


A bi . 
Nware bije 
Ti grüles èt ti bawiyes nwâre bije, 
Ti rauyes one trape come on mwaîs tchin ; 


T’as dèl djaléye plin tès deûs mwins 
Et V'djot frumjiye dins s’blanke tchimije. 


Ti grüles èt ti bawiyes nwâre bîje, 

Dissus lès twèts ti chîmes tès dints ; 

Ti fais grigni leog di l'èglije, 

Ti daures tote seûle dins l’naît qui d’chind 

Ti grilles èt ti bawiyes nwére bije, 

Dins mi tch’minéye v'la qui dj’t’étinds, 
Et dfa Vidéye qui t'vôreüves bin 

Vinu d'lé mi, po passér t’chije ! 


Ti griles èt ti bawiyes nwâre bije, 

Mins mi véci, dji n’ti vous nin ; 

Dins m’culot totes lés places sont prijes, 
Alait bonswér, èt jusqu'a d’mwin !... 


Ed. Tillieux. R. N. 


Dji r’prinds coradje 


Dj’énn’a m'sô dès nîves, dès djaléyes, 

Dès grijes-etires èt d'leüs brouwèts ; 
D'ètinde tofêr dins mi tch'minéye, 

Li bije qui m'eriye : «D'mèréz au rkwè !» 


Dj'ènn'a m'sô d'veüye lès-aubes sins fouyes, 
Dès djoûs qu'ont l'air d'awè l'balzin. 

Dj’a come peti dè douvièt mès-ouyes 

On côp qu'dji m'dispiète au matin. 


Dji sos nauji d'ètinde l'ôrlodje 
Todis sèrinér l’min-me tchanson, 
Dè sinte li maujone qui m'sipotche 
Et l'culot qui fait di s’mouzon. 


— Mins dji sos vêci qui dj’ramadje... 
Et n’s-éstans à mitan d'fèvri ! 
L’iviér comince à prinde di l’ddje 
Et dins quinze djoûs mars va flori. 


Tènoz ! asteûre vola qui dj’ris... 

On diretive qui dj’sins m’ccetir frumji, 
Et qui dj'vwès d’dja l'prumére violète 
Dins Vbleuwe fuméye di m’cigaréte. 


Edmond TILLIEUX. R. N, 

LES CAHIERS WALLONS 


Un conteur liégeois : 
M. Georges Alexis. 


Georges L. J. Alexis est actuellement un prosateur wallon 
liégeois très apprécié. Les pages suivantes sont extraites de «LI 
PIELE» un conte qui, avec «LI TCHIF-D’OUVE» forme un des 
meilleurs recueils de cet excellent écrivain. 

Voici d'ailleurs ce qu'a écrit M. Maurice Piron au sujet de 
«LI PIELE» : 

«Impossible de résumer Vhistoire de cette soi-disante perle 
qui, tombée dans une huitre et convoitée comme un joyau par 
le trop bouillant capitaine Marcas’ conduira celui-ci au bord 
de la catastrophe après des péripéties cocasses dont s’ébaudit 
le lecteur. Les trois personnages principaux, Marcas, déja 
nommé, Mitchi Lambréte, martchand d’ camlote et Gustin, 
mésse d’6tél sont croqués avec un art de la caricature fran- 
chement affirmé au long d’un dialogue remarquable d’entrain, 
plein d’une truculence wallonne qui fait merveille. Si on me 
permettait un jeu de mots facile sur le double titre de la pla- 
quette, je dirais que LI PIELE porte bien son nom, à mon sens, 
LI TCHIF -D’OUVE de M, Alexis-«« (Vie Wal. du 4° Trim. 1952). 


On ne pouvait, à notre sens, mieux dire, 
J. R. 


Mitchi Lambrète 


Ci djoü la, li r’vindeû d' so l’ rowe, Mitchi Lambrète, 
ènnè raléve avou çou qu'aveüt d' pèhon. Divins totes lès 
mohones wice qu'i contéve vinde sès sovèrins r'mèdes : 
sès poüdes po fé crèver lès mohes, lès pious, lès wandjons, 
neürès bièsses, soris èt rats, il aveüt fêt bèrwète. C'èsteüt 


N B — Les â se prononcent 6 long. 

I’ prumire féye qu'i passéve à Mousti ; ossi, tot r’prin- 
dant l' véye dèl gare, i djuréve di n'i pus jamây rimète 
lès pids. «Quélès lédés djins; hayâves, grossires! I n’ 
m'ont d’né qu’ dès mâlès rézons : i n'a mèzâhe di rin ! 
alez’ pus lon !... i n'a nin dès biésses chal!... riv’nez a 
l’annêye !)... Cwand on m li r'clapéve nin l’ pwéte rud’ 
mint à l’ naréne! Tot rotant, Mitchi féve, on vizédje di 
cwaréme, groum'tant a part lu : «Ey valét, quéle pèneü- 
se djoürnêye ! la qu'i n'a nouk come twé po vinde tés 
camadjes! la qu’ tès rik’nohou po-z-avu’ ne bone cla- 
pète. èt fé l’babe sins savonéte à tos lès cis dé |’ Bate... 
bin n'a nou risse, vo-t’-la oly Dijile Pétoye... Quéle eûre 
é-st-i ?... Ey binamé Dju! èco ine eüre èt d’méye à ra- 
tinde li convwè !... Ine eüre èt d’méye à d'morer è ç' mâs- 
si trô, èt par avou li stoumac’ plaki so més rins ! Vo-m’-la 
è cou d’ l’âgne disqu’a hatré !...» 

Mitchi sétcha s’ pôr-manôye foû di s’ potche, èt compta 
sès cans’. «Ha ! nom di Hu! dji so clér ; dj’a d’ cwé m’ 
payi ’ne bone eürêye ; i n'a rin d’ tél qu’ine tave bin co- 
viète, po s’ riméte dèl djôye è cwér !» Sins-ésse glot, Lam- 
bréte magnive vol’ti bon ; il aveüt r’péri ’ne pitite ôbèrje 
as’ gos’, él rowe di l'èstâcion, tot léhant so l'èssègne : 


Chez le père Gustin 
A la fine bouche 
«Vola ‘ne sacwé d’apétichant, A la fine bouche, èt si 
dj’ poléve hèrer quéques sètches di poûde à mésse dèl 
mohone, ci sèreüt par l’afére po payi l’amagni! 
Mins i li v’na tot d'on côp ine idéye èl tièsse, Divant 

d'intrer, Mitchi tapa in-oûy po |’ vitrine : al cand'liète, 
li mêsse, on cras vizédje di bon vikant, lêr réguéyi, dja- 
zéve avou l'chèrveü qui r’lavéve lès hiéles; à ’ne tâve 
divins ‘ne cwène, in-ome inte deûs-adjes léhéve ine ga- 
zète, tot fant ’ne léde hégne. C'èsteüt |’ capitinne pan- 
choné Marcas’, on vèrgougneûs potince, qui passéve sès 
sizes amon Gustin, pign’tant dès fwètès liquetrs fi paréy 
qui dé lécé! Mitchi intra djoyeüs'mint èt, po fé l’onête, 
diha : (Bonut’ chéf èt li k’pagnéye- on tins à l’idèye, 
édon ?» 

Li capitinne. — Tot djusse, nom d’ine savate ! on tins à 
l'idèye po lès viérs èt lès lum'’çons ! Vola tréus samin- 
nes qu'i ploût à lavasse ! V’s-éstez sins maque mart- 
chand d’ paraplus ? 

Li capitinne bréyéve avou ’ne grosse vwés d’ basse qui 
côpa |’ huflét à Mitchi. 

Gustin. — A vosse chèrvice, monchet, séyiz l’ binv’nou ! 
Jule, prindez li k’mande édon... 

Mitchi, |’ bétch è l’éwe, s’assiya sins moti. 

Jule. — Vola l'mènu, v's-avez la rosti boli, di qwé rafris- 

a vosse gozi èt caréssi vosse bodéne... Qui v’ sonle- 
-i ? 

Mitchi. — Awè, dji veü, i-n-a dèl tchüse : entrècôte, ra- 
gout d'ognê, polèt ; cri blu! on vike bin, à Mousti!... 
Mins ratindez ’ne gote... dihez chéf, n'âriz-ve nin téle 
féyes dés-wites, po k’minci ? 

Jule. — Dés-wites ? pa, c’ést li spéciâlité dèl mohone : 
éles sont totés frisses, arivéyes d’A matin. 

Mitchi. — Ha sint Houbért ! c’ést l’ feüte di gade ! Apwér 
tez-me ine dozinne, avou ‘ne diméye botéye di blanc 
vin d’ po-dri lés fahénes. 

So I’ tins qu’ Jule apontèye lès platés mosses (1), Mit- 
chi tape ine divise avou l' mésse di l’ôtél. 

Mitchi. — C'èst qu’ dja fêt 'ne bone djoûrnêye è vosse 
vèye ; awè ‘ne clapante djoürnêye ; mins quélès bravés 
djins ; dji n'a jamay tant vindou ; èt dj'a par riçü 'ne 
grosse kimande po l'administrâchon : dès kilos èt dès 
kilos d' poüde po... 

Li capitinne. - Di qwè ! nom d'ine barike ! dès kilos d' 
poüde ?... Si c'èst po fé potchi l' mêr'rèye èt lès ca- 
nayes qu'i sont, dji so vost' ome ! 

Mitchi. — Awè, mins mon capitinne, dji n' vin qu’ dès 
poûdes po fé crèver lès p’tités bièsses : lès mohes, lès 
pious, pouces, wandjons èt... 

Li capitinne, — Assez sacri bans’li! dji m’ fou d’ vos 
p’tités bièsses ; c’ést tote li djén’tésse (1) di Mousti 
qu'i m’ fat ataker ; i-n-a chal ot’tant d’ djubéts d’ po- 
tince qui d’ poyédjes so on frizé tchin ! 

Jule apwète lés-wites so on plat di stin ricoviért di 
gléce. Mitchi tot soriyant, gléte dédja, s’ frote lés mins 
èt s’ mét’ à l’ovrédje : i fét spritchi l' citron èt sème dès 
p’tits grins d’ petive. 

Li capitinne qu'a wésté s’ gazéte, èl rilouke d'on léd 
oüy, come s'i djérive dèl véyi magni d’ si bon coir. 
Mitchi. — Et bin, chéf, c’ést dés riv’nez-i co! Cwand on 

pinse qu’i-n-a dès djins, dés-inocints fat-i dire, qui 

houmèt lès-wites sins lès k’hagni! I gâtèt tot led plê- 
zir ; c’é-st-ine profanâchon ! Coula èst fris’ èl boke ; 

a-t-i ne sacwè d’ mèyeü ? 

Li capitinne. — A-t-i ‘ne sacwè d’ mèyeü ? Nom d’ine 
burtèle ! Vo m’alez fé rire! Dihez djonne ome, avez- 


(1) Platés mosses : huîtres, 
(1) Djén’tésse : racaille. 


56 


ve dédja magni dé crâs boyé d’ vèrât bin midjoté â 
doûs feü d’vins ’ne gadroléye d’ognons ?... Néni? èt 
bin vos n’ savez çou qu 'èst bon ; vola po lès vrêyes 
goürmeüs, di cwè s' rilètchi lès mustaches èt lès deüts ! 
Qu'ènnè d'hez-ve, Gustin ? 

Gustin, — Por mi, chaskeun si gos’ édon capitinne ! 

Li capitinne. — Kimint, nom d’ine patate ! chaskeun si 
gos’? C’ést vos on mésse couh’ni, qui vint dire... 

Mitchi. — Aye aye aye vos-ôtes ! cwé ést-ce don çoula ? 
Loukiz on pô : on direüt in-oû d’ zwite !... Quéle drole 
d’afêre !... dji so tot disgosté ! 

Li capitinne potche djus di tchéyire, come on diâle 
fot d’ine bwète à r'ssôrt. Gustin èt Jule adarét fot dèl 
cand'liète. 

Tos lès treûs. — Qui-n-a-t-i, qui-n-a-t-i ? 

Mitchi èlzi mosteûre él hagne on tot p'tit ped r’Iühant 
come di l’ârdjint ; èl prind préciets’mint inte si pôce èt 
l deûzinme dett... I fèt tos lès cwate dès-oûy éwarés. 
Li capitinne. — Nom d’ine pipe! sacri tchaç'leûs! ci 

wèst nin in-oû ! c’é-st-on pièle, on vréy pièle, èt qui 

vat d’ l'ôr ! 

Mitchi. — Est-ce al bone ? pinsez-ve, mon capitinne, qui 
ci p'tit peükèt la vat... 

Li capitinne, — Sacri bwègne kézérlik ! v’s-alez torade 
sut’ni qui dj’ n'a jamäy véyou on piéle! Et d’abôrd, 
èsteût-i d’vins ’ne zwite ? awè ?... èt bin c’é-st-on pièle 
di zwite ! Dji m'i k’noh parèt mi !... 


Gustin. — C’ést por mi insi capitinne, puski lés platés 
mosses vinét d’ chal ? 
Li capitinne. — Di cwé ?vinèt dèl mér ! c’ést monchet 


qui l'a trové, i n'a ni cric, ni crac, c’ést d'à sonk! Dji 
so po l dreüt dé djeû savez mi, oyez-ve ? 

Gustin. — Et qu’ést-ce qui moncheü énné va fé ?... 

Li capitinne. — Cou qu'i li pléré, çoula n’ vis r'garde nin; 
dji v’s-6 v’ni avou vos gros sabots, sacri fin-finard ! 

Mitchi. — Si mon capitinne è-st-assûré qui ci p'tit tchi- 


nis’ la vat dès cans’, dji n’ pou fé ôte tchwè qu’ dèl 
vinde, édon, si dj’ troûve in-amateûr qui vôreüt... 


Li capitinne. — Nom d’ine botroûle ! dji so voste ome ! 


Gustin. — Et mi ossi... 

Vos-lés-la tos lès deüs dréssis disconte onk di l’ôte, 
come dès cogs bateüs. Li capitinne sondje qu'il a on pré- 
zint à fé à ’ne fiyoüle qui hante po d’ bon, èt Gustin, qu'i 
deüt fiésti lés-ans d’ Zabéle si feume : li piéle chèv'reüt 
so si-oné d’ mariédje, div’nou trop streût por lu. 

Mitchi. — Et bin, dihez vosse pitite idéye, ca mi dji n’ 
kinoh rin la d’vins. Alons, kibin métez-ve mon capitin- 
ne ? 

Li capitinne. — Cinquante ! 

Gustin. — Swèssante ! 

Li c@pitinne. — Septante ! 

Gustin. — Catré-vints ! 

V'-lès-la montés à cint francs ; c’ést Gustin qu'a bouté 
l’ diérinne mise. 

Mitchi. — Alé, mon capitinne, v’ n’alez nin caner str’ 
mint ?... alons, ribrok’tez ! 

Li capitinne, — Nèni pot’férdék ! dji capitule, po fé plê- 
zir à m’ camarâde Gustin ; mins i va payi ’ne toür- 
néye, hin vi cou ? 

Mitchi. — Mècheüs, dji m’ féye à vos-ôtes, v's-èstez dès- 
onétés djins... dji v’ dimand’ré seûl'mint ‘ne pitite ra- 
wéte édon ? I m’ dimeüre di sétch di poûde à on franc, 
qui v’ chév’ront po touwer lès netirés bièsses ; èt nos 
lérans â réze li soper... Qui v’ sonle-t-i, chéf ? 

Gustin. — D’acwérd po cint-èt dih, èt l'eürêye a-d-dizetr. 
Jule alez cwèri ’ne botéye. Dihez ?... motus’ po l’ feume 
savez vos-ôtes ; si téle féye élle aprind ’ne sacwé, nos 
dirans qui l' martchand qu’ést chal a wârdé |’ pièle 
por lu. 

Li capitinne. — Ca va ; mins chérvez ’ne botéye avou ’ne 
grosse panse savez la, po bouhi l’ martchi djus ! 

Ine diméye eüre pus tard, li stoumac’ bin garni èt lès 
cans’ è s’ potche, Mitchi ala prinde li convwè, tot pro- 
métant â capitinne di li apwèrter à l’ saminne dèl poüde 
a canon. (1) 


(1) Extrait de «Li Piéle». 
Georges L. J. ALEXIS. 


Autres ceuvres de Georges L. J. Alexis. 


Amon Théo — Lès deüs houyeüs. 

Al sise — On vi manédje. 

Al campagne — On voyédje a Anvers’. 

Li nut’ dé Noyé — Mi djonnésse. 

Li téstamint d'à Félik Cladjot. 

Defis-omes ava lès vôyes — On må d’ dint abéyemint r'wèri. 

Ine léde djoûrnêye po Tossint Bonome — Li k’féssion d'à Colas’ 
Copéte. 

Li gros pètchi dès Fré Boniface — Li pôrtrêt d’ Lambert Djweéris’. 

Prétimps 


Ci cép ci dji m’risins daséne, 

Ayir dj’a rèscontré l'prétimps ; 

D? a sintu s’mwin qu'sèreuve li- mène, 
Mon Diè todis ! qui dj’sos contint ! 


Mi pôve vi cœûr qui languicheûve 

Di djôye freûve bin dès cumulèts, 

I nn'ireâve dédja s’djél chotitretive 
Vetiye si gn-a pont d’nids dins lès bwès. 


Astetire qui s’linwe èst disnukéye, 

I n’cause pus qui d’fleûrs èt d’mouchons ; 
I m'a soyi tote li djotirnéye 

Dj’énn’a one tièsse come on tchoûdron. 


Mins maugré ca dji sos binauje, 

Si binauje dé l’sinte ravikér, 

Qui dj’cotr’retive bin donér one bauje 
A totes lès djins qui dj'vwès passér. 


Edmond Tillieux, R.N, 
LE GRAND’ PERE 


Portraits 


Totes les samwinnes, sins manque, one léte di nosse 
[bauchéle 

Nos apwate des portraits di s'tchaurné p'tit èfant, 

Tote seule, avou s’papa, su lès brès di s’moman 

Chaque côp, gn-a do candj’mint, èle est todis pus bèle. 


Nos én avans qu’éle dwa, d’s-6tes dins s’rébe di dintèles; 
Des cènes qu’éle est assite dins s’tchiyére èt djouwant ; 
Su des ôtes, ascropeuwe, à quate pates, si r'dressant ; 
C'est qu'èle est dèdjà fwate, nosse pitite dimweéséle. 


Nos ènn avans minme one qu’éle est come on paquet 
Rétassiye dins one bwèsse, causu préte à Venvwe. 
Sur one ôte, èle a l'air di vos d’ mander : «Qué dis’-se». 


Su l déréne, li pus bèle, èle est stampéye tot drwèt ; 
Ele a roté jusqu'à... advinez... c'est d’dja l vice 
Di bramin des coméres, èle si r’waite dins ’murwe. 


J, GILSON, R. N. 


TAUVIA. 
Rascoudu | 


C’est ston boquet d'èfant, 

On spwès d’quate ou cing ans ; 
D’on deuziyinme, al fignesse, 
Ele waite les djins, les biesses, 
Criye bondjou aus vwesins, 
Tape aprés on gamin, 

Fait come les cis di s’t’adje 

Do brit èt do daladje. 


Au dzos, a l'ombe, tot set, 
Soktéye on vi grigneus, 

Qui bat s'feume come one plote 
Quand i l'a bèvu l gote. 

L gamine qu’ él’ a vèyu 

Ni sét nin $ raktinu 

Ele li évoye one bale 

Di loques dissus si spale. 


— Taurdjiz, vzaloz awè 

Des bias côps d'mârtinet, 

Criye l'ome, rodje di colére. 
Mais Il’ response sit tote clére : 
— C'est mi qui v’2’é dourès 
Mèchant do méartinet, 

Quand v’ séroz co souléye 

Et qu’ vos batroz Nénéye ! 


J. RIVIERE, R. N. 


Amer. 


Ene aronde aniitét l'solia 

Jusqu'à d’mwin dins sès plumes 

Et l'niût tchèyante fwârdjèt l'loncha 
Dès pwin-nes, à r'laye, disus s-t-èclume. 


C’éstét l’momint dès mouches d'ène eüre 
A balzinér autoü di t’ tiésse 

Tot en zûnant qu'ça t’ toûrnèt l coetir 
Di n'yièsse inmé qu' dès p'titès bièsses. 


59 


Gn'avèt in tchén qui rnôdèt s'y-âme 
Au fond do ciél po lès nûléyes. 

Twè, ti r'lètchès lès stwales di larmes 
Disus tès lèpes tcheûtes à l roûléye. 


Et ti stindès fén lédje tès brès, 

Tot set, dins l’bleuwe lénsoü dèl chije. 
Mins t’y-imddje minme au ri s’brouyét 
Dins lès royons tchérwés pa l'brije. 


W. Félix. 


Mau Compris 


Dji r tchèyès à l' maujo po V vièspréye, 
Assoti dèl tote preumère sitwale, 

D'in sclat d'lune dins lès basses dèl rouwale 
Et d’ V odeür dès tan'ziyes su l'uréye. 


Dji rapwârtès dins m'cœür lès lumerotes 
Do pachi avou l'some dès mouchons, 

Et lès roüses riployiyes au bouchon, 

Li tchanson d més solés en ribote 


Dins l'mouwance anûtéye dès boulis, 
Et l' zânante glawineriye d'in pikron 
Autoü d' mi qui désinét dès ronds 

Come s'i v'lèt à tote fwace mi tchôki. 


Mins lés-is di m'viye man si rafiyénent 
Divant tot dèl tchôde ombradje do feu, 

Dé’ne vijène à l’canlète po lP cafeu 

Et dès tchôsses qu’en tchafiyant éles rifiyénent. 


Mi lumiyére èstèt d’trop, dj’él nèyès 

Dins P bouqnot d’més djômiyantès disbôtches 
En maudichant lés-etires èt l'astôdje 

Dès anéyes jusqu’à P sène qui dj vèyès, 


Qui r' ptieréve au bougnot més sondijeriyes 
Po flori d'leü mirôke nos detix viyes. 


W. Félix, 

UN CONTE DE PAQUES : 


Les Clotches di Mossiat 


MOSSIAT ! Vint feus réturés d'bwè si ce n'èst do cos- 
tè Ponant; ascropu d’sus l’agauche aviè li d'zeüs do tiéne 
qui s'rilève di Moüse dissus Biou, è pindice étur deüs 
blos d'rotches èt d’cayaus, li Rotche aus Tchauwes èt 
lés Tiénes di Rouyon... 


Vint feus ; on p'tit amia a on quart d’etire di l’églije 
a d’tchindéye pa l'vôye di mésse, a one dimèy-eüre do 
l’comune èwou qu'on n’rimonte qui po-z-alé dèclarè, vô- 
tè, cwé dès can’tias, alè aus drogues ; parotche d’An-n’ 
vôye, comune di Biou... 


Vint feus spaurdus au-d-dilong dès pisintes qui s'cot- 
wadenu come dès coloûtes ascauchant lés-uréyes èt lès 
pisintes, véci rastrindüwes dins lès ayes, véla si stindant 
mièrnûwes dissus lès cayaus come dès cwat’pésses au 
solia... 


Vint feus, nin pus tchôds èt nin pus frèds qui l's-ôtes, 
qui leüs fumêres si twartchiyenu a l'piquète do djoû èt a 
l'vièspréye en satchant après Banse quand c'èst chwa- 
che, aviè Djérlin si c'èst bije d'ârdène. 


Vint feus, vint maujones avou leüs plaijis, leüs brouy- 
es èt leüs raclapadjes come lès feus qui brouyenu dins 
lès tch’minéyes èt d'tènawète rifoulenu, li min-me qui 
tos lès feus dès maujones dès p'tits viladjes di nosse 
payis... 

Vint feus, vint cramas pindus dispeûye dès-ans èt dès- 
ans, cinquante po l'dêrin, mins qu'ont vèyu disclôre, 
crèche èt-z-èvolè dès nitéyes d'èfants... 


C'est la qui l'vi Sèrdjant rintrant to seü d'sus chis fré- 
res dès poürivès quéres da Napolèyon, aveut v'nu s'rassi- 
re èt fè rèsprinde li breüje o l'cinse di-d'pad'zos èt s'luwè 
come gârde di bwès. Cint èt trinte ans au lon, sès fis èt lès 
fis d'sès fis alint aurdé l’cwane èt l'fizik sus l'timps au’ 
leüs feumes sognint l's-èfants, dès bindes d’éfants. fivint 
l'sogne èt l'djârdin, On-z-i a rènè ça o l'cinse di-d’pat’zos: 
on rèneut d’tos lès costès dins lè Vint feus d’Mossiat di 
gènèrâsion a gènèrâsion, lès-omes courant travavi o 
bwès, dins lès câriéres, a l'fwadje di-d'lawôt, au molin, 


62 


a l'hbrèssène : li vikadje deur èt paujére dès p'titès djins 
d'nosse payis, 

On côp rintrés dins lès chijes, Sint Nicolés passeut 
come tos costés, li p’tit Jésus apwarteut sés cougnous, 
mins gn'a one afaire qui nin onk ni s'a jamais sed mè- 
te o l'tièsse ; c’ést comint qu’lés clotches ni rovyint pa- 
mais lès vint feus d’Mossiat! Rècwètè dins sès bwès, i 
n'oyeut qu’d’au lon lès clotches di Marèdsous, quand 
c’esteut bon vint ; quand l'aleut ploûre lès cènes di Biou 
él dijint. Lès cènes d’An-n’véye, on l's-oyeut, mins c’n’ 
ésteut nin leû tch’min don po rarivé d’Rome èt, éfouf- 
yiyes come éll’éstint au sémedi d’Pauques po r’moussi 
o clotchi, éles n’avint nin biacôp l'timps do copinè. I 
gn’aveut Hun a siérvu qu’asteut l’prumi su leù vôye èt, 
dau fond d’arléye faleut d’dja fé on famets lan au d’ 
zeus di d’su Rache po-z-ayéssi Rouyon dispeüye Waboû 
juskaus Pirayes, sire Bableûse po r’gripé sus Sint-Mau, 
plonké d’sus Tchacou épwis pad'zeüs l'Corti d'Haut zou- 
blè a l’Goléte èt au Fonteni, radéré a l’Fwadje èt au Dérin 
Trau, si r’niéti a l’vol au Bassinadje divant do broké o 
clotchi jusse a timps po soné l'Glôriâ. Come vos l'ploz 
veûye, gn’aveut dès mantches a mète èt i n'a jamais sti 
dit qu’c’ésteut zéles qui passint a Mossiat. 


Li vi Biérdji, qui lijeut dins lés stwéles ét qu’asteut 
todi aus tchamps quand éles rarivint, l'a todi sotenu : ci 
n'èsteut nin bin sür zéles qui rapwartint lès clotches 
aus-éfants d’Mossiat... èt portant, tot l’s-ans, quand I’ 
Glôriâ sonefive a An-n’véye, li sèmedi d’Pauque au ma- 
tin, lès raupins d'Mossiat avint leûs clotches. 


Ah! Sür qui ç'n'èsteut nin dés-ous d’totes lès cougnes 
come il è tchait au djoù d’audjoûrdu avou one panse di 
chaucolat, one tiésse di lapin ét dés pates di couchét, ni 
co dès p’tits-ous ravolpés dins dès papis d’Ardiint. rin 
d’tot ca, mins dès bias-ous, cauzu dés-ous d’canard. bru- 
nes come li tiésse dau négue qu’ést dins lés Rwés Mages 
a l’créche do Novè come s'il avint sti rosti au solia dins 
l'pavis èwou qu’éll’lés-avint sti cwé. Di tènawète, on rod- 
je coleûr d'anion, on vérdasse colefir di spinau ou d’lé- 
vrone : mins vive lès brunes, c’ést vraimint lès cias au’ 
avint l'mèveü dès routs... on gout d’clotche enfin : on-on 
cüt deur nè lès nétéré jamais! Di’énn’a savi. mi au’vos 
cause. dès brunes-ous au’avint bèrôlè dins lès nids dès 
n'tits d'èmon l'Sèrdiant : en'aveut d'tènawète one sicau- 
ene au'asteut stwèléve - ca tchait di-d’si hôt èt si rwéd. 
don !. - afive on-ôte avou onepus nwâre ronde tatche co- 
me auand l'bruwèt dès pwâres s'a aminé èt aui l'conète 
a v'nu a sètch... : jamais, au grand jamais lès-ôtès clo- 

tches, ni m'ont fait djéryi come lès brunes-ous dès p'tits 
d'èmon l’Sèrdjant. 


Et l’ vi Daguet, qu'a travayi a l’campagne, qu'a fait 
lès saurts dissus l'Tiène, lès ponsions èt lès manéyes, 
qu'a conu lès faudeûs, qui sét trèssi dès bias panis èt 
qui d'meûre asto do vi tchin-ne dol Sicopriye - li pus vi 
do payis; cing-onnes di toa au pid, li vi Daguét, qui d’ 
meure a Mossiat d’petiye todi, qui s’papa asteut l’vi 
Choülèt... qui travayeut a l’campagne, fieüve lès saurts 
dissus l'Tiène... èt tot come li l'a fait ; li Daguét m'a dit 
pokwè qu'lès clotches n’avint jamais rovyi do fé l'dis- 
toa pa Mossiat. «C’ést, veus-se, mon fi, paski nos l'zi 
« avans todi fait fiésse, Nos nè l's-oyans nin sovint, mins 
« ça n’fait rin, quand nos l's-oyans, nos ‘nn’avans ça 
« pus d’plaiji. C’ést qu'i gn’a nin onk po-z-é fè dès nids 
« come on lès fait vèci... èt dalyeür, faut todi fè s’nid 
« come sès tayons l'ont fait, li drwét do djeu, li mia, li 
« pus bia èt l’pus dots possibe. C’é-st-insi qu'il i fait 
« l’pus amichtauve, mon fi, èt qu’lés clotches come tos’ 
« lés-€fants li veûyenu volti èt ni s’faiyenu jamais faute 
« do s'i raploûr. Vos m'dimandoz d’éwou qu'èles divè- 
< gnenu, lès clotches di Mossiat ! Si l’Biédji mà saveut 
« rin, dji n’sus nin pus malin qu’li la-d’sus. Si vos l'di- 
« mandoz a nosse curè, i vos diré qu’ c'èst lès sénes ; 
« c’ést lès cènes di Marédsous, diront-is lès Péres... Seti- 
« ye-t-i don costé ou d'lôte, éll’ont todi v’nu èt, tais-se 
« mon Diè, tant qu'on l’zi frè bin éles vairont todi!» 
La ¢’qui dj’a yeû do Daguet, li pus vi dès djins d’Mossiat. 


Asteûre qui lès clotches, ci-t-anéye-ci èco n'ont nin 
rovyi do passé par la, vloz qui dj'vos diye comint qu'on 
pratique po-z-i fè lès nids, ca ’l’ést quéstion do lès fè dins 
lés régues. 


Aye-èvôye o bwés! Po c’minci, i vos faut rascoude on 
bon pani a l'foûréve di mosséts, bin vétes èt t’t-ossi r’ 
dondants qu’one payasse a r’ssôrts. Vos lès trouveroz 
d’sus lès vis stos dé vis tchin-nos qu’on-z-a abatu la trin- 
te ans èt pa d'la èt qu'lès plouves ont lavè èt dismoûji 
no-z-è fè dès coraus. Vos lès trouveroz è l’ombe dissus 
l's-uréves èwou qui gn'a one miète di têre : ni nurdoz nin 
cètici. is sont su li scat' èt is n'ont pont d'acène. is sont 
trov sètch qui po rascoude lès-ous sins lès frochi! Qu'i 
fait bon o bwès alè cwê dès mossèts au c'mincemint 
d'Avri ;... mins on n'a wére di timps po-z-i copinè aud- 
joürdu. 


Adon i vos faut coude one pougniye di bèlès couches 
di côre, lès pus gros ses come mi pôce, dès cènes qui flit- 

chenu bin ; vos n'auroz qu'a r’lire lès méyeus. Avoz fait? 
D’abérd, nos-érirans o l’maujo. 


— «Man, éwou ¢’qu’on pout fè lès nids, s’vos plait ?» 


— Dins l'plate-binde dau fond, asto dès jolibwés, més- 
éfants. Waitoz bin au raculot qu'i n'vaye nin péstélé 
més-anions qui soûdenu, la !» 


— Non, o Man! Dalyeur s'i l’ fyeut, lès clotches él 
saurint do cép ét n’li passerint rin di tout.» 


Evôye tote li binde au djârdin avou l'chipe èt l'rèstia. 
C'èst qui, i faut dabôrd fè l'trau, on p'tit trau come one 
bone ponète di pouye, on idéye pus longu enfin po fè l'in- 
tréye, todi bin fond d’chis bons dwégts è mitan, one mi- 
éte pus parfond avié li dri; bin asplani d’tos lés costés 
po qui gn’etiye ni bosse ni fosse ét-z-i plu fè bèrôlè lès 
clotches sins rüses. 


La d’sus, one sipésse couviéte di mosséts raloyis a n- 
on-l’6te come po-z-è fè one payasse, lédjére èt doûse co- 
me one cote di lin-ne. 

Li d'zeüs asteüre ! On plèye lès cotches di neüji di- 
vant do stitchi lès deüs d’bouts è tére onk d'on costé onk 
di l’ôte, lès pus p’tites dizeûs l’fond do nid. épwis todi 
pus grandes en tot ruv’nant su li d’vant en lès plantant 
a cing dwégts d’n-on-l’6te, Ca fait one ronde tchérpinte 
qui paute di l’intréye bin au laudje po-z-alé en s’rastr- 
wétichant ét-z-arivé a rin au d’bout ; solide qui po lras- 
couvié di bias laudjes placards di mosséts qui vos racay- 
utenu lès deûs-tiés’ do nid en v’nant pinde dissus li d' 
vant come on ridau d’dintéles. 


Sacwants précausions po-z-assürè l’ovradje ; les dê- 
rins travaus po li fè one bèle aventiwe; one doûdoûse sus 
l'tapis po sinte s'i gn'a pont d’aroke... èt on pout s’rilévé 
èt ratinde lès clotches ! Aprés-awé ostéyi lès raculots, do- 
nè on côp lès d'mwin aus pus p'tits qui n’sont nin co bin 
au courant, ranemint on boure autoû do séne. 


Po l'dêrin côn, lès raauétes crankiyenu o l'viye vôve 
no li tch’min dol crwès. Abive rimète tot a place po n’nin 
ièsse rimostrè d'nosse man èt d'tchinde è l'èglije... : lès 
clotches polenu ruv'nu. 


Qu'i plouve, qu'i fève bia : on-z-irè d'mwin sins man- 
que trouvè lès clotches bin è cwète o niyau come on l'a 
todi fait ossi lon qu'i s'è sovint l'cia qu'a conu I’fi do vi 
Sèrdiant. 


Et c’é-st-insi qu’tos l’s-ans, sefiye-t-i lès clotches d’An- 
n'vôye, seûye-t-i lès cènes di Biou, d'Marèdsous. di War- 

nint, d’Yaube ou d’Gédéne-qu’ést-ce-qui ya pout bin fè a 
l'afaire ! - n'ont jamais rovyi do fè bèrôlè lès brunes-ous, 
qui r'chonenu a l'tièsse dau nêque èt qu'ont si bon gout, 
didins lès nids gârnis d'mossèts dès vint feus qui douve- 
nu leüs finièsses au solia d'Pauques vèla dissus l'tiène 
è pindice aviè Moüse, C'è-st-insi qu'èles li front tos l's- 
ans tant qu'dès brâvès djins i viqueront qui n’roviyeront 
l'vwès dès clotches èt l'vôye dès clotchis. 


L. LEONARD, R. N. 


Adaptation de «UN SONGE» de 
SULLY PRUDHOMME 


In rève 


A Monsieur Joseph Houziaux, 

Inspecteur de l'enseignement 

moyen, ce souvenir d'école. 
E. J. P. 


In gros cinsi m'a dit dins m'rève: «Boudje-tu! fais t'pwin; 
Dji sûs scran di t'noüri : Tire ti plan! Sème ! ayène !» 
C’cép-la V’'téch’rand m'a dit : «Dji n'rinipe pus t'coyène» 
Et Vmaçon ma co dit : «Prinds l'truwèle dins tès mwins!» 


È m'vèyèz tout mér-seü, coutchèssi d'toutes lès djins, 
Loqu’tet, minâbe, sins pwin, sins teut pou m'mète à yute? 
Quand dj'courayeus lès voyes pou trouver ène cayute, 
Gn'aveut dès mwaichès bièsses pou vni m'bârer li tch’min 


Tout d'in côp, dji m'ravèye !... Conte li mir d'in vi staule, 
Gn'aveut d'djà deûs maçons qu’chouflotént su leû chaule, 
Tous lès mèstis tèchént, l'dinrèye èsteut fautchiye. 


Dins m'boneür, dj'ai sondji : Nén pus droci qu'à Rome, 
Gn'a nèlu qu'pout s'vanter d'sawè s'passer dès-omes 
Et c'est d'adon... qui djèl's-ai vu tèrtous voltiy. 


Em. Jos. PIRET, 

El ban du parc’ 
80 mots a pau-prés... 


Su l'banc du pare’ qui l’vi popa 

Va s’achire pou daurmu plandjére 
Intré lés fowyes, wétéz soya 

Lyi ploüre él nive di sès lumières... 


In mouchon lyi tchante éne polka 
Et Vdbe él rafrèchi di s’vért 

Su ‘’lbanc du pare’ qui l'vi popa 
Va s'achire pou daurmu plandjere... 


Il a viquè au mwoinsse deûx guères, 
pwènes, chomddjes èyèt tracas 
Mins s’n-auswéli èst dédja la 
Quand i vént roubliyi l'tère 

Su l'banc du pare’ él vi popa... 


Max-André Frére. 


Ene Cloke 


Ene cloque... M'ètèz vos cœûr à dgnous 
Mia qui jamais n'ont sti vos djambes 
Avant d’sondji à lumer l'lampe 

Pou vir si Vdon èst digne di vous 


Ele bije souféle... Ene nuwéye ploût 

Et n’orddje bouche au bôrd di Sambe... 
Tant mia... Météz vos cœûr à djnous 
Mia qui jamais n’ont sti vos djambes... 


Ele five au front... L’sang à lès tempes 

èt dès méd’cines... et dès mwés goûts. 
printemps èst quand min-me dins vos tchambe 
Qu'èl Christ, malade, vos a fé m'chou... 


Stindéz vos djambes... El cœûr à djnous... 


Max-André Frère. 

Lès pièles di rôreye 


Al mércopète dès fènasses (1) 

Qui stritchenu dins l’éreû du matin, 

Ene déréne lame dimére acrotchiye. 

Mins la l'solia qui lé ponti s’makéte (2) 

Di dzous n’blanke nuléye qui li siève di linçot. 

I s’dispépiye core ène miyète, 

Pou plus fé éne clignète aus és goutes di rôséye. 

Lès ptitès piéles en sintant si tchôde alin-ne 

Riglatichenu di bunôchté. 

Eles voulenu yèsse tèrtoutes au pus djoliyes. 

Wéz, c’étél-ci, d'in vète ténre (3) come l’éspwer’ d’éne 
[djon-nète, 

Asto d’éne bleuwe di rève, 

Qui trimbèle, a djipète, su l'oupète ; 

Ci-tèl-la, pus clére qui l’cristal du Val; 

Et ds-autes, rôse come li preumi dzir, d'in ptit tchot(4) ; 

Djane come ène sipite di feu 

Djiglant d'in fournia d'amoûr. 

Et cés-la, roudjes come éne goute di sang 

Ridéye d'in keür motidri (5) 

Roudje come li dju qu'on fét brotchi du rwéjén... 

Qué bia colé d’piéles ! 

Piéles qu'on n’pout nén djonde ; 

Piéles di powète, qui révolnu (6) viès l’paradis. 


Il è dmère pourtant deüs, dès djurmales ; 

Vos diriz dès ptits oüy's di macrale ; 

Ene sipite di tchaufadie, tchéssiye(7) dins dès cèkes d’or; 
Deis ptit anias pou z-aloyi 

Dès. papiyons qui s’weynu voltiy... 


In lédjire vint dispôd li vènéye dès résis, 

Lés yébes si rkréstéynu pou avetér (8) du sint-bon. 
Mins pwè ¢’qui dj'wès la sul gazon ? 

In gros crapaud achid su s'dri !... 

Qué bias-ouy’s !... Qué léde bièsse !... 

Dji sès rtcheiu... 


Henri PETREZ. 


1. fines herbes - 2. percer sa tête - 3. tendre - 4. enfant - 
5. meurtri - 6. s'envolent - 7. sertie - 8. accrocher. 

Au Wargla 


I gn’avetive do wargla et l Djo arive è scole 

Avou one etire di r'tard, en choyant s’camuzole. 
Maucontin l’maisse li d’mande ouce qui l'a sti rôlé 

Qui va ièsse timps d’taletir di zè raler diner. 

«Dji n'è pous rin, m’sieu Pmaîte, dja ridé tote li vôye. 

Et c'n'est nin rin, paraît, dé vnu véci d'Miènôye. 

Dj'a toumé pus d’vingt côps èt en tchèyant d’sus m'dos, 
M'earnassière s'a chèté et djpièrdeûve mes sabots. 

Dji m'a fé on boursia et mes mwins sont d’tchavéyes ; 

Au d'dizeà do martchi, m’calote est s’évoléye. 

Mins l’pîre, c’est qui chaque côp qui dj’avancetive on pas 
Djènn'è reuleûve di deûs ! «Li maisse grète dins ses tchfias: 
«Comint diâle avoz fé, à condition parèye, 

Po vnu jusqu’ véci? «Tot chôpiant ses oréyes, 

Nosse gamin li rèspond : «Çi west nin malôji, 

Ca quand dj’a vèyu ca... dja roté ènèri !» 


Alexandre BODART, R. N. 


Au coeur du pays mosan 
ou murissent les fruits les 
plus savoureux du monde 


MATERNE 


maitre dans l'art de faire 
des 


CONFITURES 


Depuis 60 ans s'assure la meilleure 
RENOMMÉE, par la QUALITÉ 
de ses produits ___ 


Pon d'tauve, 
Pon d'geulton, 
Pon d'dicausse. 


Sin l'MOSTAUDE 


LIMPERIALE 


ETABLISSEMENTS BISTER 
JAMBE (NAMUR) 


IMPRIMERIE SERVAIS, NAMUR 


Année 1954 No 5 Mai 


LES CAHIERS WALLONS 


REVUE PERIODIQUE 
SOUS LA = = 
DIRECTION D'UN 
COMITÉ DES RELIS 
NAMURWES 


| r 
ll 


aot aD Jar. PAN a 


Fondateur: M. E, GILLAIN 


SOMMAIRE : 


So l’matinèye ava là (L, Leintz) — I gn’a dès bièsses (E.-J. Piret) — 
O djardin (J. Housiaux) — Bondjoû - Dins l’ridan di m'eœür (Ed Til- 
lieux) — Vos-avoz bin fait, m’fi (L. Léonard) — Pouyon diale (W. Félix) 
Li Cwé d'zeü l'Tèri (J. Charles) — Tchanson dal viéspréye (L. Lecomte) 


Pour la rédaction, s'adresser à Mr Jules Rivière, rue des Hou- 
blonniéres, Namur (La Plante). 


ABONNEMENTS : d’Honneur : 250 fr. -- De Soutien : 100 fr. - 
Ordinaire : un an : 60 fr. -- Pour l'étranger, le port 
en plus. 

C.C.P. 7956.97 «Les Cahiers wallons», 95, rue de 
lPAnge, Namur. 


LES CAHIERS WALLONS 


Le tableau champétre, que nous reproduisons ci-dessous, 
est extrait du charmant recueil QUEKES FLEURS DI SO LES 
HOUREYES », de Laurent LEINTZ. 


On sait que ce prosateur né a Villers-aux-Tours en 1887 est 
l'auteur des deux romans : « L'HOMME AS CLIGNETTES » et 
«LI MEUS DES HASSES ». 


J. R. 


So I’matinéye ava là 


Il aveüt batou deüs fâs di d'vant à l'vèsprèye... 

Ossi, |’ lèd'dimain, vès qwate eûres â matin, i s' dis- 
pièrta, surpris dè gazouyèdje d'ouhês qu'amoussive po 
P fignièsse. 

I d’hinda so sès tchâssons po n’nin dispièrter lès-autes. 
Sès tates apontéyes èt l’ bidon d’ bire fourit métous à 
cavaye d’ine sipale. So l'aute, li fâmain avou l’ustèye, 
li deüzinme à sès reins avou |’ mârtê ; divins ’ne potche, 
tote sitreüte, faite ésprés, li hagnante pire vinaigréye a 
make. 

I mèta on tchapé d’ paye à grands bwèrds, ka, li ro- 
ma èsteüt fwète èt I’ solo amontéve come ine boule di 
fea. 

On s’aroya. On moussa è bokèt d’ foûr qu'èsteüt haut 
èt spè : l’ovrèdje sèreüt deur. 

I sinmia. Li brut clér di l’acir spita d’vins totes lès 
cwènes édwérmowes. 

Anfin, vo-l’la èn-alèdje ! Li fâ fiséve «rah», «rah», 
«rah ». Li lârdjeür si régléve djusse, d’in-instint, Pome 
aveüt dé mèsti èt I’ plôyeroü ramasséve tot, 

Ine batte, bin raséye !... ine defizin-me!... èt dés-autes, 
èt dés-autes... 

Li djône ome si r’dréssa, fir di si-ovrédje, li scréne to- 
di coriante. 

I sinmia. 

Ine fabite él vina trover, èt tapa ’ne rôlade èl haye. 
Lès-oûhès dé bwès, qu'èsteüt d’vant lu, s’énondit onk 
après l'aute, po dès tchants djoyeüs divins on monde à 
pârt. On coq faisan avola d'ine bohèye al lizire tot codâk' 
sant, mina on brut d' signeür divant dè r'djoker. 

E pré soyi, poutch'téve dès rin-nes foü dèl frèheür, 
fritch'téve èvôye on lapin, dès-autes èl süvit, èt tot lès 
cis qu'èstit à mâ-wèrant. 


Li stokèsse ovri s'èpura dèl tot, èt l'air fris’ ranov'la 
sès fwèces. 


Pwis, il oya 'ne ramhâye di djusses à on côp d' fusike. 
Li tchèrètte al main si mostra. Ine djône bâcèle, d'èvè 
dihut ans, loukive li soyeü qui lí aviséve ine machine 
qu'avancihéve sins lâker. 


I s'arèsta portant. 


C'èsteüt Angèle. Lèye, saveüt qu’ c'èsteüt Armand, li 
binamé, li djinti Armand, 


I l'âreüt bin volu aler d’lé léye, mins i falève wayi so 
l’fotr. On djeû d’ potchâ ? Pwis, li roséye sèrè-st'èvôye 
po nouve eüres. I faré léyi oüve : li fâ ni prindré pus. Li 
grande raison, c’ést qui l’èsteût très bin pus vi qu’ léye : 
ine saqwè l’ rat'néve... 


Li bèlle djônètte li soriyéve dâ lon. Ele ad'vinéve li rit'- 
nowe dè valèt. Ele si moquéve on pô, mins â minme 
timps, i li sonléve qu'èle l'aiméve co on pô d' pus a case 
di çoula. Ca, èle li vèyéve volti. 


A bal, qwand i l'ègadjive èt qui drovéve sès brès', èle 
vikéve dels côps èt, tote li size, èle si plaihive bin. Por- 
tant, di timps-in-timps, rusèye, èle li r'loukive è cwèsse 
po veüye si n' catchive rin. Mins, c'èsteüt todi sès doucès 
manires èt sés-airs di champion wallon. 


A vray, i n'èsteüt qu'on fayé ovri, qui n’aveût qui |’ Cir 
èt l’ Térre. Mutwè, pus tard, quékès briques fot dèl mo- 
hone di sés parints, ét on livrét d’ Caisse d’Epargne. 


Mâgré tot, is’ riloukit èl campagne di bon coûr, come 
si n’aveût ’ne longue cwéde qui lès t’néve aloyis : « Li 
ci qui s’vout bin, si vat bin. » 


E l’ louka ’nn’aler, tuzetis, sins rapapi, sins pus boudji 
on pôce. Lèye, ripurda li p’tite tchèrètte po z-aler mode 
lès biésses. Ele si r’tourna deüs féyes, tot répétant, tot 
bas, tot bas, cou qu’ l'aute aveüt dit on djoü tot haut : 


we 


« Nos vetirans $ vos m’ qwirrez. » 
« I l'aveut véyou passer »... èt ci n'èsteüt nin l'prumire 
féye... 
L. LEINTZ 


GLOSSAIRE : 

Ava la : quelque part. — Fas : faux. — Famain : manche de 
faux. Jadis, on attachait souvent à la tête un pliant en bois 
souple et durable, pour ramasser le foin, le manche s’agrémen- 
tait d'un petit râteau à dents courtes ou longues et s'appelait : 
«on tchèt » ou «on hèrna ». — Hagnante pire : pierre à aigui- 
ser très vive. — A make : très vinaigrée. — S'aroya : le faucheur 
attaque ses andains. — Moussit è bokèt : il avance dans la par- 
celle. — Spé : le foin a du pied. — Sinmi : aiguiser la faux. — 
Spiter : le bruit clair de l'aiguisage fait écho. -- En-alèdje : en 
train. — Plôyeroü : pliant, dont question plus haut. — Batte : 
andains. — Coriante : solide. — Divins on monde à part : 
chants dans la forét paisible. — Codak’ser : cri bien connu du 
faisan lorsqu'il s'élance. — Mina on brut d’ signeür : le faisan 
continue à se signaler par ses cris particuliers. — R’djoker : 
percher de nouveau. — Poutch’téve : sautillait. — Frèheür : 
rosée — A ma wérant : à maraude. — Stokésse : râblé. — S'è- 
pura dél tot : enlever tous ses vétements du dessus pour éviter 
la transpiration. — Ramhâye : bruit des cruches, — A on côp 
d’ fusike : distance d'un coup de feu ordinaire, soit 30 à 50 m. — 
Aviséve : semblait, — Sins laker : sans arrêt. — Djinti : ici, tra- 
vailleur. — Wayi : marcher comme dans l'eau. —Potcha : sans- 
géne. — Léyi ofive : suspendre le travail. — Ni prindré pus : 
lorsque la rosée est disparue par le soleil, le fauchage est beau- 
coup plus ingart, — Grande raison : motif réel. — Ine saqwé I’ 
ratnéve : la différence d'âge le laissait hésitant. — Egadji : 
pour une danse. — Viker deiis côps : elle était frémissante d’a- 
mour. — E cwèsse : de côté.— Fayé : ordinaire. — N’avou qui 
l’Cir èt  Térre : sans biens. — Quékés briques : sa part de la 
maison des parents décédés. — Aloyis : liés ensemble par une 
affection solide, — Tuzeü : pensif. — Sins rapâpi : il la regar- 
dait fixement s'éloigner. — « Nos veürans s’ vos m’ kwirrez» : 
vers du cramignon de Defrécheux : « L’avez-ve véyou passer », 
créé en 1856. 

I gn’a dès bièsses | 
Franchimont-Romedenne. 


Dissus l'Tère, gn’a toutes sôtes di biésses : 
C’est l Bon Dieu qu’él-a vlu insi ; 

Gn'a qu’ lév’neut l’ dache à grande vitèsse, 
Gn'a qui n’ sav’neut quausu s’ boudii. 


Co bén qu’ca n’arive nén toufère, 

Li tchfau prind mwints côps l’môr-aus-dints ; 
Li lum'çon trin-ne si vinte à terre : 

I wsi présse nén, il a bén Vtimps. 


Li baudèt nw saureut fé qui d' braire : 
Hi! han! c'est la toute si tchanson ; 
Li vatche, qui sét bén qu'on va I traire, 
Bwéle en r? waitant lès detis tchondrons. 


Dins n-in cwin, V? aragne tèche si twale... 
Li caracole trin-ne si maujon ; 

Li vièr-lûjant pote ène sitwale, 

Gn'a dès picots t-t-avau l’gniérson. 


Li crau cuchèt qu'a s’ quèwe qui crole 
Et qui s’ coutrouye didins lV’piria, 

Nos fait rouvyi, cût dins l’cass’role, 
Qui n'a sti qu'in man-net pourcia. 


Didins s’togna, no tchén bawiye : 
C’est li qu'est P méyeti d’nos soçons ; 
Didins Vtaili, V marou gndwiye. 
Tant qu'i w lapote nén dins l'pailon. 


Li robin beüle au fond dou staule, 
Lès rats trott'neut su V réstéli ; 
Li coq s'adjoke dissus n'ène chaule, 
L'aronde macène conte in soûmi. 


Dins V pachi V pètit via djibote, 

Li pouye caucote dizous P gayi; 

Et l'ôwe, qu'a toudis l'air d'ène sote, 
Drince en routant su sès plats pids. 


Au sindje, on pôreut d'ner P diplome 

Di djouweü d' tours èt d? moquet d' djins ; 
Li pèroquèt saye di fé d'l'ome : 

I djure dès côps come in payin. 


I gwa dès bièsses qui wont qu’ deûs pates 
Eyè-dès-éles : c'est lès mouchons ; 

I gwa dès autes qui n'on pont d’pates 
Avou dès scayes : c'est lès péchons. 


Lès vièrs, zias, n'ont ni quèwe ni tièsse : 
Is n” fèy'neut pont d'tôrt auzès djins ; 
Dins l'bos, gn'a dès man-nètès bièsses 
Qui vos sbar'neut : c'est lès sèrpints. 


Didins lès yièbes, waitèz l sautroule 
Qui fait dès r’ bonds come in gadot ! 
Mwints côps, padzous in tchapia boule, 
In pt s’pourmwin-ne dés-etires d'asto. 


Fuchéz bén stir qui c'è st-ène puce 
Qui vos fait chôpyi sins-arêt : 

Ele vos suç'ra, sins-orémuss’ 

Tant qui vos n'l'aurèz nén maquè. 


Dissus l'Tère, gn'a toutes sôtes di bièsses, 
Dji vos l'ai dit à couminçant ; 

Mais s'i m faleut vos lomer I’ rèsse 
Dj'èn-n-aureus co pus d'pou èn-an. 


Reel, Neronen ene, laopovez "ê = - papauez ` C peseves 


Dji vôreus bén, d'vant d'lachi m' plome, 
Fé ène toute pètite réflèc-cion : 

Dji n vous nén r mète li bièsse à l'ome 
Pourtant dj’ trouve qu’élle a pus d'raison. 


Insi, pouqwè faut-i qu’su l Tere 

Lès djins qui pôrént iésse contints 
Viqu’neuchent dins l transe quausu toufère 
Et qui w sont pus sûrs dou lond’mwin ? 


Pouquwè ? Pac qui c'est dès rouvyisses 
Di ç' quil Bon Dieu a fait pour zias : 
Quand an s’acrole dins lés wachiss’, 
C'est quil’ plouve a néyi l Solia ! 


E. J. PIRET, R. N, 

O djardin 
Dialecte de Celles-Dinant. 


Pôvès djins d'al vile, qui vikèt tote l’anéye inte lets 
quate meurs ét qui n’ont, po s’ porminé, qui lés trot- 
wars éburtakés dès rûwes, lès pares èt lès boulevards qui 
sont da tortos ét qui n’ sont da pérsone! C’ést tot jusse 
s'is-ont dri leû maujon quéques métes di térin avou dol 
cièrfouye étique, saquants fleürs siblariyes qu'ont yet do 
mau do fiori èt dès-èspaliers, trop flauwes po d’né dès 
fruts. 

Li paysan, li, a ésconte di s’maujon, rétouré d’blan- 
kés spénes, si cortil. 

Si cortil, li mitan di s’ vikadje ! 

Quand lés blancs plumions dés dérins vias d’mars ont 
tot fait do miné leûs danses d’arédjis, quand l'tère si r’ 
soüwe èt qui l’solia, r’métu à not, rilût dins on ciél bin 
rgnéti, quand l’coucou tchante sès deûs notes o bwès dès 
Côreus (Avoz dès sous è vosse potche ?), quand lès grû- 
wes ont r’passè en fiyant leû disdu vêla pa d'zeüs, li bon 
timps ést ruvenu. 


Dès samwinnes au long, lès paysans, rèculotès dispôye 
li Tossint, s’ont rafiyi do r’moussi dins lès cortils. Ossi, 
is vont rqwére o fornil poules, hawes ét réstias, Is roû- 
jèt Vcisia èt is raboctèt ’cwardia. C’ést-st-on vrai ravi- 
kadje ! 

Po Djan-Piére Louviaux, ci n’est nin one pitite afére ! 
Il va falu sèrè l’fwadje èt lèyi-là l’vanware Dieu sét com- 
bin d’ timps ! Gn-a-t-i dès paletéyes à r’ toûrnè dins s’ 
grand djardin! Et d’vant tot ça, i fauré rgnéti l'prè, 
tonde lès hayes èt lès bwârdures di pauqui, stopè lès 
traus dins lès clotures, rèmantchi lès baurires totes 
dishotéyes, riloyi lès grüsalis avou dès wèzires, pèltè lès 
wazons, widi l'poutriye èt minè l'ancène dès bèrbis èt 
n'nin roviyi do hukè l'Kakat po tayi lès pwâris d'èspa- 
liers. 

Quand |’ djârdin sèrè r’ toürnè, i faurè mète è tère lès 
timprus canadas, aprètè l' tèrin po r' piquè lès cabus 
èt lès célèris ét, surtout, sèmè lès ptitès s'minces ! 


Li sèmadje ! C'èst ça qu'n'n'èst nin rin! Tos l's-ans, 
c'èst l'minme pantomine èt lès minmès mèssadjes ! 
Djan-Pière vout sèmè laudje. Po z' awè pus d' place po 
sauclé, dist-i ! Quéque fiye ossi, po z'awè pus vite fait ! 
Mariye, todis spaurgnate, boudje li cwardia èt rastrinds 
lès rôyes. Zèls qui s'ètindèt si bin tote l'anéye ont tos 
côps lès minmès kigne-kagnes, rapôrt au djârdin ! 


Po lès fleürs, ca n' va wère mia. Djan-Pière è n' n' a 
d’cure èt, sins fé lès quances di rin, i foût dès côps d’ ha- 
we didins, Mariye, lèye, vout awè sès plates-bindes po 
sèmè dès solias èt dès rôses d'Egypte et po r' piquè lès 
bohéyes qu'èle rapwatrè do grand djârdin d'Vève... Ele 
sondje surtout aus fosses di sès djins, qui faurè raprô- 
priyi po lès Floriyès Paüques. 


Josèf èt Omèr s'acostumèt tot djonnes au djârdinadje. 
A Vintréye do cortil, dès deüs costès di Puche di dri, is- 
ont leas p'tit djârdin da zèls èt is-i fiyèt v'nu dès pin- 
séyes di totes lès coleürs : dès blankes, dès bleüwes, dès 
djanes tapinéyes di nwâr èt dès cafloriyes di totes lès 
sôtes. Il i crét co saquants bohéyes di sabes et di gran- 
dès blankès fleürs, qui florichèt à môde di bouquets tot- 
faits po l' porcèssion do quinze d'awousse. 


Tote li campagne, li djârdin va dnè d'l'ovradje à bla- 
me à tot l' monde. I faurè sauclè, racléri, rawè, r’ piquè, 
pèltè lès pasias. 

Mais ossi qué plaiji do trouvè d'zos l'mwin tot ç'qui 
faut po l' cüjène, dispôye lès preumirès salades jusqu'- 
aus canadas royis atinrijon, sins roviyi lès-ièbes qu'on 
vint coude tote l'anéye po fè l' sope. 


A l'saison dès grüsales, Josèf èt Omèr vont chaurpiyi 
lès grossès vètès grüsales. En lès machant avou lru- 
bârbe, Mariye è fait des copotes one miète seures, qui 
fiyèt mougni. Lès rodjes sièvront po lès jèléyes et on mè- 
trè lès nwâres dins dès botèyes avou do pèkèt po fè do 
cassis. I gn-a rin d’ parèye po |’ dijèssion ! 


Do trèvins dol dicause, qui tchait l’deûzinme dimè- 
gne di séptimbe, Djan-Piére céperé sés toubaks, Is s’és- 
tchauferont saquants djoüs à p'tits monsias su l’tèrin; 
pus, i lès métré soûwè aus fils qui gârnichèt lès meurs 
di dri dol maujon, Quand is séront djanes come di l'ôr, 
i fré dès marotes avou lès fouyes. Et i lès hatcheré aus 
grandès chijes avou l’machine qu'il a fwardjé li-minme. 

Qu'i gn-a-t-i d’méyet à fumé qu’one bone pupe di tou- 
bak di djardin ? 

Aus meurs dol maujon, pa d’vant èt pa dri, Djan-Pière 
a fait montè dès-èspaliers d’ Durondeau. Is d’nét dés 
si fondantés pwares qui c’ést causu pétchi do lés mou- 
gni. Mais il èst bin rare qu'on z'è saye saquantes : : lès 
pwâris n' pwartèt nin. Mariye sotint qu' c'èst dol faute 
da Kakat, qui vint tos l's-ans tayi lès-aubes... èt lès fruts 
do minme côp, Mais Djan-Pière, qui n’ fait nin volti dol 
pwinne à pèrsone, ni voit nin candji d' djardini... et on 
va todis come ça ! I faut dire ossi qu'il èst-st-one miète 
tièstu èt Mariye a co bin dès rûses avou li. Si on-aube 
èl jinne avaur-là, i profite qui Mariye èst vôye à on-ètèr- 
mint po fé à s'tièsse.. Quand èle rarive, èle lève dès 
grands brès, mais il est trop taurd : li côp èst fait. I gn- 
a yeü longtimps addé l'ri on grand démon d'mérabèli 
qui d'neut dès fruts à make. Mais il è tchèyeut bêl èt 
bin o ri, On bia djoù, en rarivant d'one passéye, Mariye 
è l'a trouvè soyi à wôteü d'ome... Portant, i n' jinneut 
persone! C’est todis insi! 

Au pègnon do stauve, Djan-Pière a plantè on p'tit 
drole di pwâri qui done dès bèlès djanes pwâres, totes 
couviéyees di sôye. Mais ni v's-avisez nin do crochi d'dins, 
vos f’riz one bèle chinéye ! Djan-Pière a bin ri en qua- 
tôze avou les Boches, qui lès-avint avisè dol route en 
z-arivant èt qui s' avint tapè d' sus come li misére su 
l'monde ! I l'a racontè bin dès côps ! 


J. Houziaux, R. N. 


1,) Extrait de «l’Istwére d'on gamin d'Cèles ». 


Bondjoü 


Dialecte de Namur, 


Bondjoti bondjoù més viyès reuwes, 
Bondjoü bondjoü mès vis clotchis ; 

Li mouchon tchante, l'aireü èst bleuwe, 
Et nos n'avans pus frèd nos pids. 


Bondjoü nosse Sambe, bondjoü nosse Moise, 
Bondjoù bondjoü lès p'tits batias ; 

Ni v’chone t'i nin qui l'viye èst doüse 

On côp qu’l’avri sème do solia ? 


Bondjoù bondjoù totes lès maujones, 
Bondjoti lés-aubes èt lès boul’vards. 

Dji n’sé nin si tot l'monde mi r’chone, 
Mins dji fretive on nuk avou m’cwarps... 


Bondjoù Monsieti, bondjoû Mamzéle, 
Vos-avoz l'air tot amourets ! 

Vos v’dimandéz di qwé qu’dji m’meéle ?... 
Bin dj’sos contint d’vos veûye etirets. 


Bondjoù bondjot... Mins gn-a pont d’doute, 
On va stir’mint dire qui dj’sos sô ! 


Non c'n'èst nin ça, mins quand l'bwès boute... 


Tos lès powétes sont-st-one miéte fôs ! 


Ed. Tillieux, R. N. 


Dins l’ridan di m’cceur 


Dialecte de Namur, 


Didins Vridan di mcœûr 
Gn-a tant dés-etires flaniyes, 
Tant d'poüssêre di bonetir 
Tchéyeuwe su més sondjriyes. 


I gn-a tant dès-avri 

Qui n’dotiv’nu pus leüs-ouyes, 
Tant dés djotis érénis 

Avau lès mwatès fouyes. 


Tant dés-ans ramonslés, 
Tant dés réses mésbridjiyes, 
Tant d’s-éspwérs disfouytés 
Pa totes lés bijes dél viye. 


I gn-a tant dés visadjes 

Qui m'mémuwère a piérdu, 

Dès fieûrs mwates divant l'âdje 
Qui l'timps a passé d’sus. 


Mins poqwè vlu r'mouwér 
Lès potisséres èt lès cindes ?... 
I faut co mia vikér, 

Sins sayi dé comprindre ! 


Ed, Tillieux, R. N. 

Vos-avoz bin fait, m'fi 
Bioul-Annevoie. 


L’avlintche aveüve sorvinu tot d'on côp èt l’brût sèn- 
n'aveut staurè t't-ossi rade, come on côp d' ton'wâre di- 
dins lès fonds : lès deüs fréres s'avint plotè al câriére 
èwou qu'il ovrint tos lès deûs. Leüs soçons s’avint métu 
inte deüs ; li maisse-ovri n'è pleut nin sot'nu onk di pus 
qu’ l'ôte : ç'esteut tot lès deûs dès rènants. Nin deüs 
parèy à Ziré po spinçyi sès trwès mile di pavès dissus s' 
samwinne, tot chuflant si p'tit bokèt au r'cwè pa d'zos 
s't-ayon ; èt Douwârd po rok'tè èt po bate mine - deüs 
djoüs li deüs por on trau d' quate mètes di fond sins la- 
chi on mot - gn-aveut pont à li prinde : vraimint deüs 
vayants. Mins, di ç' djoü-là, tortos on saveut bin qu'i-gn- 
aveut onk di trop su l' travau. 


Li patron, on-ome qui prov'neut d' maisses-cârioteüs 
come sès parints èt leüs parints, qui con'cheut sès-omes 
èt leü famile èt leü parintéye jusqu'au dairin r'bond, 
li patron n' s'è saveut rawè. Assi à s' pupite o p'tit rès- 
sèrè èwou qu’ lès ovris v’nint lévé led quinzinne, i wê- 
teut d' rarindji sès-idéyes divant do lès r' cire tos lès 
deüs èchone po l'dêrin côp. 

Nin mwais ni onk ni l'ôte : Ziré pus socenauve, li Dou- 
wârd pus covè ; lès deüs dêrins d'one famille di brâvès 
djins èwou qu'on n' manqueut nin do fè choütè l's-è- 
fants. Mariès tos lès deüs à dès djintiyès bauchèles qui 
s'ètindint ossi bin qu’ leûs-omes, minme après |’ djoû 
qu'il aveut sti quèstion dol ponsion d' bwès qu'è l's-aleut 
drèssi conte-n-on l'ôte : on n? p'leüve nin dire qui l’ dis- 
bule vineut dès coméres. Lés-omes avint grogni rapôrt 
à on bokèt d’one taye qui |’ Ziré guigneut, qu’éstefive 
onk dès mèyeüs, bin métu po fè lès manéyes à mwinrné 
à voye èt tchéryi, à quate pas di s’ tchéri. qué li v’neut 
causu, par drwét, èt qui 1’ Douward li aveut scroté al 
passéye. I li aureut ieû zwépé s’ boûse qui ça n’ li aureut 
nin fait l’éfét do s’ divu disfé di ¢-t-aujemince-la, Après 
ca, Douward n’aveut-i nin ieü |’ front do lèyi étinde là 

sacwants djoûs qui li, Ziré, avou sés-airs do s’foute, li a- 
veut à môde di rin bozè dès-ostèyes èt one diméye védje di 
djârdin quand |’ avint fait leds paurts. Li brôye djômieut 
dispû adon. Audjofirdu i n’aveut falu qu’lalinne d'on 
djonnia po soflé sul breüje an tot v'nant amwinrnè dès 
blos au spinçyeü èt l’ Ziré aveut flamé : «Non di dion, tè 
lès vas r’mougni, cès paroles-la ! «Et i n’aveut fait qu'on 
saut jusqu'à l'ôte. 


Dès-ouy di stornè, on rodje brouliârd divant lès 
purnales, dès narènes qui tansléynu, one mawe di dis- 
tèrminè èt dès pids èt dès pougn qui tarlouchnu come 
dès makas... Li song dol minme moman qui court dès 
deüs costès, èt l’ radje qui r'dobèle quand on lès vout 
r'ssatchi... 


On-z-a bouchi à l'uch. Ziré èst là, plantè d'vant li ; on 
nwâr ouy èt one lèpe come on bwârd di taiye. I rèscule 
picote à migote aviè |’ fond po lèyi place à l'ôte qué l’ 
va sire èt qui sôtrè |’ prumi, tai’. — « Ziré, vosse frére 
va v’nu : dji vo coneu bin po sawé qui, si dj’aveu sti la 
énawére, ça n’aureut nin ieü arivè. » L’ouy qui n’ést nin 
sèrè s'a lévé sul patron : gn-aveut nin dandji do causé. 
Douward intère. D’one ouyâde il a ligni lès pids d'à l'ôte 
po s’ rissatchi do contraire costé an clépiant, ca li, c’ést 
s’ jambe qu'a ieû l’ côp èt il a s’ pawéne réfachiye dins 
on vi lagnét. — « Douward, come dji vin dol dire à Ziré, 
cu qui vint d’arivé èst fwart malureüs ; dji su bin anoy- 
els do nè l’awè seû éspétchi. » Stampés come dès bwa- 
ches, li pus lon possibe di-n-on l'ôte, tièsse è tére, mès- 
bridjis, lès deûs-omes réssér’nu dins leds Ades li réstant 
q’ l'inne qué l's-a tchôkè conte-n-on l'ôte au matin. I 
lès sint tièstus, cagnards, vireüs : c’ n’ést nin l’ momint 
do saye do lès riméte. Sét-on raclapé |’ bwès qui bile ? 
— «Tos lès deüs, vos compurdoz bin qu'i faut qu’i-gn- 
eüye onk qui brotche ; li vicadje séré d’dja malaujiy as- 
sèz après vosse djoûrnéye sins co v’s-oblidji à vos r’trou- 
vè su lès minmés vôyes su l’minme chantier.» Nin on 
jèsse, nin on mot : come deûs condanés, i ratind’nu l'sin- 
tince, èt l’ sintince ni va-t-éle nin co r’méte one paltéye 
dissus |’ fornia do ci qui sèrè rèvoyi ? — « Dji m’ dis- 
bautche dispeüy deüs-eüres à l’idéye do m’ divu fè quite 
d’onk di vos detis, bons-ovris come vos-èstoz èt vis so- 
cons come nos-éstans dispeûy todi. Douwârd, vos-avoz 
deûs-éfants ; Ziré nn’a quate : mèst qui d’jusse qui djè 
li done li préférence. Por vos, dj’a fait uké m’ bia-frére 
qui comande au tchafor ; vos p’loz atélé véla d’mwin au 
matin, vos n’auroz qu’ dis bonés minutes di pus a rotè. 
Mi dj’a fait po bin fè : éstans-n’ d'acôrd ? » 

I s'a toûrnè aviè Ziré, qu'a r'lèvè s’t-anéte èt pwis su 
Douward, qu'a bachi s’ minton. — « Divant do fè vosse 
compte, Douward, dji vos d’mande à tos lès deûs do-z-é 
ralé dins vos maujones vos médyi sins trinné ét surtout 
sins r’passé au cabarét : li maleür èst grand asséz ainsi. 
Sondjoz à vosse famile d'à tos lès deûs ; sondjoz a |’ viye 
Téche, vosse brave Man, qui v-a réfachi dés minmes la- 
gnes èt qu'a prusti l’ minme pwin por vos deüs jusqu'à 
tant qu’élle a seû, <I n'ont nin soflé nin pu onk qui l'ôte; 
mins po léyi sôrti s’ frére, li Douwârd ni s'a pus r’ssatchi 
ossi fwart. Li lond’mwin, al pikéte do djoû, i nn’ont nn’ 
alè à leü bésogne po |’ prumi côp an s’ tournant I’ cu. 


Lès vôyes qu'on sit dins s’ vikériye, èle ni s’ toûnenu 
nin l’ cu tortotes come li céne qu'il ont fait an nn’alant 
au matin ; vint on momint qu’éle si r’djondenu quand 
on rarive al viéspréye. I-gn-a l' vôye di mésse li dimégne, 
lès blankés vôyes dès pauquerésses - lès deûs bauchéles 
ont fait leis pauques échone ; - i-gn-a lès nwârès vôyes 
qu'on pèsseléye piyane-piyane pa-dri lès vachas ; i-gn-a 
lès rodjés vôyes di guére, dauboréyes di song, di tracas 
èt d’ miséres ; lès laudjés vôyes qu'on pout s'i crwésé an 
satchant après lès bas costés; lès véyes di tére qu'on 
pout lachi po broké o bwès, |’ timps do léyi passé l'ôte ; 
lès pisintes étur lès ayes qu'i faut ouplé quand l’ èst 
trop taurd po r'toürnè èt qu'on n’ vout nin lèyi passadje. 
I-gn-a tant dès véyes dins one vikériye èt d’ssus lès vôyes 
on-z-a co mwint côps dès r'ssintemints ; on-ouy qui s’ 
brouye, one lépe qu'i chone qu’éle inféle, one djambe qui 
fait mau, on pougne qui frumejiye come 1a vingt-ans, 
come là trinte-ans ; dès r’ssintemints qui tijenéynu li 
raucune qui djémiye come on vi forgna qu'on n’ rikédje 
pus, come one viye abitude qu’on n’ s’é sét fé quite. 


Sè fè quite! C’ést quék’fiye là-d’ssus qu’ vos tûsoz, 
vos. Douwârd, assi d’ssus voste uch, vos qu’ést trop vi 
asteûr po rek’té mins qu'a co vosse feume èt vos-éfants, 
dismétent qui I Ziré, li, èst là livré tot seü dispeûy cinq 
ans èt qu’ ca n’ li va qu’ d’one fèsse. Là trinte-cinq ans 
come audjoûrdu, vos nn’aliz cor échone po l’ dérin côp : 
i-gn-a ieü ¢’ five-la, one five qui toûne à nanche ; trinte- 
cing ans qu'on grogne. Vo-le-la qu'i sôte di s’ maujone, 
vosse mon frére ! Cré vingt dio, come il èst choyu !... Tin 
lat--i longtimps qu’ vos n’ l’aviz vèyu ? - Trinte-cing ans 
qu'on n’ si wête pus : c’é-st-one fametise apéye la ça. 
On-z-a |’ timps d’awé s’ chine qui plèye èt s’ djambe qui 
manque di tènawète, do div’nu tchénu ou pèlè, do ièsse 
on vi ome qu’on-z-a quité djonne ét fwart, d’awé on pid 
o l’ fosse. Trinte-cinq ans qu'on s'a arindji po n’ si pus 


81 


wêti, po n’ si pus veüy ; qu'on v’s-a aidi tortos, aus djoûs 
qu’ vos d’viz iésse échone, an v’ métant à place bin lon 
èri d’-n-on l'ôte. Trinte-cing ans qu'on s'a rovyi maugré 
lès feumes qui s’atauchint, maugrè l's-èfants qui ruv’- 
nint d’é scole échone. Vos n’aviz pupont d’ frére,dijiiz ? 
Portant, on londi d’ dicause, vos l’aviz rèmolu |’ mannèt 
poüfrin qui chércheut |’ pus djonne d'à Ziré. - Dj’a fait 
por li ci qu’ dj’aureu ieü fait po l's-ôtes ; aviz réspondu 
tot mwais à vosse feume. Ni v’s-a-t-i nin choné qu'i v’ 
neve dissur vos après ç’ jésse-la, vosse frére ? Mins v’s- 
avoz potchi o fossè po n’ nin étinde si mèrci èt il a con- 
tinuwè s’ vôye, come vos èt come li timps qui va rwé - 
quand I!’ èst iute. Po sacwants-ans qui v’s-avoz cor à vi- 
kè tos lès deüs, gn-auré-t-i pont qui branleré ? Liquék 
li prumi qu’iré r’trouvè |’ viye Téche èt qui duvrè l'atau- 
chi an li d’djant : Mi frére ? La trinte-cing ans qui dj’ 
nèl coneu pus, Liquék qui d'meürrè |’ dérin an s’ riprot- 
chant d’awé lèyi nn’alé l'ôte sins s’ riméte avou li ? 

- C’ést li qu'a tapé l’ prûmi. Mins n’ést-ce nin vos qu’ 
aveut sti lès causes di s’ radje ; c’ést li qu'a v’nu po vos 
dire mèrci. 

- N’aveu-dje nin r’ vindji s’ gamin li prumi ? Si ga- 
min, ostant qui l’ ci dès-ôtes, avoz dit. 

Dji vou bin l’awé dit, mins li, l’aureut-i fait ? 

Dji vou bin crwére Douward, qui d’timps-in timps, 
assi à tch’fau su vosse tchèyêre, vos deûs brès aspouyis 
sul dos d’vosse chame, vosse minton dins vos deûs mwins, 
vos wêtos au lon do costé dol câriére, sins sondji à ralu- 
mè vosse pupe qui n’ fumiye pus dispeüy longtimps ; 
mins dés nanches di trinte-cing ans viyes, dji vou bin 
crwêre qu'on n’ s'è disbitûwe nin sins rise... 

L’iviér ci-t-anéye-la aveut sti minabe; li Ziré aveut 
ramassè s’ croque à |’ Tossint an-z-alant à veupes dès 
mwarts èt d'peüy adon i n’ dischindeut pus ; lès fréds, 
li bije ét lés djaléyes avint achévé l’ovradje. Li médecin 
aveut d'mandè one consulte : in’ dur’reut pus dès mwés. 
A-ce siti on fait d’azar qui l’ Chét, onk di lets vis socons, 
a ruv’nu |’ dimégne d'après fè one toûrnéye addé sès 
djins d’mérés o |’ maujone avou leü vi monnonke ? Ci 
djoû-là, après deüs cints d’ piquèt, il aveut spité èvôye 
sins moti, do timps qui s’ gamin, qué |’ siyeut vol’ti, ra- 
taqueut |’ vi ome, `l aveut d’dja on bon momint qu’on-z- 
aveut lachi tortos èt qu'on tûzeut, rachonés autoü d’ li 
stave : li brune tchéyeut quand il aveut r’moussi. - « Bin 
vola, monnonke, aveut-i dit tot d’one trake, dj’a sti dire 
bondjoû à Ziré qu’ést su s’ lèt èt djè li a amwinrné Dou- 
ward. Vo-lés-la r’métus.» Personne n’a moufté. Li vi 

monnonke aveut r’ ssatchi s’ pupe èt |’ tineut dins s' 
gauche mwin aspotyiye dissus l’baguéte di li stüve ; dol 
drwète i broyeut d’ssus s’ minton. Sès lépes tronnint 
one miéte, il aveut l'air di satchi après st-alinne èt sès- 
ouy si rastrindint pa-d’zos lès fwès di stritchons d’ sès 
soûrcis, On n’oyeut qui |’ tchèt qui d’djeut sès patérs 
didins s’ ponéte, qui |’ férmint d’ l’6rlodje qui cotayeut 
dés-astales dins li scwace do timps èt qu’lés vis dognons 
qui scrépint lès froyins d’one baube di cinq djoûs. 
« Vos-avoz bin fait, m’ fi.» A-t-i tchéyu dès lèpes qui 
tronnint... ét tortos il ont sti soladjis ; li gamin aureut 
ieü rabréssi s’ pa. 

Li vi ome, li dérin di s’ timps, aveut ramét’né sés pin- 
séyes èt lès cènes dès cias di d’vant ; cés-ti-la qué li avint, 
éstant p'tit, r’passè l’méssadje dès vis qu’ ’a avint conu : 
c’ést zèls tortos qu'on sinteut frum’ji dissus lès lépes qui 
tronnint. 

- « '1 èst timps do bware one jate, » aveut-éle lonci tot 
d’ swite li matante an fyant pus d’ brut qu’ n'è faleut 
avou tos lès canetias qu’éle fyeûve alcotè. On n’étindeut 
qui l' tchanson do molin a cafeu qu’éle toürneut su s’ 
choü bon-z-ét rwéd, èt l' bleuwe fumére monteut d'zeü 
l grande pupe di céréji. 

L. LEONARD, R, N. 


Pouyon diâle 
Dialecte de la Basse-Sambre. 


C'èst p'tit, rouz'lant èt tot r'plissi, 
On n'wèt qui s'tièsse foü dès fachôs 
Et deûx mwins d' pôse en trin d'ossi 
Come dès passeroüses au vint ranchô. 


Dins l'bêrse, i djibote à moulon 

En tirant s’ maye di riyeü d'andjes 
A l'invisibe mârtchand d' sauvlon 
Qui lî ofri do rèfe di r? candje. 


C'èst p'tit, ça têréve dins-ène tchève, 
Mins l` pouyon diâle, quand dj’m’a clénsi 
Su s’ preumi some po l rabréssi, 

I-l-a foutu tot m’caetir è s’djéve. 


W. FELIX, R. N. 

Et voici le pays de Charleroi. 


Un poéme de Joseph CHARLES 


Le poéme ci-dessous est extrait de « S’clats d'Cœür » un 
opuscule - publié l'an dernier - par J. CHARLES. On peut 
se procurer cette plaquette, œuvre simple et charmante de dé- 
butant, chez l'auteur, ancien prisonnier de guerre, 240, Route 
de Fleurus, à Chatelet. 


Li Cwe d'zeü l'Tèri 


Ele plondje ses brès au mitan des nuwddjes 
èyèt di s’spid djau l'coupète d'in téri ; 

fuméyes èt poussières lachiyes des rivddjes 

lyi féye-nut n’doudotice rad’mint d’vant d’pati. 


Ukant Grand Mésse, quand groûlit les orâdies, 
tout bletiws di peti, nos michis dins l'abri, 
vrémint paréy’s a des lapés sauvddjes, 

dins no téréye rascouvrüwe pau tèri. 


Mins gn-a ène fén, minme aus-ès mwès passâdies. 
Moustrant Véspwér, li timps a racléri 

su nos viyes sicapéyes, su no corddje. 

...Disptis adon, gn-a ène cwè d'zeü l’tèri. 


Estant fwârt grande, èle fét branmint du pwèd, 
lédjire pourtant d’lé l'concyince dèl rascâye, 
moudréls catchis, marcháüdant des batâyes, 

sins cœür pou l’mame d’vant s’n’éfant coutrawè. 


Gn-a dca longtimps, éne-Ome a sti clawè 

pou rach’ter ’monde qu’én-aleut dju des râyes ; 
asteûr, pour li r’cominci l'minme travâye, 
faureut qu'i pwate li calvére di Boubieé. 


C’est pou tout ça qui, d’zour léye, bén-au r'kwè, 
en f'yant m’bésogne, lauvau, padri les bâyes, 
dji sondje des mots, né féts pou des ordyes : 
Merci!... Pardon !..., mes oüy's luvés su Vewe. 


J. CHARLES. 

Une chanson de Louis LECOMTE 


Rappelons que L. Lecomte, né à Quaregnon en 1900, a écrit, 
des chansons et des monologues, des contes dont 
cinq forment l'excellent recueil « Nware bije » et des poésies 
sous le titre « Bètchiyes ». Il a publié également 
une nouvelle « Dédé », des récits « Ramâdjes » et « Preumi 


depuis 1923, 


rassemblées 


bidon », Toutes ces œuvres sont en dialecte de Châtelet. 


Tchanson dal vièspréye 


REFRAIN. 


Méliye qui crwèyeut au bia timps 

Aus fleürs 

Aveut d’né bén djintimint 

Tout s cœûr 

In bia gârçon 

Vèneut di d’long 

Pou lyi chuch’loter ’ne béle tchanson 


Ene tchanson dal viéspréye 

Plén’ di feuwéye 

Eyèt d’douceir 

Tchanteut dins li p'tit cœûr da Méliye 
In djoli roman 

Yus’ qui l'galant 

Trouv’ él bounetr 

Avou l’coumér’ qu'il aveut chwèsîye 
Tous les amoureûx 

Sont bén heüreüx 

Et dins let cœür 

L'amour est-st-in solia dins lei viquériye 
Pou s'n'adoréye 

I tchant’ra 

Dins sès bras 

El bele tchanson dal vièspréye 


El vint a ramadji l'tchanson 
Tout bas 

Mèliye avou l’djoli gârçon 

S’é va 

Dissus l tchumin 

El cœûr contint 

Il lyî tchant'ra in bia refrain. 


Au refrain. 


L. LECOMTE. 


Au coeur du pays mosan 
où murissent les fruits les 
plus savoureux du monde 


MATERNE 

LES CAHIERS WALLONS 


Le tableau champétre, que nous reproduisons ci-dessous, 
est extrait du charmant recueil QUEKES FLEURS DI SO LES 
HOUREYES », de Laurent LEINTZ. 


On sait que ce prosateur né a Villers-aux-Tours en 1887 est 
l'auteur des deux romans : « L'HOMME AS CLIGNETTES » et 
«LI MEUS DES HASSES ». 


J. R. 


So l'matinèye avâ là 


Il aveüt batou deüs fâs di d'vant à l'vèsprèye... 

Ossi, |’ léd’dimain, vès qwate eûres 4 matin, i s’ dis- 
piérta, surpris dé gazouyédje d’ouhés qu’amoussive po 
l fignièsse. 

I d’hinda so sès tchâssons po n’nin dispièrter lès-autes. 
Sès tates apontéyes èt l’ bidon d’ bire fourit métous à 
cavaye d’ine sipale. So l'aute, li famain avou l'ustèye, 
li deûzinme à sès reins avou |’ marté ; divins ’ne potche, 
tote sitreüte, faite ésprés, li hagnante pire vinaigréye a 
make. 

I mèta on tchapé d’ paye à grands bwèrds, ka, li ro- 
a èsteüt fwéte èt I’ solo amontéve come ine boule di 
fea. 

On s’aroya. On moussa è bokét d’ foür qu'èsteüt haut 
èt spè : l’ovrédje sèreüt deur. 

I sinmia. Li brut clér di l’acir spita d’vins totes lès 
cwènes édwérmowes. 

Anfin, vo-l’la én-alédje! Li fa fiséve «rah», «rah», 
«rah». Li lârdjeür si régléve djusse, d’in-instint, l'ome 
aveüt dé mèsti èt l’ plôyeroü ramasséve tot, 

Ine batte, bin raséye !... ine deûzin-me !... èt dès-autes, 
èt dés-autes... 

Li djône ome si r’dréssa, fir di si-ovrédje, li scréne to- 
di coriante. 

I sinmia. 

Ine fabite èl vina trover, èt tapa ’ne rôlade él hâye. 
Lès-oûhès dé bwès, qu'èsteüt d’vant lu, s’énondit onk 
après l'aute, po dès tchants djoyetis divins on monde à 
part. On coq faisan avola d’ine bohéye al lizire tot codak’ 
sant, mina on brut d’ signeür divant dé r’djoker. 

E pré soyi, poutch’téve dès rin-nes fot dèl frèheür, 
fritch'téve èvôye on lapin, dès-autes èl süvit, èt tot lès 
cis qu'èstit à mâ-wèrant. 

Li stokésse ovri s'èpura dèl tot, èt l’air fris’ ranov'la 
sès fwèces. 


Pwis, il oya ’ne ramhâye di djusses à on côp d’ fusike. 
Li tchèrètte al main si mostra. Ine djône bâcèle, d'èvè 
dihut ans, loukive li soyeü qui li aviséve ine machine 
qu’avancihéve sins lâker. 


I s'arèsta portant. 


C'èsteüt Angèle. Lèye, saveût qu’ c'èsteüt Armand, li 
binamé, li djinti Armand. 

I l'âreüt bin volu aler d'lé léye, mins i falève wayi so 
l'foür. On djeû d’ potchâ ? Pwis, li rosèye sèrè-st'èvôye 
po nouve eüres. I fârè léyi oüve : li fâ ni prindrè pus. Li 
grande raison, c'èst qui l'èsteüt très bin pus vi qu' lèye : 
ine saqwè l’ rat'néve... 

Li bélle djônètte li soriyéve dâ lon. Ele ad'vinéve li rit’- 
nowe dè valèt. Ele si moquéve on pô, mins â minme 
timps, i li sonléve qu'èle l'aiméve co on pô d' pus a case 
di coula. Ca, èle li véyéve volti. 

A bal, qwand i l'ègadjive èt qui drovéve sès brés’, èle 
vikéve deus côps èt, tote li size, èle si plaihive bin. Por- 
tant, di timps-in-timps, rusèye, èle li r’loukive è cwésse 
po veüye si n' catchive rin. Mins, c'èsteüt todi sès doucès 
manires èt sès-airs di champion wallon. 

A vray, i n’èsteût qu'on fayé ovri, qui n'aveüt qui l’ Cir 
èt l’ Tèrre. Mutwè, pus tard, quékès briques fot dèl mo- 
hone di sès parints, èt on livrét d' Caisse d’Epargne. 

Mâgré tot, i s' riloukit èl campagne di bon coür, come 
si n'aveüt 'ne longue cwède qui lès t'néve aloyis : « Li 
ci qui s'vout bin, si vât bin. » 

E l’ louka 'nn'aler, tuzeüs, sins rapâpi, sins pus boudji 
on pôce. Lèye, ripurda li p'tite tchèrètte po z-aler mode 
lès bièsses. Ele si r'tourna deüs fèyes, tot rèpètant, tot 
bas, tot bas, cou qu’ l'aute aveüt dit on djoû tot haut : 

« Nos veürans s’ vos m’ qwirrez. » 
«I l'aveut véyou passer »... èt ci n'èsteât nin l'prumire 
féye... 
L. LEINTZ 


GLOSSAIRE : 

Ava la : quelque part. — Fas : faux. — Famain : manche de 
faux. Jadis, on attachait souvent 4 la téte un pliant en bois 
souple et durable, pour ramasser le foin, le manche s’agrémen- 
tait d'un petit râteau à dents courtes ou longues et s'appelait : 
« on tchèt » ou « on hèrna ». -- Hagnante pire : pierre à aigui- 
ser très vive. — A make : très vinaigrée. — S’aroya : le faucheur 
attaque ses andains. — Moussit è bokét : il avance dans la par- 
celle. — Spé : le foin a du pied. — Sinmi : aiguiser la faux. — 
Spiter : le bruit clair de l’aiguisage fait écho. — En-alédje : en 
train. — Plôyeroü : pliant, dont question plus haut. — Batte : 
andains. — Coriante : solide. — Divins on monde à part : 
chants dans la forét paisible. — Codak’ser : cri bien connu du 
faisan lorsqu'il s'élance. — Mina on brut d’ signeür : le faisan 
continue a se signaler par ses cris particuliers. — R’djoker : 
percher de nouveau. — Poutch’téve : sautillait. — Frèheûr : 
rosée — A ma wèrant : à maraude. — Stokèsse : râblé. — S'è- 
pura dél tot : enlever tous ses vétements du dessus pour éviter 
la transpiration. — Ramhaye : bruit des cruches, — A on cop 
d’ fusike : distance d'un coup de feu ordinaire, soit 30 à 50 m. — 
Aviséve : semblait. — Sins lâker : sans arrêt. — Djinti : ici, tra- 
vailleur. — Wayi : marcher comme dans l'eau. —Potcha : sans- 
gêne. — Léyi ofive : suspendre le travail. — Ni prindré pus : 
lorsque la rosée est disparue par le soleil, le fauchage est beau- 
coup plus ingart, — Grande raison : motif réel. — Ine saqwé I’ 
ratnéve : la différence d'âge le laissait hésitant. — Egadji : 
pour une danse. — Viker deüs côps : elle était frémissante d’a- 
mour. — E ewésse : de côté— Fayé : ordinaire. — N’avou qui 
VCir èt P Térre : sans biens. — Quékés briques : sa part de la 
maison des parents décédés. — Aloyis : liés ensemble par une 
affection solide, — Tuzeü : pensif. — Sins rapâpi : il la regar- 
dait fixement s'éloigner. — « Nos veürans s’ vos m’ kwirrez» : 
vers du cramignon de Defrécheux : « L’avez-ve véyou passer », 
créé en 1856, 

I gn’a dès bièsses | 
Franchimont-Romedenne. 


Dissus l'Tère, gn’a toutes sôtes di biésses : 
C’est l Bon Dieu qu’él-a vlu insi ; 

Gn'a qu’ lév’neut l’ dache à grande vitèsse, 
Gn'a qui w sav’neut quausu s boudji. 


Co bén qu’ca n’arive nén toufère, 

Li tchfau prind mwints côps l’môr-aus-dints ; 
Li lum’con trin-ne si vinte à terre : 

I wsi prèsse nén, il a bén l'timps. 


Li baudèt nw saureut fé qui Œ braire : 
Hi! han! c'est la toute si tchanson ; 
Li vatche, qui sét bén qu'on va I traire, 
Bwéle en r’ waitant lès detis tchondrons. 


Dins n-in cwin, V aragne tèche si twale... 
Li caracole trin-ne si maujon ; 

Li vièr-lûjant pôte ène sitwale, 

Gn'a dès picots t-t-avau l’gnièrson. 


Li crau cuchèt qu'a s’ quèwe qui crole 
Et qui s’ coutrouye didins l'püria, 

Nos fait rouvyi, cût dins l’cass’role, 
Qui n'a sti qu'in man-net pourcia. 


Didins s’togna, no tchén bawiye : 
C’est li qu'est P? mèyeü d’nos soçons ; 
Didins Vtaili, V” marou gnâwiye. 
Tant qu'i w lapote nén dins l’pailon. 


Li robin beüle au fond dou staule, 
Lès rats trott’neut su l rèstèli ; 
Li coq s'adjoke dissus n'ène chaule, 
L'aronde macène conte in soûmi. 


Dins V pachi lV’ pètit via djibote, 

Li pouye caucote dizous P gayi; 

Et l'ôwe, qu'a toudis l'air d’éne sote, 
Drince en routant su sés plats pids. 


Au sindje, on pôreut d’ner P diplome 

Di djouwet d’ tours èt d’ moqueû d’ djins ; 
Li pèroquèt saye di fé dl’ome : 

I djure dès côps come in payin. 


I gwa dès bièsses qui wont qu’ deûs pates 
Eyè-dès-éles : c’est lès mouchons ; 

I gwa dès autes qui won pont d’pates 
Avou dès scayes : c’est lès pèchons. 


Lès vièrs, zias, n'ont ni quèwe ni tièsse : 
Is w fèy neut pont d’tért auzès djins ; 
Dins Vbos, gwa dès man-nètès bièsses 
Qui vos sbar’neut : c’est lès sèrpints. 


Didins lès yièbes, waitéz P sautroule 
Qui fait dès r’ bonds come in gadot ! 
Mwints côps, padzous in tchapia boule, 
In pi s’pourmwin-ne dès-eùres Rasto. 


Fuchèz bén sûr qui c'è st-ène puce 
Qui vos fait chôpyi sins-arét : 

Ele vos suc’ra, sins-orémuss’ 

Tant qui vos n'l'aurèz nén maquë. 


Dissus l'Tère, gn’a toutes sétes di biésses, 
Dji vos Vai dit à couminçant ; 

Mais s'i m faleut vos lomer I’ rèsse 
Dj’én-n-aureus co pus d’pou èn-an. 


RATS OMR, .eesmae à Apiga fSeseyee jj above 


Dji véreus bén, d’vant d’lachi m’ plome, 
Fé éne toute pétite réfléc-cion : 

Dji n? vous nén r? mète li bièsse à l'ome 
Pourtant dj’ trouve qu'èlle a pus d'raison. 


Insi, pouqwè faut-i qu'su l Tère 

Lès djins qui pôrént ièsse contints 
Viqu'neuchent dins V transe quausu toufére 
Et qui n” sont pus sürs dou lond'mwin ? 


Pouqwè ? Pag qui c'est dès rouvyisses 
Di ç' quil Bon Dieu a fait pour zias : 
Quand an s'acrole dins lès wachiss’, 
C’est qui P plouve a nèyi l Solia ! 


E. J. PIRET, R. N, 

O djardin 
Dialecte de Celles-Dinant. 


Pôvès djins d'al vile, qui vikét tote l’anéye inte lets 
quate meurs èt qui n'ont, po s’ porminè, qui lès trot- 
wars éburtakés dès rûwes, lès parcs èt lès boulevards qui 
sont da tortos ét qui n’ sont da pérsone! C’ést tot jusse 
s‘is-ont dri leû maujon quéques métes di térin avou dol 
cièrfouye étique, saquants fleürs siblariyes qu'ont yet do 
mau do flori ét dés-éspaliers, trop flauwes po d’né dés 
fruts. 

Li paysan, li, a ésconte di s’maujon, rètourè d’blan- 
kès spènes, si cortil. 

Si cortil, li mitan di s’ vikadje ! 

Quand lés blancs plumions dés dérins vias d’mars ont 
tot fait do minè leûs danses d’arédjis, quand l'tère si r’ 
soûwe èt qui l’solia, r’métu à noù, rilût dins on ciél bin 
rgnéti, quand l’coucou tchante sès deûs notes o bwès dès 
Côreus (Avoz dès sous è vosse potche ?), quand lès grü- 
wes ont r’passè en fiyant leû disdu vêla pa d’zeûs, li bon 
timps ést ruvenu. 

Dès samwinnes au long, lès paysans, réculotés dispôye 
li Tossint, s’ont rafiyi do r’moussi dins lés cortils. Ossi, 
is vont rqwére o fornil poules, hawes èt réstias, Is roû- 
jét l'cisia èt is raboctét l’cwardia. C’ést-st-on vrai ravi- 
kadje ! 

Po Djan-Pière Louviaux, ci n'est nin one pitite afère ! 
Il va falu sèrè l’fwadje èt léyi-la l’vanware Dieu sét com- 
bin d' timps ! Gn-a-t-i dès paletéyes à r’ toürnè dins s’ 
grand djârdin! Et d'vant tot ça, i faurè rgnèti l'prè, 
tonde lès hayes èt lès bwârdures di pauqui, stopè lès 
traus dins lès clotures, rèmantchi lès baurires totes 
dishotéyes, riloyi lès grûsalis avou dès wézires, pèltè lès 
wazons, widi l'poutriye èt minè l'ancène dès bèrbis èt 
n'nin roviyi do hukè l'Kakat po tayi lès pwâris d'èspa- 
liers. 

Quand |’ djardin sèrè r’ toürnè, i fauré mète è tère lès 
timprus canadas, aprété |’ térin po r’ piqué lés cabus 
èt lès céléris ét, surtout, sèmè lès ptités s’minces ! 


Li sémadje! C’ést ca qu’n’n’ést nin rin! Tos l's-ans, 
c’ést I’minme pantomine èt lès minmés méssadjes ! 
Djan-Piére vout sèmè laudje. Po z’ awè pus d’ place po 
sauclé, dist-i! Quéque fiye ossi, po z'awè pus vite fait ! 
Mariye, todis spaurgnate, boudje li cwardia ét rastrinds 
lès rôyes. Zéls qui s’étindét si bin tote l’anéye ont tos 
côps lès minmès kigne-kagnes, rapôrt au djardin ! 


Po lès fleûrs, ca n’ va wére mia. Djan-Piére è n’ n’ a 
d’cure èt, sins fé lès quances di rin, i foût dès côps d’ ha- 
we didins, Mariye, lèye, vout awè sès plates-bindes po 
sèmè dès solias èt dès rôses d'Egypte et po r’ piquè lès 
bohéyes qu'èle rapwatrè do grand djârdin d'Vève... Ele 
sondje surtout aus fosses di sès djins, qui faurè raprô- 
priyi po lès Floriyès Paüques. 


Josèf èt Omèr s'acostumèt tot djonnes au djârdinadje. 
A Vintréye do cortil, dès deüs costès di l’uche di dri, is- 
ont leüs p'tit djârdin da zèls èt is-i fiyèt v'nu dès pin- 
séyes di totes lès coleürs : dès blankes, dès bleüwes, dès 
djanes tapinéyes di nwâr èt dès cafloriyes di totes lès 
sôtes. Il i crét co saquants bohéyes di sabes et di gran- 
dès blankès fleûrs, qui florichèt à môde di bouquets tot- 
faits po l' porcèssion do quinze d'awousse. 


Tote li campagne, li djârdin va dnè d'l'ovradje à bla- 
me à tot l' monde. I faurè sauclè, racléri, rawè, r’ piquè, 
pèltè lès pasias. 

Mais ossi qué plaiji do trouvè d’zos l’mwin tot ¢’qui 
faut po l' cûjène, dispôye lès preumirès salades jusqu'- 
aus canadas royis atinrijon, sins roviyi lès-ièbes qu'on 
vint coude tote l'anéye po fè l' sope. 


A l’saison dès grüsales, Josèf èt Omèr vont chaurpiyi 
lès grossès vètès grûsales. En lès machant avou l'ru- 
bârbe, Mariye è fait des copotes one miète seures, qui 
fiyèt mougni. Lès rodjes sièvront po lès jèléyes et on mè- 
trè lès nwâres dins dès botèyes avou do pèkèt po fè do 
cassis. I gn-a rin d' parèye po |’ dijèssion ! 


Do trèvins dol dicause, qui tchait l'deüzinme dimè- 
gne di sèptimbe, Djan-Piére côperè sès toubaks. Is s'ès- 
tchauferont saquants djoûs à p'tits monsias su l'tèrin; 
pus, i lès mètrè soüwè aus fils qui gârnichèt lès meurs 
di dri dol maujon, Quand is sèront djanes come di l'ôr, 
i frè dès marotes avou lès fouyes. Et i lès hatcherè aus 
grandès chijes avou l'machine qu'il a fwardjé li-minme. 

Qu'i gn-a-t-i dl'mèyeü à fumé qu’one bone pupe di tou- 
bak di djardin ? 

Aus meurs dol maujon, pa d’vant ét pa dri, Djan-Piére 
a fait monté dés-éspaliers d’ Durondeau. Is d’nét dés 
si fondantés pwares qui c’ést causu pétchi do lés mou- 
gni. Mais il ést bin rare qu’on z’é saye saquantes : lés 
pwaris n’ pwartét nin. Mariye sotint qu’ c’ést dol faute 
da Kakat, qui vint tos l’s-ans tayi lés-aubes... èt lès fruts 
do minme côp, Mais Djan-Piére, qui n’ fait nin volti dol 
pwinne à pèrsone, ni voit nin candji d’ djardini... et on 
va todis come ca! I faut dire ossi qu'il ést-st-one miète 
tièstu èt Mariye a co bin dès raises avou li. Si on-aube 
él jinne avaur-la, i profite qui Mariye èst vôye à on-étér- 
mint po fé a s’tiésse.. Quand éle rarive, éle léve dés 
grands brès, mais il est trop taurd : li côp èst fait. I gn- 
a yet longtimps addé lri on grand démon d’mérabéli 
qui d’neut dès fruts à make. Mais il è tchéyeut bél èt 
bin o ri, On bia djou, en rarivant d’one passéye, Mariye 
è l'a trouvé soyi à wôteü d'ome... Portant, i n’ jinneut 
persone! C’est todis insi! 

Au pègnon do stauve, Djan-Pière a plantè on p'tit 
drole di pwâri qui done dès bèlès djanes pwâres, totes 
couviéyees di sôye. Mais ni v's-avisez nin do crochi d'dins, 
vos f’riz one bèle chinéye ! Djan-Pière a bin ri en qua- 
tôze avou les Boches, qui lès-avint avisè dol route en 
z-arivant èt qui s' avint tapè d' sus come li misére su 
l'monde ! I l'a racontè bin dès côps ! 


J. Houziaux, R. N. 


1,) Extrait de «l'Istwère d'on gamin d'Cèles ». 


Bondjoü 


Dialecte de Namur, 


Bondjoü bondjoù mès viyès reuwes, 
Bondjoü bondjoü mès vis clotchis ; 

Li mouchon tchante, l'aireü èst bleuwe, 
Et nos n'avans pus frèd nos pids. 


Bondjoü nosse Sambe, bondjoü nosse Moûse, 
Bondjoü bondjoù lès p'tits batias ; 

Ni v’chone t'i nin qui l'viye èst doûse 

On côp qu'l'avri sème do solia ? 


Bondjoù bondjot totes lès maujones, 
Bondjoû lés-aubes èt lès boul’vards. 

Dji n’sé nin si tot l’monde mi r’chone, 
Mins dji freûve on nuk avou m’cwarps... 


Bondjoù Monsieü, bondjoù Mamzeéle, 
Vos-avoz l'air tot amoureûs ! 

Vos v'dimandéz di qwé qu’dji m'mèêle ?... 
Bin dj’sos contint d’vos vetiye etireis. 


Bondjoû bondjot... Mins gn-a pont d’doute, 
On va stir’mint dire qui dj’sos sô! 


Non c'n'èst nin ca, mins quand l’bwès boute... 


Tos lès powétes sont-st-one miète fôs ! 


Ed. Tillieux, R. N. 


Dins l’ridan di m’coeur 


Dialecte de Namur, 


Didins Vridan di m’ccetir 
Gn-a tant dés-etires flaniyes, 
Tant d’poissére di boneür 
Tchéyeuwe su més sondjriyes. 


I gn-a tant dés-avri 

Qui n'doûv'nu pus letis-ouyes, 
Tant dès djoûs érénis 

Avau lès mwatès fouyes. 


Tant dés-ans ramonslés, 
Tant dés réses mésbridjiyes, 
Tant d’s-éspwérs disfouytés 
Pa totes lès bijes dèl viye. 


I gn-a tant dès visadjes 

Qui m’mémwere a piérdu, 

Dès fieûrs mwates divant l'âdje 
Qui l'timps a passé d’sus. 


Mins poqwè vlu r’mouwér 
Lès potisséres èt lès cindes ?... 
I faut co mia vikér, 

Sins sayi dè comprindre ! 


Ed. Tillieux, R. N. 

Vos-avoz bin fait, m’fi 
Bioul-Annevoie. 


L’avlintche aveüve sorvinu tot d'on côp èt l'brüt s’én- 
n'aveut staurè t't-ossi rade, come on côp d' ton'wâre di- 
dins lès fonds : lès deüs fréres s'avint plotè al câriére 
éwou qu'il ovrint tos lès deûs. Leüs soçons s’avint mètu 
inte deüs ; li maisse-ovri n'è pleut nin sot’nu onk di pus 
qu’ l'ôte : c’esteut tot lès deüs dès rénants. Nin deüs 
parèy a Ziré po spinçyi sès trwés mile di pavés dissus s’ 
samwinne, tot chuflant si p’tit bokét au r’cwé pa d’zos 
s’t-ayon ; èt Douward po rok’té èt po bate mine - deûs 
djoüs li deüs por on trau d’ quate métes di fond sins la- 
chi on mot - gn-aveut pont a li prinde : vraimint deüs 
vayants. Mins, di ¢’ djoü-là, tortos on saveut bin qu’i-gn- 
aveut onk di trop su I’ travau. 


Li patron, on-ome qui prov’neut d’ maisses-cârioteûs 
come sès parints èt lets parints, qui con’cheut sés-omes 
èt lea famile èt leü parintéye jusqu'au dairin r’bond, 
li patron n’ s'è saveut rawè. Assi à s’ pupite o p'tit rès- 
sèrè éwou qu’ lès ovris v’nint lévé leû quinzinne, i wê- 
teut d’ rarindji sès-idéyes divant do lès r’ cire tos lès 
deüs échone po l'dêrin côp. 


Nin mwais ni onk ni l'ôte : Ziré pus socenauve, li Dou- 
ward pus covè ; lès deûs dérins d'one famille di brâvès 
djins èwou qu'on n' manqueut nin do fè choütè l's-è- 
fants. Mariès tos lès deüs à dès djintiyès bauchèles qui 
s'ètindint ossi bin qu’ leüs-omes, minme après |’ djoü 
qu'il aveut sti quéstion dol ponsion d' bwès qu'è l's-aleut 
drèssi conte-n-on l'ôte : on n’ p'leüve nin dire qui l’ dis- 
bule vineut dès coméres. Lès-omes avint grogni rapôrt 
à on bokèt d'one taye qui l' Ziré guigneut, qu'èsteüve 
onk dès mèyeüs, bin mètu po fè lès manéyes à mwinrnè 
à vôye èt tchèryi, à quate pas di s' tchèri. què li v'neut 
causu, par drwèt, èt qui l' Douwârd li aveut scrotè al 
passéye. I li aureut ieü zwèpè s' boûse qui ça n' li aureut 
nin fait l'èfèt do s' divu disfè di ç-t-aujemince-là, Après 
ça, Douward n'aveut-i nin ieû l’ front do léyi ètinde là 

sacwants djoüs qui li, Ziré, avou sés-airs do s’foute, li a- 
veut à môde di rin bozé dés-ostéyes èt one diméye vèdje di 
djardin quand I’ avint fait lets paurts. Li brôye djômieut 
disp adon. Audjoûrdu i n’aveut falu qu’l’alinne d'on 
djonnia po soflé sul breüje an tot v’nant amwinrnè dès 
blos au spincyet èt l’ Ziré aveut flamè : «Non di dion, tè 
lès vas r’mougni, cès paroles-la ! «Et i n’aveut fait qu'on 
saut jusqu'à l'ôte. 


Dès-ouy di stornè, on rodje brouliârd divant lès 
purnales, dès narènes qui tansléynu, one mawe di dis- 
tèrminè èt dès pids èt dès pougn qui tarlouchnu come 
dès makas... Li song dol minme moman qui court dès 
deüs costès, èt l’ radje qui r'dobèle quand on lès vout 
r'ssatchi... 


On-z-a bouchi à l'uch. Ziré èst là, plantè d'vant li ; on 
nwâr ouy èt one lèpe come on bwârd di taiye. I rèscule 
picote à migote aviè |’ fond po lèyi place à l'ôte què I’ 
va sire èt qui sôtrè P prumi, tai’. — « Ziré, vosse frére 
va v'nu : dji vo coneu bin po sawè qui, si dj’aveu sti là 
ènawêre, ça n'aureut nin ieü arivè. » L'ouy qui n'èst nin 
sèrè s'a lèvè sul patron : gn-aveut nin dandji do causé. 
Douwârd intère. D'one ouyâde il a ligni lès pids d'à l'ôte 
po s' rissatchi do contraire costè an clèpiant, ça li, c'èst 
s' jambe qu'a ieû |’ côp èt il a s' pawène rèfachiye dins 
on vi lagnèt. — « Douwârd, come dji vin dol dire à Ziré, 
çu qui vint d'arivè èst fwârt malureüs ; dji su bin anoy- 
eüs do nè l'awè seü èspêtchi. » Stampès come dès bwa- 
ches, li pus lon possibe di-n-on l'ôte, tièsse è têre, mès- 
bridjis, lès deüs-omes rèssèr'nu dins leüs âdes li rèstant 
d' l'inne què l's-a tchôkè conte-n-on l'ôte au matin. I 
lès sint tièstus, cagnards, vireûs : c’ n'èst nin l momint 
do saye do lès rimète. Sét-on raclapè l' bwès qui bile ? 
-- « Tos lès deüs, vos compurdoz bin qu'i faut qu'i-gn- 
eüye onk qui brotche ; li vicadje séré d'djà malaujiy as- 
sèz après vosse djoûrnéye sins co v’s-oblidji à vos r'trou- 
vè su lès minmès vôyes su l'minme chantier.» Nin on 
jèsse, nin on mot : come deüs condanès, i ratind'nu l'sin- 
tince, èt l’ sintince ni va-t-èle nin co r’méte one paltéye 
dissus |’ fornia do ci qui sèrè rèvoyi ? — « Dji m’ dis- 
bautche dispeüy deüs-eüres à l'idéye do m' divu fè quite 
d'onk di vos deüs, bons-ovris come vos-èstoz èt vis so- 
çons come nos-èstans dispeüy todi. Douwârd, vos-avoz 
deüs-éfants ; Ziré nn’a quate : n'èst qui d'jusse qui djè 
li done li préférence. Por vos, dj'a fait ukè m' bia-frére 
qui comande au tchafor ; vos p’loz atèlè véla d’mwin au 
matin, vos n’auroz qu’ dis bonès minutes di pus à rotè. 
Mi dj’a fait po bin fè : éstans-n’ d’acôrd ? » 

I s'a toürnè aviè Ziré, qu'a r'lèvè s’t-anéte èt pwis su 
Douwârd, qu'a bachi s’ minton. — « Divant do fè vosse 
compte, Douwârd, dji vos d'mande à tos lès deüs do-z-è 
ralè dins vos maujones vos médyi sins trinnè èt surtout 
sins r'passè au cabarèt : li maleür èst grand assèz ainsi. 
Sondjoz à vosse famile d'à tos lès deüs ; sondjoz à l' viye 
Téche, vosse brâve Man, qui v-a rèfachi dès minmes la- 
gnes èt qu'a prusti P minme pwin por vos deüs jusqu'à 
tant qu'èlle a seû, «I n'ont nin soflè nin pu onk qui l'ôte; 
mins po lèyi sôrti s' frére, li Douwârd ni s'a pus r'ssatchi 
ossi fwârt. Li lond'mwin, al pikète do djoü, i nn'ont nn' 
alè à leü bèsogne po |’ prumi côp an s’ tournant I’ cu. 


Lès vôyes qu'on sit dins s’ vikériye, èle ni s’ toûnenu 
nin |’ cu tortotes come li cène qu'il ont fait an nn’alant 
au matin; vint on momint qu’éle si r’djondenu quand 
on rarive al vièspréye. I-gn-a l véye di mésse li dimégne, 
lès blankés vôyes dès pauquerésses - lès deüs bauchéles 
ont fait leüs pauques èchone ; - i-gn-a lès nwârès vôyes 
qu'on pèsseléye piyâne-piyâne pa-dri lès vachas ; i-gn-a 
lès rodjès vôyes di guêre, dauboréyes di song, di tracas 
èt d' miséres ; lès laudjès vôyes qu'on pout s'i crwèsè an 
satchant après lès bas costès; lès vôyes di têre qu'on 
pout lachi po brokè o bwès, l' timps do lèyi passè l'ôte ; 
lès pisintes étur lès ayes qu'i faut ouplè quand |’ èst 
trop taurd po r'toürnè èt qu'on n' vout nin lèyi passadje. 
I-gn-a tant dès vôyes dins one vikêriye èt d'ssus lès vôyes 
on-z-a co mwint côps dès r'ssintemints ; on-ouy qui s' 
brouye, one lèpe qu'i chone qu'èle infèle, one djambe qui 
fait mau, on pougne qui frumejiye come là vingt-ans, 
come là trinte-ans; dès r'ssintemints qui tijenéynu li 
raucune qui djômiye come on vi forgna qu'on n’ rikèdje 
pus, come one viye abitude qu'on n' s'è sét fè quite. 


S'è fè quite! C'èst quék'fiye là-d'ssus qu’ vos tûsoz, 
vos. Douwârd, assi d'ssus voste uch, vos qu'èst trop vi 
asteür po rek'tè mins qu'a co vosse feume èt vos-èfants, 
dismétent qui l’ Ziré, li, èst là livré tot seü dispeûy cinq 
ans èt qu’ ça n' li va qu’ d'one fèsse. La trinte-cing ans 
come audjoürdu, vos nn'aliz cor échone po |’ dêrin côp : 
i-gn-a ieü ç' five-là, one five qui toûne à nanche ; trinte- 
cinq ans qu'on grogne. Vo-le-là qu'i sôte di s' maujone, 
vosse mon frére ! Cré vingt dio, come il èst choyu !... Tin 
làt--i longtimps qu' vos n' l'aviz vèyu ? - Trinte-cinq ans 
qu'on n' si wête pus : c'è-st-one fameüse apéye là ça. 
On-z-a l timps d'awè s’ chine qui plèye èt s’ djambe qui 
manque di tènawète, do div’nu tchènu ou pèlè, do ièsse 
on vi ome qu'on-z-a quitè djonne èt fwârt, d'awè on pid 
o l’ fosse. Trinte-cinq ans qu'on s'a arindji po n’ si pus 

wéti, po n’ si pus veüy ; qu'on v’s-a aidi tortos, aus djoûs 
qu’ vos d'viz iésse échone, an v’ métant à place bin lon 
èri d’-n-on l'ôte. Trinte-cing ans qu'on s'a rovyi maugré 
lès feumes qui s’atauchint, maugré l's-èfants qui ruv’- 
nint d’é scole échone. Vos n’aviz pupont d’ frére,dijiiz ? 
Portant, on londi d’ dicause, vos l’aviz rémolu l’ mannét 
poûfrin qui chércheut |’ pus djonne d'à Ziré. - Dj’a fait 
por li ci qu’ dj’aureu ieü fait po l's-ôtes ; aviz réspondu 
tot mwais à vosse feume. Ni v’s-a-t-i nin chonè qu'i v’ 
netive dissur vos après ¢’ jèsse-là, vosse frére ? Mins v’s- 
avoz potchi o fossé po n’ nin étinde si mérci ét il a con- 
tinuwè s’ vôye, come vos èt come li timps qui va rwè - 
quand I’ èst iute. Po sacwants-ans qui v’s-avoz cor à vi- 
kè tos lès deüs, gn-auré-t-i pont qui branlerè ? Liquék 
li prumi qu’iré r’trouvè l’ viye Téche èt qui duvrè l’atau- 
chi an li d’djant : Mi frére ? La trinte-cing ans qui dj’ 
nèl coneu pus. Liquék qui d’metrré |’ dérin an s’ riprot- 
chant d’awé lèyi nn’alé l'ôte sins s’ riméte avou li ? 

- C’ést li qu'a tapé |’ prûmi. Mins n’ést-ce nin vos qu’ 
aveut sti lès causes di s’ radje ; c’ést li qu'a v’nu po vos 
dire mèrci. 

- N’aveu-dje nin r’ vindji s’ gamin li prumi ? Si ga- 
min, ostant qui l' ci dès-ôtes, avoz dit. 

Dji vou bin l’awé dit, mins li, l’aureut-i fait ? 

Dji vou bin crwére Douward, qui d'timps-in timps, 
assi à tch’fau su vosse tchéyére, vos deüs brès aspouyis 
sul dos d’vosse chame, vosse minton dins vos deûs mwins, 
vos wétos au lon do costé dol cariére, sins sondji à ralu- 
mé vosse pupe qui n’ fumiye pus dispeüy longtimps ; 
mins dès nanches di trinte-cinq ans viyes, dji vou bin 
crwêre qu'on n’ s'è disbitûwe nin sins rise... 

L’iviér ci-t-anéye-la aveut sti minâbe ; li Ziré aveut 
ramassé s’ croque à |’ Tossint an-z-alant à veupes dès 
mwarts èt d'peüy adon i n’ dischindeut pus ; lès frèds, 
li bije èt lès djaléyes avint achèvè l’ovradje. Li médecin 
aveut d'mandè one consulte : in’ dur’reut pus dès mwès. 
A-ce siti on fait d’azar qui l’ Chét, onk di lets vis socons, 
a ruv’nu |’ dimégne d'après fè one toürnéye addé sès 
djins d’mérés o |’ maujone avou leû vi monnonke ? Ci 
djoü-là, après deüs cints d’ piquèt, il aveut spité èvôye 
sins moti, do timps qui s’ gamin, qué l’ siyeut vol’ti, ra- 
taqueut |’ vi ome, 'l aveut d’dja on bon momint qu’on-z- 
aveut lachi tortos èt qu'on tüzeut, rachonés autoû d’ li 
stave : li brune tchéyeut quand il aveut r’moussi. - « Bin 
vola, monnonke, aveut-i dit tot d’one trake, dj’a sti dire 
bondjoü à Ziré qu’ést su s’ lèt èt djè li a amwinrnè Dou- 
ward. Vo-lés-la r’métus.» Personne n'a moufté. Li vi 

monnonke aveut r’ ssatchi s’ pupe èt |’ tineut dins s` 
gauche mwin aspotyiye dissus l’baguéte di li stûve ; dol 
drwete i broyeut d’ssus s’ minton. Sés lépes tronnint 
one miéte, il aveut l'air di satchi après st-alinne èt sés- 
ouy si rastrindint pa-d’zos lès fwès di stritchons d’ sès 
soûrcis, On n’oyeut qui I’ tchèt qui d’djeut sès patérs 
didins s’ ponéte, qui l’ fèrmint d’ l’érlodje qui cotayeut 
dès-astales dins li scwace do timps èt qu’lés vis dognons 
qui scrépint lès froyins d’one baube di cinq djots. 
« Vos-avoz bin fait, m’ fi.» A-t-i tchèyu dès lèpes qui 
tronnint... ét tortos il ont sti soladjis ; li gamin aureut 
ieû rabréssi s’ pa. 

Li vi ome, li dérin di s’ timps, aveut ramèt'nè sès pin- 
séyes ét lés cénes dés cias di d’vant ; cés-ti-la qué li avint, 
éstant p'tit, r’passé l’méssadje dès vis qu’ ’a avint conu : 
c’ést zéls tortos qu’on sinteut frum’ji dissus lés lépes qui 
tronnint. 

- « 'l èst timps do bwâre one jate, » aveut-éle lonci tot 
d’ swite li matante an fyant pus d’ brut qu’ n’é faleut 
avou tos lès canetias qu’éle fyetive alcoté. On n’étindeut 
qui l' tchanson do molin à cafeu qu’éle toûrneut su s’ 
choû bon-z-èt rwèd, èt l' bleuwe fumére monteut d'zeü 
l' grande pupe di céréji. 

L. LEONARD, R, N. 


Pouyon diâle 
Dialecte de la Basse-Sambre. 


C’ést p'tit, rouz'lant èt tot r'plissi, 
On n'wèt qui s'tièsse foù dès fachôs 
Et deûx mwins d' pôse en trin d’ossi 
Come dès passeroüses au vint ranchô. 


Dins l'bêrse, i djibote à moulon 

En tirant s' maye di riyeü d'andjes 
A Vinvisibe mârtchand d' sauvlon 
Qui li ofri do réfe di r’ candje. 


C’ést p'tit, ça téréve dins-ène tchève, 
Mins lV pouyon didle, quand dj’m’a clénsi 
Su s’ preumi some po l” rabréssi, 

I-l-a foutu tot m'cœür è s’djéve. 


W. FELIX, R. N. 

Et voici le pays de Charleroi. 


Un poéme de Joseph CHARLES 


Le poéme ci-dessous est extrait de « S’clats d'Cœür » un 
opuscule - publié l’an dernier - par J. CHARLES. On peut 
se procurer cette plaquette, œuvre simple et charmante de dé- 
butant, chez l’auteur, ancien prisonnier de guerre, 240, Route 
de Fleurus, à Châtelet, 


Li Cwe d’zeû l'Tèri 


Ele plondje ses brès au mitan des nuwâdies 
èyèt di s’spid djau V’coupéte d'in tèri ; 

fuméyes èt poussières lachiyes des rivddjes 

lyi fèye-nut n'doudoûce rad’mint d'vant d'pâti. 


Ukant l’Grand Mésse, quand groilit les orddjes, 
tout bletiws di pet, nos michis dins l'abri, 
vrémint paréy’s a des lapés sauvâdies, 

dins no térèye rascouvrüwe pau tèri. 


Mins gn-a ène fén, minme aus-ès mwès passâdies. 
Moustrant Véspwér, li timps a racléri 

su nos viyes sicapéyes, su no corddje. 

... Dispis adon, gn-a ène cwè d'zeü l'tèri. 


Estant fwûrt grande, èle fét branmint du pwèd, 
lédjire pourtant d’lé l’'concyince dèl rascâye, 
moudréls catchis, marchaûdant des batâyes, 

sins cœûr pou l’mame d'vant s’n’éfant coutrawe. 


Gn-a d’ca longtimps, ène-Ome a sti clawè 

pou rach’ter l’monde qu’én-aleut dju des râyes ; 
asteûr, pour li r’cominci l'minme travâye, 
faureut qu'i pwate li calvére di Boubie. 


C’est pou tout ça qui, d’zour lèye, bén-au r'kwè, 
en f’yant m’bésogne, lauvau, padri les bâyes, 
dji sondje des mots, né féts pou des ordyes : 
Merci !... Pardon !..., mes oüy's luvés su Vewe. 


J. CHARLES, 

Une chanson de Louis LECOMTE 


Rappelons que L. Lecomte, né à Quaregnon en 1900, a écrit, 
des chansons et des monologues, des contes dont 
cing forment l'excellent recueil « Nware bije» et des poésies 
sous le titre « Bétchiyes». Il a publié également 
une nouvelle « Dédé », des récits « Ramâdjes » et « Preumi 


depuis 1923, 


rassemblées 


bidon », Toutes ces œuvres sont en dialecte de Châtelet. 


Tchanson dal viéspréye 


REFRAIN. 


Mèliye qui crwèyeut au bia timps 

Aus fleûrs 

Aveut d’né bén djintimint 

Tout s cœür 

In bia gârçon 

Vèneut di d'long 

Pou lyi chuch'loter 'ne bèle tchanson 


Ene tchanson dal vièspréye 

Plèn' di feuwéye 

Eyet d'douçeür 

Tchanteut dins li p'tit cæûr da Mèliye 
In djoli roman 

Yus’ qui l'galant 

Trouv’ èl bouneûr 

Avou l'coumér' qu'il aveut chwésiye 
Tous les amoureüx 

Sont bén heüreüx 

Et dins leti cœûr 

L'amour est-st-in solia dins let viquériye 
Pou s'n'adoréye 

I tchant’ra 

Dins sés bras 

El bele tchanson dal vièspréye 


El vint a ramadji l'tchanson 
Tout bas 

Méliye avou l’djoli gârçon 

S’é va 

Dissus l tchumin 

El cœûr contint 

Il lyt tchant’ra in bia refrain. 


Au refrain. 


L. LECOMTE. 


Au coeur du pays mosan 
où murissent les fruits les 
plus savoureux du monde 

Joseph Houziaux 


L’oronde et lés p’tits mouchons 
(L. F., I, 8) 


One viye oronde, à fwace do voyadji, 
Dins sès voyadjes aveut brdmin apris. 
Do timps qu'i freut 
Rin n'li chapeut, 
Pleuve ni brouwène. 
V'là qu'do trèvins qu'on sèmeut l'tchène 
Ele avisse dissus lès tchèrwès 
On payisan qui v’neut sèmè. 
Ossi rade èle rachone 
Autoù d'lèye tos sès p'tits, 
Lès prétche èt lès raisone 
Et po fini l’s-i dit : 
« Raméchenoz bin vite totes lés grin-nes : 
Rin qu’di sondji ca m’fait dol pwin-ne, 
Ci qui c't-ome-là apréte véci 
C’ést Equi vos frè quéque djoü moussi 
Ou o l'gayole 
Ou o Vcasserole. 
« C’ést bon, nosse man, 
D’jét-is l's-èfants, 
Vos n’fioz jamais qu'prétchi misére : 
Ni v’totirmintoz nin tant, nosse mére !» 
Mais quand V’tchéne a yet bin lève, 
Li viye lés-a co rataqué. 
« Alèz, dist-éle, sins fè ni chij’ ni quate, 
Rauyoz-m'ça au pus rade 
Ou don bin vos v’s-è sovéroz ! 

— Proféte mougne-pwin, ést-ce qui vos vos tairoz ? 
D'ièt-is ; nos n’n’aurins one bèle d’aclapéye 
S'i nos faureut rauyi tote li dinréye !» 
Su c’timps-la li tchéne a flori. 

(Lès mwaijés-iébes créchèt todis !) 

« Wétoz bin à vos-ôtes ! Quand l’awous’ sèrè yute, 
Dist-éle, i sèrè timps do v’méte à yute : 
A l’passe, à l'amourète ou au potia, 
Lés mouchenis véront tinde pinsons ét tchérbunias, 
Sizeléts, pilaus, linèts, maserindjes èt aulouwètes. 
Diméfioz-vos di leis filèts, di leis baguétes ! 
Si vos sériz pus fwûrts, dji vos direus d’ paurti 

Avou nos po lés tchéds payis ; 
Mais vos n’éstoz nin co r’souwes dri lès-orèyes ! 
Mètoz-vos bin au r'cwè, mès p'tits fis, mi p'tite fèye !» 
Mais l’s-afrontès, odès d’cés mèssadijes-là, 
Tchiptant par-ci, tchîptant par-là, 
Bèrdèlant co pés qu’dés coméres 
Et minant on disdu d'Dieü l Pére 
En tot s’chinant di let moman 
Ont rèvolè t’t’avau lès tchamps. 
Sins grand mau, lès mouchenis ont trouvé l’fricasséye. 


Vola ¢’qu’arive mwints côps quand-on fait à st-idéye 
Et qu’on vout prinde po rin 
Lès spots dès viyés djins. 

Les guérnouyes qui v'lint on rwé 
(L. F., III, 4) 


Lès rin-nes, odéyes d'ièsse bin, 
Do vikè a lei méde, 

Avint tapè l'trayin, 
S’éstchaufant l'tièsse nô Vote, 
Po qu’ bin rade li Bon Dié 
L's-i avoyuche on rwè. 
Justumint v'là qui l’bîje, 

En soflant pâr trop rwèd, 
Rauye on blanc bwès 
Qui lés-i fait l’surprije 
Do s’sitinde didins l’basse, tot minant on fèl brut. 
Nos grognautes, sibaréyes d'ôre on parèy disdu, 
Brokèt d’tos lès costès, 
Zoublèt di drwète èt d’gauche, 
Dins lès traus s’ rascrampiet, 
Ni sont nin à leü-z-auje, 

Et pus, quand on n'ètind pus rin, 
E v'là one, tot doücemint, 
Qui s'risquéye 
D'alè véye 
Ci qui s'passe o potia. 

« Vinoz, dist-èle aus-ôtes, gn-a nos’ riwè qu'èst là !» 
Lès guèrnouyes arivèt, pitit-z-à p'tit, à l’file, 
Gripèt su l'balivau, 

S'porminèt pa t't-avau. 

Mais èles sont vite odéyes d'on maisse pâr si tranquile. 
« Aboutoz-nos bin rade, criyèt-èles au Bon Diè, 
One saqui d'pus vikant èt qui sét s’ rimuwè !» 
I l's-i avôye one grûwe 
Qui lès sit, 

Lès porsit, 

Et vos l's-avale totes crûwes. 

La-d’sus, éles rac’mincet à s’ plinde. 

Mais Grand Maisse, odè d’ lés-étinde, 
Lès-èvôye porminè : 

« Choûtoz, dist-i, vos-aviz on bon rwé ! 

Eh bin ! Vos n’aviz qu'à l’aurdè ! » 


Vaut co mia prinde paciyince qui d’iésse pdr trop à 2? 
[tiésse 
Et do v'lu candji d’maisse po z-awè sès-ayèsses. 
On sét c’qu’on z-a. Sét-on ci qu'on z-aurè ? 

Li cièrf qui s’ riwétefive è l’aiwe 
(L. F., VI, 9) 
Dizetis Vaiwe d’one fontin-ne ossi clére qu'on murwe, 
Astampè t’ t-ossi drwèt qu’one pièce 
Et r'lèvant cran’mint l tiésse, 
On cièrf si récréstetive en 2-avisant sès bwès : 

« Qué malheür, dijeut-i, d’awé dès scasses paréyes ! 
Dji séreus bia djonne ome, dji freus couru lès féyes 
Si dj’ n’ésteus nin, come on héron, 

Montè su dès grands laids scaursons !» 

I n'aveut nin fait sès tisadjes 
Qu'il ôt, dri li, on vrai daladje. 

Sintant à s’cul tchins èt tchéssetis, 

I paute sins fè ni one ni deüs, 

Zoubéle yute dès bohéyes, 

Dés ronchenis’, dés bouchons, 

Mais dins lés coches i s’agritchtéye 
Avou sés bwés trop longs ; 

Dins lès rampioules i s’écramiye, 

Po s’ satchi fot atrape one bèle chandiye, 

Tot voyant aus cint didles ci qu'il a trop vante : 
Cor on pô i w s'è sét rawè ! 

« Dj'ai bin yeti twârt, dist-i, do mèprisè mès pates : 
Eles m'ont rud'mint sièrvi à l'lèvè au pus rade. 
Po ç qwèst d? mès bwès 
C’ést-st-one saqwè 
Qu'a bin manquè do m costè l viye ; 

Dji m'è disf’rai au pus abiye !» 


Nos t'nans mwints côps do cas d'saquants fayés pompons 
Dosmètant qu’ nos k'tapans ci qu'nos pout v nu à pont. 

Li vi djon-ne ome et sés deus mayons 
(L. F., I, 17) 


On vi djon-ne ome d’abérd tchénu, 
Et qu’ aveut d’dja brâmin couru, 
Ossi rade qui s’ man a sti mwate, 
Aureut bin vlu satchi à P? cwade. 
Come i n’ésteut nin avou rin 
Et qu'il ésteut co bia djon-ne ome, 
Lès coméres wèl kitapint nin 
Et dji vos jure qui, nom di Dome ! 
I s’ trouveut fwârt ébarassè 
Do fè s’ tchwés. 
I gn-aveut deüs portant qué li plaijint a d’ méy : 
Li preumire, bèle èt djon-ne ; ôte on pô pus passéye, 
Mais qu’aveut Vtotir do s’ radjon-ni 
Avou lès crin-mes èt l’ potide di riz, 
Totrsivetses totes lès deüs po li fè toûrnè l tiésse 
En li fiant fiésse. 
Tot li passant P? mwin dins sès tchfias, 
Li pus viye, onc à one, aracheut lès rossias 
Et vos li arindjetive one maquète a st-idéye. 
Pus Véte è fietive ostant li lond’mwin à 
[l’vèspréye : 
Mais c’ésteut lès blancs qu’éle rôsteut, 
Ca c’ést-st-insi qu'i li plaijeut. 
Tantia qu'à fwace do li spèpiyi s’ plumadje 
Eles vos li avint fait one tièsse come on fromadje. 
Li galant, po fini, si rwétant o murwè, 
E n'n'a yet sô po d'bon do s’ véye tot displumè. 
« Merci bin, savoz, dist-i, lés coméres : 
Vos m’avoz bin pèlè ! 
Et i w tint co qu'à vos d'ièsse fiéres : 
Vos m’avoz disgosté 
Do m’ marie. 
Vos m’auriz totes lès deüs fait viké à vosse méde : 
C’cép-ci, paréye biéstriye, djè P lairai por on-ôte !» 

Li Bon Diè et I’Cinsi 
(L. F., VI, 4) 
Ataujoz qui vos vloz, 
C’ést bin l didle si v'trouvoz 
One saqui d' contint, su vosse vôye, 
Do timps qui l’ Bon Diè nos - avôye. 
Vos diroz à ci-t-ci : «I fait bon audjoürdu ! 
— L'air ést-st-o-vint, rèspondrè-t-i, ça n’durerait pus !» 
On-ôte vôreut dol pleuve ; li trwézinme, dol djaléye. 
Li quatrinme vos dirè : « C’ést damadje qu'i bijeléye !» 


One cinse do paradis si trotiveiive à louwe. 
Dol prétchi è l’èglije, sint Pire tchédje lès curés. 
Et viés lés maujons d’ cure, su totes lés véyes, 
Dins tos lès tchamps payis, c’ést-st-one côvôye 
Après grand' mèsse. 
Portant, gn-a dès kèsses èt dès mèsses ! 
Ci-t-ci trouve li trèssin trop tchir, 
Dit qu'il a pet d'awè l’ussir. 
On-ôte cause di singlès, di lapins èt d' cwarnayes 
Et sotint, qu’ po ¢’pris-la, on n’ saureut causu aye ! 
Tot l’minme, vos-é la onk qu’ést prêt’ à fè martchi, 
Et, tot s’diméfiant bin do s’léyi émantchi, 
I mèt sès condicions. Faut qu’ soye li qu’adjustéye 
Li timps qu'i frè : li nive, li solia, lès nouwéyes, 
Li sètch èt l frèche, li tchôd èt l” frèd, 
Jusse come i li plairè. 
On smet d'acwârd po l’preûmi d’méy 
Et nosse cinsi é r’va tot guéy. 
V’ la nosse-t-ome à l'ovradje. Faut nin d’mandé s’ l'a bon 
Do djouwè au Bon Diè, vêlà d’zetis lV’ grand plafond ! 
Do soflé vint èt bije. 
D’arindji djoûs èt chijes. 
Do fè lûre li solia, 
Do fè plotire à séyas 
Et do réglè l’ cayé ni pus ni mwins qu'à s’ môde, 
Sins s’ mèlè d’ Piére èt Paul, ni d'on vèjin ni d Véte. 
Maugrè ça, po Vawous’, tot come pol’ finauwmwes, 
Li campagne n'a st? mwéje qui po l` novia Bon Die, 
L’anéye d’aprés, come on s’é dote, 
Il a falu candji V tric-trac ! 
Il a fait dès biéstriyes à make ; 
Li timps é n’n’a sti are ét ote 
Et nosse cinsi a fait berwète : 
Li cinse à sti a r'mète. 


Come qwè d’tortos li pus malin 
C’ést V ci qui prind l'timps come i vint. 

Li mouche et l’copiche 
(L. F., IV, 3) 


On djoü, Vmouche èt l’copiche, fin prètes à s’apici, 
Discutint t t-ossi fèl qui dès feumes d’avaur-ci. 
« Comint ést-ce-t-i pérmis, 
Chileut-éle, mam’zéle mouche, 
Qui twè, fayéye framouje, 
Ti wases ti r’méte à mi? 
Faut-i vormint qui ti dvégnes grandiveüse ! 
Ni sés’ nin qu’ mi dj’ mousse tos costès, 
Mon lès monsetis come mon lès rwès ? 
Do m’ mète al tauve, nul pau dji w su hontetise 
Et dji sus co V preumire po saye lès bons bokès ! 
Ca vaut mia qu’ do spépiyi lès rèsses qu'on z-a brochetè ! 
Tote li djotirnéye dji m pormine, 
Dji m’ ripwèse, dji bélsine 
Et dji wai d cure èou m postè : 
Su li spale d’one bèle fewme ou su V mwin d'on cure. 
C’ést-st-dte tchôse qui do d’vu rinde pwinne 
Li dimègne tot parèy qui lès djoûs dol samvinne ! 
— I m'chone qui vos fioz bin d’ vos-embaras 
Qui l’ copiche li respond. Ma fwè, v’s-é la, 
Dès trallalas 
Pace qui, di tos costés, à djok on v’ résconture ! 
Mais dès chites qui vos fioz, on veut qu’vos n’n'avoz d' 
[cure, 
Et vos n’causoz nin, direut-on, 
Di vosse prôpe soûwe, li mouche di stron. 
Vos avoz one rude chance 
Si d’astchéyance 
D'idci Vivier on w vos-a nin spotchi, 
A mwins qu’ vos n’vos-oyoches siti stitchi 
Su l’atrape-mouche ou dins l” botéye, 
Ou v's-ècramiyi dins l’s-arantwèyes ! 
Pus taurd, quand lès mwés timps di fwin, d’ misére èt 
[d' fred 
Vos feront crèvè, 
D'awè spaurgni dji sèrai bin binauje, 
Au fond di m'trau dji vikerai tot-à m'auje. 
Et pus, dj’ mè vas : en causant, on n' fait rin ; 
Tos vos ramadies ni m' aritchiront nin. » 

Li cinsi et l'coloüte 
(L. F., VI, 13) 


On paysan, nin pus malin qu'i n’ faut, 
On djoü diviér, tot r'toûrnant dès cayaus, 
Avise one biésse qu'i prind por one coloûte, 

Tote kibijiye, édjaléye èt come loüde : 

Vos w li auriz pus d’né 
On quart d’eûre à vike. 
I s'è fait mau èt l'tchôke è s’ potche. 

(I gn-aveut sür nu dandji qu'èle ni potche !) 
Po Vl richandi, i l sitind è s’ culot 
Dizos li stûve, èt done on côp d' grawiye, 
Causu do côp, vlà l’ vipére qui $ réwiye. 
Ele si stind, si cotoûne, lève si dos 
Tot chufiant ; r’dréssant lV’ tiésse, 

Ele s’apréte à zoublè 
Après Vei qu’ l'a chapé. 
« Mannète bièsse ! 

Dist-i l'ome tot s’ corsant ; 
Dji v crèverai, mon parent !» 
Il apice one baguète 
Et li make su l'anète. 


C'èst bon d'ièsse bon, ièsse pâr trop bièsse ni siève à rin. 
I n' faut nin l sipaurgni l ci qui wèst qu'on vaurin. 

Li lion et l’mouchète 
(L. F., II, 9) 


« Vas-é, sés’, mouche à mèrde, embétante èt man-nète !» 
Dijetive on côp Vlion à one fayéye mouchète. 
L’éte li respond : « C’èst-st-à mi qu’vos-auroz à fè! 
Pinsoz quéquefiye qui v’m’aloz vnu sbarè 

Pace qu'on vos dit li rwè dès bièsses ? 

Mi qu'n'a nin peti d'on bot 

Et qu’él mine où ce qui dj’vous, 

Dji v’mosturrai qui dj ai do l'tièsse !» 

Lda-d’sus, aus-oréyes do lion, 

V'là l’'mouche qui chile come on malton. 

Pus, tènawète, 
Li pique l'anète, 

Et vos l’fait si bin toürmintè 

Qui nosse lion s'mèt a bizè. 

I wigne, i chume, i rauye dés-ouy’s 

Come on rnaud qu'a manquè one pouye. 

Pus i bwérléye on côp si fwûrt 

Qu'on crwéreut bin ore li ton’wûr. 

Li mouche adon s’rénonde, 

L’inwiye à l’fèsse, li kakiye au djèrèt, 

Va li moussi jusqu’au fin fond di s’néz. 
Li lion mine Varédje èt fait tron-nè tot l’monde, 

Si agne èt s’ gréte à song 

Et mèt tot au coron. 
Di glare èt d’binaujeté, nosse mouchète tot foü d’léye, 

Chile èt catoûne di tos costès 

Et po fini va s’agritchté 

Didins one arantwèye, 


Li lion nos-aprind qui, didins nos-in-nemis, 
Lès pus fèls di tortos sont mwints côps lès pus p'tits. 
Et l'lèçon do l’mouchéte 
C’ést, qu’chapés do dandii, 
I n'faut qu’one avirète 
Po nos-i r'fè moussi. 

Li Mochét et l’Houlote 


(L. F., V, 18) 


Li hoülote èt l’mochét, odés do s’margougni, 
Do z-awè dès méssadjes et minme do s’apougni, 
Tot s’rabréssant s’avint r’métu échone 
En s'djurant bin non l'ôte do n’pus s’mougni lets p'tits. 
«Mais vormint, dist-èle li hoûlote, faut-assoti ! 
Vos n’conechoz nin mès-èfants, à c qu'i m’chone ! 
— C’ést l’vrai portant, dist-i l'mochèt, 
Faure qu’vos v’noches mi lès mostré, 
Sins qwè dji n’résponds nin d’més djèsses ! 
— Nos l’savans bin, dist-éle li pénetise biésse : 
Quand-on tchait dins vos grawes on pout bin dire «salut», 
I gn-a ni bia ni laid, vos n’sipaurgnoz nolu. 
Mès djon-nes portant sont st-aujis à r’conuche, 
Au fin mitan d'on mile vos lès r’trouveriz sins mau ; 
Si v’passriz cès djoüs-ci nin lon éri d’nosse-t-uche, 
Dji vos lès mosturreus catchis au fond d'leü trau. 
Avou let topia d’plumes èt leûs r'lûjantès-éyes, 
C’ést come lès p'tits Lidjetis, i gn-a pont d’pus « ma- 
[méyes !» 
Addé l’nid do l'hoülote, nosse mochèt s’ trouve on côp ; 
Dès djon-nes mouchons kwinkiyint : li mau-mi-r'vint 
[lés-6t ; 
Pus il avisse 
Lés tanisses 
Didins on trau d’mani. 
(A mwins qui ci n’séreut dizeüs on cul d’forni.) 
Lets gros-ouy’s èwarès qui potchèt fot d'leü tiésse 
Vos lés fiét co pus laids qui lés pus laidés biésses ! 
«Pont d’embaras, dist-i, qu’paréys krèkions 
Soyèchent lès p'tits di m’camarade-mouchon !» 
Et ld-d’sus i v’sicrote 
Tote li covéye é rote. 


N’ést-ce nin la tote ratchiye Vistwdre di mwints parints ? 
A lès-ètinde causé, i gn-a pont come lets fèyes, 

Bones èt braves èt djintiyes, èt vayantes sins paréyes ! 
Quand i faut fignolé, éles sont prôpes avou rin. 
Lés-omes qui lés-auront p'lèt brülè one tchandèle ! 
Fuchèt-èles mau-tapéyes èt laides come li pétchi, 
L'amistè d'leü moman lès r’mosture aus pus bèles 

Et pus rchuréyes qu'on via qui detis méres ont r'lètchi. 
Leis fis sont grands èt fwûrts, amichetauv’s èt capâbes : 
Gn-a pont d’trop bia parti po dés-omes si convendbes. 
Lés pus malins di t’tos c’ést co portant lés p’tits : 

Porvu qu'is n’soyéchent nin seûlemint trop avancis. 

Bin rade li maisse n'aurè pus rin à l’s-i aprinde. 

Et quand leûs scoles s’ront yutes is n’n’auront à li 
[r’vinde. 

Mais v'là on djot ou l'ôte nos p'tits savants astoc 

Et lès parints bisquèt d’véye letis-éfants à broc! 


98 


On vi grigou qu’aveut piérdu 


sès caurs 
(L. F., IV, 20) 


On gros cinsi qu’aveut ramèchenè Vsou 
Vikeut tot seù à méde di vi grigou. 
Spépiant su tot, su lès hades, su V cujéne, 
Il aureut bin prusti s’pwin sins faréne, 
En s’ ripachant di l'air do timps 
Et do plaiji do z-awè bin P moyin. 
Si d’jant qu’ gn-a pont d' fiyate al banque ni au notaire 
A l caisse di Spaugne, ni à nolu, 
Qu’ po lès contribucions i vaureut co mia s’ taire,, 
Di peti do piède sès caurs ou bin do iésse vindu, 
Bin lon i lès-ètère, ère one grosse pire dissus. 
Portant, i w fait pont d' bin, di nêt èt d’ djoù i rene 
Tot-autoù di s’ magot, tant qu'i wwa nin à s'pène. 
Si bin qu'on véjin mau toûrnèé, 
Qué l veut tos lès djous catoürnè, 
Si dote di l'èmantchüre èt va widi l cachéte. 
Nosse-t-ome èst tot foü d’ li en vèyant qu’ l'èst rwine 
I tchile, si d'lamènetéye, come on distérmine. 
Onk qui passe avaur-là vout sèpe quéne avirète 
A dismantchi l’ brèyau. 
« Dj'aveus, dist-i, catchi la dzos l` cayau, 
Mi boüsse étiyire. 
— Vosse botisse? Dizos one pire? 
Ci wèst pus P guère! Auriz co pet dès boches ? 
Ou bin lès Russes vos d’nét-is di l’angoche ? 
Pusqui v’s-avoz dès francs, sièrvoz-v's-è, don, m’ coyon ! 
A la bone etire si on direut qu’ vos n’n’avoz pont ! 
— Qui d’joz la, m'è siérvi ? Avoz Vidéye quéque fiye 
Qu'on trouve paréye fortune dizos lès pids d'on tchvau 
Et qui, tos cès sous-ld, dji lés-ai yet sins mau ? 
Mi, l’s-alowwé ? Jamais d’ la viye ! 
— Bin d'abôrd, dist-i l’ôte, poqwè vos-anoyi ? 
On cayau ad’ pus ou d mwins’, gn-a nin d’ qwè v disbéli !» 


Mète lès caurs à moncia, ostant lès foute è Moise ! 
A qwè bon l's-arauvelè, s'on n' wase nin s'è sièrvi? 

Lès sous ont sti faits ronds po rôlè, à m'avis : 

Quand nos clérans nos fèsses, nos lairans-là nosse boüse! 

Li Tchèt toürnè a feume 
(L. F., II, 18) 


On-ome aveüve on tchèt qu'i vèyeut fwârt volti. 
C'èsteüve one bèle fumèle, tote ronde èt cafloriye, 
Prôpe comme one djin, amitieûse èt djintiye, 
Et qui gnèweyeut si doüs qu'i n'n'èsteüve asbleuwi. 
I n'n'èsteut si bin lwagne qu’il è w wa vlu fè s’ feume. 
Par one adrwète sôrcire, li tchèt èmacralè 
A duvenu one djonne fèye qui nosse-st-ome a mariè 
Sins pus taurdji, Ç'a sti apreume 
Qu'i s'a sintu fot d li 
Po lV cadjolè, po V rabrèssi ! 
Li preumire nêt qu’il’ ont passé échone, 
IVéstint prét’s à s’édwarmu 
Quand il 2-2 chone, 
Etinde do brut. 
Foü dès draps co pus rade li sauvadje feume zoubèle, 
Mousse dizos l lèt, court après dès soris 
Qu'èle a oyu ramechi. 
V’ là nosse galant didins one bèle andéle ! 
Di tote li nét èle n'a pupont fait d’ bin 
Tant qu'èle ni lés-a nin yet crochi dins sès dints. 
Fioz ¢’ qui vos vloz : i gn-a ni chije ni quate, 
Li tchèt tofèr ritchéré su sès pates. 
Po les bièsses, po les djins, c’est cor à l’advinant : 
Timpe ou taurd, è nosse mau, maugré nos nos 
[réchèyans. 

Li leüp et les bièrdjis 
(L. F, X, 6) 

On leüp qu’ésteut bon fier, 

Li cœûr moüdri, l'air anoyeis, 
Si r'protcheut, maugrè qu’ n'è pleut rin, 

Li mèchancetè di sès côps d' dints. 
« Tot l’monde mi veut èvi, tüseut-i è li-minme, 

C’ést-st-one saqwè qui m’fait dol pwinne. 

Di tos costes, dji sus ktchéssi 
Et c’ést yute di mèrvèye qui dj’ sôye cor avaur-ci. 
L’éfant qui fait Varséye, li couyon qui bambiye, 
Son l vout fè awè peù, c'est do leûp qu'on l’ maneciye. 
D’on-aspanse qui dist-on ? I mougne come on vrai leûp! 
Et l'pus mwéje avirète, c’ést s’ foute ol guetiye do letip. 
On crwéreut causu bin qui dji w? sus qu’one canaye ! 
Tot ça poqwé ? Pace qui dandjereûs dj’ ai fait ripaye 
Di saquants méchants tchins, di quéques fayés motons. 
Eh bin! s'i n’tint qu'à ca, dji n'è scroterai pupont ! 
Dj'aime co mia crévé d fwin à brosté dol fotiréye 
Qui d’ hértchi dins l' payis one paréye rinoméye. » 

I naveut nin tot fait d’ tüsè 

Qu'il avisse à l' bwardure do bwès 
Saquants bièrdjis qui fiyint frichetouye. 

Et qui mougnint-is, nom dézos ? 

On bèdot ! 
Li letip n'è vout nin crwâre sés-ouys’. 
«C’ côp-ci, dist-i, 
Faut-st-assoti ! 

Do scroté letis bérbis dji m’ f'rai on r' protche 

Et zèls véront lès fricassè à m néz ! 
Dji séreus d'djà bin biésse do m’ è passé !» 

Et tot d’jant ça, d'on lan i potche 

Sur on bia p'tit moton 
Piérdu dri on bouchon. 


Tot l’ monde, à s’ place, aureut fait jusse parèy. 
Lès gros sont maisses po nos d’né dès consèys, 
Po nos-aprinde comme i faut nos minè, 
Po r'mostrè l’ drwèt do djeü, fè valu l'charitè. 
Scolè, prétchi lès djins, c’ést-st-one saqwé d’tot simpe : 
C’ést-st-one ôte paire di mantches do l's-i donè l’eximpe ! 
V'loz qui dj’ vos diye ci qui dj’é pinse, ni pus ni mwins ? 
L’onétreté n’ést bone qui po lès p’tités djins. 

Li Tchèt èt l’vi Rat 
(L. F., III, 18) 


On malin tchèt fieut l' guère aus rats èt aus soris. 
I gn-aveut trapes 
Ni r cèps à r’clape 
Po fè d’ Vovradje come li. 
Pus toürsiveüs qu’ Bismarck èt pus vaurin qu’Hitleér, 
I l’s-aveut tant sbarë, i n? n’aveut télemint pris 
Qu'is crèvint è leù trau pus rade qui do prinde l'air. 
Po lés-assatchi foü èt lès fè acouru, 
Lès pates dins one flotchiye 
Adrwétemint émantchiye 
AV sovronde do gürni, i fait V ci qu’ést pindu. 
Par one crauye do sômi, 
Lès motignetises di papi 
Vinèt tchôkè lei néz, 
Manière do s'è chinè. 
« Eh bin! valét, d’jét-éles, as’ co fait one ripaye, 
Edaumé on djambon ou r'lètchi l’ crau stofè ? 
As’ grêtè on-éfant, lachi tès man-nèstès, 
Po qu'en 27% lèyant t pia, audjoûrd tèl ripayes ?» 
Pus, bzit ! éles rimoussèt, 
Si r` mostrèt Ut-ossi rade, 
Fièt deûs pas, èt pus quate, 
Enfin, po d’ bon, sôrtèt. 
Quand-éles sont bin totes rachonéyes, 
Li pindu ravikè 
N'a qu'à zoublè 
Po z-è fè one bèle sitauréye. 
« Et ç n'èst nin tot, dist-i, dj’éls-aurai co ! » 
Dins one houtche à farène, nosse bia coco 
Zoubèle, come on mon-ni s' tchaubore 
Et pus 
N' boudje pus. 
V'là one binde di soris qu'avore, 
Il atrape lès pus nawes, 
Lès scrote sins chimagrawes. 
On rat qui vint d'avisè l djeü 
A bin sogne do s’ djokè, do passè rademint s’ vôye, 
(Il aveut vèyu l trin, ci n’ésteut pus on bleù 
Dispôye qui dins P bataye si quéwe éstetive èvôye !) 
« Po m’émantchi, dist-i, faut ? lèvè pus matin : 
Ti t? moussereûves à curè qui ti w? m’atrapereus nin ! » 


Il aveut bin causé ; po n jamais awè I’ couye, 
Faut r'wêti autou d' li èt bin douviè sès-ouys. 

Li Mochét, li Trôye di Singlè 
et l'Mére di Tchèt 


(L. F., M, 6) 


Tot-au dilong d'on vi aube kitrawè 
Trwès fumèles avint sti nîtè : 
On singlè à l’valéye, on mochèt à lV copéte 
Inte lès deüs è mitan cor on tchèt à V rawéte. 
Come li solia liijeut por zéls tortos, ma fwè, 
Sins $ kiboutè, il i fiyint bon manadje. 
Li tchèt dandjeretis trouvant qw ¢’ésteut damadije 
Et qui gn-avetive on mwés totir à djouwe, 
Sins pont fè d’ brut, gripe à V copéte di l'aube, 
Avou l’ mochet s’ trouve baube a baube. 
« One mwéje novèle, valèt, dist-i : 
Gn-a là pa-d’zos one man-néte trôye 
Qu’ést-st-en trin d’ nos djouwè cing’réyes ! 
En fiant s' trau, èle va sûr rauyi 
Li tchin-ne qui sopwate nosse djon-neléye. 
Quand nos p'tits voleront à l' valéye, 
Dissur zéls èle plonkerè 

Po lès stron-né. » 
Ossi rade qu'il a yet dislouji li pôve mere, 
Addé Vl tréye il a vnu prétchi li minme misére. 
«Mi bone vèjène, dist-i, dimèfioz-vos : 
Dj'acours jusqu'à ci à catchète 
Po v’ contè one laide avirète. 
Li mochèt qu'a nitè d'zeüs nos 
Tind nêt-èt-djoù après vos djon-nes ; 
S'is sôrtèt fou d’ leù trau, sûr èt cèrtin qu’ l'lès stron-ne!» 
Quand-il a yeti fait pètè s’ linwe asséz, 
Addé sès p'tits  tchét wwa ralè. 
Nosse trôye èt nosse mochèt, tofér didins lès transes, 
Pei d'on maleür, si toùrmintant d'avance, 
Po sogni leüs-èfants n'ont pus wazu sôrti. 
Tantia qu'à fwace do z-î wéti, 
IVont lèyi crèvè l pécléye. 
Li tchèt n’n’a fait one fricasséye. 


Dès toürs di rossia tchin qui l'diâle a inventé 

Po stramè dissus P tère lès miséres èt lès pwin-nes 
Et fé sinte à tot V monde Vinwion di s’ méchancete, 
Li pés d' tortos, c’ést-st-one mwéje linwe. 

Li Rat d’ Nameur et l' ci d' Céles 


(L. F. I, 9) 
On djoü li rat d’ Nameur 
Aveut priyi l’ ci d’ Céles. 
Is rouflét su lés meurs, 
Dichindèt l' citadéle, 
Si r'trouvèt au mitan 
Do Grand Hotel d’Harscamp. 
Ci djoü-là, justumint, i gn-aveut récépcion. 
Tos lès pus gros bonèts rimplichint lès sdlons : 
Echeuvins èt mayeürs, 
Comissaires, gouvernetr, 
Tot-autou do minisse 
Estint à d’ vise. 
Sustint qu’ lés véres chiyetint 
Et qu’ lès bouchons pètint, 
Addé I’ sdle do banquet, 
Lès soçons arivèt, 
Do côp qu'il a fait pus tranquile 
Par one crauye do plantchi, nos rats moussèt a l’file. 


Li pôve mivé d' viyadje n'è vleut nin crwâre sès-ouys. 
Su l bèle nape cafloriye, fortchètes, couyis d'ârdjint 
Assiètes di pôrçulinne au nèyon r glatichint. 

A fwace d'ièsse asbleuwi, i rovieut d’ fè frichetouye. 
Dosmètant qui s’ vèjin r'lètcheûve one macédwane, 

Il arive en flairant sur on restant d' moka. 

Il aleut justumint Vataqué par one cwane 

Quand on 2-étind briitiyi V air do l’ déréne samba. 


Nos-apôtes au pus rade 
Ramèchenèt letis savates. 
« On wôt pus rin, ruvenoz ! 
Dist-i l` djojo. 
Rimétoz-vos al tauve, 
I nos faut saye lés aufes !» 
Mais leû pléji n'a wére durè : 
Vola lés garcons qu’abroket. 
« Arvéye ! dist-il’ rat d’ Céles, aloz-é au férfoute, 


Di vos glètants dèssèrts dji c’mince à w n'awè qu’ foute ! 


Dj aime brâmint mia dins nosse tranquile gurni 
Scafiyi dés féves ét ktayi do papi 

Qui d’ fè bombance en 2-atrapant I’ vésséte. 

Tot lès pléjis d'al vile ci n’ést qu’ dès colibètes.» 


104 


Li Barbiyon et les Govions 
(Florian, I, 2) 


C’éstetive à l’ sértiye di Viviér. Di tos costés, 
Lès nives fondint, lès ris pichint à make. 
Lésse dislachiye abrokeut come one brake, 
Rôlant sès djanés-aiwes tchérdjiyes di man-néstés, 
Britiant, chumant, aflachant lés fénasses, 
Lès saus èt lès-ôrnias, 
Nèyant lès près, rascouviant lès pasias. 
Binaujes come dès polins qu'on mine bagni à l'basse 
Lès govions s’ porminint, 
Zoublint, bizint 
Pa t’t-avau lès campagnes, 
Come dés lwagnes. 
On vi gros bârbiyon qui catoûrneut à bwârd 
Adon l’s-i criye : Hé! lès stornés, vos-avoz twûrt 
Do vos-alé risqué aus cint didles éri d’ Lésse : 
Si lés-aiwes si r’satchint, vos sériz émantchis ! 
— Tais’-tu, vi ravaudets, réspond-éle li djon-nésse, 
Ti nos tanes lés-oréyes à todis nos prétchi : 
L'ôte djoü, ti nos maneciyeus di l’anzin, do l’ botéye ! 
Audjotirdu, c’ést-st-6te tchôse ! T’é n’n’as one di babéye! 
Nos-alans fè on toür jusqu'au coron do pré, 
Nos t’ dirans lès novèles quand n's sérans rarivès.» 
Vlad l’s-ârlèquins èvôyes, 
Pa lès près, pa lès vôyes, 
Tot fiant dès rigodons 
Et chinant l’vi pèchon. 
Is n'ont nin racontè l’ pasquéye : 
Dissus l’ fin do l’véspréye, 
Lès aiwes è n’n’ont ralè, 
Lès govions ont paume. 


C’ést-st-one fâmeüse lèçon po lès èfants d’astetre ! 

Is choutèt come dès hawes, is sont pus malins qu’ nos. 

On z-èsteut loürd dins V timps, on nw? conecheut qu’ lès 
[vis spots 

Sapince zèls ; li progrès, au mwins, à la bone etire! 

Et portant, maugrè tot, avou leù 2-instrucsion, 

On lès veut co mwints côps paumé come lès govions. 


L'Agasse et l'Colonmanceau 


(Florian, II, 13) 


On colon aveut sti fè s’nid 
Nin lon èri d’one laide agasse. 
(Inte nos-ôtes, pogwè n’nin tchwési 
One vèjène on pô mwins’ vérdasse ?) 
O manadje do colonmanceau 
Ci n'èsteut qui baujes à picètes. 
Mon lès vèjins, tot-aleut ça pus mau : 
On s’kibouteut, on s’purdeut pa l'gârguète. 
Mwints côps l'agasse vineut s’plinde au colon 
Qui st-ome li aveut foutu su s’maquéte. 
Po l'discausè, dés-etires au long, 
Ele ni saveut qué nom li méte : 
Man-nè, sauvadje, boûria, 
Pèkteù, rôleù d’coméres. 
Qui nè l'aveut-èle lèyi la 
Et d'meurè tranquile addé s’mére ! 
On djoù qu’éle li fieut co totes sès lamentdcions, 
Li véjéne pièd paciyince 
Et done trake li réspond : 
« D’acwdard, vos-éstoz mau tchéytiwe, dji pinse ; 
Mais, inte nos-ôtes, dijoz-me on pô : 
Vos-minme, èstoz sins r’protche ? 
— O! i m'arive co bin moté 
Do fé saquantes pitités flotches ! 
Quand dj’sus mwéje, dji criye one miète fwart. 
N’ést-ce nin m'drwèt quand c’ést li qwa twart ? 
On dit qui dj’vas co volti a l'canlète, 
Qui dj’fignole trop èt minme qui tènawète 
Dji gligne Vouy aus galants. 
Qui gn-a-t-i la d’si éwarant ? 

— I n'faut d’dja qu’ca po disbéli vosse-t-ome. 

Si vos n’savoz v'minè, dijoz-me, 

Poqwè è n'n’i r’protcheri ostant ? 

— Ni m'sèpe minè! Wètoz come vos causoz, vèjène ! 


Po z-ôre vos mèchancetès, dji m'è r’vas è m'cüjène ! 


Vola come nos-éstans ! Nos p’lans dire do mau d’nos, 
Mais nos v’lans qu'on résponde : C’ést-st-one minte, 
[taijoz-vos !» 


Et po mwintés coméres, si èles pwartèt dès cwanes, 


C’ést sovint qu'on lès veut vikè à méde di lwagnes : 


Si éles fiyint leù manadje à l’place d’alé canl’té, 
Eles wirint nin r'trouvè leù 2-ome au cabaret. 

Li pouyète et l'vî r'naud 


Grètant par-ci, grétant par-là, one djon-ne pouyeéte 
A d'méy stornéye, a d’ méy frikète, 
S’aveut sti r'trouvè pdr trop lon 
Eri di s’man èt di s’maujon. 
Dosmètant qu’éle rigwèreut s’véye, 
Tot catotirnant autou Rone môye, 
V'la qu’éle tchêt baube à baube avou on malin r'naud. 
(Ele aureut yeti dès rises do 2’alé tchér pus mau !) 
Ele è n’ n’atrape, c'est l'eas do l'dire, one bèle tchau d' 
pouye ! 
Tote pièrdüwe, tote tronnante, cloyant dèdjà sés-ouys, 
Ele éterprind si-t-ake di contricion. 
Mais li r’naud, ataujant nosse pouyon, 
Li dit avou s’pus doûce alinne : 
« Alons, Mamezéle, ést-ce bin lés pwinnes 
Do vos méte insi tot fot d’vos ? 
On z-aurè co blagué su m’dos ! 
Dji wè pous rin, portant, si més laids camärâdes, 
Avou totes letis sindjeriyes m’ont doné on mwés nom ; 
Bèrôleüs, assazins, voleüs d’pouyes èt d’ dindons, 
A cause di leüs furdin-nes is m'djouwèt l'couyonâde ! 
Faut lès prinde come is sont, dji n'saureus les candji. 
Putôt qu'do piède mi timps à vlu les coridji, 
Dji vas dins lès pouyetriyes 
Prévenu au pus abiye 
Quand dj'ètinds dire qu'is vont fè on mwês côp, 
Ci nêt-ci justumint - ni causans nin trop wôt - 
I parèt qu’ l'ont l'idéye d'alè stron-nè vos soûwes ; 
Rèminoz-m'addé zèles, di peü qu'on n'vos lès totiwe !» 
Là-d'sus, l'pôve inocinne, mostrant l'vôye au vaurin, 
El va minè tot drwèt jusqu'à l'uche do l'pouyetriye. 
_ Ostant dire qu'èle mineut li leûp didins l'bièdjeriye ! 
Cokias, pouyes èt pouyons, nuk n'a chapè d' sès dints. 


Combin d'côps lès vis r'nauds, avou totes leüs risètes, 
Sins seûlemint l'fè criyi ont scrotè l'djonne pouyète ! 

Li Cavale et l'Polin 


(Florian, II, 10) 


Didins l'pature d’one cinse, on bia p'tit djon-ne polin 

Vikeut paujiremint avou s’mére. 
Il’ éstint à l'dicausse : coucou, trèfe èt sinfwin 
I créchint à plaiji. D'on richo l'aiwe bin clére 

A timps à etire lès rapaupieut ; 
I fieut fris’ dizos l'baur quand l'tchôd solia tokeut. 
Tint qui l'viye pensionéye è n'n'aleüve are èt ote, 
Nosse-t-aplopin bizeut, fiyeut tos sès rigodons, 
Mougneut po deüs, bèveüve à grands gwardjons, 
A fwace do bin vikè duvneut crau come on lote. 
Ni v'là-t-i nin qu'on djoù i s'mèt à sanoyi ! 
« Li timps m’chone long, dist-i, èt dji c’mince à bauyi ; 
I vaureut mia sûremint candji on pô d' pature : 
L'aiwe do wé divint seure, l'airadje sint l'rassèrè ; 
Alans jusqu'à pus lon qwèru on novia prè.» 
Is wfiyèt ni one ni deüs, is trèvautchèt l'cloture ; 
Pa tchamps èt vôyes volà lès voyadjeüs paurtis. 
Binauje come on scoli lachi po les vacances, 
Nosse djon-ne polin zoubleut come po douviè one danse; 
Piân' miyân' li cavâle èl siyeut sins plaiji. 
Is gripèt dès-üréyes, il' ascauchèt dès tiènes. 
L'ièbe duveneut sètche èt râre èt li stomac satcheut. 
(Li viye mére saveut bin èouce qu'èle li mineut !) 
Quand l'vèspréye a tchèyu, i n'a pus fait si tiéne ; 
Po passé l nêt à yute is moussèt dins on bwes. 
On ronchenis’ tot sotiwé lès-i siév’ di sope. 
I wa wêre falu d’djotis po 2-achéve l'lèçon, 
Sins rin dire, li cavâle, empwintant one fausse vôye, 
Au fin mitan do l'nêt sins qui l'polin n'è l'sôye, 
A raminé s’gamin o prè conte si maujon. 
« Bone Notré-Dame », dist-i, v’ la on crâne paturadje ! 
Qué plaiji, don, nosse mére, do p'lu tchampiyi vêci !» 
Si nos faureut quitè, ci sèreut bin damadje !» 
Li solia s'a lévé, nosse polin s'a r'trouvè, 
S'a mètu à bisquè, tot compurdant s'bièstriye. 
« Mi fis, dist-èle li mére, vos r'têroz tote vosse viye 
Qu'on plaiji s' abume rade quand-i r'vint trop sovint : 
Putôt qui do s'gourè, vaut mia n'n'alè su s'fwin.» 

Lès deüs Mulèts 


(L. F., I, 4) 


C’ésteut do timps do bon vi La Fontin-ne. 
On n’con’cheut co ni trin, ni auto, ni avion ; 
On payeut d’dja portant totes sés contribucions. 
On mulèt qui draneut dizos si tchédje d’awin-ne 
Fieut vôye dissus l’ grand’ route avou l'ci do r’civet. 
Fiér di s’satchiye di pèces, ci-t-ci fieut l’ grandiveiis, 
Tot fiant pété V sabot, èt r’dréssant lès-orèyes, 
I n’riwéteut nin l'ôte pus qu'on marchand d’gobéyes. 
Tot d'on côp, foù do bwes, 
Dès rôleüs abroket, 
Su P mulèt do r'civeü zoublèt tortos èchone. 
Onk è l'atrape pa l’ bride, l’6te satche après sès caurs, 
Dosmetant qui l'trwèzinme saye do n'n'agritchtè s' paurt. 
« Bin, dist-i V? pôve mivé, vlà qu’ dj’ è n'n'atrape one 
[bone ! 
Jésus’ Maria ! Cès vaurins-là vont m fè moru. 
Aye! aye! aye! quéne afère! Dji sins qui dj'n'è pous pus! 
T'as do l’ chance, twè, valèt, dist-i à s’ camardde, 
On w tir’ wête nin seûl'mint avou tès viyès hâdes ! 
Vo-t-là chapè ! 
— Sés’ bin qwé? 
Li réspond l’ôte, si t’aveus sti tchérdji d’awin-ne 
Ti n'aureus nin si ausse po ratrapè t'alin-ne !» 


I wèst si fâmeüs 
D'ièsse on trop gros monset ! 

Li Sindje qui mostreut l'cinéma 


(Florian, II, 7) 


On baraqui qui mostreut l'cinéma 
Par-ci par-là dins lès viyadies, 
Emineut didins sès bagadjes 
On sindje rimpli d'malice èt qu'on lomeut Colas. 
Avou sès toûrs èt sès chinéyes, 
Sès chimagrawes, sès ratoürnéyes, 
Lès vis, lès djonnes avint si bon 
Qu'ils vinint véye di laudje èt d'lon, 
On djoü qui s'maisse fiyeut Vtoiir dès cabarèts 
(Ci d' veüt ièsse on londi d' dicausse,) 
Do fè à s’méde nosse sindje aveut si ausse 
Qu'i s'boute ol tièsse do rachonè 
Di drwète èt d'gauche lès bièsses qu'i rèsconture : 
Li crau pourcia d'al cinse, li tchin èt les motons, 


Lès boüs, lès vatches, lès pouyes, lès canârds, lès dindons 


Et jusqu'au tchèt dol maujon d'cure. 
« Vinoz, mès djins ! criyeut-i nosse Colas, 
Dji vvas fê véye po rin ci qu'nos-avans d'pus bia. 
Vinoz lès-omes èt lès coméres, 
Lès vis péres tôyes, lès bèlès-méres, 
Nos-avans dol place po tortos 
Et quand i gn-a pupont gnwa co!» 
La-d’sus, li ménadjériye 
S’adjoke su lès tchériyes. 
On va clôre lès volèts, 
On distind lès quinquéts, 
Et l’sindje si mèt al manivèle. 
« T’t-d-V’etire, dist-i, v’m’é diroz dès novéles ! 
Dji m’vas c’minci pa l’s-actuûlitès. 
Voci Po-Paul qui monte dissus s’ dérin bidet... 
Et pus, po sire, ’ékposicion d’Brusséles... 
Et pus, l'concours dès pus bélés bauchéles... 
Vola Bonnot qu'on 2’aréte à Paris : 
Wêtoz lès djins qu'i gn-a, Maria todi ! 
Et v'ci co l'arivéye do dérin tour di France. 
Lès couretis pèdalèt, is wè fièt nin lès quances !» 
Parèy qui dins on for, dizos l'twèye i fieut spés ; 
« Mi, dji n’veus todis rin, dist-i l'tchèt do curè !» 
— Tè Vas dit, dist-i l’tchin, i djoûwe avou nos-étes, 
— O mi, po vosse gouvèrne, mi, dj’avise one saqwé 
Dist-i l'dindon, tot s’récrétant, dji n’sés poqwé 
Seûlemint, dji n’veus nin bin à m’méde !» 
Dosmètant, nosse prétcheü fieut tot sès trallalas, 
Lés-i mostreut çoci, lès-i mostreut cold. 

Mais dj’cwrés bin qui l’afére n’aleut qui d’sus one djambe: 
I n’aveut nin alumè s’ lampe ! 


Dès sindjes èt dès dindons, on n’n’a jamais vèyu 
Ostant, dji vos l'assure, qui pa l'djoü d’audjotirdu. 
Musiciyins èt scrijetis, drtisses di totes lès sôtes 
Crwérint n’ pus rin fè d’bon s’is n’éstint nin al môde. 
Les djins qu’sont co da sénes 7 pièrdèt let latin, 
Si d’mandant dins zéls-minmes ci qu'on vièrè co d’mwin. 
Su ¢’timps-la dès bauyaus qu'on lome «lès snobs » en 
(France, 


Po 2-awé l'air malins, do comprinde fiyét chonance. 

Li crau couchè 
(d'après Marique, Fables) 


Au fond di s'ran, s’ watrouyant dins li strin, 
Bourè d’ laton, ripachi d' caboléyes, 
Crochant dès crosses èt massiant do frumint, 
Pus, inte lès côps, ronflant come one sôléye, 
On crau couchè vikeut co pus eüreüs qu'on rwè, 
Sins prinde d'ôte embaras qui do z-arondi s’ pwèds. 
Dosmètant qu’ po l djètè on fortcheut dins P ancène, 
Nosse pourcia dislachi broke tot drwèt ol cüjène, 
D'on côp d’ grognon vos disclape V uche do V drésse, 
Et, tot fougnant po trouve saquants rèsses, 
Va tchér sur one 6ne di boudin. 
« C’ést do couchè, dist-i, dj'è l” sins ! 
Et v'là lès cdrbonddes 
Di m pôve vi camardde !» 
En r'lèvant l tiésse, il avise au plafond, 
Pindus à dès crotchéts, one cope di bias djambons. 
« Œ côp-ci, dj'i sus ! Nos plans dire : Pôves nos-étes ! 
Grogne-t-i, tot somadjant. 
Vola poqwé on nos sogne à nosse môde : 
Ci wèst qu’ po iésse mougnis qui nos nos-écrachans !» 
La-d’sus vollà ralè dins s’ran Voréye bachiye, 
Pèneûs et disloüji po V rèsse di vicairiye, 


Nos vôrins sépe mwints côps ci qu’ nos-ariv’ré d’mwin : 
Ni vaut-i nin co mia mougni à fait nosse pwin ? 

Li Tchfau et l'Leüp 


(L. F., V, 8) 


Al sôrtiye di l’iviér, li bon vint èt l’solia 
Avint couviè lès près d'on bia not vèrt mantia. 
Bièsses èt djins, tot binaujes, 
Pa lés-uches, pa lés-auches, 
Odès d’iésse rassèrès, 
Bizint di tos costès. 
A Vintréye d’one pature, tot brokant fot do bwès, 
On leüp avisse on tchfau qui brosteut li djon-ne ièbe. 
D'avance, i s'è ralètche lès lépes ; 
Pus, s’ravisant tot-ossi rwèd : 
« Binastchéyu, dist-i, qui n’ést-ce la one bèrbis : 
Dj'aureus rade fait do m'è r’pachi! 
Mais l'bokè èst trop gros : i faurè qui dj’m’t prinde 
Adrwètemint !» 
Môde di rin, 
Il aprotche li cavâle en s’hértchant dissus s’vinte, 
L’atauje onétreumint, si mèt à l’arin-nè : 
«Ma fwè, dist-i, à v’véye rote, 
A v’véye clépé, 
I m’chone qui vos n’savoz pus aye ! 
Et vos n’avoz nin trop béle maye ! 
Dijoz-V au pus abiye : 
Po r fè lès bièsses, gn-a pont à m’prinde, c’ést m’vrai 
[mèsti. 
— Li marchau qu'm'a fèrè n'èsteut qu'on alcoti, 
Dist-i li tchfau en r'lèvant s'pate.» 
Li leûp s'abache tot-ossi rade, 
Tchôke si nèz d'zos l sabot, fait l'ètindu, 
Tot qwèrant s'place po clawé l'bièsse. 
Nosse tchivau, nin pus loûrd, vos li make dissus 
[ltièsse 
On fèl côp d'pid. D'on randon v'là stindu, 
Quate fièrs è l'air, 
Nosse-t-apurdice-vètèrinaire ! 
« Ça m'èst bon, dist-i Vletip, tot grûlant dins sès dints, 
Chakin s'pârtiye, 
C’ést l'pus abiye : 
Dji sus botchi, poqwè ai-dj’ v’lu fè do médecin ?» 

Li Sindje et l'Tchèt 
(L. F., IX, 16) 


Djaucques li Sindje ét Minouche li Tchét 
Vikint échone, bèvint l’min-me sope, 
Addé non l'ôte, o min-me tokweé. 
Come francs-voleürs, lès deûs fiyint Vcope. 
Li djoü qu'i s’piérdetive one saqwè, 
Résse di boléte, trintche di djambon, 
Gn-aveut qu’fé do qwéru pus lon : 
Lès pansdrds l’avint dins let vinte. 
On bia djoü qu'is chijelint zéls detis 
En tchaufant leù coyéne au fed, 
Is samûsint à wéti cüre 
Didins lès breûjes qu'on vèyeut r’lire 
One pougniye di marons. 
Béle ocasion 
Do s’ralétchi, èt d'zeüs ’ martchi s’vos plaise, 
En lès scrotant do fè chumé leù maisse ! 
« Twè qu'ès-st-adrwèt, agritchtant come gn-a pont, 
Dist-i l’sindje à s’soçon, 
Ti duv’reus bin wéti do n’n’asatchi saquantes ! 
Por mi, si dj’n’aveus nin li mwin pâr si pèsante, 
Ti pous dire qu'is s’rint rade djostés, 
Dji nè l's-i laireus nin l'timps do brûlè !» 
Sur on s’fét complumint, nosse tchèt s’mét à l’ovradie, 
Tchôke si pate, pus l’risatche, 
Tire lès breûjes su l’costè, 
Onk à onk fait spitè 
Lès marons fot dès cènes 
Dosmètant qu’Djaucques lès scrote à fé. 
Tot d'on côp, bon-z-èt rwèd, Puche si douve : c’ést 
[l’mèskène ! 
Au diâle nos deûs voleürs ! Et nosse tchèt a sti r’fait, 


Lès p’tités djins, mwints côps, fièt parèyès biéstriyes : 
Po fè l’fértune dès gros, is vont s’émacralé 

Dins dès laidès-afères qué l’s-i d’né one chandiye ; 
Et s’il astchét, après, on Vs-î rit à lei néz! 

Li place do for 


Les djonnès feumes d’astetire sont totes au pus gâtéyes. 

Brichodè dol faréne, dès liyes èt do louwin, 

Epoüslè leü tchivelure, deuri letis tinrés mwins, 

Ci n'èst pus leü z-afère, c’ést-st-one môde qu'èst passéye. 

Eles ni s'èpouslèt pus qu'avou dol poüde di riz. 

Grâce au p'tit rodje crayon, leüs lèpes sont come dès 

[fréjes ; 

Au coron d' leüs fins deugts on veut r' lâre dès cèréjes ; 

Leüs tièsses « permanentéyes » crolèt come dès bèrbis ; 

I nw sôte nin do bazar pus nozéyès poupènes. 

Mais vormint, qui v'leu-dje dire, question d'pwin èt 
[d'farène ? 


Odès d’ ctire au vèjin come d'alè à l’èpront, 
Po z-awè leüs-ayèsses sins sôrti d’ leâ maujon, 
On-ome èt one comére — c'èsteâve on bon manadje ! — 
Do fè montè on for avint tchèyu d'acwârd. 
Po sèpe où ce qu'on l` mètreut, ça wa pus sti si fwârt : 
« Vola, dist-èle li feume, nos n'aurans pont d’ ramadjes, 
Si place èst-st-o forni. 
— Dji n’ sus nin d' vosse-t-avis, 
Rèspond-i l'ome. Où vôriz qu'dji rmète més-ostéyes ? 
Didins l'ariére-cüjène, i s'reut mia, mi p'tite fèye ! 
— Ah ! mais nonna, ç côp-là ! Vos vnoz m'èburtakè 
Et pus, dins mi p'tite place,i freut todis man-nè. 
— Vos l'auriz d’zos vosse mwin, addé l'oudje à fa- 
[rène ! 
— Dji v dis qui dj’ n’él vous nin didins l'ariére- 
[cujène ! 
Do z'ètinde causè s'feume dissur on parèy ton, 
L'ome si sint duvenu mwês èt r'lève on pô l'minton : 
« Vos n'èl vloz nin! C côp-ci i m chone 
Qui v's-i aloz trop rwèd po discutè échone. 
Al fin do compte, est-ce mi qu'èst maisse vêci ? 
— C'est vos qu'èst maisse, dist-èle, mais dj’vous l'for o 
[forni !» 


Nos w n'èstans là tortos, soçons do V confrériye ! 

Nos nos vantans volti d'ièsse maisses è nosse maujon, 

Mais pâr bèle ou pâr laide, nos choütans nos mayons. 

Po nos-èmacralè, c'èst dès vréyés sôrcires : 

Si c'èst bin l'ome qu’ èst maisse, c'èst V feume qu'a tot 
[à dire. 

Li Rôleü et l'Cinsi 


On djot d’iviér, èviès l’véspréye tote basse, 
On vi bribeti, odè d’pwarte s’bésace, 
Arive à l’cinse ; su l'pavéye, atauje li cins’résse, 
Qué li dit sins pont fè d’kékésses : 
« Introz todi mougni on canada 
Divant do v’s-alé coûtchi o sina.» 
Li péve mivé, sin s’fé priyi, mousse o l'cüjène, 
Sint après one tchériye, va s’assir o culot ; 
Tchôke sès pids su li stûve, chandit sès mwins au pot. 
On waveûve alumè ni tchandèle ni lantiène 
Et l'vi ome n’aveut nin avisé on vèjin 
Qui passetive avou li l'nwâr quart d'eüre, dins l'ôte cwin. 
V'là l’cins’rèsse qui rinture èt qu’aboute li quinquèt. 
Li rôleâ veut d’vant li on-ome mau aguintchté 
Et, n'tûsant nin pus lon, dimande au mau-mi-r’vint : 
« Vos v’noz ossi lodji à l’cinse ?» 
D’one trake, l'ôte li respond : « Dj’é l’pinse ! 
Mi, d}î lodjerai, mais twè t’n’i lodjerais nin.» 
C’esteut l'cinsi. Jujoz si nosse-t-ome a yet ausse ! 


Po n’nin ièsse a l'afront, i faut véye come on cause. 

LES CAHIERS WALLONS 


Nosse dérène maratide 


Po qu’les ancyins camarades di scole, qu’ont 
asteür deüs cés vingt ans et co avou, si sovnuchent 
des cias d’nosse binde qui nos-ont quwité, mwars 
a l’pwin-ne, sus I’ tchamp d'ôneür ou dins les ba- 
gnes. 


C'est quand on dvint pus vi qu'on comprind l'mia tot 
l’ comique des pasquéyes qu'on a ieu estant gamin. 

Vozèçi one qu'on n' rovi nin d' si rate ! 

Sovint, après quatre eüre, à l'sôrtie d' li scole, et quand 
c'esteüve li saison, nos alin-nes à l'maraûde aüs mârons. 

C'esteüve dins l'pârc do tchèstia d'Altène, èt po z' ar- 
river dins l'« propriété privée » ou-ce qu'il esteûve mar- 
qué tos costés : « passage interdit» on y rawaiteüve à 
deüs côps. Po cominci, les grandès bôrires di fièr estin- 
nent raloyies avou des tchinnes et des gros loquets qui 
barloquin-nent po remplacer les sèrures èrènies qui 
tchèyin-nent à bokèts. Et pus, les trawéyées didins l' si- 
pèsse aye èstin-nent rares èt stopéyes afé qu’ les djardi- 
nis è vèyin-nent one. Mins çu qui nos fujeüve surtout 
pestèler longtimps d'vant d' nos risquer dins les bouch- 
niches èt qui nos doneüve li vesse, c'est les plant- 
chètes qui les gârdes clawin-nent aüs-opes avou seri d’ 
sus : « Attention, pièges pour renards! ». Enn'avoz djà 
vèyeu di ces sèpes-là ? C'est des-ostèyes qui vos chètrin- 
nent les pattes ! Maugré ça, nos nos dècidin-nes et nos 
finichin-nes todi pa trover one place ou-ce qui les spènes 
n'estin-nent nin justumint si spèsses. 

Li preumi qui passeüve fujeüve kékès-ascauchies, 
s'ritoürneüve à tot momint do costé dè trô po, si en cas, 
n’él’ nins rater ; pus, il-ascaücheüve à ptits pas, taürd- 
jans chaque côp k'one cochète crocheüve padzos ses pids; 
mins, on deüzin-me, à quatte pattes, passeüve si tièsse 
pa |’ trô, rawaitant et choütant ; alôrs' on trwèzin-me li 

boureûve à s’cu por li passer ossi, et k’one ôte chuveüve 
ossi rate ; et vola qu’po fini, nos-y passin-nes à one dozin- 
nes. A iésse tote one binde 4d’ dilôte dé costé, nos divnin- 
nes francs come des démons et, pétant one coüsse, nos 
nn/’alinnes fin drwèt dsus les mâronis, èt i gn’avetive pus, 
adon, ni gardes, ni djardinis, ni sépes po nos fé rculer. 
Arrivés dsus place, les pus grands flachin-nent dins les 
haûtès coches po z’abatte les marons èt les pus ptits les 
spotchin-nent dizos leûs pids po les fé brotchi foû d’ lets 
cosses a picots. Naturelmint, i faleûve aler rate, pasqui 
si les 6pes estin-nent assé lon éri do tchéstia, nos-avin- 
nes li guignyon qui s’trovin-nent jusse en face, et dvant 
d’awet nos potches bin bouréyes, nos-estin-nent ‘todi 
aguygni pa onk’ ou l'ôte des monseûs qui nos rawaitin- 
nent avou leûs lunétes d’aproche. Rogneûs qui sont tos 
ces consetis-la avou lets tites di d’ci èt d’ca!... Po m’ 
paürt, dji n'è coneu k’onke di bin-ruvnant : c'est l'Baron 
d’Fleûru ! Nos les-étindin-nes cryi, chuffler en fujant 
des grands sines. C’estetve li momint dé sondji a l'lèver, 
mins pos n’ rin piéte di nosse méchon, nos nos métin-nes 
tortos échone po ramasser, aü pus rate èt sins pus les 
disploci, les marons qui dmérin-nent co à l’tére, èt pus 
nos l'lèvinnes. 

Cu qu’estefive li pus drôle, c'est qu’po moussi fod, nos 
trovin-nes chaque côp et mi-chaquin dès trawéyes qui 
s’métin-nent, on aüreüve dit exprès jusse en fasse di 
nos-ôtes ! 

Et c'’esteûve li min-me séyance tos les côps, saûf on 
djwédi qui nos n’rovyrans jamais. Ci djoü-là, gn'aveüve 
dets-trés grands réfwarcis gamins qu’éstin-nent di l'ex- 
pédicyon, li grand Dré surtout, franc come on démon. 
Divant d’ariver aüs mdaronis, nos avin-nent raméchné 
des bréssies d’bwaches dins l’tayi. Ké massaque! Cha- 
que côp qui les grands pingnin-nent, c’estetive one vraye 
pleûve di marons qui tchéyetive, Et l’pus bia d’tot, c'est 
qu’ons-estin-nent la dispôye on bon momint èt qu’nos 
n’avin-nent nin co sti traké. A l'fin portant, n’s-avin- 
nes siti vèyieu, mins ç’côp-là c’estetive li féye do tchestia 
quicryieüûve onesaquwé qui n’esteûve sûrmint nin on 
complumint. 

Les fujeûve-t-èle aller ses brès! Nos nos apon- 
tyin-nes dédja a l’trossé quand l'Dré, d'on mot nos-arète: 
« Ne pas bouger ! Vos n’ploz mat! » Il a pris ses bordons 
po continuwer a z’abate. Nos-ôtes, nos ramasson-nes co, 
mins nos n’estin-nes pus si éplotés et à tot momint nos 
rawaitin-nes, vélà, li blanke rôbe qui potchteûve come 
one gate qu’aurefive ieu l’danse sint-Guy. Quand nos 
n’lavans pus vèyieu, nos-avans co sti pus sèrés et les 

grands nos coboutin-nent avou lets dgnos po nos mos- 
trer qui z-estin-nent d'avance dissus nos-ôtes. One miéte 
après, on-étind bawi. Nos choutans... Oyi, c'est les 
tchins qu’arrivnut, is n’sont pus fwart lon... Bramint 
d'nos-ôtes ont lévé l’guéte ; des-ôtes sont catchis padri 
des bouchons ou s’apréstéyn’nut à griper d’sus des bôles. 

C’côp-ci, li Dré n'a pus sawét raktinu si ptit tropia, 
mins li, ses deûs mwins dsus ses hantches, a ratindu, et 
vola k’one nüléye di fox (gn’avetive bin quinze) arrivnut 
en minant one arétche di tos les diales. I n’boutche nin 
d'on pwèl et i ratind qui les preümis n’fuchnuchent pus 
qu’a kékés-ascatichies ; adon, i s’abache, tapotéye dissus 
s'djambe come on fait quand on les vout caréssi; plu 
sieûrs minme féyn’nut |’ gros dos di contintmint en fu- 
jant ramchi leû kéwe. On cop l'preümi à pwartéye di s’ 
djambe, nosse Dré li étchatisse on fameü côp d’talon dsus 
s'grognon. Li biésse fait l’coupérou et sins dmander s’ 
rèsse è l’trosse pus rate qui l’alumwar en winclant come 
on pourcia qu'on achore avou, à s’cu, tos les-ôtes tchins 
qui gnawtin-nent tortos aü pus fwar. 

Mointes di nos-ôtes avin-nent vèyieu l’pasquéye et les 
cias qui n’avin-nent nin couru èvôye trop lon estin-nent 
dèdjà adlé 1’ Dré qui ryin-nent à s’schéter l'bawète. Is 
tninnent leû vinte avou leis deûs mwins et s’cotwardin- 
nent come des coloûtes ; et les pus couyions, les cias qui 
n’avin-nent rin vèyieu, ryin-nent dé voûye rire les-dtes. 
Mins |’ pus comique di l’istwére, c'est qu'en ryant, nos 
fiyn-nes rire tos les environs èt l’tchèstia li min-me, 
réfwarsichetive nos vwès, ryeüve pus fwâr èco qui nos- 
ôtes !... 


A, BODART, R, N. 


LE 21 NOVEMBRE, au Théatre Royal de Namur : 


Reprise par la Troupe du Théâtre Wallon 
du grand succés 


Les Feyes Burette 


3 actes de Jean Servais, R. N. 

Rèparâcion 
LI GRAND’PERE 


Aus tchaleurs di l'èsté, nos métinnes dins l corti 
Po Vtchaufer au solia, di l'aiwe didins one tine. 
Les éfants savinnes qwè ; et falé véye leu mine 
Quand on les boutè d’dins. Ah mon Dié qué plaiji. 


Mi bauchéle si sov’nant combin qu’ca ranéri, 
Fait on côp tot parèy’ po-z-amuser s’gamine 
Qui s’ plaijè tél’mint bin, assite didins l’bassine 
Qu’one diméye eure après, èle n'è vlè pus sôrti. 


Portant, gn-a fin po tot, d’mérer trop longtimps frèche 
N'est nin bon. I faurè maugré lèye qu’éle è rèche 
Ça fait qui s'mére li r'prind ; et, tote mwaijiye, l'èfant 


Li èvoye au visadje, one pètéye qui claque sètch. 
Mais, anoyeuse di vôye l'air tot trisse di s’mom~-n, 
Al’ minme place fait doudoüce et pèter on gros hètch. 


Joseph GILSON, R, N. 


Yesse d'in payis 


L'ome n'est d'in payis qu' pa ses mwârts. 
I n’ prind nén racène din-ène tère 
S’éle n'est noûrîye di leù poûssère. 


N’avans-n’ personne è li ¢’mintiére ? 
No-y-anme s'i sint come étranjére, 
Egziléye au mitan des mwârts... 

Les tombes di nos djins ? sont-èles ? 
Li souvnance rind viye à leûs cwârps 
Et l'ôrziye s'aclape à nos smèles. 
On-z-est d'in payis pa ses mwârts. 


E, DOUMONT, 

Sovnance d'in vi casake 


Dédié aux amis Rélis ayant connu les feux de la 
rampe, 


I 


Quant dji vo rwaite dins l'ârmwère aus gobiyes 
Pôve vi casake : pindu dins les vijriyes, 

Dii sos mouwé d’co vo vôye tant d’grandet, 
Minme au musée, vo vloz dméré monsieu. 

Po r’mouchi in bribet ou po vo rvinde 

On n'a jamais sondji à vo dispinde. 

En douviant luche, si dji vza rèwèyi, 

C’est qu’avou vo, dji mérs di ramadji. 

Estant d’ja d’ddje, n’avoz nén voss-t-istwere ? 
Racontez mwèl, dji n’dimande qu'à vo cwère. 
E-st-i possube dji véns d’vo vôye frumii ; 
Po vos 2’étinde, tinoz, vo m'là achi. 


IT 


Et l'ome à s’t’auje, a choûté l’béle istwère 
Yin vi paltot qu’avet fait totes les guerres... 
C na céquante ans qu'i l'a sti discôpé 

Av.u l'djilet, dispüs lontimps üsé. 

Li culote, lèye, avou s’béle ganze di sôye 
Promèêtèt mia, mins todi d’sus les vôyes, 
Sins disfinse, au-zés plouves, pa tos les timps, 
Pac’qu’on manquèt l’dairén trén bén sovint, 
Ele a pierdu Vagrés. Rade cafougniye, 

D’in cép d’ciséte, éle a sti cotayiye. 

En sémant m’sosse, dji m’a trové tot set ; 
Filosofe èt contint, dji so-st-eùreùs. 


III 


Ca, n’vout nén dire portant qui dj’so-st-ermite 
Ou qu'd'ji m'lairéve doucmint suci des mites ; 
Ainsi, waitiz, di vo véye si curietis, 

Dji r'monte en scinne, disfinde in malureis. 
I's l'ont vlu pinde; i Va touwé s’bèle-mére ; 
Des djins, dj’é fait des jujes :... L’afére est clére 
Divant Vmariadje, à Vviye, i n’falét qu’li. 

Todi coutchiye, i djèt : èle va paurti ; 

Ah! Wiche ! après, èle wa pu sti naujiye. 
Rifaîte, li gârce l'a porst tote si viye. 

Rigréts passés, engetlades audjourdu ; 

Et d’zeu Vmartchi, ène feume come in bayut. 

IV 


Po Varsinic : on gè trove su l'tchèyère 

Do Présidint, dins l’potche do comissaire. 

Comint voriz qu'on n’trove nén do pwèson 

Dins Vewarps déle viye ? N’est-c-nén mi qu'à raison ? 
Su l’fén, criyant su l'ome tote ène djoûrnéye 

Ele agne si linwe : vol’la èpwèsonéye ; 

Avoz compris ? El vèyôz Vassazin ! 

Voci l'momint d’vo d’mander laquit’ mint. 
L’pére... èt l'@èfants, à gn’gnos, choûtez les braire ! 
Fioz douviè l’pwoite fine grande, pau comissaire... 
Les djins criy’nut astampés su leus bancs. 

Les jujes, bréyant... Aquit’nut... po V2 éfants.... 


V 


Su l'Blanc soçon tcheù fén lon, qui sokiye 
Li viye rilike s'abat tote riployiye. 

Paréye sov’nance s’él les skaiye in momint, 
Dissus les vix a do bon bén sovint, 

Quand tot-à leure i l'ârè fait in some 

Li comédien ridvairé rade én ome. 
Ripindant l'loke su Vess’ po l'mète à pon, 
P cheu l'poüssère di plantche à ses talons. 
D’in ptit pas lesse l'ome diskint les montéyes 
Po s’méte à tauve èt dinnér à l’valéye. 

« Li grand-popa est bén gaiy audjoûrdu 

I rit a tauve,... qu’aréve-ti bén vèyu ?» 


Oscar MOLLET, R. N. 


. ` . A ` 9 ` ` 
Piquète do djoü è l'èstè 
Nos-èstans cor en trin d'ronflér, 
Qui l'nait comince à r'plèyi s’ vwèle, 
Et qui s’ maurli d'vant d’ distèlér 
Distind lès dêrènès tchandèles. 


I fait paujére, li brit dwame co ; 
Mins l'cléreü picote-à-migote, 
En s'sitindant pa-t't-avau tot, 
Satche li matin foü d'si scafiote. 


Sins piède di timps lès p'tits mouchons 
A Ï vol ont d'dja fait let twèlète ; 

Et tot d'on côp c'èst dès tchansons, 
Dés-airs di flûte èt d'clarinète. 

Lés-aubes, lés maujones, lés clotchis, 
Astetire mostér’nu let visadje. 
Par-ci par-là, dins on poli, 

On cog mèt s’gozi à Vovradje. 


Véla, véla, tot-au coron, 

Li solia didins s’ rodje cwarsadje, 
Tot dotisét’mint gripe lès scayons 
En tchèssant lès dérins nuwadjes. 


Et d'l'èsté en vèyant li rwé, 

Tote rimpliye di djôye èt d lumière, 
L’aulouwéte monte dilé l Bon Diè 
Li pwartér nosse prumére priyére. 


Edmond TILLIEUX, R. N. 


Bias djoûs di m-y-éfance 


Vos-èstiz por mi, one vôye tote floriye, 

Ou lés blankés-etires mi donin-n’ li mwin. 
Dji n’savetive nin co cqui c'èsteüve dèl viye, 
Dji n'pleûve mau d’sondji a tos sès trayins. 


Vos-èstiz dès djoüs tot clérs èt tot bleuwes ; 

Por mi l'monde n’éstetive qui Vchot di m’moman. 
Vos-éstiz dés stwales qu’éstin-n’ dichindeuwes, 
Sèmér dès bias sondjes didins m'y-âme d’èfant. 


Vos m'dijiz tofér : « Si v’s-estoz bin sage, 

C’ést li p'tit Jézus qui sèrè contint ! » 

Mins sins fé chonance vos totirniz lès pages, 

Et mi dji créchetive sins pwin-nes ni totirmints. 


Adon ça sti l'âdje qui dins mi p'tite bole, 

Dj'a dvu dèl creüjète (1) fé moussi l'tchaplèt. 
Riçure dès côps d' régue di nosse maisse di scole 
Quand dj’ fieâve des paustés dissus més cayèts... 


Tot doüsmint lés-ans v’nin-n’ onk après Véte 
Et dj’éstetive div’nu on vrai diâle tot fait. 
On cink à m’culote èsteûve sovint d’méde, 
Cor ossi dèl védje quand dj’rintretive à l’naît. 


(1) Creüjète : (L’alphabet), 

C’éstetive tos lés djeus, c’éstetive totes les quintes ; 
Afiye po m’moman, one pinte di mwais song. 
C’éstetive lès djwédis qu'on nn’ aletive à binde 
Nanchi dins lès ayes, lès bwès, lès bouchons. 


Come ça m'chon'reâve bon, asteüre si dj'poreüve, 
Ralér fé on toûr dins l'cœür do passé. 

Si gn-avuche seil’mint on'andje qui vôreüve 

Mi prinde su sès-éles po m'i rèmwinrnér ! 


Vos-èstoz si lon, bias djotis di m-y-èfance, 

Dfa bau stinde mès brès po vos rabrèssi ; 

I gn-a pus qu'vosse t'ombe qui rit èt qui danse, 
Dins l'moncia dès-ans qui l'timps a spotchi. 


Edmond TILLIEUX, R. N. 


Monologue d'actualité. 


Confèrences èt comissions 


Gn-a ieû dins l'vi timps lès sèt?’ plaiyes d’Ejipe ; 
Li sètcheü, famine, li pèsse, lès crèquions. 
Mins, l'djoâ d’audjotirdu c'èst bin pus tèribe... 
C’ést lès confèrences èt lès comissions. 


On côp qu'lès-Alemands ont r'plèyi bagadje, 

Nos-avans criyi : « Vivent lès-Aliyés... » 

Mins dispeüye adon, mon Dié! qué daladje ! 
Lès gangnants s’satch’nu lès viérs fot do néz. 


Come i gn-a sovint dès brouyes dins l'mwin-nadje, 
Dès nuléyes d'èspèrts di totes lès nacions, 

Aus frais dèl princésse faiy’nu dès voyadjes 

Et bin à nonsyince tz’nu leù ratchon. 


Po s’comprinde inte zèls, c’ést tot-on’ovradje, 

I gn-a nin d’dja onk qui cause li walon !... 

Mins come is s’plaîÿ nu fwârt bin dins l’fromadie, 
Is n'ont cure qui l'z-ôtes seûy'nuche dins l’bouyon. 


Nonante côps su cint, s’nos lijans Vgazete, 

I gn-a d'qwè s’tapér li d’dri au plafond. 

Po nos-è tchôki one bone à l'tach'lète, 

Oyi, faut bin l'dire, c’ést zèls qu'ont l'pompon ! 

Vola dès-anéyes qui li p'tit djeu dure, 

I gn-a vraimint d qwe i piède si latin. 

C qu'on sine audjotrdu, dimwin on l’dichure, 
Po cès Monsieüs la, c’ést-st-on’ amuz’mint. 


Asteüre on n’sét pus s'i faut rire ou braire, 

Mins c'qu'i gn-a d’cértin, c’ést qu'on nwa plin l'dos ; 
Et qu'on d’mande aus cias qu’émantch’nu lès guéres : 
Di nos foute la Pais on bon côp po tot. 


Edmond TILLIEUX, R. N. 


Lès rôses ont r’flori 


Dins mi p'tit djdrdin, lès roses ont r’flori ; 
Djé V2i vôye dèdja dès bétches en m'lèvant. 
Au stwéli Vsolia, a Vair tot saizi, 

I s’dimande quét'fiye si dj’sos lei galant !... 


Dins mi p'tit djârdin, lès rôses ont r’flori, 

Et chaque côp qui dj va m’achir dissus l’ban ; 
C’ést come si let cœür si dotivretive por mi 
Et qui djÿritroûvreüve l'âme di més vint-ans. 


Dins mi p'tit djadrdin, lès rôses ont r’flori ; 
Mins leûs lépes dij nu, bintôt nos v’quitrans, 
Li Bon Diè nos d’mande didins s’paradis 

Et nos v'laîrans co tot sei por on’an. 


Dins mi p'tit djdrdin, lès rôses ont r’flori ; 
Mins afiye one larme mi monte en sondjant, 
Qu'i gn-a tant dès pwin-nes qu’évont s’richandi 
A l’blame don souvnir, au fond d'on ridan. 


Dins mi p'tit djârdin, lès rôses ont r'flori ; 
Mins v'la d’dja Vanéye qu’ést présqu’a mitan ! 
C’ést come si lès mwès pidrin-n’ let plaiji 

A distrûre nos djôyes, à fait qu’nos l’s-avans ! 


Edmond TILLIEUX, R. N, 

Hoveüses 


Cwand lès cak’trésses si métét à 


A Félix Renard, djaspiner, Vovrédje dimeüre a 
député permanent. stok, 
Lès djins : 
Taviye ) P 
^ hoveüses ; 
Garite ( 
In-ajant. 
On gamin ; 


Taviye èt Garite, raspoyéyes so l’ cowe di leû ramon, 
cak’tét dispôy ine bone tchoke. Cwand ’ne saqui passe, 
èle dinét abéyemint quéques côps d’ hov’léte, adon pwis 
èle rik’mincét leû djaspin’réye. Garite conte ine sacwé 
à l’oréye di Taviye èt vo-lès-là qu’éle tapét dès-èclameü- 
res èt dès hah’lades à n’ nin fini! 

Tdviye. — Tés’-tu va twé! tês’-tu ! t'as boürdé sûr'mint? 
Bin n’a nou risse, ti m’ fét louki ladje ! 

Garite. — Siya, m’ féye, siya, élle a r’pris Lambért, éle 
ni féve pus nous bin po |’ ragrawi. 

Taviye. — Awè, tot-z-i tizant, tas rêzon ; coula n’? m'è- 
ware nin d’ léye ; i li r’faléve si-ome... Et portant, bon 
Dju sét s'i s’ kihagnit èt s’ kibatit come tchin èt tchèt! 

Garite. — Il èsteût tins qu’ Lambért rarivah, èle kimin- 
cive à cori à raw, binaméye feume ; nos dirans come 
l'ôte : élle aveüt l’ diâle dizos sès cotes ! 


Taviye. — Ey don twé! è-st-i possibe à si-adje ? I fat 
creûre qu’éle si r’veût co sûr'mint ! 
Garite. — El fat cretire, bâcèle ; èt portant, passé lès 


cinkante, il a ploû d’ssus hin ?... il èst tins dèl léyi â 

rés’ èt dé ployi s’ hérna ! 

On p'tit hêpieüs gamin, li tièsse réfoncéye divins ‘ne 
calote qui li tome disqu’as-oréyes, passe tot corant, fét 
ne hégne ås detis feumes, èt brét : « Portez, armes ! >... 

Taviye. — Louke don, 1’ vilvor, li lêd grimachin!... 
Cloyez vosse djéve, naréne a croufe ! 
Garite. — El véyez-ve, li tchinis’, nos mostrer s’linwe ? 


Binamé bon Dju, i n'a pus nole rit’nowe asteûre mi 
féye, on-n-a piérdou |’ rèspèt! Pa dj'inm'reû co mis 
ac’léver dès djonnes tchins qui dès s’féts-éfants ! 


Taviye. — Dj’él rik’nohe, li sèlèrat, c’ést 1’ gamin d'amon 
Pikét, i n’a nole bone è cwér!... Eco on manédje qu'a 
toürné à cacayerèye : dj’a oyou dire qui Nénéte èst 
bizéye... 


Garite. — Di cwè ? Nènète bizêye ? Et avou qui don twè? 


Taviye. — On m'a conté qu’éle chèrvéve à tote min amon 
l grosse Maria, « A la belle poule »... Awé binaméye 
feume, on ’nné veüt dès droles po l'djoû d’oty ! 


Garite. — Dji m’ dimande cou qui flére insi âtoû d’ chal : 
i-n-a ’ne pésse à ramasser 1’ coléra ! 


Taviye. — Ti m’él sétches djustimint fof dèl boke, ca 
dj’ l'odéve tot fi parèy !...Pa, c’ést P batch d'amon 
madame Lagrandetr, mi fèye, qu’ést plin à make di 
pourihetre ! 

Garite. — Il ont co sûr fêt ’ne crâsse eürêye ! Louke on 
pô l’ hopé d’ hagnes di zwites! enn’a po dès canses 
sés-se la : dj’6 bin qu’éle costèt chaskeune Ut francs ! 

Taviye. — Ut francs twè ? po cès p’tités massités-aféres 
la? T'as boûrdé str’mint ? Bin vola ‘ne glotin’réye 
qui r’vint tchir, cwand on ’nn’a ’ne dozinne so li stou- 
mac’ ! 


Garite. — Dji wadje qui ti n’ vôreù nin goster eune, hin? 

Taviye. — Mi? houmer çoula ? c’ést dés-amagnis d’ rit- 
chès djins ! 

Taviye. — Awe, rin qui d’ véyi li p'tit bokèt d’ tchar 
djènne-vèrdasse, qui flote divins on poté d’ mâssite 
éwe, dj’a dédja 1’ coûr qui hôssih ! 


Garite. — Ti pous èsse süre, qui d’zos lès hagnes di zwi- 
tes, i d’metire è batch les résses di potiris jibiers, des 
flérants péhons, èt tote sôr di tripayes. C’é-st-anoyeds, 
kimint qu’on k’tape divins lés grandés mohones. 


Taviye. — N’s-€rans pus nâreüses (1) qui zéls, nos-ôtes. . 
chaque si gos’... por mi, vive todi ’ne bone gadroléye 
di bélès blankés mosses d’Anvers’, avou ’ne pôrchon 
d’fritches, édon Garite ? 


(1) Nâreüses — délicat sur les aliments. 

Garite. — Bin t’ él pou dire !... Ti sovins-s’ kimint qu’on 
l’s-acoth’néve divins |’ tins amon Pét’-d’amotr (1), 
Djus-d’la ? 

Taviye. — Binaméye feume, si dj’ m’é sovin! Les mos- 
ses bagnit d’vins ’ne sâce â boûre avou dés-ognons, 
dès céléris, dès récénes, èt tote sôr di spéc’réyes qui 
rispardit ’ne odeür qui v’ météve l’éwe al boke ! 

Garite, — Et avou coula, on grand pinté d’ djonne bire 
di sézon (2) d'amon Baudrihâye. 


Taviye. — Awé! Et on s’ ripahive ossi avou dés robétes 
as preunes. Quéle fristouye, binaméye djint! T'èsteüs 
avou Djozèf, twè, èt mi avou Lina, cwand on s’féve 
godiner après lès bals d'amon Lakéye! C’èsteût Il’ bon 
tins, m’ féye ! 

G@rite. — Nos-avans stu cran’dimint gatéyes... Kimint 
qu’ tot èst candji! I n'a pus rin d’ bon asteüre ; tot-a 
fét ést margouyi, falsifiyi, wardé d’vins dés glacires 
èt dès bwètes di fiér ! 


Taviye. — C’ést vréye sés-se twé... mins tot djazant d’ 
bire di sézon, ti m’as fét sondji qu’ dj’a ramassé n’ 
bèle caréle avou mi-one, dimégne passé ; ti n’ad’vén’- 
reûs jamay pocwè ! 


Garite. — Ratins ’ne gote... loukans d’abord si n’ vint 
pèrsone ?... Néni! Conte mu vite l’afére. 


Taviye, — Awè m’ fèye, dj’él répéte, ine bèle caréle! Et 
coula po on massi vére di bire. Si dj’ n'aveü nin ra- 
pah’té Djozéf, il âreüt co brogni ’ne saminne 4 long... 


Garite. — E-st-i Dju possibe ? Po on houlé vére di bire ? 
Dji tréféle po savu cwè. 


Taviye. — C’ésteut dimégne après |’ diner, la qui dj’ris- 
tindéve ine grosse banse di bouwéye. Djôzèf qui s’a- 
noyive, mi d’ha insi : «Djans, tape coula djus, n’s-irans 
beüre on héna él véye». Et mi, po |’ complére, dj’ala 
moussi més nos camadjes : ti sés, m’ bletive rôbe 
coviète di blancs pets? Dj’ésted tote réguédéye, èt 
vo-nos-la èvôyes divins on câbarèt d’so P Martchi. A 
ponne atâvlés, on chèrveü nos vint d’mander cou qu’ 
nos volis betire ?... «Tapez deûs Dort’» dit-st-i D6éj7*f. 
«Deûs Dort’... des Dort’, di cwé ést-ce don coula ?» 
dèri-dje mi. «Bin c’ést dèl Dort'moûne d’Al’magne» 
résponda I’ chèrveü ! 


(1) Pét’-d’amour = Pétus-Damour. 
(2) Sézon = bière de saison, jadis réputée a Liège. 

Rin qu’ d’oyi coula m’ féye, vo-m’-la montéye so més 
grands dj’vas! «Kimint ? qui d’hez-ve? dèl bire di 
boche ? Dj'inm'reü co mis ravaler ’ne gotirdjéye di 
pihote di vatche ! 

T’és sot, sir’mint, twé Djézéf!... dort'...! dort’...! 
T’énn’é-st-on bê d’ dort’ nom di blu !... Lês (1) coula 
po lès trêtes dèl guére, qu'ont fét led tchét avou lès 
potris-al’mands !... » 

Et vo-’nné-chal èt vo-’nné-la... « Chérvez deûs d’méyes 
di Pid-d’-botif’ savez fré» dèri-dje mi; ... Mins Djô- 
zèf féve on vizédje tot vért, èt s’ narène infléve di colé- 
re. I s’ mèta à djurer èt vochal... 


Garite. — Awé ! vochal in-ajant... al vole nos ramons, 
m’ fèye ! A Vovrédje ! 

Taviye. — Ey mon Dju! on n’ést co may on moumint 
trankile ! 


Li gamin Pikèt rarive, èt s’ rimét’ a brére come in- 
aveûle : « Portez, arme ! »... Et l'ajant passe tot bèr- 
mint sins s’ ritoûrner so lès deüs feumes... 


Taviye. — Louke don twè, l’ fir bokét ; li tchéye canéle, 
qui n’ sét dire bondjoû à ’ne djint! Alez-è, pélé mén’- 
hér !... 

Garite. — Awé, m’ féye, nos r’traft’rans ossi ; on-z-ést 
nâhèyes ; èt par avou |’ flérant batch d'amon Lagran- 
deür, dji m’ sin div’ni tote malâde ! 

Georges L. J, ALEXIS. 


(1) Lés = Laisse. 
N. B. — â se prononce o long, 


Extrait de l'excellent recueil récemment paru « Voyédjes 
âtoü dès batch 4s cindes ». Illustration de J, Debattice. 
Editeur : Desoer, Liège, 

Adon 


Dou timps passé, on travayeut 
A cô tindu, c'est Peas dèl dire ; 
Maugrè could, on s'amüseut 
Avou dés réns, ét... nén pou rire. 


A solia l’vant, on 2-ét su pates 

T-ossi bén Wiviér qui d'èstè ; 

On z-avaleut ’n crousse quate a quate 
Avou ène jate di nwar cafe. 


Et aye èt boute li sinte djoûrnèye 
Jusqu'à tant qu'i fieut toute nwâre nit : 
Dis qu'on z-è boureut dès rat’léyes : 

On z-ét drané qu'on n'è pleut pus ! 


On gangneut tout d’ chüte cénquante sous : 
Avou could, on fleut mèrvèye ; 

Co bén qu'on « péqu’teut » tous lès djoûs, 
I n’manqueut rén dins l'maujonèye. 


On n'aveut vraimint qui l` dimègne 
Et lès dicauces pou s’amiser ; 

On s'agranceut qu’ Vivier rivègne 
Avou sès chijes pou si r'pôser. 


Après grand-mèsse, on fieut éne mache 
Au cabaret, d’vant d’é raler ; 

Aviès midi, on lèveut l’dache 
Pac’qu’il-ésteut Vetire di din-ner. 


On z-aleut fé s'toâr di campagne 

En sôrtant d’veupes, quand i fieut bon ; 
Pa l’nîve, on tuweut l’gréve-champagne, 
On tindeut dès r’cépes aus mouchons 


Tous l’s-ans, on 2-aleut fé l grand feü 
Al fine coupète dou pus grand tiéne, 
On djigleut come dès bieneurets... 
Pou r'diskinde, i faleut Vlantiéne. 


Au Mardi-gras, au Létdré, 

On fieut voltiy’ lès mascarddes ; 
Mais, gare, savèz ! s'Mossieü l' Curé 
S’douteut qui v’s-éstiz dèl pardde ! 

Ca si jamais v’s-aviz fait l’sot 

Et qu’ vos-aliz li dire à Pauques, 
Vos-éstiz sûr d’awé «Vl crabot » 

Ou bén c'est qu’gn’aureut ieü mirauke. 


A l’grande èt à l'pètite dicauce, 

On fieut in din-ner d' confondu, 

Et tous lès plats bagnént dins I’ sauce : 
On s'è boureut qu'on n'è pleut pus. 


Pwis on n-n’aleut djouwer aus guiyes 
Ou bén al’ casse dissus V? Tambwes ; 
Lès djonnes-omes èt lès djon-nès fiyes 
Fèyént tout l'toür dès cabarets. 


Dissus n'in tchaur, à l'breune, su l place, 
Li musique pileut comufaut ; 

Sins sondji qui d'mwin c'ét l'bèsace, 
Tout l vilddje danseut lès sète sauts. 


A Sint-Elwè, cinsis, marchaus 

Ni plént mau d’rouvyi d’ fé chonchete... 
Au didle, lés vatches éyé lés tchfaus ! 
Gn'aveut nén ien qu’n’ét nén pompète. 


Lès carioteüs, zias, fiént l'Sinte Barbe, 
Policheüses èt mârbiers ètou... 

Adon, is n’pinsént waire au mârbe : 

Is viquént ien d' leüs pus bias djoûs. 


Al nouvèl-an, c'ét lès galètes 

Qu'on discandjeut inte lès parints, 

Ç'èsteut l'pèquèt ou l'anisète 

Qu'on d'veut « Choufler» quausu tout l'timps. 


Tant-èt si bé qu' quand l'breune tchèyeut, 
On n-n-aveut pèsant su l’casaque ; 
C’n’est nén pou could qu'on brèyeut : 
Dès djoûs insi, on pleut fé l’ braque. 


Mi qui vos cause, dèl's-ai conu 
Cès-amüs'mints-là di m djon-nèsse... 
Ci bon timps-là ni r'vaira pus : 
I r'pinser radjon-nit m'viyèsse ! 

Djon-nès djins d'èl etire d'audjoürdu 
V’s-avéz l’tchance d’awé toutes vos-aujes 
Et dés distrac-cions tant-ét-pus... 
Profitèz-è, fuchéz binaujes ! 


En’ome d’éne aûte gènèracion 
Vos l’souwaite di tout s'cœur walon ! 


Em.-Jos. PIRET, R. N. 


Awé l’ crabot : se voir refuser l'absolution. 


Qu’on discandjeut... : Il était d’usage, jadis, de porter 
chez les parents un nombre de galettes égal au chif- 
fre des habitants de la maison, Le donateur recevait, 
un nombre de galettes correspondant à l'importance 
de son foyer. 


Lettres Wallones 


Les livres suivants ont paru récemment : 


« Deux Vrêys Camarades », roman wallon en vers par 
Auguste Deom, 33, Rue Jean Chapelié, Bruxelles. Dia- 
lecte liégois. 


« Voyédjes atou des batchs â cindes », contes par Georges 
L. J, Alexis, illustrations Jean T. Debattice. Edition 
Desoer, Liège, 


Pour paraitre bientôt : 


« Nicolas Bosret » ou « L’Histwére do Bia Bouquet », piéce 
en vers en trois actes par Jules Evrard, musique E. Mon- 
tellier. 

Edition : « Vers l’Avenir » Namur. Adresse de J. Evrard, 
61, Rue du Cornet, Bruxelles IV, 

LES CAHIERS WALLONS 


Nos anciens. 


De Georges Pelouse (1891-1918) premier 
president et l'un des fondateurs des Rélis 
Namurwés, nous avons retrouvé avec plaisir la 
page ci-dessous, simple et plaisante, comme 
un récit du bon vieux temps. 


Bruno et I’Lune 


Par one béle nait d’hiviér, quand i djale et qui dj’ ri- 
wéte dins 1’ ciél tot bleuw, li plinne lune tote blanke et 
r'lûjante au mitant des stwales, dji m’rapinse d’one viye 
istwére bin béle qui nos vis parins avinn’t trové, en 
r’wétant, zèls ossi, li grand ouy do stwali. 


I gn’aveüve on cop. dins on p'tit viladje dèl grande 
machine qui s’apéle «li Térre», on bricoleü qu'on lo- 
metive Bruno. I d’méretive fin mierseû dins one pitite 
maujone qui tchèyeüve è poüde, lon èri des djins, et i 
viketve vêla di c’ qui trovetive, et co d’pus di c’ qui scro- 
teûve aus Otes. 


Do djoü i s’rékwétefive è s’trau come one sauvadje 
biésse. Mais on côp al nait, i s'mèteüve en route jusqu'al 
piquette do djoü. Dins les campagnes, les djardins et les 
cortis, i ramasseûve tot, et l’léddimoin, li pôve payisan, 
en s’ lèvant, si vèyeüve rinèti del pus bèle des façons. 
Li pus bia d’ l'istwêre, c'est qui personne ni parvinetive 
jamais à |’ pici. On avetive assayi tot, mais i gn’avetive 
nin yeü moyin. Il esteüve bin trop adrwèt, allez ! 


Portant, sins qu'i n’ s'è doute, i gn'aveüve one saqui 
quèl riwêteûve, étur deüs nuadjes, c’estefive li Lune. Et 
ca d’vetive li djouwer on mwé tour. 


Pa one swéréye sins aparence di lune, vola nosse vau- 
rin qui s’met en route avou l’idéye di fé on bon côp d’ 
filé. Aprés awé roté saquants minutes, il arive divant on 

grand djardin, rimpli di bias legumes. L’aiwe li v'neûve 
al bouche rin qui d’les vôye. 

Fé on trau dins l’haye avou si p'tite hatchéte, et si 
stitchi auttruviès, dins l’ djardin, ci n'est qu'on djeu por 
li. Tot d’ süte i s’boute à rôyi des canadas, à aratchi des 
porias, à côper des cabus et des djotes, Et tot s’aleûve 
machi dins on grand satch qui comincetive à yesse bôki. 
Mais tot d'on côp, vola qui l’lune qu'’esteûve diméréye 
catchiye padri on gros nwâr nuadje, si mostére et lüt 
tél'mint fwart qu'on s’auretive crwéyu è plin djoü. 

Do côp, volà nosse Bruno sèré : s'i passe jamais one 
saqui su l'vôye, il est cüt! 

Et l’lune qui n’si v'leûve nin catchi et quel riwaiteüve 
sins lachi, don-air bonasse... I r’wétefive di tot costé : 
dins li stwali, i gn’aveûve pus qu’one tote pitite nûléye 
qui s'mostreûve, mais cor assez lon. 

I li vint one idéye : il apougne les boquets d’haye qu’i 
vint d’arachi po moussi dins*l' djardin, i les boute divant 
li do costé dèl vôye et i s’ catche padri. 


Volla chapé, et dins on p'tit momint, quand l'lune séré 
ravautiye dins l'nuadje, i pôrè achéver l’ovradje qu'il a 
si bin cominci. Mais |’ nüléye passe, et l’lune, come po 
s’ foute di li, ride tot dé long, sins i moussi. Ossi, c'est 
mwai pattavaur li qui Bruno criye à l’béle, tot li mos- 
trant l’pougne : « Vas-é au diâle, mannéte garce! » 

A pwinne a-t-i dit ça, qui l’Lune, mwaije d’ostant d’au- 
dace et d’afrontisté, èvôye dissu l'Térre onk di ses roy- 
ons, qui vos avale nosse Bruno et s’bouchon et |’ s’ép- 
pwate dilé léye là-waut. 

C'est là qu'il est co audjoürdu, et pa les djoüs di plinne 
tune, tot l’monde pout l’véye sins lunéte d’aproche, 
catchi padri s’ bouchon, en train d’ purdji tos les pétchis 
di s’ viye. 


G. PELOUSE, R. N. 

Vint d’Automne 


Dialecte de Namur. 


I djémit dins lés plopes, 

I grâle dissus lès twéts ; 
Su lès vôyes fait dès opes 
A s'chètér lès djèrèts. 


A grands cops di scoriye 

I s'amuse à r'layi, 

Dissus lès fouyes djaniyes, 
Qui n’sav’nu oü moussi. 


I cocheüt lès tch'minéyes, 
Fait grigni lès volèts, 
Sofèle su lès nuléyes 

Què Vtross’nu bon z-è rwè. 


I broque didins lès ayes, 
S'cotwad come on scorlo ; 
Forguine dins totes lés crayes, 
Sititche si néz dins tot. 


Afiye i r’léve one cote 
Et rit come on bossu, 
Fait réler nosse calote 
Et nos rawaite couru... 


Dins lès nwdrés pisintes, 

A Vnait i va rat’mint, 

Veüye si l'didle li vous r’vinde 
Di Valin-ne po Vlendmwin. 


Edmond TILLIEUX, R. N. 


ESTE 1944. 
Requiescat in pace 


L'èsté a rindu l'âme, 

Nos nè Vrigrétans nin ; 

I gn-a nin ie one lârme 

Po l'mwârt do grand vaurin... 

E V’place dé fé st’ovradje, 

I wa nin sti jin-né, 

Di s’méte dissus l'cehômadje 
Et d'ènn'alér pwintér. 


Quand l’pôve solia v'leûve lire, 
I li criyetive rat’mint : 

« Mi fi vos-aléz r'çür 

« On fameüs côp d’marlin !... 


« Poqwè vos fé dèl bile ? 

« Pousqui on m’paye à rin! 

« Mi dj’sos nauji d’fé l Dgile... 
« Po fé plaîji aus djins ! 


« Widiz d’ Vaiwe su let bosse, 

« Ca va lès ranéri! 

« Min-me si l'têre è tchamosse... 
Mi vinte n'è fré pont d'plis !» 


a 


Mins on bia djot d’séptimbe, 
Noste ome s’a trové mau ; 

Il a sintu qu’ sès minbes, 
N’éstin-n’ pus qu’ dèl mwate tchau 


Sins tambour ni trompéte, 
L'automne Va émwinrné ; 

Dins l'djârdin à l'mauvlète, 
Po l'aprinde à vikér !... 


Asteüre, vêla i dwame 
Juska l'anéye qui vint, 
Et gn-a nin ieü one âme 
Qu'a sti a st-ètèrmint ! 


Edmond TILLIEUX, R. N. 


Au djardin dès-adiès 


Au djârdin dès-adiès, 

On diretive qui noste âme, 
Coud lès dêrènès lârmes 
Su lès dêrins bouquets. 

Au djârdin dès-adiès, 

I nos chone qui nosse viye, 
N’ést pus qu’one rése flaniye 
Qui s’disfouye dins nos dwègts. 


Au djârdin dès-adiès, 

Quand nos tamjans lés-etires, 
Nos vèyans qu'i n’dimetire 

Qui dès pwin-nes èt dès r'grèts. 


Au djdrdin dès-adiès, 

C’ést come si lès vièspréyes, 
Ramass’rin-n’ nos pinséyes 

Po z-è fé on tehmin-d’crwés. 


Au djârdin dès-adiès, 

Maugré qu’gn-a pus qu’dés cindes, 
Nosse cœür va co ratinde... 

I n’sét, ni qui ni qwè ! 


Edmond TILLIEUX, R. N. 


Po l’centenaire 


da Madame Bellens 


Madame, vola cint ans qui vos-èstoz su I’tére ; 

Afiye il è faut mwins’ po z-intrér dins Vistwére ! 

Si dj compte bin, vola d’pus d’trinte chis mile cinq’cints 
[djoûs, 

Qui sont là tot paujéres, èdwarmus su vosse choù. 

Gn-a dès-ans èt dès-ans qu’su vosse tièsse gn-a dèl nîve, 

On comprind qu’à voste âdje on n’cotirt pus come on live! 

Mins portant su l'gazète, en vèyant vosse portrait, 

On diretive qui l’djon-nèsse èst d’méréye dins vos traits. 

Come brâmint v’s-avoz ieû vos mizéres èt vos djôyes ; 

Quèt'fîiye dipus di spènes qui d’réses dissus vosse vôye ? 

Mins vo-avoz t’nu bon, èt po v’récompinsér, 

Audjotirdu c’ést-st-on siéke qui vos rawaite passér, 

C’ést st-ossi vos-èfants qui rastégn’nu one lârme, 

Pasqui c’ést Vcontint’mint qu’lés r’motiwe jusquau fond 
l'âme. 

C’ést nosse vi coq wallon qui n’si sint pus d'fiérté, 

C'èst Nameur tot ètir, qui vint vos bistokér. (1) 


Edmond TILLIEUX, R. N. 
(1) Bistokér = Fêtér. 

Pwinnes sins led’dimwin 


Dialecte de la Basse-Sambre. 
T. 


Maiy, mwès des bèlès fleurs court dedjà su s'difén, 

Timps grigneu ; li solia ni s’mostérré nén pteéte ......... 

Dins l'ville, rimontant n'reuwe, deus omes vont d'au 
[matén, 

Po taurdji dlé l'maujone qu'a n'cwès roudje su l'copète. 

Li pére a pris l'valise, on l'sint tot disvoyi. 

Li garçon pwoite si kèdje dins s'tiesse rèfarduléye. 

En sonnant Vui a dit : c’est l'momint d'nos rvindji. 

Li cæùr gros, on-z-intère, faut s'è fér ène idéye. 


II. 


Méd'céns avou leus-aides, djonnes bèguènes èfoufiyes 
Pass'nu, pressés, dins l’grand laudje colidôr. 

Tot ça s'fait sins grand brit. gna personne qui paupiye. 
Léndje blanc, bén ristindu, ça s'wèt d’prémi-r-abérd. 

« Vunez... voci vosse tchambe... métez-ve à Ptwèlètte ». 
A-t-on dit aus novias ; on conèt d'ja leu cas. 

Quén calvére : dit-st-i l'pére ; dire qui djè l’poréfe piède 
Li djonne ome tote sûte presse, dins s’lét si stind di smia. 


III. 


Su l’payasse, li malade pinse qui l'momint va vnu. 
Ossi blanc qui s’léncot, i d’mandré bén tranquile, 
Au Bon Diè qui d’sus s’cwés a l'air tot rastréndu, 
Po qui seùche rimpli s’viye, d'èl léyi à s’famile. 
Riployi su s’tchéyére, li pa tise di s’costé. 

« Mi fi fré co tant d’bén ; dji sos si près d'èl terre ; 

« A s’moman qui transit c'est li qu’vo faut aurdé. 

« Mon Diè : rifyoz l'gamin, dijos... chotitez m'pâtère. 


IV. 


Sakants eures ont passé, li tableau a candji 

Nosse malade s'a r’pwoisé, on l'wèt d’ja su Vbowne vôye. 
Li moman, é-st-achide, tinant s’mwin sins boudji, 

Li p'tite sot, d'l'ôte costé si bunauche d'èl rivôye. 

Et padri, in grand frére, li ossi accouru. 

Aspouyi au bwès d’lét, li popa sins rén dire 

Sondje qui c'est bon l’famile quand les djins s’étind’nu ; 
Todi presses à s’aidi po l’mèyeù èt po l'pire. 

V. 


Pa, dj'a plu m'abiyi po z'alér à l'visite. 

Li Méd'cén vént d'm'aprinde qui djestès branmint mia. 
E-st-i mon Dié possube qui nos è fuchanje quite ? 

Vola les nüléyes woutes, on va r'vôye li solia. 

Prév’noz rad’mint moman qu'on soprè d'mwin èchène. 
Po z'aurdé do coradje sur vo dji m'aspouyrè 

Süvant li minme tchimén, sins awè peù des spénes... 
Come au murwè, dins s'fi, li li pére si r'conirè. 


VI. 


Grande dicausse à l'viespréye, quand les omes ont rintré 
I's vont r'prinde come hayir leu place à l'tauve garniye. 
On wètind pon d'musike, mins les cœùrs ont tokté. 

Li bouneür est ruvnu, les linwes sont disloyiyes. 

Dè l'z'ètinde divisér on n’sint pon d'Maisse vaici. 

Les vusadjes rapaujis ont sèmé totes lets transes 

Li tablau fait d’mander : n’est-c’nén in Paradis ? 


Rad’mint, bachiz l’volet, peù qui l'mwoirt ni s’ragranse, 
Oscar MOLLET. 


Tusadjes à Crupet 


Dialecte d’Aszesse. 


Crupet est s’ton viladje è cwète dins on d’foncé 

Ousse qui dj’va fwâr volti, télmint qu’li fait paujère. 

Ses môjones, do vi timps, s’agripnut tos costés, 

Si stampant dins les rotches, s’catchant dins les foud- 
[jères. 

Dins l'fond, bagnant dins l'basse, c'est svi caré tchestia 

Essokté aü mutan des cladjos, des wazires. 

Dj'esteûve co là l’ôte djoü, à kékes mètes do potia, 

Coutchi dins Viépe avou, et dji wasse bin vos l'dire, 

L’boune idéye di wrin fé, si ¢’n’est tuzer, mins ca 

On V’fait bin maûgré li, come en sondjant on choûte, 

Sins l'volu, les mouchons qui tchantnut avairla. 

Dji mawyeüve on fistu, stindu come one coloûte, 

Rawaitant on vi ome aü fin bwâr do vèvi, 

Achît sus l'pire qui clince d’one ancyéne vane qui grôle. 

Il-esteûve soryant et i rwaiteüve boudji 

Li ptit clotchi dins Vaiwe qui rglaticheüve one bôle. 

A l'copète do l'uréye, dj'ètinds rire et cryi, 

Et ossi rate dji vwés one nuléye di marayes 
Qui tchindnut en courant. Is s’achitnut dsus l’baye 
Po choûter li bèle fôve qui fré rire ou frèmi. 
Vos l'advinoz... l'brâve ome, c'est stonk’ di nos powetes. 
Qué bia taüvia ! On vi et des meurs dishossis ; 
Do l'djon-nèsse, bouche ati latidje, qui chotite et qui 
{rawaite... 
M'fujant tot ptit ossi, dji m'a glissi padri. 
Dji riyetive avou zéls et dji rléveuve li tiesse 
Po votye les blans nuadjes couru au fond d'l'ètan 
Ousse qui Vinwiye ramchyetive avou les bleuwes kwat- 
[pésses. 
Djyestetive on grand bébé aü mutan des-èfans. 
En choûtant, dji vèyeñve li natüre bin pusbéle. 
I m'choneüve qui les fleirs sintin-n’ brâmint mèyeñs, 
Et dj’sondjetive en minme timps à mes ptités batichéles 
Qu'è côpenut des bréssiyes po l’bèle Dame di Banneur. 
Il zï dviseüve di d’quand il estetive di leù iddje, 
Des guéres qu'on fjeüve dins V'timps, des canons à pan 
[lèts 
Qui fujin-n’ do disdu, mins si wére di ravadje 
Qu'po trawer, par egzimpe, nosse vi tchestia d'Crupet, 
'L'aureüve falu bouchi tamwin côps po Vdistrire... 
En minme timps qui djeüve ca, on ètind dins l'vèvi 
On brü di cint mile didles ! C'est st'on'arnaüche, po süre, 
Qu'a foutu, dins l’étan, on pavé di d'padri. 
Et volà qui t’tafé est comachi dins l'aiwe : 
Les meurs, li twé, les-épes... li bèle istwére ossi! 
Et tot ca klapotetive dé l'muraye jusqu'à l’saiwe. 
Dj'a dmèrè tot baüyô télmint qu’dj’a sti saisi 
Fin parèye qui dj'aüreüve siti acsi pa V’pire. 
Et do côn, les raüpins, ryant come des bossus, 
Ont cminçi à couru aü t’truviét des warbires 
Et on côp arrivés à l’copète do talu 
(Les-èfans sont sins nisse) ont djouwé à ôte tchôse, 
Kékfie bin aüs souddrds, ca po li ptit tropia 
L'istwère finicheüve bin. Mins mi dji dmèreûve là 
Come onk’ qu'est st'assomé, et is nn’estin-n’ l'a catise. 
Les vèyant él trossi, dÿ a pinsé on momint 
ET lèver avou zéls po djouwer à l’clignète, 
Mins dma rate rindu compte qui dj’estetive d’in’éte 
[timps 
Et qui m’manqueiive les-éyes di d’quand n’fujin-n’ ba- 
Tréte. 
Adon, dj'aureûve bin vlu, m’sintans si fin mièrsen, 
Aconter l’vi powéte, aler m’achite esconte, 
Li chüter dire totes sôtes, l’étinde por mi tot sent; 
Mi dwa wazu non pus, pasqui tos ses bias contes, 

C'est po les ptits-èfants et nin les grandés djins... 

Di n’pus iésse on gamin et do n’nin co ièsse d'âdje, 

Dj'esteüve tot disbaütchi, et c'est grâce à mw calpin 

Tchèyieu dissus l’gazon, qui dfa rtrové m’coradje, 

Et afé qu’dji scrijetive cu qu’vos lijoz véci, 

Mi pôve y-âme s'apaüchteüve en minme timps qu’l’aiwe 
[do Vbasse ; 

T’tafé divneüve trankil, li timps esteûve pus gris. 

Sus Vvévi, c'est stà pwin-ne si on véyetive à rasse 

Tènawète on grand pli qu’arrivetive di d’bin lon, 

Bôrant d'on bout à d'l'ôte li clére nape apatichtéye, 

Paréye à l'preumère ride qui nos mârkéye nosse front 

Et qu’nos mostèr si bin qu'après l'djoü... c'est l’viespréye! 


Alexandre BODART, R. N. 


A mon ami Henri Petrez. 
Mame, ev’ci l'Ivièr 
La 


Lès vièspréyes di printemps, avou toutes leüs tchansons 
Invitis l'doux solia a lumé nos swèréyes 

Dins no djârdin flori, les concerts di mouchons 

Ont yeü sogn' di scolér mès djon'nètès anéyes 

Tous lès pléjants souv’nirs qu'on-a r'miji dins s'ecœür 
Vos don'nut, timpe ou taurd dès bètchiyes di bonheir. 


(au refrain) 


II. 


Quand mès chagrins d'èfant rimplichis no maujo, 

En m'purdant dins vos bras vos buviz toutes mès pwènes. 
I gwa longtimps pourtant, mins dji m'è souvént co 
Djesteus vo p'tit bouria quand nos djouwi échéne. 
Asteür qui dji seüs grand, dji voureus vos gâter 

Et vos prinde dins mes brès, pou mia vos dôrloter. 


(au refrain) 

Au vi tchap’let dès ans, on grum’jiye lès sésons 
El printemps èt l'esté, disbautchis, sont-st-èvoye, 
El fouyddje en tchéyant a remplacè l’gazon 

Eyèt l'vint let fét fé dès méchantés con-voyes 
C’est l’disbautchant ivièr, man-né èt mau-contint 
Qui chuféle sès mwés ér’s su l’nature èt lès djins. 


REFRAIN : 


Mame ! 
Ev'ci Vivier, dèdjà. 
I faut qu’on s’muche. 
Avou tous lés frimas, 
Mame ! 
I toque a l’uche. 
Vos estèz là 
Dins vo cwin, bén r’chandiye ; 
Et dins vos tch’vias 
Dji vwè couru dès fis d’ardjint 
Maman djoliye 
Dji lis dins vos is vwélés 
Tous lès r’gréts dès printemps évolés 
Mame ! 
Ev'ci Vivier, dèdjà, 
I faut qu’on s’muche. 
Avou tous ses frimas, 
Mame ! 
I toque à l’uche. 
Louis LECOMTE. 


Astetr ” 


Astetr, c'est P djotinéye di wit-eiires... 
On z-a co lès condjis payis ; 

On distèle qu'i n'est co pont d’eiire... 
Pourtant Vouvri n’rit nén toudis. 


Pus rate qui d' soyi saquants bwèches 
Ou bén dafiler sés scaursons, 
Audjoûrdu l'ome è va al’ pèche 
Après quatr-etires, à l’bone saison 


(1) Suite de « Adon» paru dans le n" d'octobre 1954. 

I wsi fait pont d’ bile, come dè jusse ; 
Pouqwé spaurgni « hôrs la raison ?» 
Eyè fé tant dés-6rémus’s ? 

A swéssante ans, il a ’n pension. 


Li chaumddje, qu’est-ce qui ca pout fé? 
Ca n’a nén Vair dé li displaire... 

A ène « téle-etire » i va pwinter ; 
L’réstant dou djot, i prind Vbon-air. 


Il-a tout Vtimps pou s'amuser : 
Amm'djoûs èt dimégnes di rawète ; 
Il-a tot Vtimps di s’pourmwin-ner 
Et, à l’saison, d’ coude dès nojétes 


Il a dou timps pou sès plaijis : 
Dann’cing, foütbaul èt cinéma... 
Il-a co dou timps pou dérmi 
Ostant dés-etires qu’i li plaira. 


A s’maujon, il-a V téhésséf, 
T-t-aletir, ca s’ra télévision ; 

I pout continter tous sés réves, 
Tchwési n’impéte qué distrac-cion. 


Pou lès spôrts, il a toutes les tchances : 
Djédéne a des courses di motos, 

Su nos voyes i veut Vtour di France, 
A M'ttèt, c'est V’circwit dés-autos. 


Pou Veatch’ èt l’boxe, gwa Charlèrwè 
Qu'a co s’téydte èt s’patinwäre ; 
Florénes a des courses di bidèts 

In balodrome et... dès sédarts 


Au moumint dés condjis payis, 

I pout viquer, sins drouvi s’boûse, 
T-ossi eûreûs qu'ô Paradis 

Padzous s’cdjone, au bérd di Moise. 


Oyi. Vouvri a dés-aujéminces 

Qu'on wa jamis conu d’no timps ; 
Maugrè tout, pourtant, mi djèl pinse, 
I west nén dès masses pus contint. 


I gwa pont d'avance à z-è braire : 
I faut bén qu'on chûwe li Progrès 
Qui fait tout ¢’qui sét pou no plaire 
Mais qui lai dri li tant di r’gréts ! 

Adrouvéz n'impôte qué gazéte, 
Choûtèz no posse di radiyo !... 
Gn'a t-i nén pou z-awè l'pèpète 
Et sinte dès frissons dins vo dos ? 


On n’cause qui d’ maleürs èt qui d'guères, 
On n'est jamais sür dou londmwin... 

On n’fait qu’ transi quausu toufère, 

Gn'a dès tas d'djins qui mor'neut d' fwin ! 


Tant qui l’ Monde n'aura nén r trouvè 
L'amour dou Maisse, môrt pou lès-omes, 
Tant qu’ gn'aura nén pus d’ châritè, 
Iène à iène nos pièdrons nos plomes 


Ca l'Progrès qui dèvreut fé r'lüre 

Li flame dèl Fwè au fond d'nos cœürs 

Ni cache, direut-on, qu'à l distrüre 
Pou no maleür. 


Em. Jos. PIRET, R. N. 


Scaursons : échalas. — Amm'djoüs : jours ouvrables. 
Djédéne : Gedinne. -- Cajone : tente — Auj'minces : 
facilités. 


Li leup ét l'bèdot 


Didins l'pârc d'on tchèstia raclôs di tos costès 
Dès bèrbis vikint à l'tranquile. 

Li biérdji èt sès tchins èstint vôyes didjuné, 
Monseü èsteut paurti po l'vile, 

On leûp qui créveut d'fwin à l'baurire vint baukè, 

En rwêtant lès motons si ralètche à l'avance. 

On bia p'tit djonne bèdot què l'aveüve avisé 

Po mia r'lukè ç'bièsse-là jusqu'addé Paye s'avance. 
« Bondjou, Mossieü ! dist-i. 
Qui v’noz fè avaur-ci ? 

— Bin! dist-i Vmau toûrnè, è mi-minme dji tüseüve 

Qui dj'aureus si bon si dj'poleüve 

Avou vos-ôtes, dins vosse bia prè, vinu tchampiyi 

Et tènawète, dins li p'tit ri, mi rapaupiyi ! 

Po ièsse eûreûs, i n'faut nin tos lès bins do monde. 

Quand on 2-a m'âdje, la, m’fis, gn-a pus qu’one sôte qui 
[compte : 

Vikè bin paujir mint 
D’acwdrd avou tos sès vèjins. 

— Vos m’éwaroz,réspond-éle li p'tite bièsse ; 

Dispôye todi on m'a tchôkè ol tièsse 

Qu'i faleut s’diméfiyi do leûp. 

Mais, pusqui vos-éstoz bon fiet, 
L’afére èst clére : 

Nos vikerans come dès fréres. » 

La-d’sus, par one trawèye di l’aye, nosse-t-inocint 

En moussant fot do prè, vint s’fé scroté bièssemint. 


Avou lei doüce alinne èt leüs bèlès paroles, 

Leûs faussés mariminces, letis-adrweétés-indjoles, 

Lès canayes sont si maisses po nos catchi lei djet ! 

En choûtant leüs ramadijes, on s’tape ol guetiye do leûp. 


J. HOUZIAUX, R. N. 


Li charlatan 


On n'a jamais vèyu, d’jeut-i l' bon La Fontinne, 

Couru lès charlatans come au djot d’audjotirdu ! 

Qui direut-i quéque fiye s'i pleut portant ruvenu 

Dins nosse monde ataumique lès comptè pa dozinnes ? 
I vièreut dès tâblaus qu'on r’wéte li cul au wôt ; 

I choutereut dés musiques sins comprinde ci qu’il 6t ; 

I lireut dés-aféres qui n’ont ni cul ni tiésse, 

Si d’mandant po fini si c’ést li qu’ést-st-one bièsse. 

I saureut qu'audjoûrdu, aus pus loûrds, aus pus nawes, 

Tot riant, tot djouwant, tot fiyant dés chimagrawes, 

Sins mau èt sins douletir, on done Vinstruksion 

Tot paréye qu'on z-arindje dès gayes sur on baston ! 


On maisse di scole à P novéle méde 
Aveut wadji qu’ par on novia moyin 
Il arivreiive on djoü ou l'ôte 
A fè pètè l francés au pus bwargnasse gamin. 

« Ayi, dist-i, quand on vôrè, qu'on m’él aboute ! 
(Si vos nw? mi crwéyoz nin, aloz-è au fèrfoute !) 
Dïi'èl frai curè, mayetr, député ou minisse !» 

Li rwé Vaprind. I huke li maisse. Sins pus taurdji, 
Dissus sés-invencions, i vint à d’vise. 

« Dj'ai là, dist-i, didins mi stauve, 
On p'tit poney bin amichetauve ; 
Mais jamais i wa rin apris : 

Por mi, c’ést-st-on baudèt d’ Bèrtrix ! 
Si d'asard c’ést vos qu’ mèl sicole, 
Vos n’ dimeurroz wére maisse di scole. 
— Martchi conv’nu, dist-i Vinstituteir, 

Si dji advins, vos m bouteroz inspécteiir ; 
Mais si vosse bièsse n’arive nin à z-aprinde 
Divant dij’ ans à sépe sicrire si nom, 

Dji vous qu'on m pinde divant l’tchèstia d’ Ciérgnon !» 
On bia mèssieü do l” Coür dit au maisse qu'i s’ rafiye 
Dédja do V véye pindu avou s’ diplome à $ dos 
Et sès grandés-oréyes à méde di bouriquot, 
Dosmètant qui Piérard frè djouwè st-armoneriye. 
« Ayi mais, dist-i l'ôte, ni v’s-é fioz pont c’ coyon, 

Li rwé, l' baudèt ou mi s’ré mwârt Widci adon !» 


Comptè dissus dij-ans, c’ést todi on pô lwagne, 
Ca nos w tunans al viye qui par on fil d’aragne, 


J. HOUZIAUX, R. N. 


Tchokmwar 
Dialecte de Moustier-s-Sambre. 


Lès tchéts, lès tchauwes èt lès-oülotes 
Aront tronné ç' gnüt-la, 

L'âront pilé dins leüs tchabotes, 
Lès tchèts, lès tchauwes d'avaur-la. 


La qui l solia s'a léyi tchaire tot rodje 
Pa-dri lès-aubes èt l' gnût qui potche 

A grantés-asgauchiyes su lès crètias, 
S'astaudje, tote èwaréye, come one coloüte 
Sul dint d'one fotche. 


— Dandjureü ça qui l'chije a si coûte ! 


Lès grichés-umaudjes dès grands tchinnes 
Bambiyenu su lès meurs do tchèstia, 

Lès grichès-umaudjes dès vis tchinnes cotwardus 
Coboutés, fot d’alinne, 

Qui l'vint satche èt cossatche paus-é tchfias. 

Lés meurs di pires blankiyes al tchausse, 
Lès tot vis meurs rabistokés, 
S’ont-st-ésglimi 

Tot doûcet'mint cobércis pau guérnouyes 
Et pau vint qui ritiye dins lès fouyes. 


La qwi sokiye 

Li blanc tchéstia qu’ést todi vide, 

Li fréde maujo qu’ést d’méréye la 

— Sins djins, sins tauve, sins stûve — 
Po foute dés strénsses aus ptits djonnias 
Qu’on vout sérci... 

On spawèta. 

L’maujone do Didle ! 


Catchiz vos-ouy, més ptits-érnaujes, 
Catchiz vosse tièsse pol laid tchôkmwâr 
Qui vos-atauche 

Et {vos cotchèsse, 

Pus sbarant qui P? mwârt qu'on rabrèsse. 


Lès tchèts, lès tchauwes èt lès-oûlotes 
Aront tronné dins leûs tchabotes 
Quand l gnût a sti spaurdeuwe, 

Su lès tchminéges, 

Choûtoz piler lès spreuwes 
Racrapotéyes. 


Gn'avéve portant qu'on vi tchèstia blanki al tchausse ! 


L'avoz vèyu, godome ! 

L'a fait 7 côps l” toù dèl maujone, 
Sins moufter, sins kranki, 

Come one ôrlodje qu'a sti r'montéye. 
L'a fait 7 côps P toü dès vèvi, 

L' nwâr ome. 


Lès tchèts s'ont dauré dins lès cauves, 

Et l’ pôve oülote s'a écruké 

D'awè ûlé. 

On n’ vèyèt pus qu’ dès-ouy come dès crèvaudes 
Dins V nwâricheü pus spèsse. 

On n'oyéve pus qui l vint üler conte lès fignèsses. 
Et l vint s'a tait, 

Tot d'on côp, 

Come si nosse têre avéve one astaurdjiye. 


* * * 

Et l'ome s'a rècwèté 

Come one bièsse qu'on dispiète, 

Come on-èfant qui rva s’ catchi dins l` fond do lét 
Po-z-èdaumer on novia rève. 


Co d' chance qu'on ta-ilia 
Trawé pal tiésse do vi tchéstia 
A rispaumé lès scauyes 

D’one trake, 

Come on cint d' gayes. 


L’éstéve trop timpe po fé toubac’. 


Et l'ome choufèle si-ârguèdinne 
En coboutant dès viyés tchinnes 
Pa-dri l tchéstia qu’ somadje. 


Lés-uches qu’on-n’écrauche pus 

Et lès fignèsses qui n'ont quéntfiy jamais sièrvu 
S’ont tapé au laudje 

En crinnant 

Pus fwûrt qu’on-aube 

Qui stind sés couches pasqu’il ést scran. 


Dès ramons, dès macrales, 

Tote one keuwéye di sétches massales 

A voré 

Fou dès tchambes qui sintenu Il’ tchamossé. 
On l’s-a vèyu bizér pa ’ne craye 

Dél grosse nüléye 

Qu'a v’nu kèkî lès panes. 


Emile GILLIARD, R. N. 


‘ La Fédération Royale Littéraire et Dramatique Wallonne 
de la Province de Namur organise un concours littéraire 
> , dont voici le règlement : 


` Art. 1. Un concours spécial de littérature dramatique, en dialecte 
< namurois, est ouvert entre les auteurs nés ou domiciliés dans 

` récent Congrès des F. W. de Liège, les auteurs ne seront pas 

Le Art. 4. Le civisme des concurrents ne pourra être sujet à caution. 

4 é Président de la F. W. N., 85, chaussée de Louvain à BOUGE. 
{1 | Art. 9, Tout cas non prévu au présent règlement sera tranché sans A 

PREFACE 


Une fidélité cordiale au souvenir du confrère trop tôt 
disparu, une admiration très vive pour son œuvre d'écri- 
vain et une sincère reconnaissance de tous envers le 
défenseur ardent des lettres wallonnes qu'a été Edmond 
Wartique se trouvent à la base de la ferveur avec laquelle 
les Rèlis Namurwès ont entrepris la publication des 
présents récits. Ceux-ci, on le sait, ont été écrits quel- 
ques mois avant la fin prématurée de leur auteur. Nul 
ne pouvait prévoir, quand on parlait d'eux alors, aux 
réunions des Rèlis, qu'Edmond Wartique ne serait plus 
là, pour présider à leur édition et assister à leur succès. 


150 


Ces contes, en effet, constituent une heureuse nou- 
veauté dans notre littérature dialectale. Aussi, pensons- 
nous, qu’ils seront accueillis avec joie et intérét par 
tous les amateurs et par tous ceux qui aiment à suivre 
et à étudier la mentalité des enfants. 


Pére et grand’pére, doux et indulgent, Ed. Wartique 
les a écrits avec son cœur généreux «d’éternel vieux 
gamin ». Cette dernière locution, que nous avons cueil- 
lie dans une lettre de Lucien Maréchal, est exacte. Elle 
reflète parfaitement l'esprit du recueil, c'est-à-dire Ven- 
jouement et la spontanéité, la naïveté et la fraicheur, 
la gaieté espiègle de toutes ces histoires merveilleuses, 
dans lesquelles la fantaisie et la poésie se côtoient ou se 
confondent si souvent et si facilement. A ce propos, on 
pourrait dire, pour reprendre une expression de Jules 
Hennuy, qu'elles sont nées sous le signe d'une « poésie 
fantastique ». 


Pour notre part, nous les trouvons captivantes et nous 
souscrivons entièrement aux lignes suivantes que le 
président des Rèlis, Monsieur Joseph Calozet, de l'Aca- 
démie Royale de Langue et de Littérature françaises, 
adressait à Ed. Wartique à leur sujet : « Etude psycho- 
logique profonde, humour wallon, expressions de terroir 
qui arrivent tout naturellement, riche vocabulaire, tout 
cela m'a plu infiniment. Cela sort de l'ordinaire tout en 
restant dans la plus belle simplicité. » 


Ce jugement, sobre et substantiel, en même temps 
qu'il rend un chaleureux hommage à l'œuvre que nous 
présentons, résume à la perfection sa valeur et ses qua- 
lités foncières. 


Bien sür il y a, dans les pages qui suivent, des allusions 
aux compétitions internationales actuelles, des satires 
de discours de nos modernes politiciens que les enfants 
ne comprendront pas. Qu'importe ! Ceux qui les liront 

- ou à qui on les lira - jouiront pour l'instant, pleinement, 
de V’histoire proprement dite et, plus tard, s’en souve- 
nant dans des situations analogues à celles que nous 
connaissons aujourd'hui, ils diront « Bin, c'est tot a fé 
come les Verdasses èt les Djanisses do p'tit life da Ed. 
Wartique » ! 


Car, grands et petits retiendront aisément les contes 
de notre regretté confrère : parce qu'ils sont souvent 
gais et toujours vivants, parce que, malgré la fiction où 
ils nous emmènent, ils ont l'air tellement vrais et sin- 
céres - comme les enfants le sont quand ils racontent - 
qu’on ne peut plus les oublier, ni dans leur fond, ni dans 
leur richesse de détails, ni dans les sentences morales 
que plus d'un suggère. 


« Nous avons ri tous les trois (ma régente littéraire 
de fille aux éclats) n’est-ce pas le meilleur signe?» 
écrit le bon Eugène Gillain à Ed. Wartique, après avoir 
lu le recueil en famille. 


Nous sommes certain que dans bien des ménages de 
chez nous, il en sera de méme, Egalement dans les clas- 
ses où un maître avisé - qui ne craint pas d'avoir recours 
au wallon - se fera un plaisir de lire l'ouvrage à ses 
élèves et saura bien faire tirer profit - à tous les points 
de vue - des trésors qu’il renferme. 


C’est par amour, non seulement de ses enfants et 
petits-enfants, mais surtout de tous les enfants qu’Ed. 
Wartique a écrit ce lot de jolis contes. Aussi, resteront- 
ils le témoignage durable de sa bonté, de sa patience, de 
son désir incessant d'aider les autres, les petits notam- 
ment. Pour cela, il a mis sa verve au service des plus 
beaux sentiments qui honorent l'humanité. Qu'il en soit 
remercié au nom de notre chère Wallonie et au nom de 
la Belgique tout entière. 


Décembre 1954. Jules RIVIERE, R. N. 

La wete ène sakwe ! 


Mimiye et Bébert, c’est deus bons éfants. Come tos 
les éfants da. Il-ont leus qualités et leus p’tits défauts, 
come vos, come mi, Inte nos-ôtes, mi dj’é n’n’a min-me 
des gros. Dji sos nawe! C’est-in laid nom, mins qui fait 
do bén s’apinse li spot. I m'a falu branmint do coradge 
po tchéssi m’naweriye èvôye, et m’méte à scrire. 

I m'a falu yesse sür qui dj’rindréve service à mwints 
éfants po qu’dji m’méte a leu conter ci qu’ dj’a oyu dire. 

Insi, d’abôrd, Mimiye et Bèbert, c'est les deus éfants 
dèl since di Luche au Laudge. 

Li pus laide des habitudes da Mimiye, c’est d’suci 
s'pôce à pô près tote li djoürnéye. Bébert, li, c'est co pire. 

I gréte dins s’nez branmint pus sovint qu'à s’toûr. Et 
i gn’a rén à fé po les coridgi, nén pus yink qui l'ôte. 

C'est nén d’ faute qui Papa et Maman n'ont nén pré- 
tchi portant. 

— Bébert, in djoû ou l'ôte, vos atraproz in nez come 
li trompe di l’èlèfant qu’vos avoz véyu à Anvers. 

Bèbert fait sine qu’oyi ... et i stètche si dwè dins s’nez. 

— Mimiye, vos èstoz pire qui l’pus tétau des vias qu'i 
dj’euche jamais élévé. 

Mimiye fait sine qu’oyi... en min-me timps qu’éle 
douve si bouche po suci. 

Dimègne passé, il a plod tote li djoûrnéye, et les éfants 
ont yeu l'timps long. Kwè fé quand on z-a-l’timps long ? 


Vos l’advinez éndon ? Dji n'a nén dandgi d’vos l’dîre. 


Li lindi au matén, quand l’'Moman a intré dins 
l’tchampe po fé léver les deus scolis, èle n'a vèyu, po co- 
minci dins l'lé da Bébert, qui deus grandés grîjès ta- 
tches et in long gris busia qui ossait dzeus les couvertes. 
Tote saisiye, èle a couru dé l'lé : Bèbert avait éne tiésse 
d'èlèfant ! 


Ele n’a min-me nén yeu l’fwace di criyi. Ele a rad’ 
mint couru au lé da Mimiye, et là, èle a ridé sus 

gn’gnos. Ele estait tcheüte flauwe : Mimiye avait éne 
tièsse di via ! 

In quart d’eûre après, li sinci, sbaré di nén vôye dis- 
chinde si feume et ses éfants, a monté la-haut. I n’a nén 
tcheü flauwe li! Il a criyi télmint fwart qui Bèbert et 
Mimiye s’ont r’wéyi et qui l’sinceresse s'a rastampé 
come éle a seu. 

I n’faut nén d’mander qué pasquéye et qué bréyadge 
qui ç'a sti! Quand on z-a yeu mêtu Mimiye et Bèbert 
divant l’murwé, il-ont pinsé po cominci qu’c’estait in 
masse di cavalcade qu'on leu-z-avait mètu, Oyiye! 

Quand il-ont yeû satchi d’tos les costés et qu'il ont 
compris qui c’n’estait nén éne farce, il-ont à mitan sofo- 
qué dins leüs larmes. Pourtant, is n’si douténn’t nén co 
di tot ç'qui les ratindait. 

Mins ça n'a were taurdgi. Quand il-ont sti à tauve po 
d’djuner, Bébert ni savait comint s’méte. Mindgi, ça 
alait cor à d’méye, Mins bwâre, vos-ôtes ! Hetreusemint 
qu'i gn’avait des téles él’ cauve : on leu z’a d’né chakén 
l'leür, Mimiye a t’nu l'sène à deux mwins, l'ôte, on l'a 
métu al tère. 

Les pôfes parints n’savénn’t kwè fé ni kwè div’nu. Il- 
espérénn’t qui c’estait come ène maladiye qu’alait pas- 
ser come èle avait v’nu, et qu'in matén en s’lévant, is 
viérénn’t dins les deus p’tits lés éne Mimiye et in Bébert 
avou leu vréye tiésse. 

Oyi vos-ôtes. Les djoûs passénn’t, mins i gn’avait pont 
q’ candgemint. 

Bén sür, al longue is s’ont abituwé tos les quate ... 
i falait bén d'alieürs, 

Heureusemint, les éfants avénn’t aurdé l’parole et 
l’raison. C’estait todis ça. Mins bon Dié! quand les pa- 
rints véyénn’t li «tiésse di via» sautler al cwade ou l'èlè- 
fant djouwer aus mas, is n’savénn’t pus si 1’ z’eu falait 
rire ou bén braire. Is fyénn’t afiye les deus au côp! 


Li pi d’tot, c'est qu’ca n’les avait nén coridgi d’leu 
défaut, ni yink ni l'ôte. Mimiye tétait s’pôce pus fwart 
qui jamais, si bén fwart, qu'il estait racoûti d’abérd do 
mitan. Bèbert, li, il aréve bin vlu awè des dwés quate 
côps pus longs. Baguétes, grawiyes, tot ¢’ qui li tchèyait 
dins les mwins li estait bon, po forguiner l'pus long 
possibe. 


Min-me qu'in côp, il avait sti fameus’mint séré. 


Il avait atrapé mète ployant di s’ Papa et i l'avait 
bouré tot displéyi ossi lon qu'il avait seu, Oyi mins, là 

qui mète s’avait twardu en montant et i n’él’ savait pus 
r’satchi, I n’n’avait yink di nez à zi-zon-zesses li pôfe 
Bébert! Il avait falu qui s’Papa li frote si trompe tot 
doûcet'mint po r'disployi l'mète, timps qui s’moman 
stétchait ses dwés ossi lon qu’éle plait po sayi d’atraper 
li d’bout. On l'a r’yeu, mins ¢’ n'a nén sti sins rages! 

Li pus malauji, c’estait d’catchi à tot l'monde li téribe 
rascrauwe, Chaque côp qui v’nait éne saki, fuche-t-i des 
vigéns, des parints, ou des p'tits camarades di scole, 
abiye, abiye, on catchait l’tiesse di via et l’tiesse d’élé- 
fant. In côp, on d'djait : is sont malades, i faut les léyi 
dwarmu. Ene ôte côp, on les prétindait èvôye dins l'fa- 
mile. Ca aréve co p’téte plus durer in bokè ; mins là wez 
qu'in bia djoü, c'est Monsieü l'Inspecteür des scoles qu'a 
v'nu vôye qué novèles. 

— Li lwé c'est li lwè, a-t-i dit. Les éfants sont-st-obli- 
dgi d'fréquenter li scole et i m'faut sawè ç' qui s'passe 
vaici, ou don bén dji fais m'rapôrt. Et adon, tant pire 
por vos sinci, i vos faudrè payi l'aminde. 

Li sinci grètait s’tiesse, sondjar; mins i savait bén 
d'avance qu'i gn'avait nén à r'nikter et qu'il alait falu 
mostrer l'tâbleau et èspliquer l'afaire, si gin-nant qui 
¢’ fuche. 

Monsieur l'Inspecteur pinsait qu'on vlait djouwer 
avou s'quénzèn-ne. Il estait fén mwè. Vèyant ça, li cinsi 
n'a pus tchicté, 

— Mimiye et Bèbert, alez, v'noz tot d'süte ! 

Heureus'mint Monsieü l'Inspecteür s'avait achi dins 
in fauteuil qu'estait bén d'èquére, sins ça, il âréve volé 
au r'vièrs. 


— Ca! è n'n'alait-i. Ca! Par eximbe ! Ah bén ç'tèl'là ! 
— C'est-st-ainsi, Monsieur l'Inspecteür ! C'est-st-ainsi, 


brèyait l'Moman en r'frotant ses oüyes avou l'ewane di 
s'cèndré. 


— La wète éne sakwè hein, sospirait l'Papa, qu'estait 
presse à brére ossi, 


Ah, dji vos djure qui li p'tite tiesse di via n'estait nén 
à st-auje divant Monsieur l'Inspecteür. Ni l'tiesse d'èlè- 
fant non plus, qui fiait balanci s'trompe et qui chèyait 
ses grandès orèyes come s'il avait vlu les fé tchère, 


Monsieur l'Inspecteür, qu'est-in savant pourtant, a 
dmèré longtimps à rèflèchi sins lèver l'mot. Tos les pro- 
blèmes d'arithmétique qu'il a yeu a discomèler dispû 
qu'il est dins l'mesti li chènenut dél’ keukeute à costé 
do cén d'audjoürdu. 

Mins i n’pout nén dmèrer asto don, Monsieur l'Ins- 
pecteûr. 

A l’ fén des féns, là ç’ qu'il a dècidé. 

— Les éfants ont l'âdge et is n’sont nén malades. 

Il-ont l’parole et l’raison, S’il-esténn’t chalés ou bos- 
sus ou min-me bèguiaus, ça n’ les èspètchrève nén d’ fré- 
quenter li scole. Il-ont des droles di tiesses, swéte. Métons 
qu’ c’est én accidint ène miéte pire qui d’tchafi en cau- 
sant ou d’bwésti en rotant. C'est bén ça èndon ? 


D’abord, i gn’a rén d'ôte à fé. A dater di dmwin, i faut 
qu’il érvauche a scole tos les deus. Aprés tot, ¢’n’est qu’in 
laid momint à passer, Vos n’sariz tot l'min-me nén les 
catchi tote leu viye. On s’abitiwe à tot, et on s’abitu- 
werè à les vôye come is sont. Après quinze djoüs, i gn’a 
pus person-ne qui s'è r'toün'rè. Ostant cominci tot 
res Dji r’véré al samwin-ne vôye si vos avoz respecté 
li lwe. 

La d’sus, Monsieur l’Inspecteür, qu'avait d’visé al môde 
di Salomon, è n’n’a n'n’alé en lèyant |’ famile si d’la- 
mén’ter à st-auje. 

Li lèddimwin au matén, li sinceresse trin-nait Mimiye 
et l'sinci trin-nait Bèbert sus l'vôye dèl’ sicole. 


Les prèmis djoûs ca sti in vrai calvaire po les deus 
èfants. A-t-on ri d’zéls! Leu z-a-t-on fé des èguègnes di 
totes sôrtes ! 


Come méte do pérzén dins les oréyes da Mimiye ou 
taper des pommes à tiesse da Bébert po vôye si les ras- 
coudréve avou ses mwins ou avou s’trompe. 


Mins Monsieur l’Inspecteûr avait raison. 


Ca a duré éne miéte di pus qu'i n'avait pinsé, mins 
aprés chi samwin-nes, on n’sondjait pus a rire dins 
l'classe quand Bèbert montait d’sus l'estrade po réciter en 
balançant s’trompe et ses oréyes « Le Renard et le bouc ». 


Dins l'classe des féyes non plus on n’riyait pus a rô- 
ler padzos les bancs quand Mimiye, sitampéye divant 
tot I’monde, rèpètait l'tchant qu’éle apurdait po les 
prix, 

Au comincemint qu’leu moman les évoyait au bouti- 
que,li martchand d’légumes sauvait l’salade padzos 
l’contwére quand i véyait intrer Mimiye-Tiesse di via. 


Avou Bébert, c’estait pus malauji. Il aréve pris n’im- 
porte kwè n’impôrte èou, éndon li, avou strompe. Ossi, 
Bébert estait todi rade siérvu allez ! Et on l’rimwin-rnait 
jusqu'à luche li pus rade possibe. 

Lès éfants n’él’ rimarquénn’t nén, et pwis, ça ossi ça 
a passé. 

Et là wez qu'au rindadge des prix Bèbert et Mimiye 
ont sti chackén les prémis d’leu classe. 

Il avénn’t vlu mostrer qu'on pout awè ène drole d’a- 
lûre et quand min-me n’ nén yesse pus biesse qui l’zôtes. 

Il apurdénn’t leus lécons à fond tos les djoûs et les 
r’passer quand i falait. Tantia qu'is n’sondjénn’t pus, 
léye à suci s’péce, li à forguiner dins s’naréne. 

C'est po ça, qu'én matén en s’lévant, is sont sintus 
tot droles et tot lédgéres : is ravénn’t tos les deus leu 
béle pitite tiesse come divant. 

Ci qu’ c'est, hein, quand on n'a nén l'timps d’sondgi a 
ses p’tités passions! Come éles sont rade roviyes ! 

Au viladge des biesses 


Mi camarâde Bèbert, achite dins l’pachi, li dos as- 
pouyi à in sto d’aye est-ocupé a s’émantchi éne siprit- 
choule avou in boké d’seussia. 

Dj’inme todis bén d’taper ène divise avou li. I conait 
éne masse d’afaires qui mi dj’é n’ n’a jamais étindu 
causer, pacequi mi, dji n’comprind nén l lingadge des 
biesses. Li, dji n’sais nén come i fait s’compte, i les com- 
prind totes. 

A vôye riltire ses ouys, dj’advine qui dji n’ piédrais nén 
co m’timps audjotirdu. 

Vos m’crwéroz si vos vloz, mins dji vos l'dis, Bébert 
n'est nén minteür. Dji vos conte l'afaire come i m’ l'a 
espliqué li min-me. Choütez, c'est li qui cause, et mi qui 
respond, quand i m' léye dire in mot. 

— Djudi passé, dji m'avais disputé avou Mimiye dji 
n’sais pus po kwè, mins ¢’ qui dj’ sais bén c'est qu’ c'est 
lèye qu'avait twârt, 

— Estôz bén sûr qui c’estait lèye Bèbert ? 

Sins vlu responde à ène question qui n'a por li ni cu 
ni tiesse, Bèbert continuwe come s'i n' m'avait nén oyu. 

— Après l'dispute, dji m’avais v'nu achire vaici dé 
l'trau d’ laye. Dj'estais en trén d’tayi ène buche, quand 
i gna in grand mau stampé qu'a broké dé mi au t'truviès 
des spènes. 

— Kwèce qu'on fait là, gamin ? 

a Si on vos |’ dimande, vos diroz qu’vos n'è savoz 
rén. 

— Oho, p'tit mau apris ! 

— Rén d’tot ca. Kwéce qui vos v’noz fé dins nosse pa- 
chi vos ? 

— Si on vos |’ dimande, vos wèl’ diroz nén, pacequi 
ca n’ rigarde qui nos deus. Et dji vos l’ va dire tot 
d'ehüte, 

— Ah! Bon. Dji choüte. 

— Avoz d'dja sti au viladge des biesses ? 

— I n'è manque nén avaurci, à cominci pa... 

— Cht, cht ! Mwaije linwe. Ci n'est nén ça qui dj’ vous 
dire. C’est-in viladge éou qu’i gn’a qu’ des biesses. Rén 
qu’ des biesses, compurdoz ? 

— Ah! Et tos les maléns éou sont-is èvôye d’abôrd ? 
Qu’én’ n’a-t-on évoyi sakwantes à... 

— Cht, cht. Vos estoz bén réwéyi et bén agnant po in 
gamin d’vosse-t-Adge. Pourtant vos m’avoz mau com- 
pris. C’est-in viladge di vréyés biesses qui dj’vous dire : 
rén qu’ des tchfaus, des vatches, des tchéns, des baudéts, 
et tot ca. Pon d’dgins, Pon du tout. Compurdoz ç' côp 
ci? 

— Diache! C'est l’ vrai ca l'ome? Ca dwèt yesse 
cürieu à vôye ? C'est lon di d’ci ? 

— Cor assez. C’est po vos y mwin-rner qui dj’sos v’nu. 

— Dji vouréve bén. Mins i m’ faut yesse rintré po 
souper. 

— Vos y séroz, gna pon d’embarras. Métoz vos pis sus 
les ménkes. Tinoz m’ pa l'taye. Serez fwart, y éstoz. 

Adon, l’ome a marmousé dins ses dints éne sakwé 
come : 

Pestélé, Pestéla, 
Voyadgi, bon-z-è rwa, 
Li vatche vole, 

Et l’caracole, 

Satche à l’cwade, 

Li vint m’épwate. 

Au min-me momint, nos avans sti lancis come des ba- 
les di fisike. Nén co deux munutes après, dj’éstais avou 
li au mitan do viladge des biesses. C’estait sûr in gri- 
mancyin qui con’chait s’ mesti. 

— Djim’vos va lèyi fé l'visite tot seu, bin à vost-auje. 
Quand vos n’ n'âroz vosse sô, vos n'âvoz qu'à dire au 
Mayetr qu'il évéye li champéte mi r’kwér. I sait bén 
oti-ce qui dj’vas, 

— Li mayetr ? Li champéte ? 

— Oyi, oyi, Vos vieroz. Et fuchiz tranquile, vos avoz 
m’parole. La l' maison comune, véci, en face. Intrez, 
l' Mayetr y est. Il est-amitieûs, vos viéroz. 


La d’sus, il a fritchi èvôye. 


Kwèce qui dj’ âréve fé sinon intrer èou qu'i m'avait 
mostré. Mins po yesse sitréndu, ça, dji pou dire qui dj' 
estais stréndu. 

Li maison comune — s’apinse li mau stampé — c’estait 
in grand stauve, prope ma fwè, et l’mayetr, in gros 
baudet qu'avait l'pwèl rilüjant. Il avait r’ monté ses bè- 
rikes sus s’front po m’ wéti intrer. 

— Ténoz, dist-i, là 1’ Bébert. 

Il avait éne vwès a fé tron-ner les caraus. 

— Vos... vos... m’ con’choz ? 

— Bén sür. Vosse visite estait anonciye. Vos m’ ploz 
d’mander tot ¢’ qui vos vloz. Dji sos véci po vos responde. 

En d’ visant, i djouwait avou ses bérikes jusse come 
nosse sécrétaire quand i r'çwèt les djins à s’bireau. Vos 
ploz dire qui dja sti stoumaké come dji n’él séré pus ja- 
mais. Dj’avais étindu dire in cép qu’ca fé todi plaiji a 
én’ ome qu'à éne bèle place di yesse flaté éne miéte. I 
m'a chéné qu’ ça pôréve siérvu véci ossi. 

— Monsietr |’ Mayetr, li adje-dit, comint est-ce qui 
vos avoz sti lomé à ç'posse là? 

— Ça a sti tot seu m’fi, Tot l’ viladge s'a rachéné d’sus 
l'place, et on z'a dècidé qui l’cén qui criyeréve li pus 
fwart divéréve li chef dél’ comune, Ca n’a nén fé in pili. 

La d’sus, i s’a métu a brére di ses pus fwart. Si fwart 
qu’il a falu qui dj’sitétche mes dwéts dins mes oréyes. 

En véyant ça, i s'a foutu a rire come in sot. 

— On m’a dit qu’dins vos viladges, les dgins féyenut 
¢’qu’on lome dèl’ politique et des élections et qu’ca n’es- 
tait nén todis fwart prope. 

— Ca s’ pout, li adje respondu, mins dji n’é sais rén. 
Dji sos cor éne miéte djon-ne po m’y conéche. 

— À la bouneür ! Ca c'est causer à m’ môde. Dji 
n'in-me nén les maléns qu'ont todis l'air di tot 
sawè. Vos vièroz pus taurd, qui les trwès quârts do timps 
li sciyince des céns qui causenut n'est faite qui dél’ non- 
sciyince des céns qui les choütenut. 

— Hé bén Bèbert, adje-dit en ètindant ç't'el'là, po in 
baudet, i n'est nén biesse vosse mayeür. 

Bèbert m'a r'wéti à cwanes : 

— On diréve qui vos purdoz ça por vos? 

Dj’a agni sus mes lépes. I n' fait nén auji awè l'dairène 
avou Bèbert. Continuez, li adje-dit. 

C'est bén ène bèle istwère qui vos m' contez-là. 

Dj'a d'mandé si gn'avait des scoles dins l'viladge. 

— Sür qu'i gna des scoles, m'a-t-i-dit 1’ Mayeür tot 
fiér. Dji pinsais bén qu’ vos in-mriz d' les vôye, in vayant 
scoli come vos. 

Ca sti à m’toûr di rwéti Bébert di d’truviés, mins il a 
fé chénance di n’ rén r’marquer. 

— Süvoz l’ pavéye et purdoz l’prèmère vôye sus voss2 
gauche. Vos r’coniroz aujiyemint l’batumint. Dji tèlè- 
fone au Maisse qui vos arivez. 

Dj'arè vlu qu’vos ariz vèyu come dj’a sti r'çü ! 

Tote li classe mi ratindait dins l’coû et quand dj'a 
poussi l’ bâriére po-z-intrer, tos les scolis sont mètu à 
tchanter l'Bia Bouquet. 


C’estait justumint l’efre dèl’ rècrèyâcion. Dj’é n’n’a 
profité po taper ène divise avou |’ Maisse, in djon-ne 
boa qu'avait yeu s’diplome l’anéye passéye. Novia ra- 
mon, il estait plin d’feu po s’mesti. 


— Li vi qu'avait l’posse divant mi, a branmint néglidgi 
ses classes li dairène anéye. On n’ fiait pus qui d’l’ar- 
mètique et tofére li min-me problème : cârculer l’pension 
d'in maisse qu'avait quarante anéyes di service. Quand 
l'Vi a sti sûr qui l’comune li sièvrève deux-cints botes di 
foûr, mille kulogs d’canadas et d’abôrd ostant d’pétra- 
tez et co dèl’ foûréye à l'bone saison, il a d’né s’ dèmis- 
sion. 

Il estait timps savôz, pacequi l’ cén qu'i n’ fait s’mesti 
qu’ po ç’ qui li rapwate... 

Mins bah, vaut mia n’ rén dire qui d’mau causer. 

Rintrans, vos choütroz mes lécons. 


Les p'tits vias s’ont métu sus éne rindgiye, les noü- 
rains sus éne 6te, pwis les tchéns, les tchets et les pouyes. 


Falait étinde ca! Les vias qui lijénn’t au tableau po 
z-aprinde à bén causer : m - eü - mei; pwis les tchéts : 
mi - a - ou - miaou. C’est les pouyes qu’ésténn’t les pus 
biesses, Li Maisse avait bén des rages d’ les fé codâssés 
dins l'ton, 

Po z-aprinde li cârcule ou djouwer à l'quine tortos 
èchène et i gn'a pon qui triche. Ci n'est nén come Mimiye 
quand èle djouwe avou mi! 


Dj'estais vraimint stoumaqué. Dji n'âréve seu fé au- 
trumint qui d' féliciter l'Maisse et li dire qu'i mèritait 
d'yesse dècoré. Là d'sus, li djon-ne bot s'a mètu à rire. 


— C'est des cacayes po les inocints d'omes ça, m'a-t-i 
dit ; au viladge des biesses, li cén qu'a bén travayi rçwèt 
sûvant l’cas des botes di foûr di rawète, ou des sayas 
d'pârbolets. Ç'est mia qu'in bokè d' ruban savoz ça ! 


Bèbert clignait d' l'ouye di m' costé et dj'a rad'mint 
mètu m' mwin sus m' botnire. 

Sacré Bébert! I gna pon come li po sayi d’ vos fé 
monter sus l’cane di vèrre ! Come dji n'a rén dit, c'est li 
qui s’a r’métu a conter s’ t’ istwére. 

— Djé n’n’a ralé dé l'mayeür qui m’ratindait en rèpè- 
tant in discoûrs. 

— Dji n’ l'a nén scrit mi-minme, m’a-t-i dit, Mins i gna 
personne qu'è l'sârè. 

Come dji n'a nén l'timps d'sôrti avou vos, dj'a prév'nu 
l'chef des cantoniers qu'i vos mwin-ne fé in toür dins 
l’viladge. 

Il a bouchi trwès côps sus l’dagne avou s’pate et ène 
grosse blanke auwe a intré. Ele m’a saluwé en riftant 
s’ kèpi avou li d’bout di s’ t’aile. 

— Vos iroz mostrer l’viladge à ¢’djon-ne ome là. Vos 
è profitroz po passer amon li tchfau d’samwin-ne. Qu'i 
végne avou tote si famille, i gn’a in gros tchériadge 
a fé po l’comune. Vos pass’roz amon |’bédo, amon l'gate 
et amon l’vatche qui sont-st-afichis po 1l’samwin-ne 
ossi. Dji n’a pus assez d’lacia po les malades. I faut 
qu’ca candge! Dj’a l’idéye qu'on m’ carote. Mins gare ! 

— Monsietr l'Mayeür, adje-dit, s'i m'faut fé totes ces 
places 14 avou vosse cantonier, ni sérédje nén taurdu 
po z'è raler ? 

— N’euchiz nén peu m’ fi, Di réguéle ci question là 
ossi. Cantonier, vos pas’roz amon |’Champéte po cominci. 
Qu'i vôye kwer l’grimancyin po rémwin-rner nosse 
pitit camarade quand i vourè. 

— Bén, Monsietr l'Mayeür, a-t-éle dit l'auwe. 

Alez djon-ne ome, vinoz. 

Mins i m’chénait qu’éle avait l'air di mwaije humeur. 

— I pinse sais-se li l'Mayeür, m’a-t-éle dit, quand 
n’n’avans sti réchus. I l’ pout bén rovi, si l'a l’idéye qui 
dji m’vas fé awè mau m’féte a couru po totes ses bies- 
triyes. 


— Biestriyes ? Li lacia po les malades et les tchériad- 
ges po comune ? Li lacia po les malades et les tchèriad- 

— Bah, s'i s’falait fè do tracas po l'z'ôtes... 

— Auwe, l’auwe! Vos n’avoz nén pus d’conciyince 
qu'in ... 

— Qu’in kwè? Wètiz à c’ qui vos d’djoz là gamin, ou 
dji vos pice vos bodénes, mi. 


— Mais enfin, Cantonier, vos avoz prométu au May- 
ear ? 

— Dji n’a qu’éne parole ! 

— Bén d’abôrd ? 

— C'est po ça qu’ dj’ él riprinds chaque côp, sins ça 
dji dvéréve moyale! Va, on n’ n’aréve éne bèle à ses gué- 
tes s'i falait t’nu totes ses promesses. 

D'alieürs, mi dji sos cantonier, dji sos payiye po r’néti 
les vôyes et les fossés. Les comissions do Mayetr, c'est 
l’bésogne do champéte et dji m’ li va dire. 

— Qui est-ce li champéte ? 

— Oh, bah! C’est-in champéte come tos |’ z’dtes, i 
n’faut nén yesse pressé quand on z'a dandgi g’ li, 

— Maria! Est-ce qu'i r’ vérè à timps po prévnu |’ gri- 
mancyin por mi? 

— Dj’él frè bén couru mi. Vol’la justumint, wez ! 

C’estait ène bèle grosse caracole qui l’cantonier m’ 
mostrait. 

Ele si rapôpiait à l’uche, mins èle a r’mouchi bon 2’é 
rwé quand èle a véyu l'cantonier. 

T'as Vair d’awé peu, adje sondgi. T'es vraimint in bon 
champéte : coradgeuse et rapide! Dji t’véréve bén vôye 
fé l'coüse avou l'nosse. 

— Champète, choüte véçi, a-t-èle criyi l'auwe. 

— Dji travaye è l' maujo. Kwèce qu'i gna? 

i — Dj’ è l’ conais t’travaye! Ti n’ pous mau, mostére- 
u. 

— Cause todis. Dji va awè fé. 

— Gn'a l'Mayeür qu'a dit qui t' vaye kwer l’ griman- 
cyin po rèmwin-ner l’gamin véci, téns. 

Et dispétche-tu hein! I t’fauré couru pus rwé qu’ 
d’abitude. Ca presse ! 

— L’est bon, dji m’ va y aller! Rotez m’ratinde sus 
l’place. 

— Cantonier, dis-dje, est-ce qui vos n’ roviz nén |’ mes- 
sadge po li tchfau, li vatche, et... 

— Ni vos mélez nén d’ca. Li Mayeüûr ôrè rovi tot di 
d’ci à dmwin. 

Dj’a sondgi à paurt mi qui l'Mayeür avait bén mau 
métu s’confiyance. 

— Bèbert, mi fi, vos aroz co l’ocäsion d’véye ça pus d'in 
côp d'in vosse viye, qu'in chef tchwésit mau ses aidants! 
Et qu’il est sovint mau cons’li. 

— Dins tos les cas, l'Mayeür n’aréve seu pus mau 
tchwési qui l' chef Cantonier. 

Pacequi quand i l'a véyu l’Champète réche di s’maujo, 
il a voré d’sus et i l'a mougni ! 

Dj’a sti si bén mwè qu’dj’a couru conter t’t’a-fait au 
baudet qu’i n’é ruv’nait nén. , 

Quand il a yeu r’tiré et r’métu ses bérikes, trwès-quate 
céps, il a monté dins éne radge jamais paréye. 

Il a sti kwer li min-me li pus gros tchén do viladge 
qu'a stron-né lauwe come vos bwériz in vére d’euwe, 

Mi, quand dj’a vèyu l'cârnadge, dj'a couru èvôye ossi 
rwé qu’ dj’a seu. Et vom’ rici ! 


* * * 


4 Di n’ m'a seu ractinu d’ fé ène miète di morale à Bè- 
ert. 

— Vèyôz, li adje-espliqué, li naw’riye do champéte à 
sti puniye, et co l’faustriye do cantonier. 

Et l' Mayeür a compris qui n’ si faut nén fiyi au pré- 
mi v’nu. Sayiz d’ vos-é sov’nu, Bébert. 

a gamin a bauyi et i m'a rwéti come s'il avait pitié 
d’mi : 

— Ah, m’a-t-i respondu, vos estoz drole vos-ôtes, les 
grands! Vos sayiz tofére di trouver dins éne fauve ôte 
tchôse qu’éne bèle fauve. 

Léyiz m’ tranquile avou vos bwagnes contes, et ni 
m’ fioz nén assoti avou vosse fauve. 

Léyiz-l’ là po quand i ploürè, ca nos fré quétfiye in 
bon pass’mint d’ timps à tos les deus! 

Li diâle 


Totes les p’tités bauchéles sont nantiyes d’awé djou- 
wé à l’clignète dispü qu’ell’ont réchu di scole. Po candgi 
éne miéte ell’ont tchwési in djé pus paugére. Eles sont 
dins l’ tchéri, cénq achites sus |’ grand rôlia, Mimiye, 
astampéye padvant, qui mwin-ne li djè et deus ôtes qui 
sont dméréyes en dehors : l’andge et P’ diâle. 

— Toc toc à la porte. 

— Qui est 14? respond l’ mwin-rneûse do djè. 

— C’est l’ange avec sa croix. 
~— Que veut-il ? 

— Une fille pour venir avec moi. 

Mimiye criye in nom, et l’ bauchéle èva avou l’andge. 

— Toc toc a la porte. 

— Qui est là ? 

— C'est l’ diâle avou ses quate sayas. 

— Que veut-il ? 

— Une fille pour venir avec moi. 

On continûwe ainsi jusqu’à tant qu’ tot l’ monde fuche 
èvôye. Adon, li diale et landje, en face yink di l’ôte, si 
pudenut pas les mwins ; les bauchéles qu’il-ont tchwési 
si métenut à l’file padri zéls. Chakène s’agriftéye à deus 
mwins à l’ taye dèl’ bauchéle qu'est d’vant lèye et on 
satche, on satche di ses pus fwart po vôye si tote li 
binde è n’ n’iré au paradis ou dins l'infier. 

Li brune es tchéyeuwe, i fait causu nwâr padzos 
l’tchéri et come li diâle a fait ène grosse vwés po s’anonci 
li et ses quate sayas, Mimiye aréte li djè. 

— Dji n’in-me nén qu'on cause do diâle quand i fait 
nwâr, pacequi... Ele s’aréte come si èle ni wasé achéver. 

— Pacequi kwè? pacequi kwè? 

Ell’ont criyi presqui tortotes échéne, les cürieuses. 

— Dji n’ sais nén si dj’él’ was’ré dire. N’aroz nén peu ? 

C’est-éne fine mouche Mimiye; éle sait bén comint 
s’ fé priyi. 

— Non vraimint, vos âriz peu. 

Peu! Peu! Ah! qu’ c’est bon li p’tit frizon qui court 
auddilon des scrénes. 

Siya, Mimiye, siya. Dijoz-l’. 

— Achoutez d’abérd. 

Mimiye s’achit au mitan do rôlia et I’ z'ôtes si sér’nut 
po fé l’cèke autoü d’ lèye. 

Là ène quézin-ne di djoûs, comince Mimiye, Bèbert et 
mi nos estén-nes véci dins l’tchéri qu'i cominçait à fé 
brun jusse come asteüre. Nos djouwén-nes éne dairéne 
paurt aux bèdges (1) divant d’éraler souper, quand tot 
d'in côp, en m’abachant, dji wés éne rosséte pouye qui 
n’estait nén raléye coutchi et dji li criye li spot : 

« Rosséte pouyéte qui mwin-ne li diâle à tchéréte. » 

Dji n'avais nén co achèvé, qui dj’ wè aroufler, ossi rwé 
qu’ l’alumware, et s'arrêter jusse divant mi et Bébert, in 
tot p'tit tchaur en ôr, avou d’dins in nwâr diâle nén 
pus grand qui m’ poupéne, qui s’astampe en m’ salu- 
want come les soudars. 

— Vous m’avez-t-appelé, Marie, me voilà. 

Tote li sosse potisse ène esclamüre. Li p'tit frizon court 
autoû d’ Mimiye. 

— Je n’ vous ai rien d’mandé, vilain diâpe, qui dj’ li 
responds, Alez vous r’z’en d’où ¢’ que vous v’nez. 

— Ah! vous croyez qu’ ça va come ça, Marie ? 

Vous ne m’alez pas renvoyer dans le fond de l'enfer 
sans me dire pourquoi que vous m'avez fait v'nü. 

— Passez vot’ chemin, nwâr diâpe, ou j'appelle mon 
Papa avec sa fourche. 

— Nous allons bien voir, qu’i m’ respond en grignant 
des dints. 

I m’apice pau lés brés en marmousant dji n’ sais nén 
kwè et dji m’ sins raptiti, raptiti, jusqu'à tant qu'il a seu 
m’ stétchi dins |’ tchaur à costé d’li. Adon, il a fait min- 
me avou Bèbert, qu’estait télmint saisi qu'i n’ n'avait 
pierdu l'parole. 


Li diâle a disvistré yéne di ses cwanes po chufler 
d’dins. Tt?’ ossi rade, deus ôtes diâles avou des ailes di 
tchau-soris s’ont v’nu atèler à nosse vwèture et èvôye ! 

En étindant ça, li p’tite Sophie est télmint saisie 
qu’éle si met à brére; mins Mimiye li dit sétchmint : 


(1) Osselets, 

Qu’ariz fait è m’place si vos bréyoz d’dja rén qu'à m’é- 
tinde ? D'alieürs, djé l'avais dit qu’vos ariz peu. I vaut 
mia qui dj’ n’achéve nén. 

Mins ça n’ fait nén l’compte des-ôtes, vos pinsez bén. 
C’est-a qui ratchoftéyeré Sophie. 

— Vos n’ploz mau sotte. 

— Sérez vos pus fwart conte mi. 

— Soflez vosse nez et taijoz-vos. 

— Alez Mimiye ! 

— Et aprés Mimiye! 

Mimiye, qui n’ dimande nén mia, continiwe. 

— Oüce que vous m'emmenez vilain? qui dj’ li 
d’ mande. 

— Vous le verrez bien. 

— Attendez, allez, quand mon Papa l'saura. I vous 
rac’sûra et gare à vous, je vous l’dis, 

Il a co grigni des dints sins responde. Bèbert, qu’estait 
riv’nu a li, li a vlu taper in côp d’ pougne sus s’laid 
nwar mouzon, mins m’ n’ome li a planté ses grawes dins 
s’brés et l’ pôfe gamin n'a pus wasu mouf’ter. 

Sus ¢’timps là, li tchaur rôlait co pus rwè qui l'auto 
do méd’cén. S’i gn’avait des meurs ou des-z-ayes dins 
l'vôye, les diâles atélés baténn't des ailes in p'tit côp et 
nos montén-nes, nos ridchindén-nes, rén n’ nos aréve seu 
aréter. 

Tot d'in côp, nos nos avans trouvé dins éne grote. Vos 
savoz bén l’imâdge qu'est dins nosse live di géyographie 
et qu'il est scri padzos « Grotte de Han » ? Hè bén, c’es- 
tait fén paréye, sinon qu’i gn’avait des mille et des mille 
di lampes tot autoû et qu'i fiait t’t’ossi clair qu'au plin 
solia. Et tchaud! tchaud ! 

Li diale a cor in côp disvistré s’cwane po sofler d’dins 
et i gna des cintin-nes di laids p’tits nwars chovions 
qu'ont arouflé dé li en fiant balanci leu keuwe di con- 
tintemint comme nosse tchén quand m’ Papa él’ chuféle. 


Nos avans compris, Bèbert et mi, qu’ c’estait l'maisse- 
diâle qui nos avait v’nu kwer dins |’ tchèri. Quéne af- 
faire! I gn’a pus yink di nos deus qu’aréve wasu paupi. 


— La, wez, a-t-i dit en riyant d’ ses pus fwârt, li Bébert 
dè!’ since di l’Uche au laudge qui djure si sovint les nom- 
di-diâle, et s'soü Mimiye qui criye co pus sovint + Ros- 
sète pouyéte qui mwin-ne li diâle à tchéréte », Il-y ont 
v’nu dins l’tchéréte avou |’ diâle ! Hahaha! Qu’alan-n’ 
è fé asteüre ? 

— A l’ tchôdère ! A l’ tchôdère ! qu’il’ont criyi tortos. 

Mimiye s’énonde télmint en racontant, qu’ li p'tite 
Sophie si met cor in côp à brére. 

I faut qui s’ masetr él’ prinde sus s’ choû po qui 
Mimiye achève. 

Ele man’ciye di n’ pus rén dire si on n’ si tait nén. 

Ah! èle s'y conait po fé transi ses p'titès camarâdes. 

Pourtant, c’est quétfiye lèye qui sèréve li pus atrapéye 
si éle ni plait nén achèver. 

A l'après d’ca, quand Sophie djokait (1) di r’satchi 
l'tchandèle qui li pindait au nez, on-z-étindait totes les 
ôtès bauchéles taufler come si èll’avénn't dèl’ coûtresse 
d’alin-ne. Les côs si stindénn’t, les cwarps frumgénn't. 


A mitan tos bas, i gn’a yéne qu’a wasu d’mander : « Et 
aprè: Mimiye?» Mins i n’ fiait nén malauji étinde 
qu’éle avait |’ gozi stréndu. 

Li maisse-diâle, riprind Mimiye, leü-z-a fait sine di 
s'taire. 

— Tot dots, tot dots, mes p'tits. Nos les rarans pus 
taurd po l’ tchôdère. Po 1’ momint, nos alans rire ène 
bouchiye avou zéls. Si nos leu fyénn't tchaussi sakwants 
paires di solés ? Qu’é d’ djoz ? 

Tos les diàles ont clatchi dins leus mwins et fé ossi leu 
keuwe di binaugeté, ossi fwart qui les vatches qu’arénn’t 
des nüléyes di mouches à leus côrdèles. 

— Les solés dèl' grand-mére! a comandé l'maisse 
diâle. 

I m'a fé quiter les ménkes et les fé tchaussi pa yink 
des démons, et mi, on m'a mètu les céns di m' grand- 
moman. Do min-me côp, li démon a div’nu Mimiye, et 
mi dj’a div nu m’ grand-moman. Dji sintais mes mwins 
avou leu pia tote ratchitchiye qui tron-nén't. Sins bèri- 
ques, dji n' vèyais à mitan rén. 

Dj'a criyi, tot à fait comme mi grand-moman : 

— Mimiye! Mimiye! Wètiz après mes bèrikes, ô 
m'fèye. 

Li démon, qu’estait div’nu mi, fiait chènance di n' nén 
les trouver. 


— Dji n' les wès nén mârine. Dji n’ les wès nén, ça mi. 


(1) Djokait ? ou si djokait ? 

Eou l’ z’ avoz co léyi trin-ner hon ? 

— Eles ni sont nén sus |’ tchiminéye ? 

— Non ¢a. 

— Et sus |’ tauve, dé m’ tricot ? 

— Vosse tricot ? I n'est nén sus l'tauve nérén. 

— Maria, Maria, quéne afaire di div’nu viye et 
d’ piéde li tiésse, Ca n'est nén sus l’machine a keude ? 


— Non Marine. Sayiz d’ vos rapéler. 


Dj’atrapais mau m’ tiesse a fwace di sondgi et démon 
riyait come in sot. Pourtant, dj’advinais qu’ c’estait li 
qu'avait catchi |’ tricot et les bérikes, pacequi... parce- 
qui c’est jusse li farce qui dj’ fais si sovint. Les larmes 
ridénn’t sus mes massales, télmint qu’ dji m’ sintais 
maléretise di n’ sawè tirer m’ plan tote seüle et qu’ dj’ 
estait odéye di falu dépende d’éne gamine qui m’ djou- 
wait des quéntes po s’amtser. Dj’a sondgi : Marine brait 
mwins côp ossi, et dji fais l’cène qui mèl wèt nén ! 

Si jamais dj’érva co dé lèye, dji n’él’ frè pus jamais, ja- 
mais ! 

A ¢’ momint là, l'maisse-diâle a criyi : « Assez! » 

Heureus’mint por mi qui n'a nén léyi l'ôte mi fé totes 
les éguégnes qui dj’a sus l’conciyince. 

— Les solés da Patrice (1) po Bébert! 

C’estait des gros solés, ossi deurs qui do fièr, twar- 
dus, trawés, causu sins s’méles. Ossi rade qu'i l'z'a yeus 
dins ses pis, Bébert a div’nu l’vi bribeu qu’ vos conichoz, 
rabiyi d'in casaque di gendarme. Il avait deux képis 
rasplatis sus s’ tiesse. I s’ trin-nait malaujiyemint pat’ta- 
vau |’ grotte, en s’aspouyant sus s’ baston. Les démons 
qu’él’ portchéssénn’t avénn’t pris l’usadge di tos les ga- 
mins et d’ totes les féyes d’avatrci. 

Li cén qu'avait tchaussi les solés da Bèbert n’estait, 
nén |’ dérén à satchi pau casaque li vi Patrice qui sayait 
d’tchéssi tote li pékéye. Mins s’ brés estait ossi rwéd 
qu’ ses djambes, Divant qu'i n’ s’euche ritoürné et z awè 
lévé s’ baston, frrrt, tote li binde fritchait èvôye, come 
ène nüléye di soverdias qu’aréve étindu in côp d’fisike. 


(1) Patrice était un vieux mendiant, simple d’esprit, bien con- 
nu dans tous les villages du Canton de Fosses et qui 
s’affublait avec délices de vieux vêtements militaires, Il 
endossait l'une sur l'autre deux ou trois tuniques et se 
coiffait de deux ou trois képis. 

Di d’ lon, is tapénn’t des cayaus. I gn’a yink qu'a v’nu 
djoster |’ maléreus à s’mwin. Il a lachi s’baston et en 
s’abachant po l’ramasser, ses pôfès viyés djambes ont 
pléyi trop rwéd, et il a tchérwé l’ nez è tére. 

C’est-adon qui l’binde a yeu do plaiji d’ danser autoü 
d’ li tchantant : «Sdléye Patrice, Sôlèye Patrice. » 

Si c’ n'est nén hontets, li qui n’a jamais bévu qui 
d’ l'euwe et da mwé cafeu ! 

Bébert a 1a d’méré stauré en somadjant, jusqu’a temps 
qui |’ maisse-diâle a criyi : « Assez ! » 

Gn'a pus d’éne bauchéle padzos |’ tchéri qui r’souwe 
éne larme sus s’massale. 

— Assez! Les solés d’a Elise. 

Dj’a yeu jusse li timps d’ sondgi : Mon Dieu! C’est co 
mi qui va passer les bourdouches. 

Dji tron-nais d’peu, dji chéyais mes pis; mins c’est 
rade, alez, qu’dj’a div’nu li p’tite Elise avou s’visadge 
come éne makéye, et ses deus longués tresses, l’Elise qui 
nos li è n’ n’avans tant fé vôye et qui n'a jamais seu si 
r’vindgi, l'Elise qu'a bré à catchéte pus sovint qu'à 
s' toür à cause di nos, 

Est-ce bén possibe qui c'est nos-ôtes qui li a satchi ses 
tresses à les rauyi? qui li a grèté ses bodènes avou des 
ronches, li d’churé ses céndrès, li fé tchère si poupène di 
ses brès et rire di lèye quand èle li r'frotait et l'ratchof- 
tait, lors qu’éle âréve bén yeu dandgi d’yesse riconso- 
léye léye-min-me ? 

Dji pous bén |’ plaindre mi, Elise, dji sais ci qu’ cèn’ 
n'est d’yesse toûrmintéye par ène binde di dislachiyes. 

Li djè a cor r’candgi quand l’maisse-diâle a criyi : 

— Les solés do vi tchén! 

Bèbert a sayi d’ couru èvôye. 

I n’a nén sti lon. 

On li a racrapoté ses ôrtias et ses dwès jusqu'à tant 
qu'on |’ z'a seu fé mouchi dins des tchaussons discôpés 
à mode di pates di tchén. Mi frére, in laid pélé bergeot 
a mitant aveule, s'a métu à couru à quate pates ea 
bawant. 

Dji n’ savais qu’ trop bén tot ¢’ qu’alait li ariver! 

Dji m'a raprochi do maisse-diâle, dji m’alais taper 
a ses gn’nos po |’ supliyi d’nos léyi tranquile, quand 
dj’a yeu l’idéye di fé P sine d’él’ crwès. 

C’est ca qui nos a chapés tos les deus. 

Les diales s’ont cotapé en djémichant et en nos mos- 

trant l’pougne. Bébert a rauyi ses quate tchaussons et 
nos nos avans sintu div’nu lédgéres come des plumes 
tos les deus. 

Nos avans monté come des dragons (1). Les diâles 
n’osénn’t nos rac’sûre pacequi nos n’ lachénn’t nén d’fé 
au nom du Pére. Cénq minutes aprés, nos nos avans 
r’trouvés tos les deus dins l'coü dèl’ since, tot moüdris et 
tos tron-nants. 

Nos n’avans rén raconté à nos parints, il-arénn’t res- 
pondu qu’ c’estait boun é pléyi por nos. 

Vos n’aroz nén dandgi dèl’ rèpèter non plus, mins 
wétiz bén à vos-ôtes, po n’ nén awè |’ min-me daye, di 
n’pus jamais fé arédgi l’ biesse et l’mârtchand et surtout, 
ni djurez jamais pus les nom-di-diale ! 

Totes les bauchéles è n’n’ont ralé à leu maujone, li 
tiesse bachiye, sins moti. 

On n'a jamais pus oyu dire, dispû ç’ djoû là, qu’les 
èfants do viladge fyénn’t co des éguégnes à qui qui 
ç’ fuche. 


(1) Cerfs-volants. 

Bèbert et Batisse Caffe 


Divant les grandés vacances, tote li scole a fé in 
fameus voyadge. Come gn’avait co pon d’éfants do vila- 
dge qu’euche véyu l'mér, li Maisse a décidé qu'on z'iréve 
a Ostende. 

I n’ faut nén d’mandé si on n’n’a causé longtimps 
d'avance. 

Les parints avénn't espliqué d'leu mia aux p'tits 
arnauches çu qu'il-alénn't vôye ; li Maisse avait mostré 
des photos, mins ç'a sti quand minme ène surprije po 
les gamins et les bauchèles qui n'sont nén co presses 
à rovi : l'euwe ossi lon qu'on pout wéti, les batias, les 
bârques des pècheus, li sauvlon, qu'c'est-in plaiji jamais 
parèye d'y djouwer sins s'man-ni, les coquiladjes, qu'on 
n'n'a ramassé à squèter ses potches ! 

Bèbert et Mimiye è n'n'ont yeu po des-eures à raconter 
tos les djoüs dél’ samwin-ne. 

Li dimègne d'après, dj'estais èvôye o pachi del’ since po 
z'y fé m' prandgère quand dj'a vèyus acouru mi p'tit 
camarâde. Rén qu'à vôye rilûre ses ouys, dj’a compris 
tot s'süte qui dj'plais bén fé ène crwès sus mi pran- 
dgère mins qu'dj'alais cor è n'n'ètinde des bèles. 

Bèbert a ataqué sins taurdgi. 

— Avoz d'djà sti à l'mér vos! 

— Dj'y a sti, là lontimps, mins dji n'pous pu mau d'y 
r'toürner. Ça n’ mi plait nén fwârt, mi, Peûwe et l'sau- 
vlon. 

— Pacequi vos n'estoz pus capâbe di vos amûser. Et 
qu'vos n' savoz nén wéti ôte tchôse qu'in live. 

— Bén vos n’mi vèyoz pus, à m-i-âdge, djouwer dins 
l'sauvlon avou in saya et in p'tit locè, èndon Bèbert. 

— Vosse-t-âdge ! Et mi? Po qui m' purdoz? Dj’a yeu 
èn' ôte passemint d'timps qui d'djouwer avou des ca- 
cayes, savôz. Seür'mint, dj’a des oûyes, mi, et des bons. 

Bèbert s'a achi tot asto d'mi ; si bouche conte mi-y- 
orèye, à mitant tot bas et en trèssinant d'plaiji, i m'a 
dit : 

— Dj'a rescontré Batisse Caffe. 

— Hein? Kwè ? Comint ? 

— Come dji vos l'dis. Dj’a rescontré Batisse Caffe. 

— Batisse qui? 

— Ni fioz nén l'loürd, ni l'soürd. Sériz djaloux quét- 
fiye ? Dji vos dis et dj’vos répéte qui dj’a fè l’con’chance 
da Batisse Caffe, vos savoz bén, l’ome qui dischind dins 
l'mér po wéti les péchons di t’tot près. 

— Ha, dj-y sos ¢’cop-ci! Bén vos n'n’avoz dè!’ tchance 
mi fi! A kwèce qui r’chène ci-t-ome là ? 

— Ah, il est fwart dginti èt amich’tauve, alez. 

Dji n'a nén yeu dandgi d’li d’mander deus côps di 
m'lèyi plonker avou li. 

— «Str, ca Bèbert, pokwé nén.» M'a-t-i respondu. 
« Vinoz rad’mint par ci! » 

Nos avans couru cint métes. Si batia estait presse, les 
bat’lis ont disnuké les cwades, lanci l'moteur, et èvôye. 

Yink qu'a sti surpris dél’ z'ètinde causer walon tortos, 
ç'a sti mi! Mins Batisse m'a espliqué qu'i n'compurdait 
were li flamind li min-me et qui tot bén pèsé, i gn’avait 
rén qui passait les bat’lis d’Sambe. 

Li barque chorait sus l'mér, li chume volait autou 
d'nos. Si dj’n’avais nén seu qu’Batisse Caffe a dèl pru- 
dence a r’vinde et qu'i n'a jamais pon yeu d’accidint, 
dji crwès, ma parole qui dj’Areuve yeu peu. 

— Vos Bèbert ? awè peu ? dji n’él’ crwéré jamais. 

Li gamin s’a récrésté, mins il est modesse. 

— Oh! Vos avoz beau dire vos. Dj’Aréve bén vlu vos 
y véye! I m'a falu do coradge là po n’nén tron-ner 
quand i m'a dit. 

— Vinoz, dji vos va mostrer l'câge (1). 

Ele ni rchénait nén à l’céne do mécanique. 

C’estait come deus coquetiers, yink riviéssé d'sus l'ôte. 
Li cèn di dzeüs s’vistréye sus l’cén di dzos. C'est bén 
émantchi savoz! Li pi di d’padzos s’aclape au fond dél’ 
mér, et l'cèn di dzetis siéve à z’aloyi ’'cwade do boûri- 
quet(2). 

— Y estan-nes Bèbert, n’aroz nén peu ? m'a criyi Ba- 
tisse. 


(1) Bébert est un enfant du pays noir. Il connait fort bien la 
cage dans laquelle les mineurs descendent au fond de la mine. 


(2) Treuil. 

— Dji n'âréve nén resculé po ène bleuwe vatche ! 

I m'a aidi à griper dins l'câge, puis i s'a v'nu ascropu 
a costé d'mi (3). 

— Alez les omes, vistrez l’couviète et fioz les ma- 
netives. 

— Mi cœur tokeut jamais paréye. Au d’truviés des 
spais caraus, dj’a vèyu les bat’lis toûrner au boûriquet ; 
nos avans balanci trwés quate côps étur li ciel et l'euwe 
et pwis flatch... . Maria, quéne afaire ! Gn’avait totés 
sôrtes di péchons qui v’vénn’t vèner : des aublètes, des 
tchfènes, des trûtes(4). Dj’ âréve bén vlu véye des balin- 
nes, mins i parait qui ç’ n’estait nén l’saison, et dji n’vous 
nén vos conter des istwéres qui dj’ n’a nén véyu come 
dji vos vwés. 

— ’N’avans co sti rade au fond. 

Batisse a-t-alumé s'projecteûr et dji vikréve ossi vi qu’ 
Mathy Salé qu’ dji n’roviyeré jamais ¢’ qui dj’a 1a véyu. 
— Tatirdjiz ène miéte, m'a espliqué Batisse Caffe, dj'a 
tchwèsi ène boune place por vos. Dji sos sûr qui vos alez 
yesse saisi si ça va come ayir. 

— I plait bén dire qui dj’alais yesse saisi. I m'avait 
amwin-rné jusse éou qui li rwé des péchons vént tos les 
djoûs avou s’famile prinde l'air éne miète et djouwer 
avou ses éfants, 

— Mins Bèbert, li a-dje dit a ¢’momint là, est-ce bén 
sar qui vos n’mi contez nén des craques ? 

I s’a r’dressi come in p’tit coquia. 

— Si vos m’purdoz po in minteür, dji n’vos raconteré 

pus jamais ré, 1a! 
—Non, dji n’vos prinds nén po in minteür, dji m’diman- 
dais seûr’mint si vos n’exagériz nén ène miéte po m’as- 
bleuwi. C'est qui dji n'a jamais yeu l’chance là mi, di 
rescontrer in Batisse Caffe, ou un grimacyin. 

— C'est qui vos estoz trop loûrd po les r’conéche quand 
is passenut asto d’vos. 

— Après tot, ça s’pout bén. Mins achévez don Bébert. 
Dji transi d’sawé ¢’qui vos avoz vèyu. 

On n'a jamais l'dairène, avou Bèbert. 

— Si vos transichy tant qu'ça, vos m'choütriz sins 
m’ côper l'parole. Enfin swéte. 


(3) Les mineurs descendent accroupis dans la cage. 


(4) Bébert ne connait évidemment que les poissons d'eau 
douce. 

Dji vos d’djais qu’ dj’a véyu ariver l'Présidint dèl 
République des péchons ... 

— Vos m'aviz dit li Rwé, Bèbert. 

— Est-ce li vrai? C'est m’linwe qu'a fortchi. Pasqui 
n'avait pon d’courone, c'est bén l’preuve endon? 

— Vos n'è sariz n’n’awé ène méyeus. 

— Véyoz ! Eh bén c'djoü là, li Présidint vnait avou les 
quate pus vis d’ses fis et céng di ses emplwéyés djouwer 
éne paurt à l'bale sins gants. 

Li djè estait marqué sus l’fond avou des scaugnes di 
moules ; yink des emplwéyés a mètu l'tamis à place et 
l’éprouver en livrant sakwantés bales, des bales qu’es- 
ténn’t des grossés piéles. Adon, ils ont èmantchi éne 
grande sicaugne à leu najwère et si stampé sus leu keu- 
we. C'est l’ famile do Présidint qu'a sti dins li strwét djè. 

N’n’avans wéti tote li paürt et s'ils avénn’t yeu dandji 
d’asperts’ nos arénn’t aujiyemint d’né nosse-t-avis. 

Seûr’mint, i valait co mia n’ nén nos è méler. Dj’a 
rade vèyu clér, alez! Les cénq emplwéyés él’ fiénn’t es- 
près d’mau djouwer po léyi gangni l’z'ôtes. 

Batisse estait fén mwé. 

— Binde di djouweus d’pachi! è n'n'aleüt-i tot l’timps. 

Est-ce possibe di yesse flateur, jusqu’a chiter é s’tamis. 

Batisse estait si bén mwès qu'i vlait r’montez tot d'süte. 

Et mi qui m’plaijais si bén ! I m'a co to l'min-me léyi 
in p'tit quart d'eüre di rawéte et c'est st’ainsi qui quand 
les djouweus ont sti rèvôye, dj’a vèyu les soudars qui v’ 
nénn’t à l’égzércice sus l’place. I gn’avait des mile et des 
mile qui bagnénn’t pâr quate, mins ca n'a wére duré 
pacequ’i gn’a in grand démoné d’péchon, d’éne sôrte 
qui dji n’conais nén, qu'a v’nu daurer d’sûr zels et is 
ont couru tortos évéye avou m’ n’ome à leus guétes. 

— Dioche, Bèbert, si c'est st’ainsi qui s’batenut po leu 
Présidint?... 


Is ont yeu bén raison, m'a côpé Bèbert. Mi non plus 
dji n’mi batréve nén po in Présidint qui n’sait cassi éne 
bale et qui fait chénance di crwére qu’il a gangni quand 
i sait bén qu’i n’éstait nén d’taye. 

Bèbert si tait et d’mefire sondjar. Si bouche et ses ouys 
riyenut. Est-ce do Présidint dél’ République des péchons? 
Ou est-ce di mi? Comint l’sawé ? 


— Qu’avoz co véyu après ça? 


Il a falu qui dj’répéte li question. Bébert ni m’étindait 
nén. Bèbert si r’véyait dins l’batyscaphe. 

I n’mi respond qu’ des bokéts d’phrases hatchiyes. 

— Pus rén véyu. Timps di r’monter po r’trouver 
l’ Maisse, Quéne djoürnéye ! Non, pus ré à raconter. 

— Mon Dieu Bébert, qué damadge! Mi qu’aréve tant 
vlu sawè tot ¢’qui passe là-dzos, Et vos l’racontez tél- 
mint bén. C’est come si dj’y estais mi-min-me. 

Bébert si rècrèstéye, ses oüyes lujenut come des 
bretijes. 

— Choütez, à vos, dji vous bén l'dire. Batisse Coffe m'a 
promètu qu'i véréve mi r'kwer dins deus-trwès samwin- 
nes po m' mostrer l'dairène djéndjole qu'il a èmantchi. 

I gn’a co person-ne qu'est st’au courant, qui mi et li. 

C'est st’éne foreûse qui sèrè sôdéye padzos l’cage. Quand 
nos dischindrans co, i frè toürner l’foreuse et nos pas- 
serans oute do fond! Qu’alans-n’ vôye ci cô là ? achève 
Bèbert d'ène vwès qui tron-ne d'impacyince, 

Franchemint, dji m'èl dimande ossi. Et dji m'rafiye 
qu'Bèbert m'èl' esplique, pusqui dji n'a nén yeu l'chance, 
mi, di rescontrer Batisse Caffe. 

Mimiye et l’rossete pouye 


Ele a sti pécque djudi passé, Mimiye qui s’pinsait si 
maline, Mimiye qui méprijait les istwères d'à Bèbert et 
qui trétait s’ frére di p’tit bardouchi. 

Ele djouwait tote seule dins |’ tchèri avou s’poupéne 
qu’éle pormwinrnait dins li p’tite vwèture qui St-Nicolé 
li avait apwarté. Comme di jusse, pusqui |’ poupéne 
avait sti méchante, si moman li fiait des r’proches, et 
nén doûcemint, dji vos l’ dis. Ele alait li d’ ner sakwants 
clatches à s’cu, quand èle a étindu criyi s'nom. Li vwés 
v’nait di d’padzos |’ tchaur. 

— Hé Mimiye! Si vosse Moman estait ossi malaugiye 
avou s’féye qui vos avou l’vosse, vos ariz pus sovint dé 
l’blouk qui des su-sucs. 

Mimiye a manqué d’ tchér au r’viérs. Si prèmère 
idéye a sti d’apici s’ poupéne et d’couru èvôye. Sauver 
s’ t’éfant ! 

Ele est d'djà moman, li p’tite Mimiye, mins èle est 
d’dja feume ossi. Ele sère si poupéne di totes ses fwaces 
conte léye et réscule rad’mint d’éne coupe di métes en 
s’ cléngant po vôye qui ç’ qu'est catchi padzos |’ bégnon. 

Person-ne! Person-ne qui l’rosséte pouye qui s’co- 
cheut dins les potisséres. Mimiye risondje à ¢’ qu’éle 
lomait les colibétes d’a s’frére, ses istwéres di tché. 

Bah, ouiche, i gna nén moyén d’ crwère ça ! 

Elle ni s’ léye nén augiyemint stoumaker, ci p'tite 
comére-la! 

Ene ôte pouye qui |’ viye rossète qui n'a peu d’ rén, 
aréve tron-né en étindant l'ton qu’éle a pris. Vos ariz 
dit in champéte qui vént d’ pici des maraudeus. 

— C’est vos qu’a causé ? 

— Oyi, c’est mi. Et aprés ? 

— Aprés? Aprés, vos estoz éne pitite grossiére, éne 
mau élévéye, éne ... éne dji n’ sais nén kwè. 


— Si les pouyes savénn’t rire, dji riréve éne boune 
bouchiye. C'est tot ¢’ qui vos trouvez à responde quand 
dj’ vos dis vos vrais ? Dj’é diréve co bén d’ z'ôtes pour- 
tant. 

— Afrontéye! Afrontéye vormint. Mi, dji diré à m’ 
Papa qu'i vos côpe li gârguète ! La wez! Dins l’ bouyon 
qu'vos iroz | 

— Les pouyes n'ont nén peu d' ça. Ele sépenut bén 
qu’ c'est leu déstinéye. Mins véyoz come vos estoz mé- 
chante, afiyes. Dji saye di vos coridgi bén djintimint, et 
tot d’ sate, pan! vos m’ friz moru pacequi ca vos dis- 
plait. Is sont bén tortos les min-mes les omes, les feu- 
mes et les éfants. Quéne péquéye! Heureusemint qui 
l’ Bon Dié a métu les biesses sus l’terre po n’ nén qu'i 
gn’euche rén qu’ d'èl méchanceté, 


Mimiye est-ène miéte vive, mins dins l' bon fond nén 
si méchante qui ça. Elle sondge à paurt lèye qui l’rossète 
a raison. Elle si rapinse tot d'in côp qui s’ Moman li a 
dit sovint : Quand on z'a twârt, i I’ faut sawé r’ conèche. 


Ele ravale si ratchon deus trwés côps. Ca li chéne 
ène miéte seur di s’escuser dvant ène pouye, A-t-on ja- 
mais véyu ca? Ene djon-ne féye, mi, éne djon-ne féye 
(hem-hem), dj’a mèrité éne lécon d’éne viye rosséte 
pouye et dj’él’ dwés r’conéche! Ca n’ va nén hein ça! 
Pourtant, faut dire ci qui est, c’estait méchant dèl 
man'ci do bouyon. Pôfe biesse, èle arè yeu des bat’mints 
d’cceur. Et l’tchau d’ pouye, assuré. 


— Choütez rosséte. Dj’a sti éne miéte lon en causant 
d’ vos côper |’ kiki. Dj’a piérdu l'tiesse en vos étindant, 
da. Dijoz ? Vos wèl piédriz nén vos l'tièsse si vos m’véyiz 
voler ou ponre come vos ? 

— Sia, sia, respond l’rosséte qui n’dimande qu'à yesse 
amitieüse, d’abôrd qu'on n’él’ margougne nén. 

Ele sait bén qu’éle berdéle vostiye come les viyés 
dgins, mins èle in-me bén qu'on |’ choûte quand min-me. 

— Alons, n’é causans pus, m’féye. Ci qu’ dj’é n’ n’a 
dit c’estait po vosse bén. 

— Dj’é l' vous bén crwére. Fauré co qui dj’ vos diye 
mérci d'abôrd ? 

— In mérci n'a jamais cwachi l’bouche d'à person-ne, 
éndon ? 

— Vos avoz todi raison. Mins, dijoz, est-ce qui totes 
les pouyes causenut come vos ? Bèbert m'a dit qui l’tche 
d’visait ossi. Mins dji wèl vlais nén crwère. 


— Hem... Li tchè, djin-me mia nén zè d’viser. Vaut 
mia st’aire qui d’mau causer et dj'a todi l’idéye qu'il a 
stron-né pus d’yink di mes éfants. Alons bon! La qu’ dji 
m’ va co méte a brére en zi r’sondjant, Boutez m’ vosse 
mouchwè d’ potche qui dj’ soféle mi nez et r’frote mes 

ouyes. Dins tos les cas, i vaut mia vos d’méfiyi di ç' qu'on 
vos raconte qui dèl’ crwére trop rade. I gna tant d’ bla- 
gueürs et d’ mintefrs qui n’ si plaijenut qu’dins l'trom- 
p'riye. Les inocints qui les choûtenut |’ bouche au laudge 
ont sovint à s'è r’ pinti, alez m’ féye. 

— Ça c'est |’ vrai Poupouye. Figurez-vos qui l'sam- 
win-ne passéye, li p’tite d'amon |’ Pohi, m'a v'nu sot’nu 
qui s’ poupéne estait pus bèle qui l’ mène. C’estait ène 
fameuse minte. 

Djè l'a vèyu s’ poupène, et dji sos bén süre qu’éle 
n'avait dit ça qu’ po m’ rinde djalouse. 

— Dji n’ dis nén qu’ non. Mins est-ce qui vos n’ li 
aviz nén raconté ène miète divant, qu’ vos aviz in nou 
foûrau come ci et come ça? Vos saviz pourtant bén 
qu’éle n'a qu'ène pôve cote, léye, po l’dimégne et tos 
les djoûs, et qu’ vos aliz li fé awé mau s’cceur. Heim ! 
Est-ce li vrai ? 

Mimiye bache li tiesse sins responde. C’est léye as- 
tere qu'a les larmes aus-ouyes, pacequ’éle sait bén 
qu’éle a fait ène grosse pwin-ne à si p'tite camarâde 
et qu’éle l'a fait esprès èco. 

Li rossète pouye est tote pèneûse di vôye brére Mimiye 
et tote continte ossi d’véye qu’éle si r'pinti, 

— Alons, m’ fèye, ni bréyoz pus. On z-a tortos ses 
p'tits défauts ; c'est d’ sayi d’ s'è coridgi. 

— Dji sayeré Poupouye. Dji sayerè, dji vos l' promets. 
Mins vos n' m'avoz nén respondu anawére. Est-ce qui 
totes les biesses causenut come vos ? 

— Bén, c'est-à-dire qu’éles sont capabes di causer. 
Mins èle ni féyenut nén aler leu linwe come ène lavéte 
au cu d'in pot, come tant des dgins qu'i gn'a. 

Eles ni causenut qu’ quand éles ont éne sakwè à dire 
qu’ vaut lè pwin-ne. C'est ça qu'on n’ les-étind wére. 

— Mimiye! Mimiye! Eou estoz ? Vinoz m’aidi à dres- 
si l’ tauve. Habiye, vosse Papa va rintrer. 

Li p'tite fait 1’ céne qui n'a nén étindu. Ele a co tant 
des afaires à d’mander à l'viye pouye. Mins l’ rossète 
cheut s’tiesse. 

— Vos r’véroz ène te côp, alez’r’z’é aidi vosse Moman. 

D'alieürs, dji sos taurdeuwe, mi ossi. Wez, totes les 
ôtes sont dédja rintréyes. 

En z'è ralant, Mimiye si d'mande si èle va raconter 
li scret à s’ Moman. 

Non. Vaut mia s’taire. Moman riréve quétfiye ? Pwis 
c’est-ène sakwè d’awé in p'tit scret por lèye tote seule! 

Ele n’él’ dirait à person-ne. 

Ah! Et si on z-alait jamais l’ mète à Il’ cas’role, li pôfe 
rossète ? Mon Dieu, mon Dieu, kwéce qui faut fé po 
bén fé ? 

Elle ni pout nén lèyi touwer c’biesse-la. 

Mimiye sospire : ça va bien yesse malauji à espliquer. 

Comint faudré-t-i m’ y prinde ? Dins tos les cas, i faut 
fé bébéle avou Moman po cominci. 

— Si vos vloz, dji r’souweré |’ bagadge audjôurdu, 
Man ? 

— Dji vous bén m’ féye, dji sos-t-ène miéte naujiye 
justumint. 

— Si vos vloz, dj’é l' fré tos les djoüs ? 

— Non ho! c'est bon audjoûrdu qu’ dja mau mes 
reins ; il iré mia dmwin. 

— Sia, sia. Dji pous bén fé ça por vos, éndon ? 

Ci côp ci, Moman dresse l’oréye. Comint fait-èle po 
z'adviner ¢’ qui s’ passe dins I’tiesse di ses éfants ? 

El’ place di responde, éle met ses deus mwins sus les 
spales d'à Mimiye, et èle li r’wéte dins les oüys en riyant. 

— Qu'i gn-a-ti m’ féye ? Kwéce qui c'est qu’ vos vôriz 
bén m’ dire et qu’ vos n’ savoz comint vos y prinde ? 

— Mon Dieu Man! Comint est-ce qui vos fioz po 
z'adviner ? Vos n’ riroz nén d’ mi si dj’ vos l’ raconte ? 

— Rire Mimiye? Gn’a pon d’embaras. Is n’ sont nén 
fwart maléns les vis qui s’moquenut des pus djon-nes. 

Is n’ si doutenut nén qu’ leu riséye fait jusse li min- 
me effet sus in cœur d’éfant, qu’éne djaléye sus des 
térés fleürs. Al’ viespréye, éles sont co tote frisses, les 
fleûrs, mins qu'i réle in p'tit côp par niüt, et 1’ lend- 
mwin on n’ ritrouve pu qu’éne plante tote racrapotéye, 
nwariye. 

Vos avoz d’dja véyu ça, éndon, Mimiye ? 

— Oyi Man. 

— Hè bén ! là ç’ qui les moquarts féyenut des cœurs 
d’éfants, a-t-èle dit I’ sinceresse en rabressant li p'tite. 

Mimiye est bunauje. 

Si s’ Moman avait ri, éle ni li aréve pus jamais rén 
conté, et ç' aréve siti bén malérets. 

Tandiss’ qu’ astetire, éle a confiance, éle ni catchré 
rén, jamais rén à s’ Moman. 

Fauréve valu qu’ totes les Momans sérénn’t ossi fines 
qui |’ sinceresse ! 

Li tchè tapiné 


Bébert a yeu les rouvioüûles. Ci n’est co rén tant qu'i 
faut dmèrer dins s’ lé et qu’on pout fé li p'tit gâté di 
s’moman. Quand ça va mia et qu'on s’léve, c'est ène ôte 
paire di mantches. Si l’timps n’est nén vrémint fé su mè- 
seure, faut d’mérer rèssèré. 


Vos vèyoz ca! Prijoni quand tot monde est-a-l’uche, 
qu'on étind djiper les gamins et les féyes sus l’ reuwe. 


Bèbert a l’ cœur gros pacequi s’masceur Mimiye n'a nén 
prétindu dmérer dé li. Moman n'a nén vlu l’oblidgi. Faut 
yesse raisonabe, qu’éle dit. I n’est nén question d’ priver 
tot l’ monde di ses plaijis pacequi gn’a yink qui n’ pout 
nén les prinde. 

— Si c’estait Mimiye qu’estait malade, Bébert, vos 
friz éne tiesse come in tché dins in gruséli si dj’ vos obli- 
djais à d’mérer dé lèye. 


Bébert dit qu’ non-na. Pourtant, i sait bén qu’ c’est 
V vrai. D’alieûrs, quand Moman l'a dit, on n’ discute 
nén. I gn’a pon d’avance. 


Mins Bon Dié qu’ c’est long in djudi passé tot mérseu 
dins l’cujéne dèl since. 


Odé d’ dessiner des maujos sclinbwagnes, des autos 
come on n'è vièrè jamais d’sus les routes et des avions 
qui min-me les ûsines d’Amérique ni sont co presses à 
sawè monter, Bèbert s’andye, li nez sus l’carau. 


Jusqu'au tchè qui n’a nén vlu djouwer ! A mwins qu'i 
n’ sèréve mia toûrné asteûre ? 


— Minouche! Minouche! Vinoz ainsi. 
— Léyiz’m dwârmu, vos dis-dje ! 


— Dwarmu, dwarmu. Laid p'tit nawe, vos n’avoz 
jamais qu’ ça él’ bouche vos. Est-ce viker ca? Tofére 
sokter ! E l’ivièr padzos li stûve, à l’èsté, n'importe éou, 
d’abérd qu'i gna quate pwéls di solia. ... 

— Dji sos d'gnüt oh! mi. Dji travaye sus l’timps qu’vos 
vos cotrouyiz dins vosse lé ène boune dijin-ne d’efires 
d’afiléye. 

— Man-net p'tit tchè, vos véroz t’t’a l’edre mi r’prochi 
di m’ripwaser quand dji m'a fé nauji tote li djoûrnéye ... 


— À djouwer à |’ bale ou à I’ clignéte. 


— Taijoz-vos minteür. Nauji à z’aler à scole, à choü- 
ter l'maisse, à z’aprinde mes lécons, à fé mes dwèrs, à .... 


— A fé assoti vosse soû, et vosse moman, et co |’ tchè 
audzeu do mârtchi. 


— Si vos n’ vos taijoz nén, vos alez atraper in côp 
d’pantoufe ! 

— Ca c'est bén éne résponse d'ome! Is sont tortos 
les min-mes, Quand is n'ont pupon d’ raisons à taper 
dins ène discussion, alez-là : in côp d’ pantoufe, in côp 
d’ pougne, in côp d’ pi. Ca va co bén quand c’ n’est nén 
in côp d’ coutia, in côp d’ fisike ou in côp d’ canon ! 

Avou des aplopéns come vos-ôtes, les-omes et les bo- 
kés d’omes, i n’est nén co question di d’viser do timps 
qu'on n’ vièrè pupon d’ guères. 


— Ténoz, tènoz. Vos éstoz bén réwéyi ç' côp ci! Vos 
causez bén po in tchè qui n'a jamais sti è scole. 

Ca, c'est cor éne idéye qui les-omes si métenut è 
I’tiesse. Sür qui dji n’ vas nén à vosse sicole. Mins qui 
est-ce qui vos dit qui dj’ n’aprinds nén ôte pau éne 
masse d'affaires qui m’ végnenut à pont po tirer m’plan ? 

— La wéte ène dgesse ! Et pout-on sawé quéne grande 
sicole qui vos apurdoz, Monsieur |’ Tchè? 

— Tutüte, c'est des affaires di tché qui n’ vos r’gar- 
denut nén ca, Monsieur Bèbert. 

— Hoû-hoû. Dj’a compris savoz Minouche! C’est-a 
éne bèle, éndon, di scole qui vos couroz ! C’ n'est nén po 
rén, allez, qu’on dit des gamins qu’évont réler au bwés 
ou à maraude él’ place di v’nu aprinde, qu'is féyenut 
l’tché. Aha! Dji vos a yeu, hein, ¢’ côp ci! 

Minouche a l'air d’awé ramassé in pot d’ fréde euwe 
sus s’ cabu. Gn’a s’tiesse qui r’mouche dins ses spales 
et i sére ses oûys po mia réfléchi. Mins Minouche trouve 
todis l’ pice po mète au tré. 

— Vos n’estoz nén lourd po in gamin d’vosse-t-adge. 

Setir’mint, c'est co todis des contes d'omes qui vos 
m'aboutez. La-t-i ène sakwé qui l’ zeu faut nwâri tot 
l monde, biesses et dgins. Si savénn’t sefir’mint |’ mitan 
di ¢’ qui nos l’ zeu r’prochans, nos! 

— Oh, mi p'tit tchè, vinoz sus m’ choû, racontez’ 
m’ca! Dji m’ l'a d’dmandé mwins côps ci qu’ les biesses 
pinsenut d’ nos. 

— Sus vosse choü ? Dji n’ pous d’dja mau. Vos m’sa- 
tchroz pa |’ keuwe, vos m’ caresseroz conte li pwèl, et 
pwis vos séroz tot s’ baré si dj’ vos gréte in p'tit côp. 


— L'est bon, l'est bon. Dimérez là. Mins espliquez m’ 
quand min-me ci qu’ vos vliz dire. 


— Rén a fé Bébert. Les tchés n’ sont nén des racu- 
sétes. 


D’alietrs, là vosse sot, wez, qui rintère. Pusqui vos 
m'avoz tot l’min-me rèwèyi, purdoz vosse balle, nos 
djouwerans tot les trwés. 


Quéne bèle paurt qui ç'a sti! Falait vouye come li p'tit 
tchè tapiné s’lancait d’sus l’ bale et I’ poussait avou 
ses pates, in côp à drwéte, in côp à gauche, come in bon 
djouweu d’ foutbale. Il estait question d’yesse subtil po 
l’rapici. Ci côp là, quand Bèbert ou Mimiye él’ tapénn’t 
sus |’ dagne, Minouche zoublait tt’ ossi haut qu’les 
r’bons dèl’ bale. C’estait vraimint trop guéye, ça n’ plait 
nén durer. Si c’ n'est nén malèreu, po in côp qu'on n’ si 
disputait nén ! Dire qu'i gn’avait tant place a costé do 
bia vase qu’estait sus l’ dresse, et qu'il a falu qui I’ bale 
tchéye jusse dissus. 


Bin astchéyu ossi qui Moman avait justumint métu 
d’ l’euwe et des fleûrs didins! Ah! ç'a sti in bia disdû ! 


Minouche a tiré s’plan en courant èvôye. Tot péneus. 
Mimiye et Bébert on ramassé les bokéts d’ verre et les 
bokéts d’ fleûrs, il-ont r’lokté l’ cüjène di leu mia, mins 
Moman vièrè tot l’ min-me tot d’ site li place vide sus 
P’ dresse. 


Mimiye est d'avis d’ racuser |’ tchè. Après tot, c'est co 
li qui s'è r’tireré l’ pus aujiyemint, dis-t-éle. 

Et c’ n'est nén |’ prèmi cô qu'i sautèle sus I’ dresse. 

Ci n'est nén qu’ Bèbert wéte à éne pitite minte téna- 
wéte in cô, seür'mint i sondge qui s’ Minouche s’espli- 
que avou ses parints come i s’esplique avou li, ¢’ séré co 
pire qui d'awè dit 1’ vrai. 

Ene punicion po |’ minte et ène po l’ vase, ca frè 
doube ration. 

Mins Mimiye, qui n’ djouwe jamais avou I’tapiné tchè 
n’ vout nén crwère Bèbert. 


188 


— Taijoz-vos, sot gamin, avou vos bwagnes contes, 
dis-t-éle. 

— Bwagnes contes ? Choütez |’ quinte qui dja yeu 
l'ôte fiye d'abord. 

— Dji n' choüte nén vos carabistouyes. 

— Vos vièroz bén qu’ c’est |’ vrai. Vos è rapèlez bén 
l’ côp qui dj’ vos a apwârté des boubounes timps qu’ vos 
fyès vos d'vwêrs. 

Si dj’ m'è rapèle? Dj’él’ vous bén crwére! Ça m'a 
chéné drole assez, pacequi d’abitude. ... 

— Djé les mindge bén tot seu, c'est 1’ vrai. Dj’avais 
co l'idéye dél’ fé ç' djoû là, pucequi m' Parén m'è 
l’ z'avait dné. 

— Oyi, mins i dit todis d’ fé les paurts. 

— Oyi, mins c'est m’ Parén d'à mi hein ? 

— Et les boubounes d'à nos. 

— Dji n’él’ crwéyais nén. Dji m’ avais sti catchi o sina 
po les sucis à m-i-aujes, Djè n' n'avais scroté sakwantes 
quand Minouche a v’nu sautler sus m' choû. 

— Kwè fioz, Bèbert, m’a-t-i d'mandé. 

— Rén dis-dje. Rén qui vos r’gârde Minouche. 

— Oho! qui m’ respond. Qui est-ce qui vos aprind à 
si bén causer qu’ ça ? Nén |’ maisse di scole, assuré ? Ni 
co vos parints ? 

— T't' aleüre, dji vos causerais à côps d' savates, savoz 
Minouche, et vos n' mi d'mandroz nén qui c'est qui 
m' l'a appris. 

— Ft-Ft-Ft. Et si dj’ vos causais à grands côps d' gra- 
wes dins vos bodènes hon mi ? 


Po qu’ ca n' toûne nén mau, dji n'a nén respondu et 
dj’a ristètchi in caramel è m' bouche. Ç'a sti adon qu'il 
a rwèti l’ satcho d'in drole d'air. 


— Is discrèchenut Bèbert. Faut arèter po léyi l' paurt 
à Mimiye. 


— Tüte et mite Tchè, C'est d'à mi tot. 


— Atincion Bèbert. Dj’estait dins l'cujène quand 
vosse Parén a satchi l’ paquet di spotche en d’djant... 


— Vos estoz todis métu oüce qu'on n'a nén dandgi 
d' vos, Minouche. 

— En d' djant kwè? qu'il a métu |’ paquet dins vos 
mwins ? 


— A-t-i dit ène sakwé ? Dji n’ m'è sovéns nén. 


— Bébert, ça m’ fait dél’ pwin-ne quand vos mintichoz. 
Dji n’in-me nén d’ fé |’ racuséte, mins si vos conti- 
nuwez, i faurait bén qu’ dj’ él’ diye à vosse Papa. Dji 
n’ vous nén awé sus m’ concyince di vos léyi prinde des 
mwaijés abitudes. Ene pitite minte audjoûrdu, ène pus 
grosse dimwin, pwis di p’tit-z-a p’tit.... I n'a nén achèvé, 
mins i m’ riwétait dins les oûys. Il a falu qui dj’ bache 
les ménkes. Dj’a r’tiré m’ mwin do satcho et il a yeu 
lair tot bunauche. 


Mimiye hausse les spales et toûne li dos à Bèbert. 
Ele ni sait pus au jusse kwè. 


C'est des craques qu'il invente à fé, sondge-t-elle. 
D’én’ ôte costé, dji sais bén qu'i n'est nén fwart di d’néye 
et qu’il in-me mia tot por li. 


Ele si d’mande si èle va satchi les oréyes d'à Bèbert 
po li aprinde à s’foute di léye ou si èle va apéler l’tché 
po li dire merci. 


Ele n'a nén |’ timps d’ balanci longtimps ; là Moman 
qui rarive et Bébert qui sautéle a s’ cô. 


— Man, dji m’a bien anoyi tot seu savoz ! Ca n’a sti 
mia qu’ quand Mimiye a rintré, N’avans bén yeu do 
plaiji en djouwant à l’bale, Seur’mint... 


— Seür'mint kwè m’ fi? 

— Li bale a cassé l’ vase qu’estait sus l’ dresse. 

Les oüys d'à Moman s’féyenut éne miéte pus nwârs. 
Li bale ? Ele n'y a nén sti tote seule sus |’ dresse. 

— Sür qui non, Man. 


— Vos savoz bén qu’ dji n’ vous nén qu'on djouwe à 
l' bale él’ cüjène. 


Les deus blondès tiesses s’abachenut. 
— Qui est-ce qu'a fait l’ sauvadge ? 
— Choûtez Man, ca m'a chèné lon savoz d’ passer tote 


ène après l’ din-né tot seu à dessiner. I s’ pout bén qu’ 
c'est mi, dj’arais sti trop lontin tranquile... 

— L'est bon m’ fi. D’n’ez’m’ in bètche. Pusqui vos 
m’avoz dit l?’ vrai, nos n’ causerans pus do vase. Et 
min-me, wé, dji fré des vétes po souper. Mimiye, rotez 
kwer l'tchèna aus ods, 

Sacré Mimiye va, qui n’ vout nén crwère ci qu’éle 
lome les fauves d'à Beébert... Si èle avait seu ¢’ qui ii 
pindait au nez! 

Li Rin-ne des Mouches 


Come li timps passe! s’apinse les viyés dgins, qui sont 
totes sibaréyes di rescontrer in p’tit djon-ne ome 
avou quate pwéls di moustatche qui stritchnut padzos 
s’nez, èou qu'is pinsénn’t ritrouver in p'tit gamin avou 
ène cârnassiére à s'dos. 

Ci n'est nén qui m'camarâde Bèbert euche dèdjà dèl' 
moustatche, mins vol'là tot l'min-me dins l'dérène anéye 
dèl' sicole do viladge. I li va falu tchwèsi ène ôte l'anéye 
qui vént. Li quéne, sobayi ? Li, i n'si tracasse nén co po 
ça. Po l'momint, dis-t-i, dji m' fais d'djà assez des maus 
d'tiesse avou mes dvwérs qui dvègnenut todis pus ma- 
laugis, On n'a jamais pus l'timps d'djouwer, si c' n'est 
nén malèreus ! 

I n'n'a des bounes li Maisse! Audjoürdu qui l'solia 
lût et qu'i gna des grusèles qui meurichenut o djârdén, 
i faut qu'Bèbert piède si timps (c'est li qui dit ça) à fé 
ène rédaction. 

I suce si pôrtè-plume, come s'il alève è sôrti des idéyes 
po scrire ène pâdge sus « Un après-midi de congé ». 

Bèbert, sait fwârt bén ç' qu'i fréve, s'il avait in d'méye 
djoü d'condgi. Mins alez, vos-ôtes, sicrire po l'Maisse di 
scole qu'on z'iréve si coütchi padzos l'grusèli et s'racon- 
ter des istwéres come li cène do viladge des biesses et 
tant d' z'ôtes qui Bèbert invente causu à fé qu'i les ra- 
conte. 

D’alieûrs, li Maisse a d'né in can'vas, s'apinse li, et 
ça n' richène nén du tout à l'idéye qui l'gamin s'fait 
d'in djoû d'liberté : « Visite à une vieille parente mala- 
de» ou «j'ai feuilleté mon dictionnaire ». 

Faut yesse Maisse di scole po trouver des èmantchüres 
ainsi, C'est come avou leus problèmes. 

« On veut remplir au moyen de deux robinets dont l'un 
roule à 25 km. à l'heure ... » 


I fait tchaud ! Bèbert est presse à s’édwarmu, i mache 
li problème des robinets avou l'cén des tréns! In bia 
malén ossi c'tilà qu'a inventé l'problème des tréns. 

« Deux robinets, deux robinets... le troisiéme laisse 
s'écouler, s'écouler, s'écouler », ... on diréve ène plaque di 
phono usée. 

Prut! sondge Bèbert. S’is voulenut rimpli leu bassén, 
is n'ont qu'à n’nén lèyi couru l’euwe èvôye, surtout au 
prix qu'on l’ paye. 

Po s’vindgi di ç' qui l'Maisse li è fait vôye, il atrape éne 
mouche, li rôye les ailes et trimpe ses pates dins l'anke. 

— Rote sus m’papi asteüre. I s'pout bén qu'ti scrirais 
mia qu’ mi ç qu'on fait d'in djoû d’ condgi po l'passer 
al mode d'in Maisse di scole ! Sobayi s'i va vôye ène viye 
matante li, l'djudi, ou si nanche tot l'dimègne dris 
s'dictionére ! 

Hein ? Kwèce qui... c'est... d'ça ? 

Sus l'timps qu'Bèbert bârbotait, li mouche avait in- 
fié. Elle infèle co. Vol'là d'abôrd ossi grosse qui Bèbert, 
qui tron-ne di peu. 

Quand dj'racontrè ç'tel'là, on n’él’ crwérè nén, sond- 
ge-t-i. Et pourtant... I saye di s'astamper et d'couru 
èvôye, mins ses djambes tron-nenut télmint fwârt qu'il 
est-oblidgi di s'rachir. Li mouche èl riwète avou des ouys 
qui li brikenut hôrs dèl' tiesse, des ouys à fé tron-ner èn 
artilleür (1). 

— Dji sos l'rin-ne des mouches et vos alez payi tchér 
ci qu' vos m' avoz fait ! 

— Dji n'savais nén qu'vos estiz rin-ne, Madame ! 

— Et après ? Est-ce qui vos pliz royi les ailes à yink 
di mes sudgets, pinsez ? 

Dji n' savais nén, oh mi, qu'on n'plait nén. 

-- Tènoz, tènoz! Et si dj'vos rôyais vos deux brès 
mi ? Et pwis fait l' brèyaude come vos en d'djant qu'dji 
n' savais nén. Hein ? Kwè diriz ? alez respondoz ! 

Bèbert ravale si ratchon, mins n'trouve rén à dire. 
I wè l’rin-ne — i li chéne qu'èle grochit co, Seigneur ! — 
aprochi pate à pate. Elle est t’t’a l'heure ossi grosse qui 
leu p’tit via. 

— Alez hop! Montez sus m’dos ! 

Qué z-oûyes! Et quéne vwès! I gn’a person-ne qui 
was’réve rinicter. 

— Tinoz vos à m’c6! Purdoz l’chufflet d’ardgint 
qu’est-alachi à m’ gauche pate di dvant. Chufflez ! 

Do côp qu’Bébert a yeu chufflé, i gn’a des mille et des 
mille di mouches qu’ont avoré dé leu rin-ne, télmint 


(1) Artilleür — Caloni, à Namur. 

qu'il a fait tot nwâr dins l'cüjène. Li rin-ne a dit des 
mots qu’Bébert n’a nén compris, mins il a véyu les 
mouches si mète en rang come des sôudârs : divant 
l'rin-ne, padri et sus les costés. Padzos léye, i gn’avait ène 
niléye. Au comandemint, éles s’ont métu tortotes à 
voler. C’a sti in brûtiadge di tos les diâles. Les cènes di 
d’padzos ont solèvé l’rin-ne avou Bèbert cramponé à 
s'cô. et tot l’paquet a broké hôrs dèl’ cûjène pa Puche 
qu’estait d’méré au laudge. 

Bèbert avait s’gozi télmint séré qu'i n’ âréve seu criyi 
au scours. Dins l’viladge, les dgins wéténn’t, li bouche 
au laudge, passer éne atéléye come is n’avénn’t jamais 
pon véyu, En passant asto l'coq do clotchi il a chèné a 
Bèbert qu'i li foutait in côp d’bétch dins s’t’anéte. 

— Sobayi si djsos ewachi? Si d’mande li gamin. Dji 
vièrè quétfiye couru l’song ? Nos montans co! Hiye todi 
qui n’n’estans haut! 

Di saisich’mint, Bèbert a criyi in bon côp. 

— Silence! dis-t’-éle li rin-ne. Vos n’estoz nén vèci po 
ène paurt di plaiji. D'alieürs. vos l’alez bén vôye, nos ari- 
vans, 

Timps l’mitan, tote li tchétwére estait arivéye au 
dzeu d’éne grosse nwâre nûléye. Li rin-ne a criyi «auwe» 
et tot l'paquet s'a léyi tchér dissus. 

— Métoz’ |’ tchéyére, a comandé l'rin-ne. 

I gn’avait là in passet à bascule come St-Nicolé è 
n’n’apwate aus-éfants. Bébert a sti bouré d’dins sins 
awè l'timps d’dire ouf. 

— Soflez dins l’trompette. 


Ene mouche a apici éne trompéte en ôr, nén pus gros- 
se qu'in fustu, mins qui fiait in disdû à vos skéter les 
oréyes. 

Cénq munutes après, il avorait di tos les costés, ène 
masse di biesses di totes sôrtes : des waspes, des mou- 
ches à miel et des copiches, des mouchons, des caracoles 
et des lumcons, des pouyes et des auwes, des tchéns, des 
tchets, des pourcias et des gates et, po fini, mwinrnant 
ostant d'disdû qu’én aréoplane, éne vatche avou éne 
paire d’ailes come des léncous. 

— C'est l’Jugement dernier! Sondge Bèbert. Et i 
comince a dire si-t-ake di contricion en bréyant. 

— Garde-à-vous ! 

Au comandemint dél’ rin-ne, totes les biesses s’ont 
métu en rangs. 

— La wez l'man-nèt gamin qui m'a rauyi mes ailes. 
Qu'è d’ d’djoz d’ca vos-ôtes ? 

Li wasne, méchante come todis, a causé l’prémére. 

— Qu'on l'mète dins m’ nid. 

— Ou dins l'nosse, criye ène rosséte copiche qui 
r’boltéye des oüys di blanc-fier. 

— Nén d’accérd! brûtîye ène mouche à miel. 

Ci qui m’mwaiji vaici, c'est qu’c’ést cor in cô les bons 
à rén et les propes à tot qui causenut les prèmis et qui 
criyenut l’pus fwârt. Ca n'est bon qu'à distrûre et à fé 
l'mau et ca vout yesse juge des ôtes. N’estoz-nén di m-i- 
avis, achéve-t-éle en wétant in tchén ? 

Les waspes zûnenut d’colére et les copiches ranchenut, 
mins l'tchén, l’gate et l’pourcia aplaudichenut, 

— Qu'on m'choûte ! riprind l’mouche à miel : 

Dji n’ dis nén qui l’gamin a bén fait. Mins i fauréve 
sawé come vos éstiz odisse divant qu’i n’vos atrape, tote 
rin-ne qui vos estoz. D’alieûrs, dji vôréve bén sawè si vos 
ariz fé tant d'afaires po les ailes rauiyes à yink di vos 
sudgets. Hein? Respondoz m’! Dji sos-st-odéye, mi, di 
vôye qu'on fé tant des chichitriyes po les grands et qu'on 
n’s’ocupe nén fwârt des p'tits manikéts. Et pwis si tos 
les céns qui féyenut l’mau esténn’t pûnis come is l'mè- 
rit’nut, i gn'âréve wére di waspes véci! 

— Tchiripe, tchiripe! Les mouchons ont l'air di yesse 
do min-me avis. 


Les caracoles et les lumçons qu’avénn’t fé brotchi leus 
cwanes en choutant l'waspe, les r’satchenut co pus rwè 
en étindant l’mouche à miel. 


— Nos viérans t’t’é l'eüre come ça irè, dis-t-éle li cara- 
cole inte li haut èt l'bas. 

Li mouche a miel l'a oyu et èle si mwaijit co d’ pus. 

— Vos vos métoz do costé des pus fwârts hein? On 
conait ca! Hè bén, choûtez : s'i s’faut bate tot-à-l’eûre, 
gare aux céns qui n'âront nén yeu l'coradge di dire ci 
qu'is pinsenut. Djè les wè co pus èvi qui l'z'ôtes ! Is sè- 
ront les prèmis à sinte mi côp d’awion. 

— Meth! Béé! ouaw-ouaw. 

— Si dj’comprinds bén, vos d’djoz qui dj’a causé a 
vosse môde camarâde ? 

— L'est bon ! Côpe li rin-ne. Naturél’mint, c'est l’was- 
pe, li copiche et mi qu'avans raison. Alan-n’ fé l’ guerre 
conte les-ôtes ? 


Les caracoles, rimouchiyes jusqu'à d’dins l'fond d’ 
leu maujone, y tron-nenut come des fouyes, et les lum- 
cons s’rastrénd’nut, come s’is-avénn’t do sé su leu dos. 

— Ça y est, brait éne caracole. C'est co les neûtes qui 
vont yesse les pus couyonés. 

— Dj’a cor in mot à dire, riprind l'mouche a miel. Dji 
n’dis nén qui l’ gamin ni mèrite nén d’yesse pani. Mins 
qui ç’ fuche à propôrcion do mau qu'il a fé. Dji propôse, 
mi, qu'on l'fèye balanci dins s’fautefy ossi longtimps 
qu’il é d’véré malade, 

S'i tchait fot, ca li frè in bon boücia. D’éne façon come 
di l’ôte, c’est-éne lécon qui li profiteré. C'est bén assez 
ainsi po deux ailes d’éne rin-ne di rén du tout, Et si on 
n'est nén d’accôrd c'est la guerre! 

— Swéte ! Sospire li rin-ne. — Pace qu’éle wét bén qu’ 
l'afaire toûne mau por lèye, èle faitl'doüce alin-ne. — Ni 
nos batans nén, spaurgnans des viyes. Mins m’ n’ome 1a, 
qu'on l’wachote! Et nén doticemint. 


Li vatche met s’ pate sus l’chame, et èle li fait ba- 
lanci d’éne bèle arédge. Ele s'amüse come ène viye sotte 
qu’éle est. Pus est-ce qui Bébert divént verdasse à fwace 
d’awé mau s’cceur, pus fwârt est-ce qu’éle li wachote. 
Pus fwart est-ce qu’éle li wèt sérer ses dwès autoû des 
brès do fauteûy, pus fwârt est-ce qu’éle rit. 

Bébert ni sait pus kwé. Une-deux, la vache qui rit. 
Une-deux, une-deux, une-deux, todis pus rwé. La vache 
qui rit, la vache qui rit, la vache... Bébert ride djus di 
s'tchèyère et s’réwéye sus les tilias dèl’ cûjène avou ène 
bosse a s’front, mins bunauje di s’rinde compte qu’i s’a 
édwarmu sus si dvwér. 


Ouf! qu'il a sti stréndu. I n’n’est vormint tot dour- 
nisse. 


Et dire qu'i faut co scrire in dvwér! 

Eh bén prut’ po l'can'vas qu'on li a d’né à scole. 

Bébert va raconter s’pasquéye avou l’rin-ne des mou- 
ches. Ci n'est nén l’prémi côp qu'il èmantche des rédac- 
tions à s’méde! Li Maisse li dirè co qu'il est-in drole di 
mon-ami. 

Mins après, i vérè li glissi tot bas à st’oréye : C’est bén 
Bèbert ! Mins sayiz d’yesse sérieü à 1’ composition. 

Habiye a l’ovradge! Li tiesse clénciye, i scrit di s’ pus 
bèle mwin : « Un après midi de congé. » 


«J’ai fait un grand voyage sur le dos de la reine des 
mouches ... » 


— Sür qui dj’ frè crwére à Tir do Tonn'li qu’ c'est 
l'vrai, sondge Bébert. Dj’é l' wè di d’ci qu'i va rauyi les 
ailes di totes les mouches qu'i saré atraper. 

Li fougue do Crolé 


Li Crolé, qui s’maisse a batigi ainsi pacequi ses pwéls 
sont-st-ossi rwèds qu’des tuyaux d’pupe, c'est l'tchén 
dèl’ since. Tot ¢’ qu'i gn’a d’pus bastau. Ca n’l’espétche 
nén d’yesse éne boune biesse. S'i n'a nén d’kwé yesse fiér 
di tayons qu’person-ne ni conait, i pout s’vanter d’awé 
bon caractère. Po l'fidèlité, vos cotir-riz lon po trouver 
mia qu’li et il est l’méyeu des camarâdes da Bèbert et 
da Mimiye. Dji vos acértine qu’i gn’a yéne d’ach’léye 
quand is féyenut l'sot zels trwés. 

C'est tot jusse si l’sinci et min-me li sinceresse ni s'y 
métenut nén ossi. Li boune humeür ça s’atrape ossi bén 
qu’ les rouvioüles ou les nwarés plokétes, 

Tot au mwins quand on-z-a l'chance d’in-mer l'djon- 
nesse et di n’si nén léyi aller à div’nu des vis bézins, des 
vis berdélaus, come i gn'a d’trop. 

Heûreusemint po Mimiye et Bèbert, leus parints 
n’sont nén di ¢’ sôrte là. 

Li sinci chuféle come in miel en mwinrnant si tchfau, 
et ténawéte i trouve li timps d’amuser les éfants. 

Li sinceresse tchante voltiye et éle ni s’plaint nén 
d’awé piérdu s’ timps quand éle a djouwé éne paurt al 
quine ou conté sakwantés fauves, qu’on chotte li bouche 
au laudge. 

Li since ni va nén pus mau po ga, crwèyoz'm, et on 
s'y wè voltiye, biesses et djins. 

Combén d’côps étind-on sus ène djoürnéye : Où est-i 
l’gamin ? Mimiye n'est nén co rintréye ? Où-ce qui m’ 
Papa est-èvôye ? Man, où est-i 1’ Crolé ? 

Et l’Crolé, li, nache tos costés po r’trouver l’cén qui 
n’est nén 1a. 

Alez! C'è n’n’a sti yéne d'afaire li prèmi côp qu'i n'a 
nén rintré à l'swèréye. Gn'a person-ne qui s'vlait dècider 
à z-aler coutchi. Totes les cénq minutes, quand c'n'ès- 
tait nén yink qui courait sus l'uche, c'estait l'aute. 


— Crolé! Crolé! Vinoz mi p'tit! 

Deus djoüs, trwés djous al file, ç'a sti l'min-me pas- 
kéye. 

— C’est-éne fougue, oh! I r’vérait, d’dj’ait l'sinci. 

Mins tote li maujone estait d’ doû. Min-me li tchè, 
vénait tos costés come in pièrdu. 

Après ène samwin-ne tot l'monde pinsait - sins l'wa- 
su dire, — on nos l'a touwé; nos nèl riviérans pus. On 
causait do Crolé come on d’vise d'in parint mwart, à ça 
près qui l'bén qu'on d’djait do tchén, on l'pinsait. 

Quinze djoûs ont passé, pwis trwés samwin-nes. Po 
consoler |’z’éfants, li sinci avait promètu d’rapwarter in 
djon-ne a l’prèmère ocâsion. Mins v'là qu'in côp, en pas- 
sant dé l’tchèri, Bèbert a ètindu djèmi. I n’sa nén trompé, 
savoz ! Il estait sûr d’awé r’conu l’vwès di s’Crolé qu’es- 
tait là, tron-nant, tot ramwinri, ni s’wasant mostrer. 

Dieu sait pourtant s’il avait fwin, et co pus fwin d’ca- 
resses di ses maisses qui d'pwin, 

Bèbert l’a adviné. Il a couru dé li, l’prinde sus s’chot 
et l’cadjoler. Li biesse tressinait d’hinaujeté, 

— Est-ce qu'on m'è vout Bébert? Est-ce qui dj’séré 
batu ? 

— Batu pokwé, mi p’tit Crolé? Non éndon! I gn’a 
person-ne qui pinse qui c'est d’vosse difaute alez, Les 
prèmis djoüs, nos avans yeu l’idéye tortos qu'on vos avait 
rèssèré. Pwis, nos avans pinsé qu'on vos avait touwé. 
Nos-avans bien yeu dè’ pwin-ne savoz! Eoù avoz sti, 
p'tit rôleu ? 

— Fauréve valu qu’ dj'âréve siti touwé! Choütez'm, 
Bèbert. Dji n’sèrè ène miéte tranquile qui quand dj’aré 
conté l’tchéke-mwart qui dj’a viké. 

La causu in mwès qui dj’sértichais al viéspréye, fé mi 
p'tit toür divant d’aler coutchi. 

I fiait paujére, et causu t’t’ossi clair qui plin djoü 
plin-ne heüre télmint qui l'lune estait bèle. Dj’a bawé 
après come in djon-ne sot, pace qu'i m’chénait qui dj’ 
veyais les rayons dischinde. di d’la-haut jusqu'à d’dé mi 
come si m’avénn’t vlu kéki. Tot d'in côp, i gna yink di 
ces rayons là qui s'a v’nu cotoûrner autou di m’cwarps 
et dji m’a sintu assatchi. 


Li rayon r’mouchait dins li min-me, vos savoz bén, 
Bébert, come des cwanes di caracoles. Cloup! Sus 
l'timps qui l’champète s’aréve métu à r’loper in vèrre di 
gote, li rayon a r’mouchi jusqu'à l’lune, et dji m'a r’trou- 
vé stampé sus quate pates qui tron-nénn’t. I gn’avait 
d’kwé ! Oh, à ẹ momint là, i fiait paujère, co pus paujére 

qui d’sus l’tére. Mins dj’estais si bén disbautchi d’vos 
awè quités tortos, di yesse lon èri d’nosse maujone. 

Kwè fé? I falait bén qui dj’saye di trouver in maisse 
po n’nén moru d’fwin. Dji m’a trin-né sus m’vinte, vé- 
nant, tron-nant et djémichant, 

Dji n’ ricon’chais nén yéne des ôdeurs d’avaurci. 

In momint doné, dj’a véyu in p’tit batumint qu’dji 
n’saréve mia r’méte qu'à in rang d’ pourcias po l’hauteu 
et po l’grandeu, mins tos les meurs esténn’t en fiér. 


Saisi, dj’a bawé in p'tit côp. L’uche s'a douvié à craye 
et in boké d'ome, nén pus grand qu’én éfant d’céng 
ans, mins avou del bârbe jusqu'à ses gn’gnos, a v’nu 
wéti. Si tiesse estait ossi ronde qu’éne boule aus guiyes. 
Po l'grocheü di s’cwarps, èle estait téribe, come si vos 
ariz vos Bèbert, in tchoûdron à cüre li caboléye sus vos 
spales. (Bébert a rademint sintu s’tiesse à deux mwins et 
il a fait : ouf!) 


En m’véyant, l'ome a r’clapé l’uche bon-z-è rwè, en 
criyant come in dislauré, Dj’a compris pokwés éne miéte 
pus taurd : véla, les tchéns n’sont nén pus gros qu’ des 
rats, les vatches ont l’grocheu d'in noürain, et tot est-à 
Vadvinant. Dji vous bén crwére qui l’boulome a sti strén- 
du en m’véyant. Kwéce-qu’i vos chène Bèbert ? Si vos 
trouviz tot d'in côp, là d’vant vos, in tchén ossi gros 
qu’deus vatches ? — Bèbert a wèti autoü d’li sins 
responde. Il estait télmint éfoufi d’étinde l’istwére do 
tchén qui n’estait nén là si à st’auje. 

Continuez Crolé, dji transis d’sawé l'rèsse. 


— Ene miette après, l'ome dél’ Lune a co riv’nu douviè 
luche à craye. Dji m'a trin-né sus m’ vinte jusqu’asto 
d’li en fiant ossi m’keuwe. 

Il a bén véyu qu’dji n’plais mau; i m’a léyi intrer. 

Qui n’ m’a-t-i ratchéssi tot d'süte, quand dj’aréve co 
d’vu créver d’fwin! Ah, si dj’avais plu adviner pokwè 
qu'i s’échinait à m’doner à mougni à m’ fwin! 


En choütant causer les vigéns qui v’nénn’t al chige 
et qui d’visénn’t li walon dél’ Basse-Sambre, jusse come 
vos et mi, dj’a-t-apris 4 conéche éne miéte li pays et les 
djins. Dj’a seu qu'i gn’a deus provinces dins l’Lune, li 
Verdasseriye et l'Djanistriye. Les djins s’lamenut des 
Verdasses et des Djanisses. (Bébert ni mouftéye nén, 
mins i sondge à paurt li qui gn’a des Verdasses ôte pau 
qu’dins l'Lune.) 

Dj’a cor apris qu’les Lunis in-menut les biesses ostant 

qu'on pout l’z'in-mer, Is n'ont qu’éne ambicion : fé nossé 
bouneür. 


Seür'mint, li mitant des Lunis s'a foutu è l'tièsse qu'i 
gn'a qu'in seül modèle di bouneür et qu'i gn'a qu'zels 
di capabes dèl' fabriquer. 

L'ôte mitan des Lunis pinse qui l'bouneür des biesses 
s'trouve nule pau d'ôte qui dins leu contréye. 


C'est po ça qu'les Verdasses et les Djanisses sont-st-en 
guerre dispü des ans et des ans, ostant dire dispü todi, 
dispû qui l'Lune est Lune. Compurdoz ça, vos Bèbert? 


Les Verdasses ni s'contintenut nén d'fé à leu môde, 
dins leu Verdasseriye, is prétindenut cor, au d'zeu do 
martchi, oblidgi biesses et djins d'Djanistriiye à candgi 
leu vikadge, Di l'ôte costé dèl’ frontiére, c'est l'min-me 
diâle. Mins l'pus côcasse di tot, c'est qu' ni yène ni l'ôte 
des façons n'convént aus-é-biesses et qu’éles n'ont 
jamais l’crédit d’doner leu-z-avis. 

Mia qu’ca! Leus maisses ni s’batenut nén zels min- 
mes! Is féyenut bate leus tchéns, leus tchés, leus bods. 

Savoz bén comint? Les Djanisses racontenut à leus 
tchéns : « Si jamais i faut qui t’vikes come par là, t’arés 
pus d’ céps d’baston qui d’bokés d’tchau! Et t’min-me 
pôfe tchè, t’arés pus d’céps d’pis qui d’jates di lacia. Et 
twé, boû, ti n’arés pus l’timps d’sofler. Yü et yü tote 
li djoûrnéye. Et pon d’pétrates dins l’caboléye». Les 
éfants tchantenut ca en riv’nant d’li scole, come on 
tchante véci « Caracole et Mouche tes coles ». 

Les Verdasses, zéls, is contenut qu’éne biesse di d’par 
là, èle a in musia tote li djotirnéye. 

Ele ni was’réve jamais bawer ou gnawer ou r’beiler 
qui quand on li done li pérmission. Et si par maleür èle 
ni bawe nén, èle ni gnâwe nén, èle ni r’befile nén dins 
l’ton, èle a rade apris ci qu’ ça cosse ! 

D’in costé come di l'ôte dél’ frontiére, on n’sondjait 
qu'à in plan : trouver l’moyen di s’rinde maisse di tot 
l’pays, et z-y fé li lwé, quand on d’vréve co s’bate jusqu'au 
dérén soüdâr. 

C'est-à n’nén crwére surtout qu’totes les biesses, ossi 
bén d’Djanistriye qui Verdasseriye, ni d’mandénn’t qu’a 
viker paujères. Eles si foutenut pas mal des ramadges di 
leus maisses et n’ s’inquiéténn’t wére di ¢’ qu’on fiait 
d'l'ôte costé dèl’ ligne mârquéye al tchausse sus l'dagne 
po mostrer l'lumite. 

Ci ligne 1a, i gn’avait mwints marous qu’avénn’t pas- 
sé oute et trouvé l'tchaussüre à leu pi d'l'ôte costé! Et 

mwints tchéns ossi. Ca fait qu’au d’bout d’in p’tit timps, 
quand l’guére ripurdait, on s’co-agnait et on s’grétait 
en famile ; pus d’éne anciéne crapaude sayait di stron- 
ner s’vi galant ! 

Todis est-i qui quand dj’a-t-arivé sus l’Lune, li guère 
estait co in côp presse à flamer. 

Li Verdassi qu’estait divnu m’maisse avait tot d'süte 
compris qu’éne biesse ossi fwate qui mi, si éle estait bén 
dressiye, alait fé in cârnadge di tos les tonwâres di diale. 


Li laid m’vé m'avait si bén monté l'tiesse avou ses 
bwagnes contes, qui dj’aréve mougni tot cru tot ¢’ qui 
v'nait d’Djanistriye, biesses et dgins. Dji m'rafiyais 
d'awè l’ocâsion d’daurer d’sus po mostrer ci qu’ djestais 
capabe di fé. 


Qui est-ce qui sâréve dire au jusse pokwé qui l’hbataye 
a cominci ? Dji crwés qu’ c’est & cause d’in gros molasné 
d'boü d’ Djanistriye. I satchait à I’ tchéreuwe tot asto 
dè!’ frontiére et il avait spotchi in djon-ne tchét ou in 
djon-ne pouyon d’ Verdasseriye qu'avait passé l’ligne 
sins l’sawè, come in p'tit storné. 

Mi maisse qu'avait l’linwe li pus éfiléye do pays a 
émantchi in discoûrs à tot foute djus. Dj’é l’ètinds co : 


« Chérès biesses. Vayantès biesses! Vos tayons vont 
« r’sorti foû d’tére — dja vlu dire fot d’lune — po r’vin- 
« dgi l'tèribe afront qui les brigands d’Djanistriye nos 
« ont fait à tortos en spotchant in pôfe inocint d’avaur- 
« ci qui n’ leu vlait pon d’mau. Vos, les méres di tos les 
« pouyons, di tos les djon-nes tchéts, di tos les djon-nes 
« tchéns, vos n’vik’roz pus qu’dins les transes en son- 
« dgant qui vos éfants riskéyenut leu viye à chaque pas, 
« à cause dél’ méchanceté d’nos vigéns. Vos vos batroz 
« jusqu'à l'dairène gote di vosse song po qui l'gènèrâ- 
« cion qui vérè après nos vike dins l’bounetir. In côp po 
« tot, nos nos rindrans maisses di tote li Lune et nos 
« oblidjrans les Djanisses à danser come nos chufél’rans. 
« I l’apudront, fwè d’Verdasse !» 


En étindant ca, totes les biesses di Verdasseriye ont 
gnawé, grülé, codâssé, betilé, grogni. 


I n'avait falu qu'in bia discoûrs po l'z'ènonder, et 
l’promesse rinov'léye à chaque gènèrâcion, qu'elle n'avait 
qu'à s’sacréfiyi po qui l’sivante euche li Paradis sus 
l’Lune. 


Timps qu'on s’préparait po l’bataye, dj’a sti fé in p'tit 
toü jusqu'à l'frontiére. Dj’a arivé jusse au bon momint po 
choüter l'deuzgin-me bia discours di m’djournéye. Monté 

sus in sto d’arbe, in Djanisse qu'on z’aplaudichait a 
tot skéter mintait d’ses pus fwarts : 

« Bounés biesses, trop bounés biesses qui vos astoz, 
« alez co longtimps lèyi les traites di d’lauvau évoyi leu- 
« z-espions dins nosse chér pays? 
<  Heureusemint qui l'boü l'pus intelligent d’Djanistriye 
« — et qui dj’aré l'oneür di décorer t’t’ à l'heure — avait 
< l'ouye bén douvié en wéyant sus l’frontiére. L’espion 
« qui sayait di v’nu surprinde nos scréts a yeu beau 
« s’catchi, i n'avait nén co passé l’ligne qui l’corâdgeus 
« soudâr a dauré d’sus en mèprijant l’dandgi, et i l'a 
« spotchi come i mèritait dèl’ yesse, Glwére à nosse bot. 
« Et asteüre, vayants soudars, nos n’avans pus qu’éne 
« sôrte à fé : gangni ène grande bataye, po qui l'gènèrâ- 
« cion qui vèrè après l'vosse, vike tranquile, maisse di 
« tote li Lune. » 

Après ça, in pick-up a djouwé l’Brabançonne des Dja- 
nisses et tote li binde a sti presse po s’aler fé sacramén- 
ter, ou a sayi d’sacramén’ter l’z'ôtes. 

Mi, dji riyais plin m’vinte en sondjant à l’suprije qu'il 
alénn’t awé en m’trouvant sus leu vôye au momint dèl' 
bataye. Dj’é ralais tot fier do service qui dj’alais rinde, 
quand tot d'in cép,—c’est à n’nén crwére — là qu’dj’a 
tchéyu nez à nez avou Cora, li p’tite chienne dél’ mârt- 
chande di boubounes di nosse viladge. Dj’él’ con’chais 
bén pasqui dj’alais sovint au boutique avou vos ou 
avou Mimiye. 


Saisis qui n’n’avans sti tos les deus! Et figure-vos 
qu’éle avait yeu l'min-me daye qui mi! Seur’mint lèye, 
li rayon qui l'avait v’nu coude l'avait léyi r’tchére en 
Djanistriye. Come mi, èle avait trouvé in maisse vélà ; 
et come mi èle avait choûté et crwéyu tos les ramadges 
et ses mintes. Ele estait presse à crochi tos les Verdasses 
dèl’ Lune. 

— Ainsi, li dis-dje en breyant, quand dji li a yeu es- 
pliqué m’prope paskéye, si l’guére comince dimwin, nos 
sérans oblidgi d’nos bate inte nos! 

— Ca jamais, mi p’tit Crolé! qu’éle m’a respondu. 
Dji vos wè bén trop voltiye ! Ni vos ni mi. ... Ele a causé 
tot bas à m-i-oréye po m’espliquer ¢’ qu'i fauréve qui nos 
fianches. 

Ah! Bèbert! Les coméres sont bén pus fines qui les 
omes, sav6éz! Nos frén’nes bén d’les choüter pus sovint. 


Li led’dimwin au matin, li guerre estait déclaréye et 
dj’a voré l’prémi al frontiére. 

Cora y estait d’dja, di l'ôte costé dél’ ligne. Ele m'a fé 
éne clignéte, et quand les ârméyes ont arivé, li djé a sti 
rade réglé ! 

Tot ¢’ qui Cora d’djait et fiait di scosté djè I’ répétais 
do ménk. 

Dj'a saut’lé sus m’maisse et l'sitaurer. 

— Taudge éne miète Verdasse ! Dji t’vas mostrer ci 
qu’ c'est dèl’ guerre, mi! 

Après li, ç'a sti én ôte, et cor ène ôte, et si par mâleur 
i gn’avait in soûdâr qu'avait l'air di vlu ataquer en face, 
dji li plantais mes dints dins ses pates qu’i n’plait pus 
mau d’assayi d’moufter. 

Cora y alait d’bon cœur ossi, tant qu'à l’fén Verdasses 
et Djanisses ranchénn’t come des copiches po couru èri 
dél’ frontiére ! 

— C'est momint do discotirs adje-criyi à Cora. 

Nos avans arété les coureus, et nos avans criyi échéne: 


— Biesses di Verdasseriye et d’Djanistriye, est-ce qui 
vos t’noz absolumint à vos touwer ou à vos cwachi po 
qu’vos fréres di d’ lôte costé dél’ frontiére vikenuche à 
vosse môde et place di viker a l'leur ? 

Ci n'a sti qu'in cri, qu’éne seule vwès, po dire : Nos 
n’z’é foutans! Qui chakén s’arindge po yesse bunauche 
à s’mdde. 


— N’nestans d’acôrd. Vos alez raler chakén dé vos 
maisses, leu-z’espliquer l'afaire. Vos n’choutroz pus leus 
bwagnes messadges et vos les èvoyeroz brider les gades 
quand is vos dvis’ront d’fé l’bounetr des-ôtes en les tou- 
want et en vos fiant touwer. 


— Bén seur ! Il a raison! Nos n’nos lérans pus émant- 
chi 


— Dji d’mére véci avou m’camarade po fé l’police au 
d’ dilon dè!’ frontiére. Si jamais i gna des mau avisés qui 
voul’nut r’djouwer l'djè, dji leu promets ène bèle paurt 
di plaiji ! 

— Bravô ! Vive les gendârmes ! 

Is nos arénn’t bén rabressi ... s'il avénn’t wasu. 


Is n’ n’ont ralé, contints come des bossus, et dji pinse 
qui leus maisses ont compris qui l’timps des batayes 
estait oute. 

Cora et mi, nos avans bérolé sakwants djoû avau 


l’pays. Les Lunis fyénn’t des mouzons come in pourcia 
qui bagne, mins i gn’a nén yénk qu'a moufté ! 

Ene gnüt qu’nos esténn’t di garde échéne do costé dél’ 
frontiére, nos avans véyu in grand rayon d’lune qui dis- 
chindait viés l'terre. 


Nos nos avans léyi rider tos les deux t’t’aud’dilon et 
vom’ci. 


A l'since, i gn’a jamais person-ne qu'a yeu l'cœur di 
traiti l’Crolé d’minteur. Mins quand c'est clair di lune, 
li mârtchande di boubounes qu'est d’doûce crwèyance, 
ressère Cora et clôt ses volets, télmint qu’éle a peu qui 
l’p6fe biesse ni s’léye cor in côp rascrauwer. 


Mins si in djoû, quand Bèbert arè vingt ans, i vént 
conter à s’Papa des istwéres al crache di tchfau d’bwés 
po s’escuser d’awé rintré a mèye-niût-mèyes-heüres, 
dj’étinds l’sinci responde sins rire : 

— Est-ce qui ti t’prinds po l'Crolé, m’fi? Méfiye-té qui 
l’Lune ni t’apice ! 

